
Vestea descoperirii manuscriselor și a unor materiale arheologice care ar furniza informații istorice despre viața lui Cristos însuși a găsit un larg ecou. Cunoscuta revistă engleză „lllustrated London News“ a publicat un articol al arheologului Harding, unul dintre conducătorii săpăturilor de la Khirbet Qumran, în care, între altele, scria:
„Ioan Botezătorul a fost mai mult ca sigur esenian și este probabil că el a studiat și a lucrat în aceste încăperi… Mulți oameni de știință presupun că însuși Cristos a învățat câtva timp împreună cu esenienii. Dacă lucrurile stau așa, atunci acest mic edificiu reprezintă ceva unic, deoarece este singurul dintre toate antichitățile iordaniene care a rămas neschimbat și a fost neștiut până astăzi”.

I. D. Amusin
Manuscrise de la Marea Moartă

Prefață

În aprilie 1948 ziarele, revistele și posturile de radio au anunțat lumii descoperirea unor manuscrise străvechi necunoscute. Din relatările corespondenților reieșea că în primăvara anului 1947 niște beduini din tribul seminomad al taamirilor au descoperit un tezaur de manuscrise. Începutul l-a făcut tânărul beduin Mahomed ed-Dib (adică „Mahomed Lupul”) care, intrând într-o peșteră de pe coasta de nord-vest a Mării Moarte, în ținutul deșertic Wadi-Qumran (Iordania), la 2 km vest de Marea Moartă și la 13 km spre sud de orașul Ierihon, a dat din întâmplare peste niște suluri de piele scrise în limba ebraică, a căror vechime, așa cum s-a stabilit mai târziu, depășea 2000 de ani. Cercetările și săpăturile arheologice, organizate ulterior pe litoralul Mării Moarte, au dus la descoperirea unor noi tainițe cu manuscrise. Până astăzi s-au descoperit circa 40.000 de fragmente de manuscrise, unele aproape complete, altele extrem de mici, reprezentând vestigiile a aproximativ 600 de cărți. Aceste fragmente de manuscrise pe piele, pergament, papirus și inscripții pe tablete de cupru sunt întocmite în opt limbi și dialecte și îmbrățișează o uriașă perioadă de timp, cuprinsă între secolul al III-lea î.Ch. Și secolul al VIII-lea d.Ch. Pentru prima dată pământul Palestinei dezvăluia științei comorile sale de manuscrise antice. Desigur, multe manuscrise prețioase sunt pierdute pentru totdeauna, dar avem destule temeiuri să ne așteptăm la noi descoperiri. Remarcăm în treacăt că una dintre cele mai importante descoperiri de la Qumran a fost făcută abia în 1956.
În ultimul timp a început să circule știrea (deocamdată neconfirmată) că beduinii ar mai fi găsit alte două ascunzători cu manuscrise.
Descoperirea manuscriselor din peșterile de la Qumran a chemat la viață o nouă ramură a științei – qumranologia, denumită astfel după locul unde au fost făcute primele descoperiri. Zeci de reviste științifice din lumea întreagă și-au pus la dispoziție coloanele pentru publicarea textelor, materialelor și studiilor despre noile manuscrise, iar din anul 1958 apare la Paris o revistă specială, intitulată „Revue de Qumrân”.
Până astăzi au apărut peste 3000 de lucrări consacrate manuscriselor de la Qumran și numărul lor este în continuă creștere. Cu toate acestea, cercetarea științifică a manuscriselor se află abia în etapa inițială. Specialiștii cred că studierea materialului descoperit va necesita decenii de muncă asiduă, la care sunt chemați să-și dea contribuția reprezentanții multor ramuri ale științei: lingviști, paleografi, filologi, istorici, arheologi, cercetători ai religiilor antice.
Dar nu numai specialiștii manifestă interes pentru manuscrisele de la Marea Moartă. Posturile de radio și televiziune, ziarele, revistele, simpozioanele, și conferințele speciale, cărțile și articolele de popularizare au atras atenția celor mai largi cercuri ale opiniei publice asupra Qumranului.
Întreaga lume pare să fie cuprinsă de „mania sulurilor”, remarca spiritual mai deunăzi un savant.
De unde atâta interes pentru aceste manuscrise? Ce reprezintă și ce ne povestesc ele?
Prin descoperirea manuscriselor de la Marea Moartă, știința s-a văzut pusă în fața unei serii de probleme complexe, legate în primul rând de izvoarele creștinismului primitiv. Rezolvarea corectă a acestor probleme va oferi materiale suplimentare pentru o critică științifică a teoriilor teologice reacționare, care susțin că izvorul creștinismului este revelația divină.
Bineînțeles că numai după publicarea și studierea tuturor manuscriselor se va putea da răspuns la nenumăratele probleme apărute o dată cu descoperirile de la Qumran, dar încă de pe acum, deși nu s-a publicat decât o parte neînsemnată a manuscriselor, au ieșit la iveală multe lucruri importante și interesante. Ne vom strădui să le facem cunoscute cititorului, punându-l la curent cu descoperirile arheologice din împrejurimile Mării Moarte și cu problemele științifice pe care acestea le ridică.



În încheiere, autorul consideră ca o datorie plăcută să aducă și pe această cale cele mai sincere mulțumiri lui M.M. Șeinman, din inițiativa și cu sprijinul căruia a fost scrisă această carte.
Leningrad,
mai 1959

Introducere

Manuscrisele de la Qumran sunt rămășițele unei biblioteci, odinioară vaste. S-a stabilit că ea a aparținut unei secte iudaice de a cărei existență nu s-a știut până acum și care a trăit în deșertul Iudeei din secolul al II-lea î.Ch. Până în anul 68 d.Ch., sectă denumită astăzi „comunitatea de la Qumran”. Manuscrisele de la Qumran pot fi împărțite convențional în două mari categorii. Din prima categorie fac parte manuscrisele de cărți biblice, din cealaltă categorie – scrierile acestei comunități, precum și alte lucrări cu caracter literar și religios. Manuscrisele biblice ne furnizează un material valoros privind istoria literară a diferitelor cărți biblice și întocmirea canonului, adică a unei culegeri de lucrări religioase, riguros selecționate și redactate într-o formă definitivă, căreia i s-a dat numele de Biblie. În felul acesta, criticii științifice a Bibliei i s-au deschis noi și vaste perspective de dezvoltare. Conținutul manuscriselor nebiblice ilustrează structura organizatorică, relațiile sociale, modul de trai și concepțiile unei secte dizidente necunoscute până acum și, ca atare, ne oferă o imagine a curentelor sociale și ideologice, precum și a situației istorice concrete în care a luat ființă creștinismul. Manuscrisele de la Qumran, deschizând științei noi și bogate izvoare istorice, sunt menite să contribuie la elucidarea originii creștinismului.
Înainte de a trece la expunerea istoricului descoperirii manuscriselor și a conținutului lor, se cuvine să familiarizăm pe cititor, în linii mari, cu mediul istoric și cu împrejurările în care au apărut ele.
Iudeea a fost un mic stat sclavagist, constituit la sfârșitul secolului al XI-lea î.Ch.
În anul 332 î.Ch., în timpul campaniilor lui Alexandru Macedon, Iudeea a fost înglobată în statul creat de acest cuceritor, iar după moartea lui a fost, rând pe rând, sub stăpânirea celor mai puternice state elenistice ale epocii – Egiptul Ptolemeilor și Siria Seleucizilor. Lupta pentru Palestina s-a încheiat cu victoria Siriei. În anul 197 î.Ch., Iudeea a fost inclusă în statul Seleucizilor.
Înglobarea Iudeei în lumea elenistică și contactele directe cu Egiptul și Siria – cele mai evoluate state elenistice din acea vreme – au accelerat dezvoltarea economică a țârii și au contribuit la o puternică diferențiere patrimonială a populației și la agravarea contradicțiilor sociale și politice.
Dominația Seleucizilor a dus la o ascuțire considerabilă a tuturor contradicțiilor ce sfâșiau societatea iudaică.
Masa populației producătoare din țară era alcătuită din mici agricultori, meșteșugari și sclavi. Formarea marilor latifundii era însoțită de deposedarea de pământ a țăranilor și a avut ca rezultat apariția arenzii în condiții înrobitoare. Într-unul din tratatele talmudice figurează următorul text al unui contract de arendă: „Mă voi ridica, voi ara, voi semăna, voi secera și voi lega snopi, voi măcina și vântura, voi pune totul într-o grămadă și atunci vei veni tu și vei lua jumătate, iar eu pentru munca și cheltuielile mele voi lua cealaltă jumătate”. În afara dijmei în parte, se practica și arenda fixă – în natură sau în bani – al cărei cuantum se stabilea în prealabil. Dacă recolta era slabă sau dacă o calamitate naturală distrugea culturile, arenda îi ruina pe țăranii arendași, care încăpeau pe mâna nemiloasă a cămătarului. La fel de grea era și situația meșteșugarilor. Ne-o atestă Cartea înțelepciunii lui Ben-Sira, scrisă în prima jumătate a secolului al II-lea î.Ch. Între altele, putem citi aici că dulgherul „muncește necontenit zi și noapte”, că pe fierar „dogoarea focului îl face lac de sudoare și îndură zăpușeala cuptorului; pocnetele ciocanului îi asurzesc urechile, dar ochii lui stau ațintiți la scula pe care trebuie s-o scoată din ciocan”; olarul învârtește mereu roata cu picioarele, „este pururea îngrijat de lucrul său și în munca sa numără iar și iar oalele poruncite”.
În aceeași lucrare, ni se zugrăvește tabloul cruntei exploatări a sclavilor. Ben-Sira îi sfătuiește pe stăpânii de sclavi să nu se rușineze să „bată până la sânge pe un rob neascultător”. Cele mai semnificative sunt următoarele sfaturi ale acestui ideolog al sclaviei: „Măgarului îi trebuie mâncare, toiag și povară; robului îi trebuie pâine, bătaie și muncă. Pune să muncească pe robul tău și vei avea odihnă; dacă însă îi lași mâinile fără lucru, el va umbla după libertate. Jugul și funia încovoaie grumajii, iar pe robul cel netrebnic, caznele și bătaia. Pune-l la muncă, să nu stea trândav, fiindcă trândăvia este dăscălița multor răutăți. Dă-i de lucru după priceperea lui, și dacă nu ascultă, îngreuiază obezile lui”.
Aceste sfaturi, date sub formă de sentințe, ne atestă nu numai caracterul sclavagist al societății în care s-au cristalizat, dar și faptul că lupta de clasă a sclavilor, chiar dacă avea o formă pasivă, n-a încetat nicio clipă.
Clasa dominantă a societății iudaice era alcătuită din marii proprietari de pământ și de sclavi, negustorii care se ocupau cu comerțul exterior, cămătarii și concesionarii de biruri, clerul.
Tagma preoților ocupa o situație deosebit de privilegiată în societatea iudaică. În virtutea unui șir de condiții istorice concrete, preoții au ocupat o poziție dominantă în țară încă din perioada stăpânirii persane (secolele VI-IV î.Ch.). Deținând conducerea treburilor spirituale și a celor laice, preoții au instaurat în țară puterea lor nelimitată – hierocrația. Cu ajutorul acestei curiozități și a „legiuirilor divine”, făurite de generațiile anterioare de preoți, ei au impus populației povara apăsătoare a nenumărate biruri și servituți. În afară de „toată zeciuiala din Israil”, cum se spune în cartea biblică Numerii (18, 21) și în cea a Leviticului (27, 30–32), preoții primeau și „pârga” cerealelor și a fructelor. Astfel, în Cartea Numerii citim: „Din tot ce este mai ales: din vin, din untdelemn și din grâu, pârga pe care ei o aduc prinos Domnului, ți-o dau ție (adică preotului – I.A.). Orice pârgă din pământul lor pe care o vor aduce Domnului, să fie a ta“ (18, 12–13). Întâiul născut al vitelor, sau întâiul născut al oilor, sau al caprelor, să fie adus ca jertfă (ibidem 18, 17), iar întâiul născut al omului și al dobitoacelor necurate să fie răscumpărați. Preoții primeau, de asemenea, „daruri” obligatorii în natură sau bani și tot ei instituiseră o sumedenie de îndatoriri rituale costisitoare. În folosul templului de la Ierusalim se percepea un impozit special de la întreaga populație. În sfârșit, ofrandele legiuite și cele ocazionale alcătuiau și ele o sursă importantă de venituri a clerului. În ultimă instanță, toate aceste biruri, prestații și taxe în folosul templului și al clerului au dus la îmbogățirea preoților și la acumularea unor avuții uriașe în tezaurul templelor.
Populația muncitoare din țară era crunt asuprită de bogătași și de preoți. În sentințele aceluiași Ben-Sira găsim o dovadă concludentă a acuității contradicțiilor sociale și a luptei dintre bogați și săraci: „Ce pace o să aibă hiena cu câinele? Și ce pace o să aibă bogătașul cu cel sărac? Asinii sălbatici, în pustie, sunt vânatul leilor, așijderea săracii sunt prada celor bogați. După cum smerenia este urâtă pentru cel trufaș, tot așa urât este cel calic în ochii celui cu avere”. Este pe deplin normal și în firea lucrurilor ca un ideolog al clasei stăpânilor de sclavi să încerce a motiva necesitatea concentrării puterii politice în mâinile celor bogați, fiindcă înțelepciunea – susține dânsul – se dobândește numai în clipele de zăbavă, pe care omul muncitor nu le cunoaște. Asemenea lui Aristotel, filosoful elen din secolul al IV-lea î.Ch., Ben-Sira afirmă că oamenii care muncesc cu brațele nu sunt apți să participe la viața politică, să gândească și să rezolve vreo problemă politică. „Cum poate să ajungă înțelept cel ce ține coarnele plugului și se fălește cu boldul de îmboldit, cel ce mână boii și-și frece viața cu ei și toată vorba lui este numai de viței? Tot gândul lui este cum să întoarcă brazda și toată grija lui este la nutrețul vacilor”. Așijderea și meșteșugarii, cu toate că sunt folositori societății („fără de ei nu se zidește nicio cetate”), nu pot participa la viața de stat, deoarece sunt ocupați zi și noapte și le lipsește „înțelepciunea”.
Asupririi sociale și lipsei de drepturi politice din țară li s-a adăugat și înrobirea pe plan extern. Includerea Iudeei în statul eterogen al Seleucizilor, angrenat permanent în războaie și în lupta împotriva forțelor centrifuge, a fost însoțită de intensificarea poverii fiscale. Prădarea fără rușine a tezaurului templelor a devenit un fenomen obișnuit Pe deasupra, Seleucizii au trecut curând la politica de elenizare forțată a Iudeei, silind populația să adopte obiceiurile, moravurile și modul de viață al grecilor. Seleucizii duceau o politică de elenizare nu numai față de Iudeea Elenizarea teritoriilor aflate sub stăpânirea Siriei a fost expresia unei tendințe istorice. Cu ajutorul elenizării, Seleucizii încercau să niveleze și să unifice dinăuntru statul lor eterogen și pestriț sub raport economic, etnic, cultural și religios. În ceea ce privește Iudeea, procesul elenizării ei a fost accelerat obiectiv de faptul că ea era înconjurată de un inel masiv de orașe elene și elenizate, în care cultura greacă era dominantă.
În politica de elenizare a Iudeei, regii seleucizi se sprijineau pe curentul social-politic al „eleniștilor” autohtoni. Această grupare era alcătuită din aristocrația preoțească – trecută de partea Seleucizilor în frunte cu marele preot, care era numit de regii Siriei –, din vârfuri ale latifundiarilor și ale stăpânilor de sclavi, precum și din negustorii bogați care se îndeletniceau cu comerțul exterior. Pe bună dreptate, A.B. Ranovici relevă că termenul de „elenist” era o noțiune mai mult de clasă, decât cultural-religioasă. În condițiile lumii antice, când ideologiile sociale îmbrăcau, de obicei, o haină religioasă, lupta împotriva „elenizării” era condusă de curentul religios al „cucernicilor” (hasidimi-lor), pe atunci exponenții intereselor maselor populare.
În felul acesta, mișcarea împotriva dominației străine și a claselor exploatarea autohtone a luat forma unei lupte împotriva elenizării și, dimpotrivă, consolidarea dominației cuceritorilor sirieni și a susținătorilor lor privilegiați din interiorul țării – „eleniștii” – se înfăptuia prin introducerea forțată a culturii elene și a modului de trai elen.
Scurtă vreme după cucerirea Iudeei, regii Siriei, în permanentă nevoie de bani pentru războaiele lor neîntrerupte, au început să jefuiască nemilos țara. Reacția poporului nu s-a lăsat așteptată și mânia maselor s-a transformat într-o mișcare populară care a atins apogeul în perioada persecuțiilor religioase dezlănțuite pe timpul domniei regelui Antioh al IV-lea Epifanes (175–164 î.Ch.). Antioh al IV-lea Epifanes, un om necumpătat și capricios, a devenit rege al Siriei într-o perioadă extrem de furtunoasă. El a dezlănțuit împotriva Iudeei răzvrătite o campanie de crunte persecuții religioase: a interzis oficierea cultului iudeu în temple și a introdus cultul grecesc obligatoriu; sub amenințarea pedepsei cu moartea, a interzis sărbătorirea zilei de sâmbătă, circumcizia, respectarea prescripțiilor rituale privind alimentația și alte datini religioase specific iudaice. Dip edictul lui Antioh al IV-lea se vede că aceste măsuri nu vizau numai Iudeea, însă politica elenizării prin constrângere a fost promovată cu cea mai mare asprime tocmai în Iudeea, deoarece aici Antioh s-a lovit de cea mai puternică rezistență populară împotriva dominației siriene. Persecuțiile religioase au reprezentat într-o oarecare măsură riposta lui Antioh al IV-lea la lupta neîncetată a maselor împotriva dominației siriene și a acoliților ei – „elenizatorii”. Dar, în loc să atenueze această luptă, persecuțiile religioase inițiate de Antioh au avut un rezultat diametral opus: ea s-a intensificat și, ajunsă la punctul culminant, s-a transformat într-o răscoală armată a întregului popor.
În perioada prigoanei dezlănțuite de Antioh al IV-lea Epifanes apare mucenicia religioasă, se cristalizează cultul suferinței pentru credință. În același timp, pe lângă rezistența pasivă, se desfășoară și o luptă organizată de partizani, în frunte cu hasidimii ascunși în deșert, în munți și în peșteri (cf. Cartea Întâi a Maccabeilor, 2, 28–41; Cartea a doua a Maccabeilor, 14, 6). Rezistența organizată a maselor, care s-a transformat într-o răscoală armată împotriva Siriei, a fost condusă de Matatia și de fiii săi din casa Hasmoneilor (hașmonaim), neam de preoți de rangul al doilea, cărora ulterior li s-a spus „Maccabei”, după porecla de „Maccabi”, dată lui Iuda, fiul lui Matatia în urma războiului victorios de eliberare națională de sub dominația siriană, cunoscut în istorie sub numele de „războaiele maccabeice” (160–140 î.Ch.), răsculații au reușit să alunge garnizoanele siriene, să respingă ofensiva trupelor siriene și să obțină mai întâi autonomia religioasă și administrativă, iar apoi, în timpul lui Simon Maccabeul, independența totală a Iudeei (anul 142 î.Ch.).
La putere au venit reprezentanții neamului Hasmoneilor, care au condus Iudeea până în anul 37 î.Ch. Membrii dinastiei Hasmoneilor au cumulat autoritatea religioasă supremă („mare preot”) cu cea militară („strateg”) și laică („ethnarh”), iar mai târziu, pe timpul lui Iuda Aristobul, în anul 104 î.Ch., au luat titlul de rege. Profitând de slăbirea internă și de destrămarea statului sirian al Seleucizilor, Cârmuitorii Hasmonei, începând cu Simon, trec la o politică de expansiune militară, care atinge apogeul în anii domniei regelui Alexandru Iannai (103–76 î.Ch.), când teritoriul regatului Iudeei are cea mai mare întindere. Politica de cuceriri dusă de Hasmonei a fost însoțită de întărirea puterii lor interne, care dobândea un caracter din ce în ce mai despotic. Dinastia Hasmoneilor, venită la putere în cursul războiului de eliberare națională, s-a transformat complet, a ales ca reazem alte forțe sociale și a promovat o politică reacționară și antipopulară.
Mișcarea Maccabeilor a avut un dublu caracter, fiind, în același timp, un război de eliberare națională de sub jugul străin și o luptă socială internă împotriva dominației propriei aristocrații ecleziastice și a vârfurilor sclavagiste. După cucerirea independenței politice, raportul de forțe s-a schimbat și Hasmoneii devin exponenții intereselor claselor dominante din Iudeea. În noile condiții, lupta pe plan social-politic își găsește expresia în apariția unor curente religioase și politice, care numai foarte convențional pot fi numite „partide”. În a doua jumătate a secolului al II-lea î.Ch., în Iudeea se cristalizează trei curente religioase și social-politice: saducheii, fariseii și esenienii.
În rândurile saducheilor îi găsim pe membrii celor mai de vază familii de preoți, al căror arbore genealogic se trăgea din neamul marelui preot Țadok (vezi Cartea Întâi a Regilor 2, 35), pe reprezentanții aristocrației militare și pe marii proprietari funciari. După spusele istoricului Josephus Flavius, care făcea parte dintre farisei, adepții, puțini la număr, ai saducheilor aparțineau marii aristocrații, bogătașilor și funcționarilor (Antichități iudaice, XVIII, 1, 4 § 17). În noile condiții istorice, saducheii au continuat politica și tradiția „eleniștilor”. Tocmai acest curent a devenit reazemul dinastiei Hasmoneilor în politica ei expansionistă, indisolubil legată de asuprirea maselor largi populare. În domeniul religios, saducheii respectau cu scrupulozitate cultul în temple și cereau cu insistență să se recunoască numai legile „scrise”, adică prescripțiile rituale fixate în legislația lui Moise, în Pentateuh. Saducheii negau „tradiția” sau „Thora orală”, adică preceptele religioase pe care învățătorii le stabileau pe baza interpretării scolastice și a modificării legilor Thorei (adică ale Pentateuhului), în funcție de noile condiții. Conservatorismul în problemele de cult și afirmarea intangibilității „Legii“ scrise se explică prin interesul saducheilor de a menține hierocrația, de a concentra în mâinile marilor preoți și ale aristocrației întreaga putere laică și ecleziastică. Această hierocrație se baza pe „Legea” scrisă, și, ca atare, toate încercările de a da o nouă interpretare „Legii” erau privite ca un atentat la drepturile de monopol ale tagmei preoților. Respectarea „Legii” nu-i împiedica însă pe saduchei să se adapteze formal culturii grecești.
Mișcarea fariseilor a fost un fenomen social extrem de complex și de contradictoriu, a cărui esență nu ne este deocamdată clară. Cuvântul fariseu (în limba ebraică perușim) înseamnă „cei ce s-au separat”, „cei ce se țin de o parte”. După ipoteza lui Schürer, acest nume l-au dat adepților mișcării masele populare. Istoricul Josephus Flavius (anul 37/38 – începutul secolului al II-lea) folosește pentru farisei cuvântul grecesc άμιξια, adică „cei ce nu se amestecă”. Fariseii înșiși își ziceau haverim, adică „tovarăși”. După Josephus Flavius, în secolul I d.Ch., fariseii numărau în rândurile lor 6000 de oameni (Antichități iudaice, XVII, 2, 4, § 42). Din punct de vedere al compoziției sociale, printre farisei precumpăneau proprietarii de pământ mici și mijlocii, negustorii, clerul inferior și „cărturarii”.
Dacă saducheii erau continuatorii tradiției „eleniste”, fariseii au fost într-un anumit sens continuatorii tradiției „cucernicilor” sau hasidimilor. În opoziție cu saducheii, care nu recunoșteau decât legile scrise ale Thorei, fariseii cereau o respectare tot atât de riguroasă a întregii tradiții „orale”. Prin tradiția „orală” se înțelegeau legile noi, neînglobate în Thora, dar deduse din Pentateuh, prin interpretarea corespunzătoare a textelor lui. Uneori aceste inovații erau impuse de nevoile vieții reale. Bunăoară, pedeapsa cu moartea, prevăzută în anumite cazuri de Pentateuh, era înlocuită printr-o amendă. Vechea lege, potrivit căreia în fiecare an „jubiliar” se prescriau toate datoriile, a căpătat o interpretare mai realistă și mai suplă, în interesul creditorilor etc. Țelul principal al fariseilor consta în făurirea unei rețele de legi riguroase, menite să apere iudaismul de orice contact și influență din partea altor religii, pentru a menține exclusivismul și izolarea iudeilor.
Mișcarea fariseilor nu era unitară și monolită. În sânul ei s-au conturat mai multe curente, care au luat forma unor „școli”, aflate între ele în dispută sau chiar în conflict. Principiile sociale ale unei părți dintre farisei sunt concretizate în aforismul atribuit lui Șemmaie, un conducător al fariseilor de la jumătatea secolului I î.Ch.: „Iubește munca, nu căuta să fii stăpân peste alții și nu lega prietenie cu puterea” (Abot, I, 9–10). Dezvoltarea ulterioară a principiilor social-etice ale iudaismului se leagă de numele celui mai cunoscut învățător fariseu – Hillel I (aproximativ 76 î.Ch. – 5 d.Ch.). Lui Hillel i se atribuie următorul aforism: „Ce ție nu-ți place, altuia nu face“ – literal: „Nu face tovarășului tău ceea ce ție (însuți) îți este nesuferit; în aceasta stă întreaga lege, tot restul nu-i decât interpretare” (Sabbat, 31). După cum se știe, acest aforism a fost adoptat de creștinism și atribuit lui Iisus. Hillel este și autorul aforismului: „Iubește pacea și înscăuneaz-o pretutindeni, iubește oamenii și apropie-i de legea lui Dumnezeu” (Abot, I, 12). Tot el a spus: „Nu te rupe de lume” (ibidem, II, 4).
Printre farisei existau și alte curente. Unul dintre ele, care se remarca printr-un rigorism îngust și o intoleranță fanatică, era condus de contemporanul și adversarul lui Hillel, învățătorul Șemmaie. Provenind dintr-o familie aristocratică, el însuși un mare bogătaș, Șemmaie a fost un apărător zelos al intereselor claselor avute. Adepții lui Șemmaie se caracterizează îndeosebi prin aroganța și disprețul lor nemărginit pentru oamenii de rând – am haareț (literal – „poporul pământului”). În secolele VII-VI î.Ch. Scrierile biblice folosesc cuvântul am haareț pentru a desemna masa populației țării, țăranii proprietari de pământ, membrii cu drepturi depline ai comunității. În perioada de care ne ocupăm, înțelesul acestui cuvânt s-a schimbat. Expresia am haareț devine în gura fariseilor un cuvânt de batjocură, un nume de ocară dat țăranilor și meșteșugarilor necunoscători ai legii. Disprețul pentru am haareț și-a găsit expresia chiar și în izolarea riguroasă a acestor farisei de masele populare, în interdicția de a avea contacte personale și de a se așeza la aceeași masă cu oamenii din „poporul pământului”. La unii învățători farisei, ura oarbă față de am haareț a luat chiar un caracter inuman, după cum rezulta, între altele, din următoarele sentințe păstrate în Talmud: „am haareț poate fi ucis în orice zi de judecată care cade într-o sâmbătă… am haareț poate fi sfâșiat ca un pește” (Pesahim, 49 b). Din același tratat se vede că masele populare răspundeau la această atitudine cu o ură tot atât de adâncă împotriva „înțelepților” – farisei, pe care „îi urâse cu mare ură”. Fariseismul extremist se transformă într-un curent excepțional de fățarnic și de bigot, care îmbina cucernicia de fațadă cu egoismul, setea de înavuțire și tendința spre desfătările lumești. Fățărnicia fariseilor le-a adus batjocoritoarea poreclă de „vopsiți“ (țevuim).
Totuși, în ansamblu, fariseii au reușit să păstreze influența asupra maselor populare, ceea ce se explică, probabil, prin faptul că opoziția față de puterea de stat și clasele suprapuse, ai căror exponenți erau saducheii, a luat forma unei lupte religioase și politice, în fruntea căreia s-au aflat adesea fariseii. Așa, de exemplu, în perioada expedițiilor de cucerire ale regelui Alexandru Iannai, când a izbucnit lupta înverșunată a maselor populare, care s-a transformat într-o răscoală fățișă, fariseii din fruntea răscoalei au fost persecutați în modul cel mai crunt de către Iannai. Zdrobirea răscoalei și represiunile sângeroase ce au urmat, continuând și pe timpul domniei lui Herodes (Irod) I (37–4 î.Ch.), au temperat zelul fariseilor, care au trecut pe pozițiile indiferentismului politic. Această schimbare și-a găsit expresia, de pildă, în sentința atribuită lui Abtalion, adept și prieten al lui Șemmaie: „Înțelepților, măsurați-vă vorbele, altcum vă așteaptă exilul” (Abot, I, 11). Cu toate acestea, fariseii continuau să se bucure de o anumită autoritate în rândurile maselor populare, dar ei nu-și făceau nicio iluzie asupra cauzelor acestei influențe. Adevăratul caracter al relațiilor dintre farisei și masele populare a fost cel mai bine exprimat tot de farisei, în secolul I d.Ch.: „Dacă ele (adică masele populare – I.A.) n-ar avea nevoie de noi pentru schimburile comerciale, ne-ar ucide”.
Cel de-al treilea curent social-religios, care a luat naștere în secolul al II-lea î.Ch., a fost curentul esenienilor, despre care vom vorbi mai amănunțit în capitolul IV. Spre deosebire de saduchei și farisei, esenienii erau în opoziție cu întreaga structură a societății din acea vreme, dar protestul împotriva rânduielilor existente și-l exprimau în forma pasivă a izolării și așteptării unor prefaceri miraculoase și a înnoirii pământului. Esenienii trăiau în diferite regiuni ale Palestinei, în comunități strâns unite între ele și izolate de lumea exterioară. Esenienii pe care i-a observat și i-a descris în secolul I d.Ch. Plinius cel Bătrân (23–79 d.Ch.) trăiau în pustiurile din preajma coastei de nord-vest a Mării Moarte, adică tocmai în acele locuri unde s-au descoperit manuscrisele de la Qumran. După mărturia lui Plinius (Nat. Hist, V, 17), în rândurile esenienilor intrau „duiumul de oameni obosiți de viață, ce veneau din toate locurile”. Din relatările autorilor antici reiese că organizația socială a esenienilor se caracteriza prin comunitatea de avere, prin munca obligatorie în colectiv și prin luarea mesei în comun; pe scurt, întreaga lor viață era organizată pe baze colective, membrii comunității fiind egali din toate punctele de vedere. O trăsătură cu totul deosebită a esenienilor este renunțarea la sclavie și, judecând după Filon, condamnarea aspră a exploatării sclavilor. Primirea de noi membri și viața internă a comunităților eseniene erau strict reglementate de un statut disciplinar – mai bine zis, monahal – care rânduia întreaga viață socială, religioasă și personală a membrilor comunității. Pe lângă respectarea riguroasă a preceptelor iudaice, de exemplu a odihnei de sâmbătă, caracteristicile distinctive ale ritualului esenienilor erau: refuzul de a participa la cultul templului de la Ierusalim și de a aduce jertfe, practicarea abluțiunilor obligatorii, luarea mesei în comun, binecuvântarea pâinii și a vinului înainte de a începe masa, citirea și comentarea în comun a textelor Sf. Scripturi, rostirea zilnică a rugăciunii de dimineață, adresată soarelui-răsare. După unele informații, esenienii erau vestiți lecuitori de boli trupești și sufletești, pe care le tratau atât cu ajutorul unor ierburi special pregătite, cât și prin puterea cuvântului, adică prin „minuni”.
Constituită în cadrul iudaismului și indisolubil legată de el, mișcarea esenienilor prezintă. În același timp devieri esențiale de la iudaismul oficial. În cercurile științifice este răspândită ipoteza că sub raport ideologic și organizatoric esenienii au fost unii dintre cei mai importanți precursori ai primelor comunități creștine. În manuscrisele recent descoperite la Qumran sunt exprimate numeroase idei asemănătoare cu concepțiile de viață, sociale și religioase ale esenienilor și această împrejurare a dat un nou imbold studierii problemei amintite.
Așadar, societatea iudaică din timpul Hasmoneilor era sfâșiată de o înverșunată luptă internă între diferitele grupări sociale și curente religioase și politice. Slăbită de discordiile lăuntrice, Iudeea a devenit o pradă ușoară pentru romanii în continuă expansiune în Orient. Atunci când o puternică armată romană, comandata de Pompei, a ajuns în Asia Anterioară, Iudeea a fost înglobată fără nicio împotrivire în posesiunile romane. Ultimii reprezentanți ai dinastiei Hasmoneilor au devenit supușii Romei, iar în anul 37 î.Ch., ca urmare a unor tulburări lăuntrice, puterea a trecut în mâinile noii dinastii a Antipatrizilor, al cărei prim reprezentant a fost idumeul iudaizat Herodes I, în întregime devotat romanilor. În anul 6 d.Ch., Iudeea a fost transformată într-o provincie, condusă de procuratori romani. Începe ultima perioadă, cea mai încordată și mai dramatică, din istoria statului iudeu.
Cucerirea romană nu numai că a agravat considerabil vechile contradicții social-politice, dar a generat altele noi. Păturile dominante, alcătuite din saduchei și o parte a fariseilor, cad la o înțelegere de compromis cu regele Herodes și clica sa, alcătuită din prepuși ai Romei. Jugul străin al hrăpăreților cuceritori romani devenea și mai greu de suportat, căci se îmbina cu exploatarea nemiloasă și cu asuprirea din partea puterii regale, a preoților și a bogătașilor.
În țară crește și se extinde o puternică mișcare populară împotriva persecuțiilor religioase și a poverii fiscale impuse de romani. Mișcarea anti-romană se împletește strâns cu lupta de clasă împotriva propriilor exploatatori. În Iudeea se creează o situație revoluționară, caracterizată în felul următor de Josephus Flavius: „Cei puternici împilau poporul de jos, iar norodul năzuia să-i piardă pe cei puternici; unii erau însetați de putere, iar ceilalți – de violență și de jefuirea celor avuți” (Războiul iudeilor, VII, 8, 1 § 260; comp. 22, § 652).
Sfârșitul secolului I î.Ch. Și prima jumătate a secolului I d.Ch. Constituie teatrul unor neîncetate tulburări populare, reprimate cu cruzime de procuratorii romani. Mii de luptători sunt uciși și răstigniți. Dar teroarea sângeroasă și represaliile nu pot stăvili lupta începută. În fruntea războiului popular se situează o grupare social-politică apărută la sfârșitul secolului I î.Ch. Și cunoscută sub numele de mișcarea zeloților. Partidul popular antiroman al zeloților era un curent radical al fariseismului, care se sprijinea pe o bază socială mai largă, și anume pe păturile mijlocii și pe cele de jos ale societății. În secolul I î.Ch. Din curentul zeloților se desprindea o aripă teroristă și mai radicală, cunoscută sub numele de sicari (de la cuvântul latin sica – pumnal). Spre deosebire de esenieni, zeloții, dar mai ales sicarii, militau pentru o luptă activă și hotărâtă împotriva asupririi sociale și politice exercitate de romani și de exploatatorii autohtoni. În același timp, sicarii, adepții cei mai consecvenți ai luptei armate împotriva romanilor, își îndreptau ascuțișul pumnalului lor împotriva propriilor lor împilatori și bogătași. Sicarii exprimau interesele păturilor celor mai greu încercate – sărăcimea înrobită și sclavii. Aceasta rezultă, de exemplu, din faptul că sicarii distrugeau în masă documentele referitoare la datorii (cf. Războiul iudeilor II, 17, 6 § 425-429) și îi eliberau pe sclavi (ibidem IV, 9, 4, § 510), îndemnându-i să intre în rândurile lor. Ulterior, lupta condusă de zeloți și sicari s-a transformat într-o puternică răscoală antiromană – războiul iudaic din 66–73 d.Ch.. Cu toată rezistența eroică a maselor și uriașele suferințe îndurate de iudeii asediați în Ierusalimul blocat de romani, lupta inegală s-a încheiat printr-o înfrângere, iar răscoala a fost înecată în sânge. Sute de mii de oameni au pierit. Țara a fost pustiită, iar capitala Iudeei – Ierusalimul, cu celebrul său templu – a fost distrusă, incendiată și jefuită. Zeci de mii de prizonieri au fost duși în robie. Dar și după cumplita înfrângere, în mijlocul maselor populare rămase în țară au continuat să mocnească focare de luptă antiromană și, chiar în secolul următor, răscoala a izbucnit cu o nouă forță. Această a doua răscoală antiromană este cunoscută în istorie sub numele de răscoala lui Bar-Kochba (132–135 d.Ch.). O dată cu înfrângerea răscoalei lui Bar-Kochba au pierit și ultimele vestigii ale statului iudeu. Teritoriul Ierusalimului, capitala Iudeei, a fost arat cu plugul și, din ordinul împăratului Hadrianus, aici a fost întemeiată colonia romană Aelia Capitolina.
Această perioadă din istoria Iudeei (secolul al II-lea î.Ch. – secolul I d.Ch.) se caracterizează printr-o intensă activitate de creație spirituală și prin dezvoltarea literaturii religioase. La începutul secolului al II-lea î.Ch., se încheie în linii mari istoria literară a celei mai mari părți a Vechiului Testament (cu excepția Cărții profetului Daniil și a Cărții Esterei), din care ulterior a fost alcătuită Biblia.
Biblia (cuvânt luat din limba greacă și care înseamnă „cărți”) sau Sf. Scriptură a iudeilor și creștinilor reprezintă un monument literar extrem de complex.
Biblia este alcătuită din două părți: Vechiul Testament, care cuprinde cărțile sfinte ale iudeilor, iar apoi și ale creștinilor, și Noul Testament care cuprinde cărțile sfinte ale creștinilor. În literatura științifică adeseori prin Biblie se înțelege numai Vechiul Testament; alcătuit din 39 de lucrări, el se împarte în trei părți: 1. „Pentateuhul” [Facerea (sau Geneza), Ieșirea, Leviticul, Numerii, Deuteronomul], căruia i se mai spune „Legea” sau Thora (Învățătura); 2. „Prorocii”, din care fac parte: a) Prorocii vechi (sau așa-numitele cărți istorice – Cartea lui Iosua, Cartea întâi și a doua a Judecătorilor, Cartea întâi și a doua a lui Samuil, cele două Cărți ale Regilor); b) Prorocii noi (Isaia, Ieremia, Iezechil și cei doisprezece „proroci mici”); 3. „Scrierile” (sau hagiografiile) formate din 13 cărți. Cărțile enumerate cuprind texte extrem de variate ca formă și conținut lucrări legislative, fragmente de cronici și anale, documente istorice autentice și povestiri cu subiect istoric, pamflete social-politice și religioase, mituri și legende, scrieri cu caracter didactic și religios-filosofic, cântări religioase și opere cu conținut liric și erotic etc. Aceste lucrări eterogene au fost create în diferite epoci, de-a lungul unui întreg mileniu: din secolul al XII-lea î.Ch. (de exemplu Cântarea Deborei, inclusă în Cartea Judecătorilor) până la jumătatea secolului al II-lea î.Ch. (Cartea lui Daniil în forma ei actuală). Multe cărți biblice au o istorie îndelungată, plină de complicații și peripeții, textul lor inițial suferind completări, schimbări și adăugiri, uneori extrem de tendențioase. Pentateuhul, bunăoară, atribuit lui Moise, este de fapt compus din lucrări disparate, create în decursul câtorva secole. Cartea lui Isaia cuprinde trei părți (denumite convențional Isaia I, Isaia II etc.), create respectiv în secolele VIII, VI și III î.Ch., fiecare având interpolări din diferite epoci.
La fel de complex și de îndelungat a fost procesul grupării la un loc a tuturor acestor texte eterogene, scrise în diverse epoci și al canonizării lor, adică al alcătuirii unui codice de călii biblice, riguros alese și stabilite o dată pentru totdeauna. Canonizarea Vechiului Testament a fost legată de constituirea iudaismului dogmatic în secolele VI-V î.Ch., și a avut drept scop să ofere o justificare scrisă pentru severele precepte religioase introduse de preoți și învățători, care reglementau întreaga viață a iudeilor. Procesul de canonizare a trecut prin câteva etape. În secolul al V-lea î.Ch., reformatorul social și politic Ezra a redactat și a reunit într-o singură culegere primele cinci câlți ale Vechiului Testament, așa-numitul Pentateuh (vezi Cartea lui Neemia, 8–9). Din Cartea înțelepciunii lui Iisus, fiul lui Sira (sau Ben-Sira) reiese că, la începutul secolului al II-lea î.Ch. Existau deja două culegeri de cărți biblice: „Legea” (adică Pentateuhul) și „Prorocii”. În afara acestor culegeri, Ben-Sira amintește și de „alte scrieri”, expresie generală prin care autorul desemnează, probabil, nucleul celei de-a treia părți a Vechiului Testament – hagiografiile. Etapa următoare și cea mai importantă a canonizării este legată de activitatea învățătorilor din Sanhedrinul de la Iamnia (Iabneh), în jurul anului 100 d.Ch.
Potrivit tradiției, participanții la Sanhedrinul de la Iamnia, întruniți pentru a da formă definitivă cărților Vechiului Testament, au ales din trei variante de texte manuscrise, două manuscrise ale Pentateuhului care coincideau cel mai mult și le-au canonizat. Este de presupus că la fel s-a procedat și cu textul celorlalte cărți ale Vechiului Testament iar toate celelalte variante manuscrise ale cărților canonizate, precum și multe lucrări care, dintr-un motiv sau altul, n-au intrat în canon, au fost considerate potrivnice sarcinilor ideologice ale credinței iudaice și, poate, distruse. O parte dintre cărțile „rebutate” și neincluse în canon au fost păstrate de biserica creștină și înglobate parțial în canonul creștin al Vechiului Testament.
Codificarea și canonizarea definitivă a Vechiului Testament au avut loc între secolele VII-IX d.Ch. Și se leagă de activitatea așa-numiților masoreți. Masoreții, sau păstrătorii tradiției (de la cuvântul ebraico-arameic masora – „tradiție”, legendă), teologi aparținând cu precădere școlii din Tiberiada, au desfășurat o importantă muncă filologică și redacțională asupra textului Bibliei. Ei au alcătuit din marele număr de manuscrise cu numeroase lecțiuni, apărute inevitabil prin copierea lor repetată în cursul secolelor II-VI d.Ch., un text unificat și l-au canonizat definitiv. Pentru a face imposibilă orice intervenție ulterioară în text, masoreții au socotit numărul literelor și al versetelor fiecărei cărți biblice și al întregului Vechi Testament Numărul total al semnelor (literelor) din Vechiul Testament este de 1.152.207, iar Pentateuhul, de exemplu, are 305.607 semne și 5845 de versete. După această socoteală urmau să se conducă pe viitor copiștii, pentru a evita orice modificare, fie și cea mai neînsemnată. Dar latura cu adevărat importantă a activității masoreților a fost sistemul de notare (prin puncte) a vocalelor la consonante, ceea ce oferă o bază științifica pentru studierea foneticii limbii ebraice. Rezultatul practic al acestei „punctări” sau vocalizări, asupra căreia nu avem posibilitatea să ne oprim mai amănunțit, a fost clarificarea sensului textului biblic. Așa a fost stabilit definitiv textul biblic și în această formă s-a păstrat el până în zilele noastre, sub denumirea de „text masoretic” sau textus receptus.
Creația literală religioasă din Iudeea nu s-a limitat la lucrările incluse în Vechiul Testament. În secolele II-I î.Ch. A înflorit o întreagă literatură post-biblică, având cu precădere un caracter mistic, apocaliptic. Una dintre primele lucrări ale acestui gen literar a fost Cartea prorocului Daniil, scrisă în două limbi – arameică și ebraică. Spre deosebire de Cartea prorocului Daniil, inclusă în canonul biblic, toate celelalte opere ale genului au avut altă soartă: ele nu au intrat în canonul ebraic și multe s-au pierdut integral, iar altele nu ne-au parvenit în original, ci în traduceri mai noi, ca de exemplu Jubileele și Enoh. Toate cărțile neintroduse în canonul biblic de codificatorii Bibliei au primit numele de „cărți străine” (sefarim hițonim). Mai răspândită este denumirea lor grecească de apocrife („cărți ascunse” sau „tăinuite”) și pseudoepigrafe („fals atribuite”), adică atribuite unor eroi biblici, în majoritate legendari. În literatura religioasă sunt citate circa șaptezeci de apocrife biblice sau ale Vechiului Testament, dintre care ne-au parvenit vreo treizeci, cele mai multe în limbile greacă și siriană. Trista soartă a literaturii apocrifelor se explică prin aceea că ele nu numai că n-au fost incluse în canonul biblic, dar iudeilor li s-a interzis până și citirea lor. Așa, de pildă, cunoscutul învățător rabbi Akiba (începutul secolului al II-lea d.Ch.), care a participat activ la răscoala lui Bar-Kochba împotriva romanilor, a interzis iudeilor să citească „apocrifele”, sub amenințarea că vor pierde dreptul la viața de apoi. O parte din bogata literatură apocrifă, la care renunțase iudaismul oficial, a fost păstrată de creștinism care a găsit în apocrife numeroase puncte de vedere apropiate doctrinei sale și, de aceea, le-a preluat și le-a adaptat Este caracteristic că în Talmudul babilonian, unde apocrifele sunt considerate cărți eretice, ele sunt denumite cărți ale „minimilor” (sifre minim), iar în literatura talmudică „minim” este termenul folosit de obicei, pentru iudeo-creștini. Ulterior, parte din apocrife au fost incluse în cărțile biblice creștine, dar originalele lor s-au pierdut. Amintirile despre forma inițială a acestor opere se șterseseră atât de mult încât în unele cazuri nu se mai știa în ce limbă a fost scris originalul. Și atunci se impune în mod legitim întrebarea:
pe ce temeiuri cărțile apocrife, ajunse până la noi în traduceri grecești, latine, slave, etiopiene etc., sunt considerate ca monumente ale literaturii apocaliptice iudaice din secolele II-I î.Ch.?
Deoarece oamenii de știință au identificat relativ ușor în aceste cărți un nucleu „esenian”, completat ulterior cu adăugiri și interpolări creștine, s-a presupus că versiunile originale au fost concepute în mediul iudaic, și anume în cercurile eseniene din secolele II-I î.Ch., descrise de Filon și Josephus Flavius. Totuși, despre originalul ebraic al apocrifelor se putea vorbi numai în cadrul unei ipoteze, deoarece existau nu mai puține temeiuri de a presupune că ele au fost scrise din capul locului în limba greacă. Abia astăzi descoperirea în peșterile de la Qumran a unor fragmente ale acestor manuscrise în limba originalului lor, adică în limbile ebraică și arameică, a rezolvat definitiv problema.
Literatura apocrifă conține un vast și interesant material referitor la istoria socială și culturală a Iudeei în secolele II-I î.Ch. În legătură cu manuscrisele de la Qumran, prezintă interes unele trăsături specifice ale literaturii apocaliptice, create în cercurile eseniene sau în cercuri apropiate de esenieni. Trăsătura cea mai caracteristică a literaturii apocaliptice iudaice din secolele II-I î.Ch. Este orientarea ei eshatologică și mesianică. Concepțiile eshatologice și mesianice pornesc de la ideea că sfârșitul lumii este aproape și că ea (lumea) va fi transformată în mod miraculos de un mesia, adică de unsul lui Dumnezeu. La baza acestor concepții se găsește filosofia desperării și convingerea că prin propriile lor forțe, fără un amestec miraculos din afară, oamenii nu vor putea niciodată să stârpească răul pe pământ și să construiască o viață așezată pe principii raționale și echitabile. Fiind în esența lor o formă de protest religios și politic al maselor populare, care își pierduseră speranța de a birui în lupta împotriva asupritorilor autohtoni și străini, aspirațiile eshatologice s-au cristalizat în mod independent în diferite regiuni ale Imperiului Roman, mai cu seamă în Orient – în Egipt, Iudeea și Asia Mică.
Concepțiile eshatologice și mesianice au apărut în Iudeea cu mult înaintea secolului al II-lea î.Ch. Rădăcinile acestor concepții se găsesc în lucrările biblice, pline de prorociri despre „ultimele zile“ sau „sfârșitul zilelor” – bě abārīt hayyāmīm – și despre venirea lui Mesia, trimisul lui Dumnezeu. În secolele II-I î.Ch. Asistăm la o schimbare a caracterului acestor concepții, schimbare la care au contribuit evenimentele furtunoase din acea perioadă: cucerirea siriană și persecuțiile religioase; succesul inițial al războaielor maccabeice de eliberare, urmate de schimbarea politicii duse de dinastia Hasmoneilor, care devenea tot mai reacționară și mai antipopulară; cucerirea romană și eșecul inevitabil al mișcărilor sociale de eliberare; prăbușirea formei de stat multiseculare. Imperiul Roman, care îngenunchease numeroase state și popoare, reprimând fără milă orice mișcare opoziționistă, le apărea iudeilor ca o forță invincibilă. Convingerea că nu exista o ieșire din această situație a dus la căutarea altor căi, miraculoase, de izbăvire, iar vechile idei eshatologice din scrierile biblice au căpătat, în noile condiții, un conținut nou și concret într-unul dintre cele mai recente apocalipsuri citim: „Anii de tinerețe ai lumii au trecut, cea mai bună vreme pentru făuriri a ajuns de mult la capăt, iar vremea aproape că a trecut, aproape că s-a dus” (Cartea lui Baruh, 85, 10). În imaginația agitata a oamenilor, „ultimele zile” se înfățișau sub chipul unei cumplite răsturnări a relațiilor sociale, procedeu caracteristic literaturii orientale antice, începând cu cea egipteană. În același Apocalips al lui Baruh (70, 2–6) citim: „Atotputernicul va arunca asupra pământului, asupra locuitorilor și cârmuitorilor lui o tulburare a mințit și o spaimă care sfâșie sufletul. Ei se vor urî unii pe alții și vor ațâța pe unul împotriva celuilalt la război. Cei de jos vor porunci celor de neam, oamenii de rând se vor ridica deasupra celor slăviți. Mulțimea va fi dată în puterea celor puțini și cine a fost om de nimic va stăpâni asupra celor puternici. Săracii o vor lua înaintea bogaților, nelegiuiții se vor ridica deasupra eroilor. Înțelepții vor tăcea, iar proștii vor vorbi. Nimic din cele ce cugetă oamenii nu se va îndeplini…” Ideea „sfârșitului lumii” plutea în aer; cu începere din secolul al II-lea î.Ch. Și în următoarele două secole, Palestina era în plină așteptare a „ultimelor zile”.
Într-o anumită măsură, ideile eshatologice și mesianice erau împărtășite și de farisei, ca reprezentanți ai ideologiei dominante din Iudeea Dar, în interpretarea fariseică, mesianismul nu era legat de așteptarea unor mari prefaceri în ordinea universală. Ideologii fariseismului se străduiau să împace viitorul cu prezentul, în cadrul orânduirii sociale existente. În literatura apocrifă însă mesianismul mistic și apocaliptic lega „sfârșitul zilelor” de schimbări radicale, de ordin cosmic. Concepțiile eshatologice sectare presupuneau că viitorul și prezentul sunt separate printr-o prăpastie, dar în același timp, concepeau viitorul în mod concret, ca o realitate iminentă.
Dacă în iudaismul oficial judecata de apoi, din „ultimele zile”, era concepută, în primul rând, ca judecata lui Iehova asupra dușmanilor poporului iudeu, acum, în noua literatură apocaliptică, își croiește drum ideea că judecata de apoi se va săvârși asupra tuturor necredincioșilor, independent de apartenența lor etnică.
Așa cum am mai arătat, multe lucrări apocrife au fost păstrate de biserica creștină care a găsit în ele motive ideologice și spirituale apropiate creștinismului. Dintre acestea fac parte, în primul rând, Cartea lui Enoh, Jubileele, Testamentele celor 12 patriarhi, Înălțarea lui Moise.
Să ne oprim pe scurt asupra acestor apocrife, deoarece ele au o legătură directă cu manuscrisele de la Qumran.
Titlul Cărții lui Enoh vine de la numele eroului legendei biblice despre Hanoh, străbunicul lui Noe, înălțat la cer. În Cartea Facerii (5,24) scrie că Enoh (Hanoh) „[care] umbla în căile Domnului, nu s-a mai văzut, căci Dumnezeu l-a luat la sine”. În Cartea lui Enoh găsim o serie de „viziuni” apocaliptice, între altele viziunea Judecății de Apoi și a pedepsirii tuturor păcătoșilor, precum și tabloul împărăției subpământene unde arde focul Gheenei.
Evenimentele din trecutul apropiat sau, poate, chiar contemporane cu autorul sunt expuse, de asemenea, sub forma unor viziuni și alegorii fantastice. Lupta iudeilor împotriva statelor din Orientul Antic și a celor elenistice (Asiria, Babilonul, Persia, Siria) este prezentată alegoric, ca o luptă a oilor împotriva fiarelor sălbatice.
În una din aceste viziuni citim: „Am văzut cum uneia dintre oi i-a crescut un corn mare și atunci ochii lor s-au deschis… Am văzut cum oilor li s-a dat o spadă mare, și oile au pornit împotriva fiarelor de pe ogoare, pentru a le aduce moartea, și toate fiarele și păsările cerului fugeau de ele” (Cartea lui Enoh, 90, 8–19). Unii oameni de știință consideră acest pasaj ca o povestire alegorică a evenimentelor din timpul războaielor maccabeice. Apocalipsul sfântului Ioan din Noul Testament este plin de un simbolism alegoric asemănător ca formă.
Ideile mesianice sunt și ele clar exprimate în Cartea lui Enoh. O nouă rânduială universală se va instaura o dată cu venirea pe lume a lui mesia – „fiul omului”, care șade în cer alături de Dumnezeu. După cum se știe, expresia „fiul omului” este folosită în literatura evanghelică pentru Iisus Christos, dar ea se întâlnește și în diferite locuri din Biblie, între altele în cartea apocaliptică a prorocului Daniil (VII, 9,13,22). De venirea lui mesia se leagă învierea celor morți, judecata universală, beatitudinea dreptcredincioșilor în rai și chinuirea celor păcătoși în iad (Cartea lui Enoh, cap. 45–47).
Foarte interesante sunt problemele sociale și etice atinse în Cartea lui Enoh (cap. 94–96). Așa, de exemplu, citim: „Nu umbla pe calea relelor, pe calea morții… Vai celor care își înalță case cu ajutorul fărădelegilor, căci ei vor fi smulși de la averile lor și vor cădea de sabie; cei care au îngrămădit aur și argint vor pieri pe neașteptate în ceasul Judecății (de Apoi). Vai vouă, bogătașilor, v-ați pus nădejdea în bogățiile voastre, dar veți fi lipsiți de comorile voastre… Vai vouă, cei care ați pricinuit rău celor apropiați, căci după faptele voastre veți fi răsplătiți… iar voi, cei ce suferiți, nu vă temeți, căci a voastră va fi mântuirea; o lumină strălucitoare se va revărsa peste voi și veți asculta glas de alinare din ceruri”. În aceste povețe răsună nu numai ecoul patosului demascării sociale din cărțile prorocilor Isaia, Amos, Miheia și ale altora, dar se și reliefează pregnant principalele trăsături ale viitoarei filosofii sociale a creștinismului: rezolvarea problemelor și conflictelor sociale pe cealaltă lume, răsplata viitoare după faptele bune și cele rele.
Cu Cartea lui Enoh se înrudește îndeaproape Cartea Jubileelor, ajunsă până la noi în câteva fragmente din versiunea ei latină și într-o traducere etiopiană mai recentă. În Cartea Jubileelor se dă o repovestire a Cărții Facerii și a începutului Cărții Ieșirii și se expune istoria legendară a vieții pe pământ, împărțită în perioade de șapte ani și de șapte ori șapte ani, adică în „jubileele“ biblice, de unde vine și denumirea cărții. Această carte a fost scrisă, probabil, mai târziu decât Cartea lui Enoh, deoarece într-un pasaj din Cartea Jubileelor (4, 17) se menționează Cartea lui Enoh. Pe de altă parte, într-unul dintre manuscrisele de la Qumran, Cartea Jubileelor este la rândul ei menționată ca o sursă cu autoritate. Cartea Jubileelor ne ajută să înțelegem unele particularități din viața comunității de la Qumran, între altele particularitățile calendarului care se deosebea de calendarul iudaic oficial.
Înaintea descoperirilor de la Qumran, lucrarea apocrifă „Testamentele celor 12 patriarhi” era și ea cunoscută numai în versiunea greacă. În „Testamente” sunt expuse „cuvântările” celor doisprezece patriarhi, fiii lui Iacov, de unde și numele cărții. Referirile din „Testamente” la Cartea lui Enoh și intima apropiere ideologică a celor două lucrări dovedesc că „Testamentele” provin din același mediu literar ca și Cartea lui Enoh și Jubileele.
Se desprinde din aceste cărți o poziție potrivnică cultului iudaic oficial și sacerdoților templului din Ierusalim, setoși de avere și desfrânați. Unii oameni de știință sunt de părere că „Testamentele” au fost create în mediul preoțimii opoziționiste. În favoarea acestei opinii pledează reliefarea pronunțată a rolului patriarhului Levi, întemeietorul castei preoțești a Leviților, și trecerea pe planul al doilea a patriarhului Iuda, fiul lui Iacov, întemeietorul legendar al tribului Iuda. În carte există prorociri eshatologice cum că „la sfârșitul vremii” va veni adevăratul preot, adevăratul păstor, care va instaura domnia dreptății și a adevărului pe pământ În legătură cu studierea ideologiei oglindite în manuscrisele de la Qumran, atrag atenția concepțiile dualiste ale autorilor „Testamentelor”, potrivit cărora în lume se înfruntă două voințe: voința lui Dumnezeu și voința diavolului (Belial). Datoria drept-credincioșilor este de a respecta voința Domnului și de a se împotrivi voinței diavolului.
În „Testamente” există interpolări mai recente, incontestabil creștine, în special despre omul-Dumnezeu și mântuitor, despre Dumnezeul care va pogorî pe pământ în chip de om. Că ne aflăm în fața unei interpolări ne-o dovedește strania îmbinare mecanică a unor elemente pur iudaice cu elemente specific creștine, care vin în contradicție cu cele dintâi. O dovadă și mai concludentă ne-o oferă traducerea „Testamentelor” în limba armeană veche, în textul cărora lipsesc interpolările despre omul-Dumnezeu și mântuitor.
Din sfera lucrărilor examinate face parte și „Înălțarea la cer a lui Moise”, descoperită și publicată abia în 1861, în traducere latină. Până la acea dată „Înălțarea la cer a lui Moise” nu era cunoscută decât din referirile păstrate la părinții bisericii din primele secole ale erei creștine. „Înălțarea” cuprinde „cuvântul” lui Moise și „testamentul” său, concepute în spirit eshatologic. În text găsim unele aluzii la evenimente care au avut loc, probabil, în perioada secolului al II-lea î.Ch. – începutul secolul I d.Ch., poate înaintea domniei împăratului roman Caligula (37–41 d.Ch.).
Din fugitiva trecere în revistă a câtorva dintre numeroasele lucrări ale literaturii apocrife și apocaliptice iudaice, reiese că ele prezintă unele trăsături comune. Este vorba de concepția dualistă a împărțirii lumii în împărăția binelui și împărăția răului, aflate, între ele într-o luptă permanentă, și de ideile eshatologice și mesianice potrivit cărora, în cele din urmă, mai precis „la sfârșitul zilelor”, binele va birui răul, mulțumită intervenției divine, întruchipate de „mesia”. În concordanță cu ideile de mai sus, rezolvarea tuturor conflictelor și contradicțiilor sociale care sfâșie lumea existentă este transferată în lumea de apoi. Prin aceasta, apocaliptica iudaică a pregătit terenul creștinismului, căruia îi era sortit să străbată o cale foarte întortocheată și contradictorie, înainte de a deveni un element al ideologiei dominante a Imperiului Roman.
Am examinat, în liniile cele mai generale, mediul istoric și atmosfera spirituală în care au trăit autorii manuscriselor de la Qumran. În cele ce urmează ne vom ocupa de istoricul descoperirilor de la Qumran, de conținutul manuscriselor și de modul de viață al posesorilor lor, precum și de problemele pe care le pun științei aceste manuscrise recent descoperite.

Capitolul 1
Istoricul descoperirilor

Descoperirile beduinilor

Nu știm dacă știința va fi vreodată în stare să reconstituie adevăratul tablou și succesiunea tuturor evenimentelor legate de descoperirea manuscriselor de la Qumran. Până la sfârșitul anului 1957 nu se cunoștea nici măcar data exactă a acestei descoperiri. În octombrie 1956, Mahomed ed-Dib a povestit unei comisii, alcătuită din trei persoane, cum a descoperit primele manuscrise. Reproducem relatarea lui Mahomed, așa cum a fost publicată ea în octombrie 1957 de către William Brownlee, având ca anexă facsimilul arab al relatării.
„În 1945 mânam prin deșert (este vorba de deșertul Iudeei) o turmă de cincizeci de vite mici, împreună cu alți doi păstori, care aveau turmele lor. Toți trei am mas peste noapte în deșert După obicei, fiecare dintre noi își număra seara turma; s-a întâmplat însă că timp de două zile eu nu mi-am numărat-o. Și iată că a treia zi, pe la ceasurile unsprezece dimineața, m-am apucat s-o număr și am descoperit că pierdusem o capră. Le-am spus atunci tovarășilor mei de drum: «Las turma mea în grija voastră, iar eu mă duc să caut capra rătăcită». Așadar, am plecat să caut capra M-am cățărat pe dealuri, am coborât în văi și tot căutând-o m-am îndepărtat mult de ceilalți doi păstori. În timpul rătăcirilor mele am ajuns în dreptul unei peșteri a cărei gură se deschidea drept în sus ca un puț. Mi-am zis că poate capra s-a prăvălit în peșteră și am început să arunc pietre în deschizătură. După fiecare piatră căzută auzeam un zgomot ca de oale sparte. Nu mă puteam dumiri de unde vin sunetele acelea și, cum tare aș fi vrut să știu ce se află în peșteră, am coborât în ea și am dat de niște vase de lut Atunci am început să le sparg cu bățul, căci credeam că voi descoperi o comoară. În primele nouă vase pe care le-am spart n-am găsit decât niște grăunțe mici de culoare roșie și nimic altceva. Când am spart al zecelea vas, care era cel mai mic dintre ele, am dat de niște suluri de piele, acoperite cu mâzgălituri. Cele nouă vase sparte mai întâi aveau capace, dar nu erau cetluite, în timp ce al zecelea vas, cel mic, avea un capac cetluit cu ceva asemănător cu lutul roșu.
Eram în mare încurcătură și nu știam ce să fac: să iau cu mine sulul de piele sau să-l las pe loc. În sfârșit mi-am zis: «Îl iau», căci mi-am amintit că tovarășii mei, ca și mine, aveau nevoie de curele pentru sandale. Am înfășurat pielea în mantaua mea, pe care am aruncat-o pe umăr, și am plecat Când am ajuns la tovarășii mei, le-am arătat ce am găsit și am dat fiecăruia o bucată de piele ca să-și lege sandalele. Capra, spre nenorocul meu, n-am găsit-o. Noaptea târziu ne-am întors la locul unde poposisem în deșert Am păstrat pielea cu mine până m-am întors acasă, când am pus-o într-un sac pe care l-am agățat într-un colț, și a rămas acolo mai bine de doi ani. Apoi a venit la noi unchiul meu și mi-a zis: «Dă-mi-o s-o arăt unui negustor de obiecte vechi din Bethleem, ca să spună el dacă are vreo valoare sau nu»“.
Din păcate, exactitatea relatării lui Mahomed este îndoielnică. În cei zece ani câți au trecut de la data descoperirii, el a putut uita multe amănunte. Apoi unele afirmații vin în contradicție cu faptele. Astfel, el spune că a spart toate vasele din peșteră, or două vase au fost vândute arheologilor de către beduini. Mahomed nu spune nimic despre numărul manuscriselor găsite și despre soarta lor ulterioară. De asemenea, el uită să pomenească interesantul detaliu că sulurile erau înfășurate, ca niște mumii, în țesături de in îmbibate cu substanțe rășinoase. Deși povestirea lui Mahomed este în prezent singura relatare atestată a împrejurărilor în care au fost descoperite manuscrisele din peșterile de la Qumran, este necesară multă circumspecție în utilizarea ei.
Bine, dar ce s-a întâmplat după aceea cu manuscrisele? Toate evenimentele ulterioare gravitează în jurul a trei centre din Ierusalim: mănăstirea siro-iacobită de rit monofizic sf. Marcu, Universitatea din Ierusalim și Școala americană de studii orientale. Să încercăm a urmări, pe baza datelor de care dispunem, soarta manuscriselor proaspăt scoase la lumină și istoricul celorlalte descoperiri.
În primăvara anului 1947, câțiva beduini din tribul taamirilor, veniți la Bethleem pentru a-și vinde produsele și pentru a cumpăra mărfurile de care aveau nevoie, au oferit unui negustor din oraș câteva manuscrise pe piele. Acesta n-a manifestat niciun interes pentru manuscrise și a refuzat să le cumpere pentru infima sumă de 20 de lire palestiniene, cât cereau vânzătorii. Atunci beduinii s-au adresat unui alt negustor pe care îl cunoșteau, Halila Iskander (Kando), membru al comunității siro-creștine a iacobiților. Kando, negustor și proprietar al unui mic atelier de cizmărie, a crezut că are în față manuscrise siriene vechi și, prin intermediul unui coreligionar, anticarul Georges Isaye din Ierusalim, l-a înștiințat pe mitropolitul Athanasios Ioshua Samuil, starețul mănăstirii sf. Marcu. Mitropolitul Athanasios a manifestat un interes deosebit pentru suluri, deși nu cunoștea limba manuscriselor și n-ar fi putut să le stabilească conținutul. Interesul său pentru aceste manuscrise era determinat, în primul rând, de faptul că ele proveneau din regiunea Qumran, adică din apropierea oazei Ain Feshkha. Or, mitropolitul știa bine că acea regiune era nelocuită de secole. El încercă să intre imediat în legătură cu beduinii, dar era prea târziu – fiii deșertului părăsiseră Bethleemul.
În luna iulie, când au venit din nou în oraș, beduinii au fost invitați la mănăstire însă, spre necazul mitropolitului, lucrurile au luat o întorsătură neplăcută. După ce i-a așteptat cu nerăbdare și zadarnic până la amiază, mitropolitul a plecat la masă. Tocmai atunci beduinii s-au prezentat la porțile mănăstirii dar, nefiind informat, călugărul de serviciu la poartă nu i-a lăsat să între, pentru că aveau niște „suluri murdare”, care, pe deasupra, nu erau scrise cu litere siriene, ci ebraice. În sfatul aceluiași monah, beduinii s-au adresat unui anticar, care le-a oferit pentru suluri un preț destul de ridicat Totuși, tranzacția nu s-a încheiat între timp, mitropolitul Athanasios trimisese un emisar după beduini; emisarul i-a găsit și a izbutit să-i convingă pe doi dintre ei să se reîntoarcă la mănăstire unde, pentru cinci manuscrise pe piele, au căpătat de la mitropolit aproximativ 50 de lire. Două dintre manuscrisele achiziționate s-au dovedit a fi fragmente ale aceluiași sul, cuprinzând Statutul comunității. Așa a ajuns mitropolitul în posesia a patru dintre cele șapte manuscrise, celebre astăzi, provenind din prima peșteră de la Qumran: 1) Statutul comunității; 2) Comentariile la Cartea prorocului Habaccuc (Avvacum); 3) Textul complet al Cărții procurorului Isaia. Foile celui de-al patrulea sul se lipiseră între ele și alcătuiau o masă compactă ce nu putea fi desfășurată. Multă vreme, oamenii de știință au crezut că el conține o carte arameică, intitulată convențional „Apocalipsul lui Lameh“ (numele acestui erou biblic fusese descifrat). Astăzi sulul a fost restaurat cu succes și o parte din el a fost descifrată și publicată sub numele de Apocriful Genezei, deoarece conține repovestirea amplificată a Cărții Facerii din Biblie.
Manuscrisele aparținând celui de-al treilea beduin, care refuzase să se întoarcă la mânăstire, au ajuns ulterior în mâinile profesorului Sukenik.
Învoindu-se cu beduinii, mitropolitul a trimis cu ei niște oameni ca să cerceteze peșterile. Potrivit spuselor mitropolitului, trimișii săi s-ar fi întors cu mâinile goale, din pricina căldurii insuportabile și a rezervelor insuficiente de apă și hrană. Există însă temeiuri să ne îndoim de adevărul afirmațiilor sale.
Arheologul Lancaster Harding, pe atunci director al Serviciului antichităților din Iordania, care a făcut săpături în peșteră, a relatat, pe baza celor auzite de la beduini, „că oamenii mânăstirii au vizitat în repetate rânduri peștera, au lărgit intrarea din partea inferioară și au săpat cu mult zel”. Este cert că în urma acestor săpături ei au găsit bucățile ce lipseau din sulurile cumpărate de mitropolit, precum și alte fragmente importante.
Mat în posesia sulurilor, mitropolitul, care nu cunoștea limba ebraică, a încercat să stabilească conținutul și vechimea manuscriselor. Primul om competent căruia i le-a arătat a fost savantul olandez J. Van der Ploeg, aflat atunci din întâmplare la Ierusalim ca oaspete al Școlii franceze de arheologie. Directorul acestei școli, cunoscutul arheolog și bibleist Roland de Vaux, era plecat la Paris. În timpul vizitei făcute mitropolitului Athanasios în august 1947, Vad der Ploeg a stabilit imediat că manuscrisul ce-i fusese prezentat cuprindea textul Cărții prorocului Isaia, dar, din motive de neînțeles, n-a manifestat vreun interes pentru el. Van der Ploeg rămâne totuși primul om de știință care a determinat corect conținutul manuscrisului. Ulterior Sukenik și Trever l-au identificat din nou, independent unul de celălalt.
În luna septembrie a aceluiași an, mitropolitul a arătat unul dintre manuscrise patriarhului Antiohiei. După părerea patriarhului, sulul nu era mai vechi de 300 de ani, totuși, pentru mai multă siguranță, l-a sfătuit pe mitropolit să se adreseze unui ebraist de la Universitatea din Beirut Tocmai atunci ebraistul nu se găsea la Beirut, așa că mitropolitul s-a întors acasă fără să fi rezolvat nimic. El și-a continuat însă eforturile, dând dovadă de multă tenacitate, în pofida faptului că rezultatele obținute până atunci nu erau dintre cele mai încurajatoare. Astfel, un arheolog, membru al comunității creștine siriene, care ocupa un post important în Serviciul de antichități al administrației engleze a Palestinei, l-a încredințat pe mitropolit că își pierde timpul de pomană cu sulurile, fiindcă ele nu fac nici cât o para chioară. Un alt om de știință, Wechsler, căruia mitropolitul i-a arătat sulurile, a emis ipoteza că ele sunt niște manuscrise contemporane ale Sf. Scripturi, provenite, probabil, din geniza unei sinagogi sărace. Și arătând cu degetul masa pe care se găseau sulurile, Wechsler a adăugat „Dacă această masă ar fi o ladă plină cu monede de câte o liră, suma lor n-ar atinge valoarea reală a sulurilor, admițând că ele sunt într-adevăr atât de vechi cum credeți”.
În sfârșit, în octombrie 1947, medicul Maurice Braun, care – cu prilejul unei vizite făcute mitropolitului – aflase întâmplător de existența sulurilor, a telefonat Universității din Ierusalim. Cei doi bibliotecari trimiși de Universitate n-au putut să descifreze textul manuscriselor și și-au declinat competența, precizând că în cazul de față se cere o expertiză calificată. Expertiza a fost amânată, deoarece profesorul E.L Sukenik, specialist în acest domeniu, era plecat într-o călătorie de studii în străinătate. Au mai trecut patru luni de inactivitate, până când mitropolitul a luat contact cu specialiștii de la Școala americană de orientalistică.
Între timp, restul manuscriselor rămase în posesia beduinilor au ajuns în mâinile profesorului Sukenik, întors la Ierusalim, care a jucat un rol de seamă în stabilirea adevăratei însemnătăți a sulurilor descoperite. La 25 noiembrie 1947, un negustor de antichități din Ierusalim l-a chemat telefonic pe profesorul Sukenik la hotarul dintre orașul vechi și cel nou și i-a întins peste gard o bucată de piele scrisă cu alfabetul ebraic pătrat. Totodată, negustorul i-a împărtășit lui Sukenik zvonurile despre descoperirea beduinilor. Din capul locului, Sukenik a observat similitudinea dintre caracterele cu care era scris fragmentul de piele și caracterele inscripțiilor din osuarele descoperite cu începere din a doua jumătate a secolului al XIX-lea la Ierusalim și în împrejurimile lui, osuare datând din secolul anterior răscoalei din anii 66–73 d.Ch. Sukenik a rămas surprins la vederea acestor caractere, ce-i erau familiare din inscripțiile amintite, deoarece până atunci nu se cunoștea niciun document, pe piele sau pergament, scris cu astfel de litere. Considerentele expuse pledau în favoarea marii vechimi a manuscriselor.
La 29 noiembrie, Sukenik, împreună cu anticarul amintit, a efectuat o călătorie extrem de riscată la Bethleem, pentru ca să stea de vorbă cu negustorul căruia i se adresară inițial beduinii și care, după cum știm, refuzase să le plătească modica sumă cerută (între timp negustorul achiziționase manuscrisele ce aparțineau beduinului care nu se întorsese la mitropolit în împrejurările relatate mai înainte).
Tocmeala s-a desfășurat după obiceiurile orientale. Pentru a-și ascunde interesul, „părțile” au discutat pe îndelete despre vreme, despre sănătate și despre tot felul de nimicuri și abia la sfârșit, ca și cum nu asta i-ar fi interesat, au trecut la examinarea manuscriselor și a celor două vase de argilă în care ar fi fost păstrate manuscrisele, vase identificate imediat de Sukenik ca fiind din perioada elenistică romană. În urma „negocierilor”, Sukenik a cumpărat trei manuscrise și cele două vase, apoi s-a întors cu bine acasă.
Curând după evenimentele relatate, unul dintre bibliotecarii invitați la timpul său la mănăstirea sf. Marcu i-a vorbit lui Sukenik despre manuscrisele mitropolitului, care afirma că le-ar fi găsit în biblioteca mănăstirii. Știrea că în biblioteca mănăstirii ar fi fost „descoperite” niște suluri cu manuscrise a fost primită cu rezervă de Sukenik, dar în același timp l-a străfulgerat ideea că s-ar putea ca manuscrisele cumpărate de el și cele aflate în posesia mitropolitului să provină din una și aceeași „geniză”. Situația politică încordată, ce se crease pe atunci în Ierusalimul împărțit în două tabere vrăjmașe, a zădărnicit toate eforturile sale de a intra în contact cu mitropolitul. La sfârșitul lunii ianuarie 1948, Sukenik a primit pe neașteptate o scrisoare din partea lui Anton Kiraz, membru al comunității creștine siriene, pe terenul căruia Sukenik efectuase mai demult săpături arheologice. Kiraz îl ruga, în numele mitropolitului, să-i acorde o întrevedere, indicând ca loc de întâlnire un sector al teritoriului neutru. Noaptea, la lumina unei lanterne de buzunar, Sukenik a examinat manuscrisele prezentate și a stabilit pe loc că unul dintre fragmente conține textul Cărții prorocului Isaia. Celelalte două fragmente făceau parte din sulul Statutului. Sukenik n-a putut cumpăra în acea seară sulurile, fiindcă nu luase bani cu el. De altfel, se prea poate ca vânzarea manuscriselor nici să nu fi intrat în vederile mitropolitului, care nu dorea decât să capete avizul unui specialist recunoscut. Cert este că Kiraz i-a încredințat profesorului manuscrisele pentru trei zile, ca să le poată studia mai amănunțit La termenul stabilit, ei s-au întâlnit din nou și Sukenik i-a înapoiat manuscrisele, din care izbutise să facă extrase ample. Cu acest prilej, Kiraz i-a promis să aranjeze în scurtă vreme o întrevedere a mitropolitului cu rectorul universității, în vederea cumpărării manuscriselor. Timpul trecea însă târa ca Sukenik să primească vreo veste din partea lui Kiraz sau a mitropolitului. În așteptare, el lucra intens la descifrarea manuscriselor achiziționate de dânsul. În octombrie 1948, Sukenik a publicat sub titlul Sulurile tăinuite, prima parte a unui studiu consacrat trecerii în revistă a manuscriselor; partea a doua a studiului a apărut în 1950.
Să vedem acum ce s-a întâmplat cu sulurile aflate în mâna mitropolitului. El a luat contact cu Școala americană de studii orientale, pas care a decis soarta manuscriselor. La 18 februarie 1948, tânărului savant John Trever, locțiitorul lui Miliard Burrows, directorul Școlii americane de studii orientale din Ierusalim, absent temporar din oraș, i s-a comunicat telefonic de la mânăstirea sf. Marcu că în biblioteca mânăstirii s-au găsit niște manuscrise neînregistrate la timpul său în catalog și i s-a propus să le examineze. În ziua următoare, doi călugări au adus la școală cinci manuscrise și i le-au arătat lui Trever. Deși el n-a putut stabili, de la prima vedere, conținutul și vechimea sulurilor, a fost cuprins de o emoție firească la un cercetător al antichității. O fugară confruntare a acestor manuscrise cu niște manuscrise ebraice din secolul al IX-lea ale Muzeului Britanic, aflate la îndemână, a arătat că cele dintâi erau mai vechi. La rezultate și mai uluitoare a dus fericita inspirație de a le confrunta cu papirusul Nash (după numele arheologului englez W.L. Nash, care îl achiziționase cu peste jumătate de secol în urmă de la un anticar egiptean). Papirusul Nash este alcătuit din 24 de rânduri, conținând textul Decalogului (adică „cele zece porunci”) și rugăciunea „Șema”. Înaintea descoperirilor de la Qumran, era cel mai vechi manuscris biblic în limba ebraică. În ceea ce privește datarea papirusului, părerile oamenilor de știință diferă, situând-o între secolul al II-lea î.Ch. Și secolul al III-lea d.Ch. În orice caz, el este mai vechi decât un alt fragment de papirus, descoperit de cunoscutul egiptolog Flynders Petrie și datând din secolul al III-lea d.Ch. La compararea manuscriselor de la mănăstirea sf. Marcu cu facsimilul papirusului Nash, lui Trever i-a sărit în ochi uimitoarea asemănare între caligrafia caracterelor și întreaga structură a scrierii acestor manuscrise. A doua zi, Trever a reușit să obțină de la mitropolitul Athanasios permisiunea de a fotografia manuscrisele, în vederea publicării lor. Trever l-a convins pe mitropolit că publicarea neîntârziată a facsimilelor va face să crească prețul de vânzare al manuscriselor, dând ca exemplu cunoscutul caz al așa-numitului „Codex Sinaitic” al textului grecesc al Bibliei, datând din secolul al IV-lea d.Ch., astăzi în posesia Muzeului Britanic. În semn de încredere reciprocă, lui Trever i s-au comunicat adevăratele împrejurări în care manuscrisele au ajuns la mănăstire, iar Trever, la rândul său, i-a explicat mitropolitului că, potrivit legilor în vigoare, toate antichitățile descoperite pe teritoriul țării – în cazul de față, Iordania – aparțin statului. Nu este exclus că tocmai acest ultim argument l-a determinat definitiv pe mitropolit să ajungă la o tranzacție cu Școala americană. O dată cu permisiunea de a fotografia manuscrisele, mitropolitul le-a acordat americanilor dreptul de a edita timp de 3 ani textele și facsimilele, rezervându-și o cotă de 50% din veniturile realizate de pe urma publicării manuscriselor. În treacăt fie zis, editarea celor două volume cu textele și facsimilele a trei manuscrise a costat 8000 de dolari, mitropolitului revenindu-i un „onorar” de 300 de dolari. Mai târziu însă, după cum se va vedea în cele ce urmează, manuscrisele i-au adus mari avantaje materiale.
După ce a stabilit că unul dintre suluri conține textul Cărții prorocului Isaia, iar confruntarea cu papirusul Nash i-a atestat marea vechime a manuscriselor, John Trever, în colaborare cu William Brownlee, un alt tânăr savant american, a început să le fotografieze cu febrilitate, învingând diferitele dificultăți legate de întreruperile frecvente ale curentului electric și de lipsa materialului fotografic. Imediat după ce a terminat fotografierea sulului conținând Cartea prorocului Isaia, Trever a trimis copia unuia dintre fragmente cunoscutului orientalist, profesorul W. Albright, și la 15 martie 1948 a primit din partea acestuia o telegramă de felicitare, cu următorul cuprins: „Vă felicit din inimă cu ocazia celei mai importante descoperiri de manuscrise din epoca modernă. Nu mă îndoiesc că aceste manuscrise sunt mai vechi decât papirusul Nash… înclin să cred că datează din secolul I î.Ch… O descoperire cu adevărat senzațională… Din fericire, nu există nici cea mai mică umbră de îndoială asupra autenticității manuscriselor”.
Între timp Trever și Brownlee terminaseră fotografierea și identificaseră încă două opere. Una dintre ele, alcătuită din două manuscrise, îmbinate de Trever la locul rupturii, cuprindea Statutul, astăzi celebru, al comunității de la Qumran, iar cealaltă conținea un comentariu la Cartea prorocului Habaccuc (așa-numitul „Peser Habaccuc”), cel mai vechi midraș (interpretare a cărților biblice) ajuns până la noi. Din cauza stării deplorabile în care se găsea, cel de-al cincilea manuscris n-a putut fi atunci desfăcut și descifrat. La 18 martie 1948, mitropolitul a sancționat textul elaborat de M. Burrows (care, întors din Irak, își asumase conducerea editării manuscriselor), al primului articol despre noua descoperire, iar la 25 sau 26 martie, la sfatul americanilor, mitropolitul a expediat în secret documentele în străinătate. În ianuarie 1949, mitropolitul a ajuns în Statele Unite, împreună cu manuscrisele, pe care le-a depozitat în seiful unei bănci din New York. Trebuie să menționăm că în vara anului 1948, în cursul operațiilor militare din timpul războiului palestinian din 1948–1949, mănăstirea sf. Marcu a avut mult de suferit de pe urma bombardamentului și incendiilor. Manuscrisele ar fi fost într-adevăr în mare pericol. La sfârșitul lunii martie – începutul lunii aprilie 1948, Trever, Brownlee și Burrows au plecat din Ierusalim în Statele Unite, unde au început descifrarea textelor și pregătirea lor pentru tipar. Încă în luna aprilie, în ziare au apărut primele știri, de altfel contradictorii, despre descoperirea din Deșertul Iudeei.
Așa cum au arătat, între anii 1948 și 1950 Sukenik a descifrat și publicat, sub titlul Sulurile tăinuite, textele celor trei manuscrise achiziționate de el, precum și textul capitolelor 42–43 din Cartea prorocului Isaia, copiate din sulul aflat în posesia mitropolitului. În septembrie 1948, au apărut primele articole ale lui Trever și Burrows. În 1950–1951, Burrows, Trever și Brownlee au publicat în două volume textele și facsimilele celor trei suluri descifrate de ei: Statutul, Comentariile la Cartea lui Habaccuc și Cartea prorocului Isaia. Îndată după publicarea acestor lucrări și a unor studii critice, ale lui Burrows, Ginsberg, Birnbaum, Segal, Trever, Brownlee și ale altor specialiști, a început să apară un adevărat torent de monografii, articole și cercetări, consacrate descoperirilor de la Qumran, torent care n-a încetat nici astăzi.
Să urmărim în continuare „peripețiile” și soarta primelor șapte suluri, astăzi celebre. Am arătat că la sosirea în S.U.A., mitropolitul Athanasios a depus manuscrisele în seiful unei bănci, nădăjduind să obțină pe ele nici mai mult, nici mai puțin decât un milion de dolari! Pentru a nu diminua prețul global, mitropolitul a refuzat să vândă separat cel de-al patrulea sul, încă inedit, cunoscut pe acea vreme sub denumirea convențională de „Apocalipsul lui Lameh”. Timp de câțiva ani mitropolitul n-a reușit să găsească un cumpărător dispus să plătească o sumă atât de mare. Prezicerea lui Trever nu s-a împlinit Probabil că publicarea textelor facsimile a avut o influență contrară celei scontate și a micșorat valoarea comercială a manuscriselor. La 1 iunie 1954, „Wall-Street Journal” publica în pagina 14 un scurt anunț anonim despre vânzarea celor patru suluri de manuscrise de la Marea Moartă. Înștiințat de un ziarist, fiul defunctului profesor Sukenik, profesorul Yadin, care se găsea din întâmplare la New York, le-a achiziționat pentru Universitatea din Ierusalim, la suma de 250.000 de dolari.
În timpul în care cele patru suluri se odihneau, în așteptarea unui cumpărător, în seiful unei bănci new-yorkeze, munca la descifrarea, publicarea și studierea textului lor, pe baza fotocopiilor, n-a încetat nicio clipi Totodată, beduinii și arheologii desfășurau o activitate febrilă în căutarea de noi peșteri cu manuscrise. Existau toate motivele să se creadă că aceste căutări vor fi încununate de succes. Descoperirea primelor manuscrise le-a amintit oamenilor de știință de relatările răzlețe, de mult uitate, ale unor autori antici și medievali, despre diferite descoperiri de manuscrise grecești și ebraice în aceeași regiune din apropierea Mării Moarte, precum și despre o „sectă a peșterilor” care ar fi trăit odinioară în acele locuri.
În anul 217, Origenes din Alexandria (185–254), unul dintre teologii de seamă ai creștinismului primitiv, a descoperit în apropiere de Ierihon niște manuscrise în limbile ebraică și greacă, între altele versiunea greacă a Cărții Psalmilor, care se deosebea de textul Septuagintei. Origenes a inclus această versiune în lucrarea sa, intitulată Hexapla – un codex de cărți biblice, alcătuit din șase texte paralele: textul ebraic tradițional, traducerile grecești ale Bibliei și textul descoperit de Origenes; din păcate, Hexapla nu a ajuns în întregime până la noi. După spusele lui Origenes, cel de-al șaselea izvor fusese găsit lângă Ierihon, împreună cu alte cărți ebraice și grecești, într-un – vas de argilă, pe timpul împăratului Caracalla (211–217), fiul lui Severus. Aceeași informație o aflăm și de la unul dintre cei mai venerați părinți ai bisericii, Eusebius din Cezareea (264–340). Când, după descoperirea primei peșteri, oamenii de știință și-au amintit de relatările lui Origenes, s-au găsit unii care au emis chiar ipoteza că opaițul din epoca romană și vasul de argilă din prima peșteră au fost uitate acolo de însuși Origenes!
Profesorul Otto Eissfeldt a atras atenția cercetătorilor asupra unui alt document extrem de interesant Este vorba de textul, ajuns până la noi, al unei scrisori pe care în jurul anului 800 d.Ch. Mitropolitul nestorian (sirian) al Seleuciei, Timotheos I (726–823), a trimis-o mitropolitului Sergios al Elamului. În această scrisoare, Timotheos pomenește de niște manuscrise ebraice, descoperite într-o stâncă din apropierea Ierihonului. Iată ce scrie el: „Am aflat de la niște iudei trecuți la creștinism și primiți în sânul bisericii creștine că acum vreo zece ani (adică în jurul anului 790 – I.A.), într-o încăpere săpată în stâncă, lângă Ierihon, s-au descoperit mai multe cărți. După spusele acestor iudei, câinele unui vânător arab a sărit în timpul vânătorii în peșteră și n-a mai ieșit de acolo. Stăpânul câinelui a pornit pe urmele lui și în fața ochilor săi s-a deschis o încăpere, în firidele căreia erau ascunse numeroase cărți. Întors la Ierusalim, vânătorul a povestit iudeilor întâmplarea și pe dată ei au purces în mare număr către acel loc, unde au găsit cărți biblice și altele, scrise cu litere ebraice. Și cum printre dânții (adică printre proezeliții trecuți la creștinism – I.A.) se aflase un cunoscător al Scripturii, l-am întrebat despre unele versete atribuite Bibliei și citate în Noul Testament, dar care lipsesc în copiile manuscrise ale textului biblic, atât la iudei, cât și la creștini. La întrebarea mea el mi-a răspuns că există posibilitatea de a găsi citatele acelea în cărțile nou-descoperite. Auzind aceasta din gura unui prozelit – și tovarășii săi, întrebați de mine în lipsa lui, au întărit categoric spusele sale – am scris înalt prea sfinției sale Gavriil, precum și mitropolitului din Damasc, rugându-i să trimită după acele cărți și să se încredințeze dacă ele cuprind versetul «ce nazarinean se va numi», ca și alte versete citate în Noul Testament și atribuite Bibliei, dar lipsind în toate cărțile prorocilor… Așa mi-a spus acel iudeu: «Printre aceste cărți am găsit de asemenea peste 200 de psalmi ai lui David», iar eu și despre asta le-am scris lor (adică persoanelor mai sus amintite – I.A.). Spre părerea mea de rău, n-am primit de la ei niciun răspuns la scrisorile mele, și nici nu am un om potrivit pe care să-l pot trimite. Treaba aceasta arde ca un foc în inima mea și îmi mistuie oasele”.
În scrisoarea mitropolitului Timotheos I atrage atenția uimitoarea asemănare a împrejurărilor relatate cu cele în care s-a făcut prima descoperire de manuscrise în peștera de lângă Marea Moartă. Informațiile furnizate de Timotheos I prezintă un mare interes. În primul rând este evident că, înaintea lui Mahomed ed-Dib și a arheologilor contemporani, manuscrisele ascunse în împrejurimile Mării Moarte de comunitatea de la Qumran au fost scoase la lumină la diferite date, înșiruite de-a lungul multor secole, începând cu Origenes, care atestă acest fapt. După toate probabilitățile, nu fiecare descoperire a fost consemnată în scris, iar dintre cele care au fost, nu toate au ajuns până la noi. Scrisoarea lui Timotheos este foarte importantă și pentru contribuția pe care o aduce la elucidarea procesului de constituire a sectei caraiților și a influenței exercitate asupra acestui proces de manuscrisele de la Qumran. Astfel, se clarifică întrucâtva destinul enigmaticului Document de la Damasc, descoperit mai întâi în geniza sinagogii din Cairo, într-o versiune din secolul al XII-lea, printre alte lucrări caraite, iar acum și printre manuscrisele de la Qumran. Dar de acest document ne vom ocupa în mod special în cele ce urmează.
În legătură directă cu relatarea lui Timotheos se află mărturia extrem de interesantă a cunoscutului scriitor carait Ya’qub Al-Qirqisānī, care a trăit în prima jumătate a secolului al X-lea, adică la un secol după Timotheos. În cartea Istoria sectelor iudaice, Al-Qirqisānī, afirmă că în secolul I î.Ch. A existat o așa-numită „sectă a peșterii”. „Cam pe acea vreme, scrie Al-Qirqisānī, a apărut acolo doctrina unei secte numită a peșterii (al-magārīa). Ea a primit acest nume din cauză că scrierile ei religioase au fost descoperite într-o peșteră (magär)“. Semnificația expresiei „cam pe acea vreme” nu ridică probleme fiindcă această informație a lui Al-Qirqisānī este plasată între povestirea despre farisei, saduchei și boetusei și povestirea despre Christos. După ce vorbește de „secta peșterii”, Al-Qirqisānī continuă: „Curând s-a ivit acolo Iosua, care, după spusele rabinilor, era fiul lui Pandera; el e cunoscut ca Iisus, fiul Mariei. El a trăit în zilele lui Iosua, feciorul Perahiei, despre care se spune că a fost unchiul lui Iisus din partea mamei. Aceasta s-a întâmplat când domnea Augustus Caesar, împăratul Romei (între 30 î.Ch. Și 14 d.Ch. – I.A.), adică pe timpul celui de-al doilea Templu”. Relatarea lui Al-Qirqisānī este o mărturie indirectă a existenței în secolul I î.Ch. A unei „secte a peșterii” în regiunea Mării Moarte, și, ca atare, ne permite să facem legătura între această sectă și manuscrisele recent descoperite. Pe de altă parte, relatările lui Al-Qirqisānī ne dezvăluie sursa tangenței dintre ideologia comunității de la Qumran și secta caraiților, oferindu-ne, între altele, o explicație satisfăcătoare a faptului că o versiune mai nouă a unui manuscris de la Qumran a fost găsită printre scrierile caraite descoperite în anul 1896 în geniza sinagogii din Cairo.
În sfârșit, probabil că din aceeași sursă pe care a consultat-o Al-Qirqisānī provin și mențiunile despre „secta peșterii” întâlnite în lucrările savanților medievali din Asia Centrală Al-Biruni (secolele X-XI) și Șahristani (secolele XI-XII). După Șahristani, „secta peșterii” era în plină înflorire cu vreo 400 de ani înaintea eresiarhului Arie. Întrucât faima lui Arie atinge apogeul în perioada Conciliului de la Niceea din 325 d.Ch., și această mărturie indirectă confirmă că secolul 1 î.Ch. A fost epoca de maximă înflorire a „sectei peșterii”.

Descoperirile ulterioare

Surprinzătoarea descoperire a unor vechi manuscrise în regiunea Mării Moarte, confruntată cu mărturiile autorilor antici și medievali despre descoperirile de manuscrise făcute între secolele III-IX în aceeași regiune și despre existența în acele locuri a unei „secte a peșterii”, i-a condus pe oamenii de știință la ipoteza, pe deplin firească și justificată, că „peștera celor șapte suluri” n-ar fi unica păstrătoare de manuscrise. Adevărații inițiatori ai căutărilor de noi depozite de manuscrise s-au dovedit a fi însă beduinii, care, pe bună dreptate, au văzut în această acțiune o sursă mănoasă de venituri. Dacă primele manuscrise găsite de ei au fost vândute pentru o sumă derizorie, ulterior prețul lor s-a stabilizat la un tarif destul de ridicat o liră sterlină pentru un centimetru pătrat de manuscris. Așa se face că, după spirituala remarcă a lui Yadin, tribul beduinilor taamiri s-a transformat într-un trib de arheologi. A început o întrecere originală, care continuă și astăzi, între beduinii căutători de comori și arheologi. Trebuie să recunoaștem că în frunte au rămas beduinii, pe urmele cărora înaintau arheologii. De obicei, faptul că beduinii ofereau spre cumpărare noi fragmente de manuscrise constituia o dovadă că ei descoperiseră noi depozite. Numai în cazuri izolate oamenii de știință au reușit să le-o ia înainte și să descopere peșteri cu manuscrise, neexplorate de beduini. Grație eforturilor conjugate ale beduinilor și arheologilor au fost cercetate sute de peșteri. Majoritatea lor erau goale, iar în vreo 25 s-au găsit doar rămășițe neînsemnate de cultură materială. Păstrătoare de manuscrise erau numai 11 peșteri de la Qumran, câteva peșteri de la Wadi Murabba’at și ruinele mânăstirii Mird (Sf. Sava). Nici astăzi nu se cunoaște precis locul unde au fost descoperite unele manuscrise de mare valoare, achiziționate de la beduini.
Să aruncăm acum o privire de ansamblu asupra descoperirilor făcute în peșterile cercetate, iar în capitolul următor vom trece în revistă manuscrisele publicate până în prezent.
Prima peșteră. După cum am spus, în afara beduinilor, care au găsit aici cele șapte suluri amintite și alte fragmente, această peșteră a fost, probabil, vizitată în repetate rânduri și de emisarii mitropolitului Athanasios. În noiembrie 1948, guvernul Iordaniei a instalat posturi militare, menite să împiedice pătrunderea în regiunea descoperirilor a mult prea zeloșilor căutători de manuscrise. Trebuie să spunem însă că aceste măsuri s-au dovedit prea puțin eficiente.
Cercetarea științifică a peșterii a început abia la sfârșitul lunii ianuarie 1949, cu o sumară explorare efectuată de expediția căpitanului belgian Lippens. Cercetarea arheologică sistematică a peșterii, întreprinsă de expediția Lancaster Harding – Roland de Vaux (între 15 februarie și 5 martie 1949) s-a desfășurat cu mult succes. În afara fragmentelor a circa 50 de vase cu capace și a altor obiecte ceramice (opaițe, urcioare, oale) precum și a unor bucăți de țesătură de in îmbibată cu smoală, săpăturile au scos la iveală peste 500 de fragmente de manuscrise provenind de la 70 de lucrări. Dacă admitem că fiecare dintre vasele-casete putea conține trei-patru suluri, atunci în această peșteră se păstrau odinioară cel puțin 150 de manuscrise. Unele dintre fragmentele descoperite de arheologi aparțin celor șapte suluri, ceea ce prezintă o importanță deosebită, deoarece confirmă încă o dată că sulurile respective au fost într-adevăr găsite în prima peșteră. Ceramica descoperită aici seamănă perfect cu ceramica descoperită în alte peșteri și în clădirea – dezgropată ulterior – a comunității. Toate fragmentele din prima peșteră au fost publicate în 1955 în volumul I al culegerii complete a manuscriselor.
Printre aceste fragmente, în afara manuscriselor biblice, figurează texte, necunoscute până acum, ale unor vechi comentarii (midraș) la cărțile biblice (Miheia, Sofonie, Psalmii), cărți apocrife, o lucrare intitulată convențional „Cele două coloane” etc. Descoperirea unui fragment din originalul ebraic al cărții apocrife a Jubileelor, cunoscuta până atunci numai din traduceri mai recente, prezintă o importanță excepțională. În ce privește textele celor „șapte suluri”, ele au fost publicate în diferite lucrări și reviste de specialitate.
A doua peșteră. Arheologii au descoperit-o în martie 1952, după ce în februarie 1952 fusese vizitată de beduini, care o jefuiseră temeinic. În afara unor fragmente ceramice de la vreo zece vase, asemănătoare cu cele din prima peșteră, arheologii au găsit aici diferite fragmente de manuscrise biblice și nebiblice. Printre cele nebiblice (fragmentele provin de la vreo 40 de suluri) s-au găsit părți din cărțile apocrife ale Jubileelor și din cea a lui Ben-Sira. Potrivit unor comunicări preliminare, între manuscrisele nebiblice predomină lucrările cu caracter apocaliptic, eshatologic și mesianic. Trei texte aparțin unei scrieri enigmatice, nedescifrate. Textele din peștera a doua n-au fost încă publicate; ele vor fi incluse în volumul consacrat peșterilor a treia, a patra, a cincea și a șasea.
A treia peșteră a fost cercetată de arheologi în martie 1952. Bolta peșterii s-a prăbușit, pare-se, încă în antichitate. Umezeala și șobolanii au fost dușmanii cei mai înverșunați ai manuscriselor ascunse aici. Arheologilor le-au rămas câteva sute de petice mici și vreo trei sute de fragmente mai mari, printre care și fragmente ale Imnurilor și ale comentariilor la Cartea prorocului Oséa. Totuși, și a treia peșteră a devenit celebră grație descoperirii a două suluri de aramă, puternic oxidate, care fuseseră îngropate la intrare.
A patra peșteră. În anul 1952, beduinii au dat de cel mai mare depozit de documente antice, din care s-au păstrat zeci de mii de fragmente, provenind de la aproximativ patru sute de manuscrise. Iată ce relatează despre această descoperire neobișnuită Joseph T. Milik, unul dintre arheologii care au luat parte la săpăturile din peștera a patra. La începutul lunii septembrie, un grup de beduini din tribul taamirilor ședeau într-o seară la taifas în preajma șatrei. Discuția se învârtea în jurul recentelor descoperiri de manuscrise, care aduseseră atâta faimă regiunii Qumran și atâtea venituri beduinilor. Deodată, un moșneag împovărat de ani își aminti limpede, ca și cum atunci s-ar fi trezit dintr-un somn adânc, că în zilele îndepărtatei sale tinereți i s-a întâmplat să vâneze în regiunea Qumran și să rănească o potârniche, dar pasărea izbuti să se pitească pe undeva. Pornind pe urmele ei, vânătorul dădu de o peșteră, unde văzu un opaiț vechi de argilă și felurite cioburi de ceramică. Însuflețiți de perspectiva unor noi descoperiri, beduinii îl iscodiră cu de-amănuntul pe moșneag, pentru a stabili cât mai precis punctele topografice și semnele de reper, și fără să pregete începură să se pregătească de drum, luând cu ei provizii de alimente, funii și opaițe. Urmând indicațiile date de bătrân, beduinii găsiră peștera, se lăsară cu funiile în deschizătura grotei și începură să sape; deoarece și aici bolta peșterii se prăbușise încă în vechime. Răscolind câțiva metri cubi de pământ, ei dădură de un bogat depozit de manuscrise. Nu trecu mult și manuscrisele începură să apară pe piață. Cu toate că beduinii încercară să-i inducă în eroare pe oamenii de știință cu privire la locul noii peșteri, atât de bogată în manuscrise, secretul lor fu aflat. Reprezentanții autorităților din Ierihon, sosiți în grabă la locul cu pricina, îi siliră pe arheologii improvizați, luați prin surprindere, să se împrăștie care încotro. La 22 septembrie începu să lucreze aici o expediție arheologică condusă de Roland de Vaux și J.T. Milik, care a mai găsit sute de fragmente. Cât despre fragmentele ajunse în mâinile beduinilor, ele au fost oferite spre vânzare, în loturi separate, în decurs de cinci-șase ani de la data descoperirii.
Vor mai trece mulți ani până se va studia acest uriaș tezaur de manuscrise. Deocamdată s-au publicat numai unele fragmente, și acestea în versiune preliminară. Textele tuturor manuscriselor descoperite în această peșteră vor alcătui câteva tomuri voluminoase. Din comunicările provizorii ale membrilor Comisiei internaționale pentru publicarea textelor de la Qumran, reiese că cea de-a patra peșteră a fost o adevărată biblioteci cuprinzând opere literare din cele mai diferite genuri și cu un caracter extrem de variat.
Lucrările biblice sunt reprezentate prin numeroase fragmente (scrise atât în grafia pătrată, cât și în cea paleoebraică) din toate cărțile biblice, cu excepția Cărții Esterei. O surpriză a fost și descoperirea unor texte biblice în diferite redacții: una apropiată de versiunea canonizată sau masoretică, alta apropiată de textul traducerii grecești, o a treia, apropiată de textul Pentateuhului samaritean și, în sfârșit, a patra, de tip mixt.
Printre manuscrisele cu conținut nebiblic s-au descoperit atât texte ale unor opere cunoscute (unele dintre ele, în urma descoperirilor din prima peștera), cât și lucrări cu totul necunoscute. Colecția de comentarii de la Qumran s-a completat cu fragmente ale unor comentarii la cărțile prorocilor Isaia, Osea, Naum și la Cartea Psalmilor. Unele dintre fragmentele comentariilor la Cartea prorocului Isaia prezintă urme proaspete de rupere, probabil intenționată. De aceea, nu este exclus ca în viitor aceste bucăți să poată fi reunite și întregite. La operele comunității de la Qumran, cunoscute din manuscrisele descoperite în prima peștera, s-au adăugat unsprezece exemplare fragmentare ale Statutului, cinci exemplare fragmentare ale Imnurilor (care parțial completează lacunele textului din prima peșteră, iar parțial conțin materiale noi), precum și un exemplar din sulul „Războiului”, într-o altă versiune, mai veche. De o mare importanță sunt fragmentele a șapte exemplare din așa-numitul Document de la Damasc, cunoscut până acum numai după o copie din secolul al XII-lea d.Ch.
Din ciclul operelor necunoscute anterior face parte o culegere de fragmente de cărți biblice comentate. Culegerea are un vădit caracter mesianic. Potrivit comunicării preliminare a lui Starcky, membru al Comisiei internaționale pentru editarea manuscriselor de la Qumran, multe manuscrise în limba arameică conțin lucrări cu caracter mistic și eshatologia precum și tabele genealogice. Din ciclul cărților apocrife – neincluse în canonul iudaic al Bibliei și păstrate parțial, în traduceri mai noi, de biserica creștină – fac parte fragmente din originalul cărții lui Tobit (un manuscris pe piele în limba ebraică și două versiuni arameice, una pe papirus, alta pe piele), din Cartea Jubileelor (cinci manuscrise, dintre care unul pe papirus) într-o frumoasă limbă ebraică (după Milik, traducerile latină și etiopiană redau bine originalul), din Cartea lui Enoh (zece manuscrise în limba arameică), din „Testamentele” lui Levi și Naftali, în limba arameică. Aceluiași ciclu îi aparțin un fragment din „Pseudo-Ieremia” și „Înțelepciunile” sau „Învățăturile” de tipul cărții apocrife a lui Ben-Sira, precum și un fragment dintr-o Carte a Tainelor, cunoscută mai dinainte și analogă celei găsite în prima peșteră.
Printre manuscrisele studiate de Milik există texte interesantele astronomie, într-o scriere enigmatică, cifrată. Pe versoul unuia dintre fragmentele pe papirus s-a păstrat, scris cu caractere pătrate, titlul operei – Midrașul Cărții lui Moise (mdrš spr mwšh). De un mare interes sunt lucrările cuprinzând calcule calendaristice, apropiate de calendarul cunoscut din mențiunile existente în cartea Jubileelor și în Cartea lui Enoh, precum și din tradiția creștină primitivă. Sa comunicat că tot aici au fost descoperite filacterii, texte liturgice și juridice, între altele o culegere de prescripții privind curățenia rituală, scrise într-o limbă apropiată de cea a mișnei. Prezentarea noastră nu cuprinde decât o mică parte din descoperirile făcute în peștera a patra și enumerate în rapoartele preliminare. Majoritatea manuscriselor încă n-au fost studiate și identificate.
Peștera a cincea. A fost descoperită de arheologi în 1952, pe când cercetau peștera a patra. Ea nu fusese vizitată de beduini și, ca atare, întregul ei conținut a ajuns în mâinile oamenilor de știință, în forma în care s-a păstrat timp de aproape două milenii. În afara textelor biblice, în peștera a cincea s-au găsit fragmente din Documentul de la Damasc, o culegere de texte biblice eshatologice, fragmente din cartea apocrifă a lui Tobit, textul arameic al „Descrierii noului Ierusalim”, fragmente de filacterii. Textele manuscrise lor din peștera a cincea n-au fost încă publicate.
Peștera a șasea. Nici n-apucaseră bine să plece arheologii care cercetaseră Wadi Murabba’at și peșterile a patra și a cincea, când beduinii descoperiră, în apropierea acestora din urmă, o nouă peșteră – a șasea. Din peștera a șasea, în mâinile oamenilor de știință au ajuns, prin intermediul beduinilor, 57 fragmente de manuscrise pe piele și 718 fragmente pe papirus. Printre manuscrisele pe papirus există texte din Cartea regilor, deosebite de textul masoretic, fragmente din Cartea prorocului Daniil, scrise cu caractere semicursive, fragmente din tabelul genealogic al popoarelor. Și aici s-au găsit fragmente din Documentul de la Damasc.
Peșterile 7–10. Aceste patru „peșteri mici” au fost descoperite de arheologi în 1955. „Mici” li s-a spus din cauză că adăposteau un număr redus de manuscrise.
Ca și în cazul celei de-a patra peșteri, aici a avut loc încă în vechime o surpare. Torentele ploilor de iarnă, care au pătruns în peșteră după surpare, au deteriorat iremediabil manuscrisele. A șaptea peșteră a se află la capătul terasei, la sud de ruinele clădirii centrale a comunității (vezi mai jos). Aici s-a descoperit ceramică din secolul I d.Ch. Pe un vas întâlnim de două ori scris cu cerneală neagră cuvântul rwm, ceea ce poate însemna fie „Roma”, fie „înălțime”, „ridicătură”. Printre manuscrise figurează fragmente pe papirus ale textului grecesc al Cărții Ieșirii și ale Epistolei prorocului Ieremia De asemenea, s-a găsit un mic fragment scris pe piele, cu caractere ebraice. În peștera a opta, situată în vecinătatea peșterii a șaptea, s-au găsit cioburile unui opaiț din secolul I d.Ch. Și două cutiuțe pentru filacterii, cu patru despărțituri. Într-una dintre aceste cutiuțe s-au păstrat fragmente de filacterii și câteva documente mici, scrise citeț. În cea de-a noua peșteră, care comunică cu a opta, nu s-a descoperit decât un fragment de papirus cu litere ebraice. În sfârșit, în peștera a zecea, situată la vest de construcția centrală, s-au descoperit doar câteva ostraka (cioburi); pe unul dintre ele s-au păstrat două litere din alfabetul ebraic.
Peștera a unsprezecea. A fost descoperită de beduini în 1956. Ei au găsit aici manuscrise aproape intacte, printre care se numără Cartea Psalmilor, a treia carte a Pentateuhului – Leviticul (ceva mai prost conservată), scris cu caractere paleoebraice din epoca persană – și o parte importantă din apocalipsul Noului Ierusalim. Dintre celelalte lucrări identificate, prezintă interes traducerea arameică („Targum”) a Cărții lui Iov. După părerea lui Cross, s-ar putea ca această traducere să fie acel Targum al lui Iov pe care l-a condamnat rabbi Gamaliel.
Săpăturile arheologice efectuate în peștera a 1l-a – cu prețul unor uriașe eforturi, de Roland de Vaux, în același an 1956 – nu s-au soldat cu descoperiri de manuscrise importante. Printre altele, a fost scos la iveală un document a cărui formă seamănă cu o țigară de foi, pietrificată și înnegrită; deocamdată el n-a fost desfășurat și, ca atare, nu se știe ce conține. Pe de altă parte, săpăturile au aruncat lumină asupra istoriei populării acestor peșteri; Astfel, s-au descoperit trei straturi de cultură: a) un strat din perioada eneoliticului, b) stratul unei așezări israeliene din secolul al VII-lea î.Ch., separat de primul printr-o pătură de lut galben, în sfârșit, c) un strat corespunzând perioadei Khirbet Qumran (secolul al II-lea î.Ch.). În ultimul strat s-au găsit obiecte de fier (foarfece, cuțite), ceramică analogă celei din peșterile amintite, bucăți de rufe și de frânghie. Peștera este situată la 2 km spre nord de construcția centrală și nu-i exclus ca ea să fi fost locuită de membri ai comunității de la Qumran. Urme similare de locuire s-au găsit și în alte peșteri și fisuri cercetate, dar în care nu s-au păstrat manuscrise.

Peșterile de la Wadi Murabba’at

În toamna anului 1951 au început să circule pe piață noi loturi de manuscrise pe piele și papirus. După toate aparențele, beduinii descoperiseră alte depozite de manuscrise. Cu multă trudă, s-a putut stabili din ce regiune proveneau noile manuscrise și, în ianuarie 1952, a început cercetarea ei arheologică sistematică. Între 21 ianuarie și 3 martie, o expediție arheologică organizată în comun de către Departamentul iordanian al antichităților, Școala franceză de arheologie de la Ierusalim și Muzeul arheologic al Palestinei, în frunte cu Lancaster Harding și Roland de Vaux, a inaugurat săpăturile și cercetarea arheologică sistematică a peșterilor din regiunea Wadi Murabba’at, situată la 25 km spre sud-est de Ierusalim și 18 km spre sud de Khirbet Qumran, la 2–3 ore de mers de la țărmul Mării Moarte. Regiunea fiind inaccesibilă transportului rutier, săpăturile ridicau mari dificultăți în ce privește aprovizionarea cu alimente și transportul surselor de iluminat electric (necesar pentru munca în peșterile întunecoase) și a celorlalte utilaje și instrumente trebuincioase. Și de astă dată membrii expediției au avut surpriza să se întâlnească cu beduinii, întocmai ca în peștera nr. 4. De îndată ce expediția, escortată de armată, a ajuns în dreptul peșterilor de la Wadi Murabba’at, beduinii, care făceau acolo săpături în mare secret, s-au împrăștiat ca potârnichile. Curând însă o parte dintre ei s-au angajat să lucreze în cadrul expediției.
Cercetarea peșterilor a scos la lumină vestigii de cultură materială, începând din perioada eneolitică (mileniul IV î.Ch.) și până în epoca arabă. S-au stabilit patru straturi de cultură: 1) eneolitică (mileniile IV-III), 2) perioada mijlocie a bronzului (2000–1600 î.Ch.), 3) perioada a II-a a fierului (secolele VIII-VI î.Ch.) și 4) perioada greco-romană (secolul al IV-lea î.Ch. – secolul al II-lea d.Ch.). Perioada romană este deosebit de bogat reprezentată. În afară de diverse obiecte (unelte, ceramică, vase de piatră și de lemn, țesături etc.) și monede (din anii 58/59 până la 132–135 d.Ch.), în cinci peșteri de la Wadi Murabba’at s-au descoperit monumente scrise din diferite epoci, cu un conținut și un caracter foarte variat, în limbile arameică, ebraică, nabateică, greacă și arabă. Din păcate, din numeroase manuscrise nu ni s-au păstrat decât crâmpeie. O mulțime de fragmente mărunte s-au găsit în cuiburile șoarecilor. După mărturia lui L. Harding, rozătoarele au folosit papirusurile și țesăturile ca așternut.
Spre deosebire de manuscrisele de la Qumran, printre manuscrisele din peșterile de la Wadi Murabba’at se întâlnesc documente cu caracter comercial și administrativ: contracte de căsătorie și o chitanță de recunoaștere a unei datorii (în limba greacă), ostraka purtând inscripții în limbile ebraică și greacă, precum și alte documente despre al căror conținut nu avem încă nicio știre. De un deosebit interes sunt scrisorile și documentele privind activitatea detașamentelor de răsculați ale lui Bar-Kochba, conducătorul răscoalei antiromane din anii 132–135 d.Ch. Dintre aceste documente s-au publicat deocamdată numai două papirusuri, unul fiind o scrisoare autentică a lui Simon Bar-Kochba. Documentele în legătură cu Bar-Kochba, împreună cu monedele datând din anii răscoalei, dovedesc că peșterile de la Wadi Murabba’at au fost unul dintre adăposturile răsculaților între anii 132–135 d.Ch. Deoarece după zdrobirea răscoalei insurgenții au trebuit să părăsească peșterile, ocupate de legiunile romane, anul 135 d.Ch. Poate fi considerat data antequem au fost alcătuite și copiate manuscrisele în limbile ebraică și arameică Această împrejurare are o mare importanță pentru studiul paleografic și datarea manuscriselor de la Qumran, precum și pentru clarificarea istoriei textului Bibliei și a constituirii canonului.
Printre papirusurile în limba greacă figurează două fragmente de texte literare, unul dintre ele datând, după părerea lui Roland de Vaux, din epoca lui Herodes cel Mare și reprezentând un fragment din opera istoricului Nicolai din Damasc (sfârșitul secolului I î.Ch. – începutul secolului I d.Ch.), cunoscut din citatele altor autori antici, printre care și Josephus Flavius. Foarte interesant este un papirus-palimpsest încă nepublicat, a cărui parte ștearsă este scrisă cu alfabetul ebraic arhaic („fenician”) asemănător cu scrierea de pe ostrakonul din Lachiș (secolul al VI-lea î.Ch.). Roland de Vaux consideră că acest palimpsest datează din epoca anterioară robiei babiloniene (adică din secolele VIII-VII î.Ch.).
Dintre manuscrisele biblice s-au păstrat fragmente din Pentateuh, din Cartea prorocului Isaia, din cărțile celor doisprezece proroci „mici“ (fragmente mai importante s-au păstrat numai de la zece cărți) și din Psalmi. În grupul textelor biblice intră și filacteriile cu texte din Decalog. În comparație cu textele biblice de la Qumran, manuscrisele similare de la Wadi Murabba’at se apropie mai mult de versiunea masoretică a canonului Vechiului Testament.

Khirbet Mird

În iulie 1952 beduinii au oferit spre cumpărare Muzeului arheologic al Palestinei un nou lot de manuscrise, descoperit, după spusele lor, în valea Kedron (actualul Wadi en-Nar). Manuscrisele, majoritatea în limbile greacă, siro-palestiniană (adică în limba arameică nouă, vorbită de creștinii din Palestina până în secolul al XII-lea d.Ch.) și arabă datau din perioada bizantină timpurie și din cea arabă (secolele V-VIII d.Ch.). Printre ele se găseau fragmente ale cărților din Noul Testament, scrise în limbile greacă și siro-palestiniană, un fragment siro-palestinian al Cărții lui Iosua (Iisus Navin) din Vechiul Testament, un fragment grecesc al apocrifului înțelepciunea lui Solomon, precum și felurite documente scrise în limbile menționate (cu precădere scrisori, datând din secolul al II-lea al Hegirei). În februarie-aprilie 1953, în regiunea indicată de beduini a lucrat o expediție arheologică belgiană condusă de profesorul R. Languet, care a efectuat săpături la ruinele mănăstirii sf. Sava (atât de pitoresc descrisă de Mark Twain în „Naivii peste hotare”), pe locul fostei cetăți Hircania, întemeiată de regele hasmoneu Ioan Hircanos (134–104 î.Ch.). Expediția belgiană n-a mai găsit încă decât un număr neînsemnat de manuscrise, cel mai valoros fiind un fragment din piesa Andromaca de Euripide, datând din secolul al VI-lea d.Ch., cel mai vechi manuscris pe pergament al acestei tragedii antice grecești.
În același an 1952 au început să fie oferite spre cumpărare diverse manuscrise provenind dintr-un punct neidentificat, probabil tot din regiunea Wadi Murabba’at Dintre acestea cele mai importante sunt o seamă de contracte de vânzare-cumpărare a unor bunuri imobiliare (anul 134 d.Ch.), scrise în limbile nabateică și arameică, fragmentele unui manuscris grecesc al prorocilor „mici”, fragmente de texte biblice în ebraică și diferite documente în limba greacă.
Așadar, știința se află actualmente în posesia unui număr considerabil de fragmente de manuscrise. Șapte suluri și o parte dintre fragmentele găsite în prima peșteră se păstrează la Universitatea din Ierusalim. Toate celelalte manuscrise descoperite în împrejurimile Mării Moarte sunt concentrate la Muzeul arheologic al Palestinei din Iordania. Pentru descifrarea și publicarea manuscriselor a fost constituită o comisie internațională de specialiști, în a cărei sarcină intră și publicarea unei culegeri complete a tuturor manuscriselor, care, pe măsura descifrării, se tipăresc în seria volumelor „Descoperirile din Deșertul Iudeei” (Discoveries in the Iudaean Desert).

Săpăturile arheologice de la Khirbet Qumran și Ain Feshkha

Lanțul de stânci cu peșterile păstrătoare de manuscrise se găsește pe teritoriul Iordaniei, la aproximativ 2 km spre vest de Marea Moartă. La vreo 400 de metri mai spre vest de locul peșterilor, la nord de Wadi Qumran, deasupra ieșiturii unor terase de mamă înconjurate de râpe, se află o mică înălțime. Numele ei arab este Khirbet Kumran, ceea ce înseamnă „Ruinele Qumranului”.
Știința europeană luase cunoștință de existența acestor ruine încă în a doua jumătate a secolului al XIX-lea, din descrierea cunoscutului semitolog și epigrafist francez Ch. Clermont-Ganneau. În l906, vizitând pentru a doua oară aceste locuri, Clermont-Ganneau a efectuat și unele săpături pe locul marii necropole situate la est de ruine. Nu peste mult timp, mai precis în 1914, semitologul Dahimann a emis ipoteza că ruinele de la Qumran ar fi vestigiile unei cetăți romane. Era cât se poate de firesc ca arheologii Roland de Vaux și Lancaster Harding, care făceau sondaje arheologice în peșterile din Qumran, să-și fi amintit de aceste ruine.
Manuscrisele descoperite în preajma Mării Moarte au pus științei o problemă importantă: cine au fost autorii, copiștii și posesorii acestor manuscrise? Unde, cum și când au trăit ei? Ideea unei legături între oamenii care ascunseseră manuscrisele în peșterile din apropierea ruinelor și vechii locuitori ai Qumranului se impunea parcă de la sine. Săpăturile arheologice sistematice ale ruinelor Qumranului, începute la sfârșitul anului 1951 și continuate în anii următori până în 1958, au confirmat justețea ipotezei de mai sus și au furnizat informații prețioase despre caracterul acestei așezări și modul de trai al locuitorilor săi.
Printre descoperirile neașteptate se numără vestigiile unei așezări israeliene antice din secolele VIII-VI î.Ch., descoperite în 1954. Într-un strat de cenușă s-au găsit fragmente de ceramică din secolele VIII-VII și un ostrakon cu litere paleo-ebraice din secolele VII-VI î.Ch. Rămășițele unui zid din perioada așezării israeliene prezintă asemănări cu resturile zidurilor așezării israeliene din regiunea învecinată Bukeia, datând, după Milik și Cross, din perioada regelui Ioasafat (secolul al IX-lea î.Ch.). Alături de zid se găsește cea mai adâncă dintre cisternele descoperite aici, care totodată este unica cisternă rotundă din acea perioadă. Pe baza datării ceramicii, a ostrakonului și a construcțiilor enumerate, Roland de Vaux face legătura între aceste ruine și pasajul din Cartea a doua a Cronicilor, XXVI, 10, unde se spune că regele Osia (Usiahu) (secolul al VIII-lea î.Ch.) „a construit turnuri (migdālīm) în deșert”.
Între vestigiile așezării israeliene și stratul de cultură următor nu există niciun fel de rămășițe ale unor așezări intermediare. Judecând după datele arheologice, așezarea de la Qumran a luat ființă în secolul al II-lea î. Ch. Și a dăinuit, cu mici întreruperi, până în iunie 68 d.Ch. Când a fost distrusă. Studierea detaliată a materialului arheologic și numismatic, precum și a surselor literare i-a permis lui Roland de Vaux să întocmească următoarea periodizare a așezării de la Qumran:
Perioada I. Construirea edificiului în anii domniei lui Ioan Hircanos (134–104 î.Ch.). Distrugerea clădirii în timpul cutremurului din anul 31 î.Ch.
Perioada a II-a. Restaurarea construcției pe timpul lui Herodes Archelaios (4 î.Ch. – 6 d.Ch.). Distrugerea ei de către romani, în iunie 68 d.Ch.
Perioada a III-a. Ocuparea așezării de către o garnizoană romană, cu începere din anul 68 d.Ch. Până la sfârșitul secolului I d.Ch. Folosirea construcțiilor de către răsculații iudei în timpul răscoalei antiromane a lui Bar-Kochba (132–135 d.Ch.), după care așezarea a fost definitiv părăsită.

Ruinele dezgropate ocupă o suprafață de 80×80 m (vezi planul). Partea cea mai importantă a complexului este cea dinspre nord-est; ea are forma unui pătrat cu latura de 37 m și a fost construită pe locul așezării israeliene (1). Colțul de nord-vest al acestui pătrat era ocupat de un turn (2) cu etaj (10×10 m), cu pereți masivi, de 1,30 m grosime. Încăperile de la parterul turnului n-aveau ferestre și erau folosite, probabil, ca depozite, iar în momentele de pericol – ca adăpost pentru locuitorii clădirii. La sud de turn, dincolo de o mică curte deschisă, se află câteva încăperi a căror destinație n-a fost încă precizată. Una dintre încăperi (3) este legată printr-o scară de etajul turnului. Deosebit de interesantă este încăperea lunguiață (13×4 m) din partea de est a complexului (5). După părerea generală, ea servea drept scriptoriu, adică aici se scriau și se copiau manuscrisele. Ne-o atestă masa de gips, lungă de 5 m și înaltă de 0,5 m și călimările de bronz și argilă, cu urme de cerneală. Pe suprafața altor două mese din aceeași încăpere se văd niște scobituri alveolare. Arheologii sunt de părere că aceste adâncituri se umpleau cu apă, pentru ca scribii să poată săvârși abluțiunea rituală a mâinilor atunci când în cursul transcrierii întâlneau în textul sacru tetragrama, adică numele din patru consoane al lui Iehova: YHWH.
La est de turn, în încăperea 6, se găsea, judecând după vetrele bine păstrate, bucătăria. La est de bucătărie, era, probabil, un al doilea turn. În partea de sud a construcției, după un bazin mare cu trepte (17), se afla cea mai mare încăpere (12) – o sală de 22×4,5 m. Acoperișul sălii era susținut de patru stâlpi, care s-au păstrat până astăzi. Rămășițele carbonizate ale tavanului dovedesc că el era construit din trunchiuri de palmieri. Se crede că aici se țineau adunările generale (sfatul) comunității: se discutau chestiunile de interes obștesc, se oficiau slujbele religioase, cu rugăciuni și cântări de imnuri, se citea și se comenta Sfânta Scriptură. Caracteristicile construcției l-au făcut pe Roland de Vaux să presupună că cei întruniți aici se întorceau cu fața spre Ierusalim. În partea de vest a sălii există un spațiu rotund, așternut cu lespezi, rezervat, probabil, președintelui adunării. Înclinația podelei, șanțul de scurgere a apei și cioburile provenind de la aproximativ o sută de vase de argilă i-au permis lui Roland de Vaux să emită ipoteza că această încăpere servea și ca refectoriu. La sud-vestul sălii se găsește încăperea 13, unde, după părerea aceluiași Roland de Vaux, se păstrau vasele. Tavanul, prăbușit în timpul cutremurului, a sfărâmat vesela păstrată aici: 210 farfurii, 708 cupe, așezate în duzini, 75 potire, 11 căni, 21 urcioare mici, de două forme, 38 oale de bucătărie. Toate acestea ne permit să presupunem că sala 12 era destinată atât întrunirilor liturgice și de interes obștesc, cât și meselor comune, poate cu caracter ritual.
La est și sud-est de sala 12 întâlnim atelierele de olărie (9), cu groapa pentru amestecat argila și două cuptoare (10). Celelalte încăperi destinate atelierelor meșteșugărești și serviciilor auxiliare se găseau în complexul de vest al construcției (14), unde s-a descoperit o moară, o brutărie având două încăperi, cu cuptoare de pâine, un depozit de cereale, un staul pentru animalele de povară și alte construcții, a căror destinație n-a fost încă elucidată.
Creșterea numărului membrilor comunității, însoțită de extinderea complexului și de ridicarea unor construcții anexe, a necesitat perfecționarea sistemului de alimentație cu apă – condiție primordială pentru viața în deșert.
În acest scop, locuitorii așezării au durat șapte mari cisterne și bazine, prevăzute cu scări (17). Apa era distribuită în cisterne cu ajutorul unui canal de aducțiune (16), racordat la apeductul (15) alimentat în special de apele Wadi Qumranului, în perioada ploilor de iarnă. Judecând după manuscrise, locuitorii Khirbet Qumranului aveau nevoie nu numai de apă potabilă, dar și de o mare cantitate de apă pentru abluțiunile rituale. Roland de Vaux îi previne însă – și pe bună dreptate – pe cercetători să nu se pripească în a conchide că toate cisternele cu trepte aveau o destinație rituală. Cisterne identice au existat în împrejurimile Ierusalimului și, așa cum au arătat recentele săpături efectuate de Nelson Gluck în Neghev, ele n-aveau nicio legătură cu abluțiunile rituale. De aceea e de presupus că treptele ce coborau spre adâncul cisternelor n-aveau alt scop decât să înlesnească accesul la apă când nivelul ei scădea. Abluțiunile rituale se săvârșeau, după toate probabilitățile, mai ales în bazinele mici din preajma numeroaselor izvoare din regiunea Ain Feshkha. Sistemul de canalizare a avut mult de suferit de pe urma cutremurului din anul 31 î.Ch.
Dintre monumentele culturii materiale, ceramica prezintă un deosebit interes, deoarece oferă un criteriu pentru datarea diferitelor perioade de locuire a așezării. Majoritatea obiectelor ceramice descoperite la Qumran sunt de fabricație locală. Atelierele de olărie, bine conservate, ne permit să ne reprezentăm limpede procesul tehnologic, care de altfel a și fost studiat, la fața locului, de profesorul Zäuner. Ceramica de producție locală prezintă caracteristicile tipice ceramicii palestiniene din epoca elenistică Așa, de exemplu, R.W. Funk a stabilit recent că ceramica de la Qumran se aseamănă cu ceramica de la Beth-Zur din secolul I î.Ch.”
Extrem de caracteristice sunt opaițele din perioada elenistică descoperite în straturile din perioadele I și a II-a de la Qumran, în timp ce opaițele rotunde din perioada a III-a (secolul I d.Ch.) sunt romane și aparțin așa-numitului tip „herodian”, care a dăinuit până în secolul al III-lea d.Ch. De un interes deosebit este un vas ce s-a păstrat în întregime și este identic cu fragmentele vaselor în care se presupune că erau păstrate manuscrisele descoperite în cele 11 peșteri. Ceramică analogă s-a găsit și în alte 25 de peșteri fără manuscrise. Această coincidență dovedește în mod incontestabil existența unei legături între complexul de la Khirbet Qumran și peșterile din jur.
Pe unele obiecte ceramice s-au păstrat inscripții. Astfel, pe gâtul unui vas și pe un ciob există inscripții cu litere grecești al căror sens, din păcate, n-a fost încă descifrat. De cele mai multe ori se întâlnesc inscripții cu litere ebraice, reprezentând nume proprii (de exemplu, ywhnn htl’, adică „Iohanan cel tânăr”). Pe trei urcioare sunt scrise cu cerneală inscripții mai ample, dar ele n-au fost temeinic studiate. Pe un ciob sunt înșirate literele alfabetului, probabil exercițiile unui scrib învățăcel. Roland de Vaux a relevat că grafia acestor inscripții, cu unele deosebiri inevitabile, dacă ținem seamă că materialul de scris era diferit – argilă și pergament –, seamănă cu grafia manuscriselor din peșterile de la Qumran, fapt care vine și el în sprijinul ipotezei că complexul central și peșterile cu manuscrise erau utilizate de una și aceeași comunitate.
Printre obiectele de metal descoperite aici figurează seceri, chei, inele, cuțite și alte obiecte de fier, precum și chei, inele, fibule și un căzănel de bronz. În peștera a 1l-a a fost găsit un interesant toporaș-târnăcop de fier. Roland de Vaux spune că el ar corespunde uneltei descrise de Flavius (Războiul iudeilor, II, 8, § 9 148), pe care membrii sectei esenienilor o purtau de obicei asupra lor. Cu această unealtă ei săpau gropi pentru nevoile lor naturale, iar apoi le acopereau cu pământ.
Resturile oaselor de animale constituie și ele un indiciu prețios pentru elucidarea modului de trai al locuitorilor acestei așezări. În diferite locuri s-au găsit grămezi de oase amestecate cu cioburi mari: de asemenea, s-au găsit oase în unele oale de bucătărie care s-au păstrat intacte. Oalele erau acoperite cu capace, iar într-un caz – cu o strachină.
Profesorul Zäuner, care a cercetat 39 de grămezi de oase, a ajuns la concluzia preliminară că din oasele nici uneia dintre grămezi nu poate fi reconstituit integral scheletul măcar al unui singur animal. Oasele provin de la următoarele animale: berbeci și capre – 31; miei și iezi -15; viței – 6; vite cornute mari – 4; animal neidentificat – 1. Toate aceste oase fuseseră în prealabil bine fierte sau fripte, prin urmare constituie resturi de mâncare. Pe baza ceramicii și a monedelor descoperite împreună cu grămezile de oase, oamenii de știință consideră că majoritatea lor datează din perioada I, adică din secolele II-I î.Ch. Atrage însă atenția o împrejurare bizară: oasele nu sunt azvârlite de-a valma, ci rânduite cu grijă, ceea ce ridică o problemă căreia deocamdată nu i s-a găsit rezolvarea. Într-adevăr, din punct de vedere arheologic, o asemenea acuratețe nu poate fi explicată decât dacă admitem că oasele serveau unor scopuri rituale, or nici în Vechiul Testament, nici în documentele comunității de la Qumran nu este menționat un astfel de obicei.

Tabelul 1

Repartizarea pe perioade a monedelor curățate și descifrate, descoperite la Khirbet Qumran (1954–1956) și Ain Feshkha
(după Roland de Vaux)


Monedele, găsite în cantitate destul de mare, au, împreună cu ceramica, o importanță de neprețuit pentru datarea diferitelor perioade ale așezării. Din acest punct de vedere, cel mai valoros este tezaurul de monede de argint (408 bucăți) descoperit în două oale de un tip neobișnuit pentru Qumran; alături de aceste oale, alte 150 de monede erau ascunse într-un vas de formă tipic qumraniană. Majoritatea monedelor sunt tetradrahme, bătute în orașul Tyr. În consecință, ele datează din era Tyrului, care începe în anul 126 î.Ch. Monedele au fost emise între anul 9 î.Ch. Și anul 1 d.Ch. Data aproximativă a îngropării tezaurului este primul deceniu al secolului I d.Ch., când a fost reconstruit edificiul. Istoricul tezaurului este deocamdată greu de reconstituit.
În afara tezaurului descris, în diferite alte locuri s-au găsit numeroase monede, datând din cele trei perioade. Astfel, numai în ultimele trei campanii de săpături (1954–1956) au fost descoperite 415 monede, toate oxidate. Până în prezent, au putut fi curățite numai 233 de monede. Din tabelul alcătuit de Roland de Vaux, reiese că dintre cele 233 de monede curățite, 63 datează din prima perioadă. Faptul că monedele din epoca lui Herodes cel Mare sunt în număr redus, cu toate că acest rege a avut o domnie îndelungată, dovedește că tocmai în acea vreme așezarea de la Qumran a fost vremelnic părăsita 160 de monede datează din perioada a II-a Cele mai vechi sunt cinci monede bătute pe timpul lui Herodes Archelaios (anul 4 î.Ch. – 6 d.Ch.), iar cele mai recente sunt cinci monede din anul al treilea al răscoalei (68/ 69 d.Ch.), în timp ce din anul al doilea al răscoalei (67/68 d. Ch.) există 62 de monede. Aceste date provizorii confirmă concluzia generală că așezarea de la Khirbet Qumran a fost locuită din nou pe timpul lui Herodes Archelaios și ocupată de romani în vara anului 68 d.Ch., ceea ce corespunde întru totul relatării lui Josephus Flavius, după care, în vara anului 68 d.Ch., romanii au ocupat litoralul Mării Moarte. În legătură cu cele de mai sus, Roland de Vaux scrie: „Nu se poate dori o concordanță mai deplină între arheologie și istorie”.
Monede din Cezareea și Tyr, datând din a treia perioadă, au fost găsite într-un opaiț de argilă de tip roman, într-o încăpere unde se presupune că au locuit soldați din garnizoana romană. Așadar, descoperirile numismatice confirmă concluzia preliminară, trasă pe baza săpăturilor din anul 1953, că Khirbet Qumran a fost cucerit în anul 68 d.Ch. De soldații legiunii a X-a din Cezareea. Vârfurile de săgeți, fragmentele de lănci și sulițe de origine romană, precum și urmele de incendii și distrugere ne confirmă că edificiul a avut de suferit de pe urma operațiilor militare ale romanilor.
În afara necropolei mari, situată la sud-est de construcția centrală și cercetată parțial încă de Clermont-Ganneau, în 1955 și 1956 au fost descoperite două necropole mici, una la nord de Khirbet Qumran, cealaltă la sud de War, Qumran. Se consideră că cele trei cimitire adăpostesc aproximativ 1200 de morminte, din care până în prezent n-au fost cercetate integral decât vreo cincizeci. Gropile, adânci de un metru, sunt dispuse în șiruri drepte. Scheletele, orientate cu capul spre sud, au mâinile încrucișate la nivelul bazinului. Modul de înhumare prezintă o particularitate, și anume trupurile sunt depuse într-o nișă săpată în peretele de est al gropii și astupată cu cărămidă nearsă sau cu pietriș. Deasupra mormintelor se așezau pietre mari. Descoperirea unor schelete de femei (7) și copii (4) prezintă un mare interes. Până acum în mormintele bărbaților nu s-au găsit niciun fel de obiecte, dacă facem abstracție de resturile unor sicrie de lemn. Vârsta bărbaților nu trece de 50 de ani. În mormintele de femei se întâlnesc podoabe sărace, chiar pe schelete. În mormintele cercetate nu s-au descoperit nici monede, nici giuvaiere. Modul de înhumare descris se deosebește atât de ritualul fu nora: iudeo-creștin, cât și de cel musulman, mai recent. Clermont-Ganneau, că a descoperit cimitirul mare, a emis ipoteza că aici ar fi îngropați arabi de epoca preislamică. Dar așezarea cimitirului în imediata vecinătate a comunității din Qumran, ca și asemănarea unor fragmente ceramice, descoperite în morminte, cu ceramica comunității din Qumran, vorbește în favoarea ipotezei că în aceste necropole au fost înhumați membri ai comunității din Qumran. Iar dacă a doua ipoteză este cea justă, atunci se impune concluzia că ritualul funerar practicat de comunitatea de la Qumran se deosebea întru câtva de ritualul iudaic oficial.
O formă analogă de înhumare, caracterizată prin așezarea trupului într-o nișă săpată de-a lungul unuia dintre pereții mormântului, a fost descoperită cu prilejul recentelor săpături de la Ierihon (1952–1956), într-un strat roman postherodian. Apropiata vecinătate a Ierihonului de Qumran sugerează ideea că la Ierihon sau în împrejurimile lui a existat o comunitate similară celei de la Qumran, poate chiar o filială a ei.
Săpăturile efectuate în regiunea oazei Ain Feshkha au o importanță la fel de mare pentru elucidarea modului de viață și a economiei comunității de la Qumran. Între Khirbet Qumran și oaza Ain Feshkha, situată la 3 km spre sud, au fost efectuate în 1956 săpături de sondaj, soldate cu descoperirea rămășițelor unei construcții ce ocupa o suprafață de 60×64 m. De un interes deosebit sunt resturile unui zid, orientat în direcția nord-sud. Sunt temeiuri să se presupună că acest zid, ale cărui vestigii au fost urmărite pe o distanță de 400–500 m, apăra grădini sau plantații ce se întindeau între el și țărmul mării. Lângă zid s-au descoperit ruinele unei mici construcții izolate, de 10–12 m2, cu trei încăperi. Puțina ceramică găsită aici datează din aceeași perioadă ca și ceramica de la Khirbet Qumran. La Ain Feshkha s-a descoperit o construcție cu multă ceramică, asemănătoare cu ceramica de la Khirbet Qumran din perioada a II-a, precum și câteva monede puternic oxidate din secolul I d.Ch. După părerea lui Roland de Vaux, această construcție este contemporană cu perioada a II-a a Khirbet Qumranului. Tot aici s-a găsit o călimară de argilă, asemănătoare celei găsite în scriptoriul de la Qumran.
Săpăturile ulterioare de la Ain Feshkha, efectuate sub conducerea lui Roland de Vaux între 25 ianuarie și 21 martie 1958, au dat rezultate prețioase. Cercetarea construcției descoperite în 1956 a arătat că Ain Feshkha și Khirbet Qumran au o istorie comună. Edificiul a fost ridicat la sfârșitul secolului al II-lea î.Ch., părăsit în ultimele decenii înainte de era noastră și locuit din nou până în deceniul 60–70 d.Ch., când a fost parțial incendiat. Mai târziu, între anii 132–135, el a servit drept adăpost răsculaților din timpul celei de-a doua răscoale antiromane. Periodizarea întocmită pe baza datelor arheologice este confirmată de monede. Analiza monedelor descifrate, datând din perioada a II-a (vezi tabelul), concordă perfect cu analiza similară a monedelor de la Khirbet Qumran.
Din datele de care dispunem reiese că și construcția de la Ain Feshkha era un edificiu în folosință comună. La sud de construcție, pe un teren viran îngrădit, se găsea un hambar cu o podea bine pardosită. Roland de Vaux presupune că hambarul era utilizat pentru uscarea curmalelor sau pentru depozitarea, în vederea coacerii, a curmalelor culese în pârgă. Curmalul era unul dintre puținii pomi roditori care creșteau pe acest sol salin, irigat de izvoare sărate. În această ordine de idei, se cuvine amintită relatarea cunoscutului erudit roman Plinius cel Bătrân, mort în anul 79, cu prilejul erupției Vezuviului. După Plinius (Nat. Hist, V. 17, § 73), esenienii locuiau tocmai în această regiune a litoralului Mării Moarte și „își duceau viața printre palmieri”. Nu este exclus ca aici să se fi cultivat și legume. În acest sens, prezintă interes încăperea descoperită la capătul hambarului, unde s-au găsit rămășițe ale unor obiecte din epoca bizantină timpurie. În legătură cu descoperirea obiectelor menționate, J.T. Milik relevă că într-o lucrare a autorului bizantin Ioannes Markos se precizează că monahii care trăiau în secolul al V-lea d.Ch. În regiunea muntelui Mardes (actualul Khirbet Mird, la 9 km vest de Ain Feshkha) aveau o grădină de legume la aproximativ 6 mile de sihăstrie, în imediata apropiere a mării. Roland de Vaux presupune că pomenita grădină se găsea la Ain Feshkha și că încăperea de lângă hambar servea drept locuință slujitorului care lucra grădina pentru călugări. Cercetarea amănunțită a canalizării și sistemului de aducțiune a apei de la Ain Feshkha i-a sugerat lui Roland de Vaux ipoteza că pe vremea comunității de la Qumran unul dintre izvoare se afla la un nivel mai înalt, unde salinitatea solului era mai mică și, deci, apa era și ea mau puțin sărată. Această ipoteză oferă o explicație satisfăcătoare a posibilității legumiculturii, desigur pe scară redusă Se pare că în antichitate condițiile climaterice și de trai ale acestei regiuni erau mai prielnice decât cele de astăzi.
Terenul viran îngrădit, din jurul hambarului a putut servi ca țarc pentru animale. La nord de edificiu se găsea o curte; o parte a curții, unde s-au descoperit vestigiile câtorva bazine, unite prin mici canale, era afectată, după părerea lui Roland de Vaux, unui atelier de tăbăcărie. Pielea prelucrată aici ar fi putut fi folosită atât pentru nevoile obștei, cât și ca izvor de venituri. Poate că locuitorii de la Qumran își confecționau singuri materialul de scris necesar scriptoriului, unde se copiau sute de manuscrise. Deocamdată nu avem certitudinea că acea parte a curții a fost un atelier de tăbăcărie, dar destinația productivă a construcției de la Ain Feshkha este incontestabilă și până în prezent n-a fost emisă nicio altă ipoteză, mai rodnică.
Săpăturile de la Khirbet Qumran și Ain Feshkha ne permit să tragem de pe acum unele concluzii preliminare, însă de mare importanță.
1. Caracterul construcțiilor de la Khirbet Qumran și Ain Feshkha, precum și deplina identitate a ceramicii găsite în aceste complexe cu ceramica descoperită în regiunea peșterilor, dovedesc că locuitorii acestor construcții aveau legături cu proprietarii manuscriselor tăinuite în peșteri. Acesta este unul dintre cele mai importante rezultate științifice ale săpăturilor. După toate probabilitățile, Khirbet Qumran fost centrul unei comunități ai cărei membri locuiau în împrejurimile construcției centrale, în case (?), corturi, sălașuri înjghebate în fața peșterilor și, poate, chiar în peșteri.
2. Structura construcțiilor dovedește că ele erau în folosință comună, că exista un centru de muncă în comun și că membrii comunității luau masa în comun. Același lucru îl atestă și faptul că marea majoritate a monedelor sunt concentrate în perimetrul construcției centrale, în afara ei lipsind cu totul sau aproape cu totul.
3. Studierea arheologică a complexelor de la Khirbet Qumran și Ain Feshkha a aruncat lumină asupra activității economice și gospodărești a comunității de la Qumran.
4. Istoricul clădirii centrale, reconstituit pe baza datelor arheologice, servește drept temei pentru stabilirea etapelor de dezvoltare a comunității de la Qumran.
Așadar, rezultatele săpăturilor arheologice ne permit să precizăm o serie de caracteristici importante ale comunității de la Qumran. Materialul arheologic ca atare este însă insuficient pentru a reconstitui întregul tablou al modului de trai, al vieții, al relațiilor economice și sociale și al ideologiei comunității. O contribuție esențială la rezolvarea tuturor acestor probleme o aduc manuscrisele, care ne furnizează un vast și prețios material.

Capitolul II
Biblioteca Comunității de la Qumran

Cele circa 40.000 de fragmente de manuscrise pe piele, pergament și papirus, descoperite de arheologi sau de beduini, reprezintă rămășițele unei impozante biblioteci ce aparținea comunității stabilite pe coastele aride ale Mării Moarte. După calcule aproximative, aceste manuscrise provin de la 600 de cărți, dintre care numai 10 sau 11 ne-au parvenit integral sau aproape integral, toate celelalte fiind reprezentate prin fragmente. De diferite mărimi. Pentru ca cititorul să-și poată face o idee despre dimensiunile fragmentelor, va fi suficient să arătăm că beduinii care le ofereau spre cumpărare le păstrau – în funcție de numărul și de mărimea lor – în cutii de ghete, de țigări, de filme fotografice și chiar în cutii de chibrituri. În primul volum al Corpusului de manuscrise de la Qumran pot fi văzute fotografii de petice pe care abia se disting una sau două litere. E locul să spunem că orice petic, fie el cât de mic, nu este lipsit de importanță, deoarece el se poate dovedi util pentru reconstituirea altor fragmente, Asemenea întâmplări fericite au avut deja loc. Bunăoară, după publicarea unui document alcătuit din câteva fragmente, J.T. Milik, editorul respectivului document, a găsit un mic petic care se adapta perfect, atât după linia rupturii cât și după caracterul materialului de scris, unei lacune din document Minusculul fragment cuprindea doar patru litere – o denumire geografică – dar ele erau suficiente pentru a lămuri conținutul întregului document și pentru a confirma ipoteza inițială a editorului. Exemplul citat dovedește grăitor că nu trebuie desconsiderat nici cel mai mic petic de manuscris.
Studierea științifică a manuscriselor este legată de mari dificultăți.
Adesea, încă înainte de începerea lucrărilor de cercetare propriu-zise, este necesară o muncă asiduă pentru învingerea dificultăților tehnice de curățire și restaurare a manuscriselor, de pregătire a fragmentelor în vederea fotografierii lor cu raze infraroșii. Unul dintre membrii Comisiei internaționale pentru studierea și editarea manuscriselor de la Qumran scrie că: „multe fragmente sunt atât de friabile, încât abia dacă le poți atinge cu periuța din păr de cămilă. În majoritatea cazurilor, ele sunt scorojite, încrețite, acoperite cu un strat de substanțe chimice din sol, înnegrite de umezeală și de timp. Munca de curățire, netezire, identificare și îmbinare a fragmentelor este cumplit de grea și de complicată”. Substanțe speciale de umectare redau fragmentelor uscate, scorojite și încrețite suplețea necesară, fără a dăuna trăinicie lor și nici cernelurilor cu care sunt scrise. Curățate de pământ și de straturile de calcar, netezite și dezdoite, fragmentele sunt apoi așezate sub plăci de sticlă, care le vor proteja de acum înainte. Închise în apărătorile lor de sticlă, fragmentele sunt grupate după o clasificare preliminară, care se modifică neîncetat. Înainte de a începe studierea manuscriselor, pentru a evita pierderea textului printr-o eventuală deteriorare a documentelor, toate sunt fotografiate, de obicei cu ajutorul razelor infraroșii, fiindcă aceste raze fac vizibile părțile întunecate și permit să se descopere unele detalii care scapă unui examen cu ochiul liber. Fotografierea și developarea se repetă de câteva ori, până se obține o fotocopie cât mai bună. Toate operațiile descrise nu constituie, firește, decât lucrările pregătitoare pentru cercetările ulterioare, care constituie partea cea mai complicată, mai subtilă și mai de răspundere. Dar și lucrările de pregătire a unui singur fragment îi răpesc uneori cercetătorului numeroase zile de muncă. După descifrarea fiecărui fragment se pune problema determinării caracterului și a conținutului său, a confruntării și asamblării fragmentelor ce provin de la unul și același document Criteriile pe baza cărora se fac confruntarea și clasarea pe grupe omogene a diferitelor fragmente sunt caracterul, calitatea și starea pergamentului sau a papirusului, linia de ruptură sau ferfenițarea marginilor, „paginația” textului, dispoziția rândurilor și marginilor (marcate uneori cu o linie), asemănarea scrisului, ortografia, limba și, în sfârșit conținutul. Toată această muncă este substanțial ușurată dacă fragmentele ce se cer determinate și identificate aparțin unor texte biblice sau altor texte cunoscute. Lucrurile devin însă incomparabil mai complicate când este vorba de descifrarea și determinarea textelor necunoscute sau cunoscute numai după titlu. „Atunci cercetătorul trebuie să posede cunoștințe temeinice despre acest gen de literatură, un spirit inventiv și multă răbdare. Pentru a aprecia dificultățile și abnegația strădaniei lor, trebuie să-i vezi pe membrii «detașamentului de la Qumran» învârtindu-se în jurul meselor lungi, pe care sunt așezate, sub sticlă, diferitele fragmente, aplecându-se ba ici, ba colo, încercând 20 de combinații, din care abia ultima se dovedește a fi cea valabilă”.
Manuscrisele descoperite la Wadi Qumran, Wadi Murabba’at și Khirbet Mird sunt scrise în opt limbi și dialecte: ebraică veche (biblică), arameică palestiniană, ebraică mișnaită (neo-ebraică), greacă, latină, nabateică, arameică târzie (așa-numita limbă siro-palestiniană sau creștino-palestiniană) și arabă. Abia după descifrarea și publicarea tuturor manuscriselor va deveni posibilă clasificarea lor definitivă. Manuscrisele identificate și publicate parțial până în prezent pot fi împărțite convențional în următoarele grupe:
1) texte biblice (canonice) în limbile ebraică și arameică, precum și versiunile în limba greacă și siro-palestiniană ale cărților canonice ale Bibliei;
2) texte apocrife (ebraice și arameice), dintre care unele erau cunoscute în traduceri grecești, etiopiene, latine, slave, iar altele sunt abia acum scoase din anonimat; 3) comentarii (peșarim sau midrașim) la cărțile Vechiului Testament; 4) lucrări referitoare în mod nemijlocit la comunitatea de la Qumran (Statutul, textul „Celor două coloane”, „Războiul dintre fiii luminii și fiii întunericului”, Imnurile sau rugăciunile de venerație și mulțumire, scrierile cu caracter liturgic, „Sulurile de aramă” etc.). În plus, printre manuscrisele de la Wadi Murabba’at figurează documente cu caracter comercial și administrativ.
Să trecem acum în revistă cele mai importante și mai semnificative lucrări din fiecare grupă.

Texte biblice

Printre manuscrisele descoperite în peșterile de la Qumran figurează numeroase fragmente ale cărților Vechiului Testament, unele copiate în multe exemplare. Bunăoară, numai în peștera a 4-a au fost găsite 14 copii ale „Deuteronomului”, 12 – ale Cărții lui Isaia, 10 – ale Psalmilor și 8 copii fragmentare ale cărților celor 12 proroci. Printre fragmentele prelucrate, descifrate și identificate sunt reprezentate toate cărțile canonice ale Vechiului Testament iudaic, cu excepția Cărții Esterei, adică 38 din cele 39 de cărți ale canonului. Toate manuscrisele cărților biblice recent descoperite sunt scrise cu alfabet pătrat și datează din perioada cuprinsă între sfârșitul secolului al III-lea î.Ch. Și începutul secolului al II-lea î.Ch.
Dintre manuscrisele biblice cunoscute anterior cele mai vechi sunt două manuscrise din colecția Fircovici, păstrate la Biblioteca Publica de Stat „M.E. Salâkov-Șcedrin“ din Leningrad, și așa-numitul fragment din Cairo al codexului cărților prorocilor (anul 985 d.Ch.) păstrat la Muzeul Britanic, toate cuprinzând versiunea masoretică. Unul dintre manuscrisele Bibliotecii „M.E. Salâkov-Șcedrin“ conține codexul cărților prorocilor și este datat la anul 916 d.Ch., iar celălalt conține textul integral al Vechiului Testament și se datează la anul 1008 d.Ch. (Codex Leningradensis). Majoritatea covârșitoare a tuturor celorlalte manuscrise biblice datează din secolele XII-XVI d.Ch. Prin urmare, cel mai vechi dintre manuscrisele biblice ajunse până la noi (înaintea descoperirilor de la Qumran) a fost scris cu peste 800 de ani după alcătuirea canonului la Iamnia și cu peste 1100 de ani după epoca creării celor mai noi cărți ale Bibliei. De aceea, nu e de mirare că studierea istoriei textului biblic și încercările de a reconstitui, dacă nu textul original, măcar versiunile lui cele mai vechi, se lovesc de numeroase dificultăți.
Este adevărat că și înaintea descoperirii manuscriselor de la Qumran cercetătorii aveau la dispoziție, în afara textului masoretic, și alte câteva vestigii ale vechii tradiții manuscrise a Bibliei. Dacă lăsăm de o parte neînsemnatul fragment al papirusului Nash, de care am mai amintit și care are mai multă importanță pentru problemele paleografiei decât pentru cele textuale, cel mai însemnat material pentru studierea istoriei textului biblic îl constituie traducerea în limba greacă a Bibliei, efectuată în Egipt în secolele III-II î.Ch. Și cunoscuta ca „traducerea celor 70 de înțelepți” sau Septuaginta. Textul grecesc al Septuagintei diferă în multe locuri de cel masoretic, iar în unele părți întâlnim o altă ordine a capitolelor și a versetelor din capitole. Așa, de exemplu, textul grecesc al Cărții lui Ieremia este cu aproximativ o optime mai scurt decât cel masoretic (mai precis, textul grecesc are aproximativ 2700 de cuvinte mai puțin decât textul masoretic) și unele capitole sunt așezate în altă ordine. S-au dat diferite explicații pentru aceste divergențe, majoritatea oamenilor de știință înclinând să le atribuie arbitrariului și neglijenței traducătorilor. De asemenea, s-a emis ipoteza că la baza traducerii grecești a Bibliei a stat un alt original ebraic diferit de cel masoretic dar, bineînțeles, a fost imposibil să se aducă vreun argument în sprijinul acestei ipoteze, pe care, abia noile descoperiri de la Qumran au confirmat-o.
O altă sursă importantă pentru reconstituirea textului biblic inițial a fost așa-numitul „Pentateuh samaritean” descoperit la începutul secolului al XVII-lea, adică textul primelor cinci cărți ale Bibliei păstrate de samariteni – urmașii unor supuși ai imperiului asirian, strămutați în regiunea Samariei de către regii Sargon și Asarhaldon (secolele VIII-VII î.Ch.). Acești strămutați s-au iudaizat treptat, parțial amestecându-se cu iudeii. Ulterior, datorită contradicțiilor ce s-au iscat între samariteni și iudeii întorși din robia babiloniană, între ei s-a produs o sciziune religioasă. Pentateuhul samaritean, copiat probabil în secolul al IV-lea î.Ch., se deosebește simțitor de canonul masoretic ajuns până la noi.
Alte surse pentru studierea istoriei textului biblic sunt traducerile Bibliei în limba arameică („Targumim”), traducerea lui Ieronim în limba latină – „Vulgata” (secolul al IV-lea d.Ch.), fragmentele unor traduceri grecești mai noi decât Septuaginta, făcute de către Aqilas, Theodotion și Symmachos, în sfârșit, Hexaplele lui Origenes (secolul al III-lea d.Ch.), mai bine zis fragmente din această operă grandioasă, în care, așa cum am mai spus, întregul text biblic era ordonat pe izvoade paralele: originalul (scris atât cu alfabetul pătrat, cât și cu litere grecești), Septuaginta și diverse alte traduceri. Unele diferențe față de textul masoretic se constată și în diferite citate din cărțile Vechiului Testament întâlnite în Noul Testament și în literatura rabinică din evul mediu. Bineînțeles că pentru istoria textului biblic sunt deosebit de importante manuscrisele care redau textul inițial, înaintea stabilirii canonului. Asemenea manuscrise, extrem de prețioase pentru știință, s-au descoperit în peșterile de la Qumran. După cum am mai arătat, manuscrisele biblice de la Qumran datează din perioada cuprinsă între secolul al III-lea î.Ch. Și secolul al II-lea d.Ch. Prin urmare, ele sunt cu aproximativ 1300 de ani mai bătrâne decât cel mai vechi dintre manuscrisele Bibliei cunoscute nouă și, totodată, anterioare alcătuirii canonului. În plus, manuscrisele de la Qumran ne permit să urmărim evoluția textului biblic de-a lungul a peste 300 de ani. În aceasta constă însemnătatea primordială a textelor biblice de la Qumran. Deoarece dintre zecile de mii de fragmente nu s-au publicat până în prezent decât o infimă parte, deocamdată este prematur să se tragă concluzii definitive, dar de pe acum au fost stabilite o serie de fapte noi și importante.
În primul rând, se constată că între textele biblice de la Qumran și cele descoperite în peșterile de la Wadi Murabba’at există deosebiri substanțiale. În timp ce manuscrisele de la Qumran, scrise înainte de anul 68, se deosebesc într-o măsură mai mare sau mai mică de textul masoretic, manuscrisele de la Wadi Murabba’at, dimpotrivă, se apropie foarte mult de tradiția masoretică, ceea ce confirmă că textul canonic al Bibliei a fost alcătuit pe la sfârșitul secolului I d.Ch. Totodată, aceasta dovedește că și textul masoretic se bazează pe o tradiție extrem de veche.
În manuscrisele biblice de la Qumran sunt reprezentate trei tradiții de texte. Cea mai mare parte a manuscriselor aparțin așa-numitei tradiții protomasoretice, denumire care atestă că, în pofida numeroaselor divergențe, textul masoretic are la bază una din tradițiile manuscrise reprezentate la Qumran. Cele mai interesante manuscrise din acest grup sunt două dintre cele „șapte suluri” găsite în prima peșteră, cuprinzând Cartea prorocului Isaia. Unul dintre suluri – 1QSsa – achiziționat la timpul său de mitropolitul Athanasios, conține textul complet al Cărții lui Isaia. Sulul măsoară 7,34 m în lungime, și între 24 și 27 cm înălțime. Atrage atenția marele număr de greșeli de scriere, corectate parțial de mâna copistului, parțial de o mână străină. Nu a fost încă precizat rostul semnelor de pe margine. Față de textul masoretic, sulul prezintă peste 1000 de neconcordanțe mai mult sau mai puțin importante, dintre care unele aduc amănunte interesante pentru istoria socială. Iată un exemplu. În cunoscutul pasaj din Deuteronom unde se prescrie limitarea sclavajului la șase ani, citim: „Să nu socotești povară când va fi să-l liberezi, căci cât ai plăti de două ori simbria unui simbriaș ți-a făcut slujba în șase ani“ (XV, 18). Această calculare a termenului de lucru a unui simbriaș este confirmată și în Cartea lui Isaia (XVI, 14). În textul masoretic al Cărții lui Isaia (XXI, 16) întâlnim însă o altă socoteală: „Încă un an ca anii (în Septuaginta: „ca anul „- ως ενιαυτός) năimitului, și toată strălucirea Kedarului se va întuneca”. Spre deosebire de textul masoretic, în sulul de la Qumran al cărții lui Isaia găsim o lecțiune absolut logică și corespunzătoare realității istorice: „… Peste alți trei ani, egali cu anii năimitului…” (1QIsa, tabelul XVII, rândurile 1–2).
Pe baza datelor ortografice și paleografice, sulul se datează la secolul al II-lea î.Ch. Deoarece ne-a parvenit integral și conține textul complet al Cărții lui Isaia, acest sul permite abordarea unor probleme privind compoziția și datarea diferitelor ei părți. Astfel, până la descoperirea sulului se presupunea că al 65-lea capitol a fost scris nu înainte de anul 200 î.Ch. Existența acestui capitol în manuscrisul complet al Cărții lui Isaia de la Qumran, datat la prima jumătate a secolului II î.Ch., ne determină să revizuim data scrierii menționatului capitol al Cărții lui Isaia, deoarece, firește, a trebuit să treacă o anumită perioadă de timp mai înainte ca el să fie inclus în textul copiei de la Qumran. Dimpotrivă, în alte cazuri manuscrisele de la Qumran permit să se ridice problema alcătuirii mai recente a anumitor cărți din canonul biblic. Așa, de pildă în midrașul de la Qumran la Cartea lui Habaccuc, alcătuită din trei capitole, se comentează numai primele două capitole. Starea manuscrisului (sfârșitul midrașului s-a păstrat incontestabil în întregime), exclude ipoteza pierderii comentariului la capitolul al treilea. Or, de multă vreme se remarcase că ultimul capitol – al treilea – al Cărții lui Habaccuc nu corespunde cu primele două capitole și, cu toate că nu este obligatoriu ca comentatorii să interpreteze în întregime cărțile comentate, ipoteza că comentatorul de la Qumran a folosit o carte a lui Habaccuc alcătuită pe acea vreme numai din primele două capitole, rămâne în picioare. Putem da și un alt exemplu. Într-un fragment al Cărții Psalmilor, fragment conținând psalmii 31 și 33, lipsește psalmul 32. Deoarece în acel loc textul nu este deteriorat, e limpede că înaintea anului 68 d.Ch. Cartea Psalmilor nu avea forma actuală.
O importantă problemă similară o ridică fragmentul Cărții Leviticului, scris cu scriere paleo-ebraică sau „feniciană”. S. Birnbaum îl datează la secolul VI î.Ch. Dacă datarea lui Birnbaum este corectă, atunci se impune revizuirea teoriei lui Wellhausen, potrivit căreia cartea a treia a Pentateuhului a fost alcătuită după robia babiloneană. Se înțelege că această problemă necesită un studiu amănunțit, ținându-se seama de observația lui Cross, care arată că în perioada mișcării Maccabeilor grafia a fost artificial arhaizată.
Un exemplu caracteristic ni-l oferă fragmentul din Cartea „Eclesiastului“ (s-au „Propovăduitorului”), descoperit în peștera a 4-a (4QQoha). Îndeobște Eclesiastul se datează la secolele II-I î.Ch. Or, fragmentul de la Qumran, care prezintă divergențe față de textul masoretic și totodată nu este autograf, a fost datat, în baza datelor paleografice, la anii 175–150 î.Ch., ceea ce ar permite să se considere că Eclesiastul a fost întocmit în secolul al III-lea î.Ch. În acest caz, copia din peștera a 4-a n-ar fi decât cu un secol mai nouă decât originalul. La fel se prezintă situația și cu fragmentele de la Qumran din Cartea prorocului Daniil. Or, așa cum remarcă pe bună dreptate Milik, niciun text clasic grecesc conservat în papirusurile egiptene nu prezintă un decalaj în timp atât de mic față de original.
Cum am mai spus, din grupul tradiției protomasoretice face parte și al doilea sul al Cărții lui Isaia (din primele „Șapte suluri”), achiziționat la timpul său de profesorul E.L. Sukenik (1QIsb). Sulul ne-a parvenit foarte deteriorat, textul începând cu capitolul 38. Unele fragmente ale sulului au fost descoperite de arheologi cu prilejul cercetării primei peșteri. Această copie mai nouă a Cărții lui Isaia se distinge atât ca ortografie, cât și ca text de prima copie, completă. În același timp, ea nu coincide nici cu textul masoretic, deși se apropie mult de el. Existența a două copii ale uneia și aceleiași cărți ne permite să urmărim mai bine evoluția textului protomasoretic.
Cea de-a doua tradiție, sensibil diferită de textul masoretic și coincizând în mare măsură cu textul traducerii grecești a Bibliei – Septuaginta – este reprezentată de un grup de manuscrise, provenind din peștera a 4-a. Este vorba de fragmente din cărțile: Exodul (4QExa), Numerii (4QNub), Deuteronomul (4QDt. 32), Cartea lui Samuil (4QSama și 4QSamb), Cartea lui Ieremia (4QJerb) și altele. Deși încă n-au fost publicate toate fragmentele citate, din datele existente rezultă că ele fac parte din arhetipul acelui original ebraic al Bibliei care a stat la baza Septuagintei. Astfel, de exemplu, fragmentul inedit 4QJerb (cap. 10) coincide cu redactarea prescurtată din Septuaginta a capitolului respectiv. Totodată, printre manuscrisele de la Qumran s-a găsit și o versiune mai amplă a aceluiași capitol. Fragmentul din Cartea Exodului prezintă o interesantă coincidență în detalii cu textul Septuagintei și deosebiri față de textul masoretic. În textul masoretic al Exodului (1,5) de pildă, se arată că urmașii lui Iacov strămutați în Egipt au numărat „șaptezeci de suflete”, pe când în fragmentul de la Qumran, ca și în Septuaginta, ei se cifrează la „șaptezeci și cinci”. Este interesant ca și în „Faptele Apostolilor” (7,14) este menționat același număr de șaptezeci și cinci.
Cele mai importante sunt însă fragmentele din Cartea lui Samuil (4QSama și 4QSamb), publicate și cercetate cu amănunțime de F.M. Cross. Ultimul fragment, datat la sfârșitul secolului al III-lea î.Ch. Este cel mai vechi dintre manuscrisele biblice de la Qumran. (Fragmentul nepublicat 4QExf pare să dateze și el tot din secolul al III-lea î.Ch.). Importanța ambelor fragmente este determinată de faptul că în redacția masoretică, cunoscută anterior descoperirilor de la Qumran, textul Cărții lui Samuil prezintă multe divergențe față de textul grecesc al Septuagintei. Or, textele de la Qumran ale Cărții lui Samuil se apropie mai mult de Septuaginta decât de redacția masoretică.
Cross a arătat, bunăoară, că într-un fragment redus din ISam. 23.9–17 (adică în opt versete), în 13 cazuri textul concordă perfect cu Septuaginta, și numai în patru cazuri coincide cu versiunea masoretică. Interesante sunt ambele situații. După cum se știe, în Biblie există o carte a Cronicilor care cuprinde o repovestire a cărților istorice ale Bibliei, inclusiv a Cărții lui Samuil, și prezintă deosebiri față de textul fundamental al Cărții lui Samuil. Iar textul fragmentelor de la Qumran este mai apropiat de cel folosit de autorii Cronicilor, decât de textul tradițional al lui Samuil, adică de cel masoretic, ajuns până la noi. După părerea lui Albright, fragmentele Cărții lui Samuil din peștera a 4-a reflectă textul care a precedat atât prototipul ebraic al Septuagintei, cât și tradiția protomasoretică, și păstrează, poate, unele părți ce provin direct din originalul Cărții lui Samuil, alcătuită la sfârșitul secolului al VII-lea î.Ch.
Printre manuscrisele biblice scrise cu caractere cursive paleo-ebraice (derivate din scrierea folosită înaintea robiei babiloniene, dar care au fost probabil, utilizate în anumite scopuri și în secolul al II-lea î.Ch.), există textele Pentateuhului și ale Cărții lui Iov. Dintre acestea, fragmentul Cărții Exodului (4QExa) se leagă de textul samaritean, de care se apropie și un fragment din Cartea Numerii, scris cu alfabet pătrat (4QNumb). Ultimul fragment este interesant din două puncte de vedere. În primul rând, acest text, datat paleografie de Cross la epoca herodiană târzie, ocupă o poziție intermediară între versiunile samariteană veche și greacă (Septuaginta) a Cărții Numerilor. În al doilea rând, aspectul lui exterior prezintă o trăsătură unică; începutul capitolelor este scris cu cerneală roșie.
Din expunerea noastră reiese că cercetarea manuscriselor biblice de la Qumran și Wadi Murabba’at, deși încă neterminată, a permis stabilirea unui fapt nou, de importanță cardinală: existența unor versiuni fundamentale concomitente ale textului biblic – arhetipul ebraic al Septuagintei, versiunea protosamariteană și samariteană, versiunea protomasoretică și o alta apropiată de cea masoretică, precum și versiuni intermediare și variante. Aceasta, după cum am spus, deschide noi perspective pentru studierea problemei excepțional de complexe a istoriei textului biblic, pentru reconstituirea istoricului diferitelor ramificații ale tradiției biblice și a relațiilor dintre ele.
Studierea manuscriselor biblice de la Qumran a arătat, de asemenea, că la baza versiunii masoretice a Bibliei a stat vechea tradiție a textului. O parte din lecțiunile noi, așa cum ne arată constatările preliminare, rectifică corect textul masoretic, dar nu întotdeauna. În ceea ce privește justețea nenumăratelor „îndreptări” și modificări ale textului masoretic, propuse de specialiștii din zilele noastre, așa-numiții critici ai textului biblic, deocamdată este prematur să ne pronunțăm. Într-adevăr, unele dintre aceste îndreptări au fost confirmate de textele de la Qumran, după cum aceleași texte au reliefat pregnant caracterul fantezist al altora.
În prezent este încă dificil să ne dăm seama în ce măsură lecțiunile existente în textele biblice de la Qumran oglindesc orientarea ideologică a comunității de aici, deși s-ar părea că există unele indicii în acest sens. În manuscrisele cu conținut nebiblic cuprinzând citate din textele biblice putem sesiza o asemenea tendință. Bunăoară, în una dintre principalele lucrări ale comunității de la Qumran, și anume în comentariile la Cartea prorocului Habaccuc, exista o divergența extrem de semnificativă fața de textul masoretic tradițional. Astfel, în comentariu se citează un pasaj foarte confuz și neclar din punct de vedere gramatical din Cartea lui Habaccuc (II, 5), care în traducerea sinodală a Bibliei sună în felul următor „Omul cel trufaș, precum vinul care fierbe, nu se liniștește, își deschide gura ca iadul și nu se satură ca moartea…” Cu toate că și în comentariu (VIII, 3, 4) textul citat din Habaccuc continuă să rămână obscur, aici există o lecțiune caracteristică, datorită căreia „se schimbă sensul întregului pasaj: în loc de „vinul care fierbe” sau „se schimbă” (hayyayn boged), în comentariul de la Qumran citim: „bogăția trădează” (hon yibgod). Această schimbare de sens este înlesnită în mare măsură de asemănarea grafică a cuvintelor hwn (bogăție) hyyn (vin), deoarece în manuscrisele de la Qumran semnele „vav“ și „iod” sunt foarte slab diferențiate. Era suficient ca în cuvântul hwn să se schimbe litera „vav” cu litera „iod”, pentru ca din condamnarea bogăției să nu rămână nicio urmă. Schimbarea, aparent neînsemnată, în grafia a două cuvinte caracterizează poziția ideologică a autorului comentariului, în cazul când ea îi aparține. În același timp, exemplul menționat ne arată că nu numai manuscrisele biblice, ci și alte scrieri ale comunității de la Qumran în care sunt citate sau utilizate texte biblice, pot fi folositoare pentru studierea istoricului Bibliei.
Printre manuscrisele din peștera a 4-a figurează câteva fragmente în limba arameică, incluse de Milik în „ciclul lui Daniil”. Dăm traducerea unuia dintre aceste fragmente, editat de Milik sub titlul „Rugăciunea lui Nabonid”: „Cuvintele rugăciunii înălțate de Nabonid, regele Asiriei și Babilonului, marele rege, atunci când a fost lovit de lepră, din porunca lui Dumnezeu din ceruri. În orașul Teima fost-am lovit de lepră și vreme de șapte ani fost-am asemenea unei vite… și păcatul meu l-a iertat cel atotvăzător, carele este un bărbat iudeu, dintre fiii aduși în robia babiloniană; și el m-a lămurit și a scris ca să fie aduse cinstiri și mărire numelui lui Dumnezeu din ceruri. Și așa a scris: când ai fost lovit de lepră la porunca lui Dumnezeu din ceruri, în orașul Teima, vreme de șapte ani te-ai rugat zeilor de argint și aur, aramă și fier, lemn, piatră, lut, pentru că încredințat ai fost că ei sunt zei…”.
Fragmentul reprodus conține date interesante despre șederea regelui Nabonid al Babilonului (556–538) în orașul arab Teima și are contingențe cu capitolul IV din Cartea lui Daniil, permițându-ne să înlăturăm din această carte o serie de aberații și inconsecvențe istorice, legate de înlocuirea ulterioară a numelui lui Nabonid, care s-a șters treptat din amintirea generațiilor, cu numele predecesorului său mult mai celebru – Nabucodonosor. După toate probabilitățile, fragmentul citat are contingențe cu izvoarele literare din care a fost ulterior alcătuită Cartea lui Daniil, inclusă în canon în forma ei de atunci. În același timp, acest caz particular prezintă o mare importanță generală pentru istoria alcătuirii diferitelor cărți ale Sf. Scripturi.

Lucrările comunității de la Qumran și alte manuscrise nebiblice. Comentariile

Prezentarea acestui grup de manuscrise o vom începe cu comentariile, deoarece ele ocupă o poziție intermediară între textele biblice și scrierile originale ale comunității. Specificul acestor lucrări constă în aceea că, pe de o parte, conțin texte biblice comentate, care în unele cazuri diferă de tradiția canonică și, ca atare, prezintă un mare interes pentru studierea istoriei textului biblic și a canonului său, iar, pe de altă parte, în aceste comentarii se reflectă istoria și concepțiile ideologice ale comunității de la Qumran, ceea ce ne permite să le considerăm drept lucrări originale ale membrilor comunității.
Până acum se cunosc comentariile la cărțile prorocilor Habaccuc, Naum, Miheia, Isaia, Sofonie, Oșéa, precum și la cărțile Genezei și Psalmilor. Dintre acestea numai comentariul la Cartea lui Habaccuc, scris pe unul dintre cele șapte suluri găsite în prima peșteră, s-a păstrat relativ bine (în forma sa actuală, sulul măsoară aproximativ 1,42 m în lungime și 13,7 cm înălțime. Celelalte comentarii amintite sunt reprezentate prin fragmente de dimensiuni reduse. Toate comentariile au același plan de compoziție: mai întâi se citează textul versetului sau al unei pălii din versetul cărții biblice comentate, după care urmează interpretarea, precedată de cuvântul pișro, care poate fi tradus prin „interpretarea sa”, sau „aceasta înseamnă” sau „se are în vedere”.
Așa, de exemplu, citând cuvintele din Cartea lui Habaccuc (II, 2): „Ca [cititorul] să poată citi ușor”, comentatorul continuă: „se are în vedere învățătorul dreptății, căruia Dumnezeu i-a făcut cunoscute toate tainele cuvintelor robilor săi proroci” (1Qphab. VII, 3–5).
Conținutul principal al comentariului la Cartea lui Habaccuc (1Qphab.) gravitează în jurul luptei dintre „învățătorul dreptății”, căruia Dumnezeu i-a făcut cunoscute toate tainele cuvintelor prorocilor (VIII, 4–5) și preotul nelegiuit, „care a fost chemat la început în demnitatea sa în numele adevărului, iar atunci când a stăpânit peste Izrail, inima lui s-a îngâmfat și el l-a părăsit pe Dumnezeu și a trădat legile de dragul bogăției, a jefuit și a grămădit avutul oamenilor [strâmb]ătății…” (VIII, 8–11). Preotul nelegiuit l-a persecutat pe învățătorul dreptății pentru a-l „nimici în mânia zelului său, în casa exilului său” (XI, 5–6), în ziua postului iertării. Comentariul nu ne spune însă nimic despre destinul „învățătorului”. Atacurile la adresa preotului nelegiuit și a clerului din Ierusalim se leagă în comentariu de tabloul invaziei poporului de peste mări – kittiim. Majoritatea cercetătorilor consideră în prezent – pe bună dreptate, după părerea noastră – că kittiimii sunt ostașii legiunilor romane comandate de Pompei în timpul expediției în Orient Invazia kittiimilor este descrisă atât de colorat, încât merită să cităm unele pasaje.
„«Cumplit și înfricoșător este el; de la dânsul pornește judecata și puterea» se au în vedere kittiimii care au semănat teamă și groază asupra tuturor popoarelor; iar în sfaturile (adunările – n. trad.) lor, toate gândurile le sunt îndreptate spre pricinuirea răului; iară cu toate popoarele se poartă mârșav și cu viclenie. «Nechezatul cailor săi este mai năpraznic decât răgetul tigrilor și vederea lor este mai ascuțită decât a lupilor noaptea; călărimea lui zboară în toate direcțiile și sosește din depărtări asemenea unui vultur care se năpustește să sfâșie prada; nu vine decât pentru jaf, cu fața ațintită spre Răsărit» – aceste cuvinte se referă la kittiimii care cu caii și cu animalele lor vor călca în picioare țara și, de departe, de pe ostrovul mării, asemenea unui vultur, vor veni să înghită toate popoarele. Ei se vor purta nesățios, nestăpânit, mânios și aprig cu [prizonierii lor?], deoarece tocmai aceasta a avut el (adică prorocul – I.A.) în vedere când a spus: «aț[întindu-și fața spre Răsărit; el adună] prizonieri ca nisipul» (111, 2–14).
«Atunci va sufla un vânt (nou) și va trece, iar puterea lui el o va socoti zeul său» – se au în vedere stăpânitorii kittiimilor, care în sfatul casei fărădelegii Sor (adică a țării unde au săvârșit fărădelegile pomenite – N. TRAD.) vor lua locul unul altuia și Cârmuitorii lor vor veni unul după altul ca să nimicească țara… (IV, 9–13). Vor veni kittiimii și-și vor înmulți avutul prin pradă nenumărată, ca peștele în mare. Iar cuvintele: «Pentru aceasta aduce jertfe mrejei sale și arde tămâie năvodului său» înseamnă că ei aduc jertfe insignelor lor (lĕ’ ōtōtām – subliniat de mine (I.A.) și își venerează armele. «Căci mulțumită lor este grasă partea lui (de pradă – N. TRAD.) și sățioasă hrana lui» – adică ei subjugă și aruncă povara întreținerii lor pe spinarea tuturor popoarelor, an de an, pustiind numeroase țări” (VI, 1–8).
Invazia poporului kittiim este privită de comentator ca o pedeapsă trimisă de Dumnezeu preoțimii necinstite de la Ierusalim. Așadar, evenimentele din viața internă a comunității (persecutarea „învățătorului dreptății”) se îmbină cu descrierea situației politice interne și externe a țârii.
A. Dupont-Sommer a atras atenția asupra faptului că cuvântul „insigne” (ōtōt), cărora kittiimii le aduc jertfe, este traducerea cuvântului latin signa – numele drapelului legiunilor romane. Același cuvânt desemna și unitățile de luptă ale oștilor romane – cohortele și manipulele. Dacă identificarea kittiimilor cu romanii este corectă, atunci comentariile ne oferă mărturia unui contemporan despre impresia înfricoșătoare produsă de expedițiile romane de cucerire în Orient. Se înțelege de la sine că dacă identificarea este corectă, ea are o mare importanță pentru datarea documentului. Datarea lui este însă îngreuiată prin faptul că personajele pomenite figurează sub nume „cifrate” – învățătorul dreptății, preotul nelegiuit, omul minciunii, omul batjocurii, casa lui Absalon etc.
Din acest punct de vedere, este foarte interesant un alt comentariu și anume pešer Nahum (comentariul la Cartea prorocului Naum), din care un fragment a fost pentru prima oară descifrat și publicat de profesorul John Allegro. Importanța deosebită a fragmentului constă în aceea că în el întâlnim nume de persoane istorice. Iată textul descifrat:: „… «Vizuina leilor».
Înseamnă locuința nelegiuiților (a păgânilor – n. trad.) din neamul altor popoare; «Unde se învârteau leul, leoaica și puiul de leu și nimeni nu îndrăznea să-i tulbure» – este vorba despre [Deme]trios, regele Iavanului care plănuia să pornească împotriva Ierusalimului, după sfatul celor ce caută înșelăciunea… regilor Iavanului, de la Antioh și până la venirea conducătorilor kittiimilor, iar apoi va fi călcată în picioare [țara]… «Leul care sfâșie prada pentru puii lui și o sugrumă pentru leoaicele lui» – se are în vedere leul mâniei, care va înfrânge pe mai marii săi și pe oamenii sfatului său.
«[…și el umple de pradă] vizuina (?) și culcușurile lui» – se are în vedere leul mâniei… moartea (?) printre (sau prin) cei ce caută înșelăciunea; care spânzură pe oamenii vii… în Izrail, înainte de toate, deoarece despre un spânzurat de viu… va striga; «[iată] eu [sunt] împotriva ta! spune Domnul războaielor. Voi arde în foc carele tale și puii tăi de leu, sabia îi va străpunge și voi stâr[pi de pe fața pământului prădă]ciunile»…“
Acest fragment ne permite în primul rând să identificăm aproape cu certitudine pe kittiimi cu romanii și nu cu sirienii – Seleucizi, cum presupun unii oameni de știință. În favoarea identificării kittiimilor cu romanii pledează opoziția dintre regii Ioniei și conducătorii kittiimilor: „regilor Iavanului de la Antioh și până la venirea conducătorilor kittiimilor”. Din păcate, numele regilor Iavanului menționați în fragmentul citat – Antioh și Demetrios, pot fi cu greu atribuite unor persoane istorice certe, deoarece în regatul Seleucizilor au fost nouă regi cu numele de Antioh și trei cu numele Demetrios. Allegro este de părere că fragmentul oglindește situația ce se crease în Iudeea pe timpul domniei regelui hasmoneu (care era totodată și mare preot) Alexandru Iannai (103–76 î.Ch.), în urma răscoalei fariseilor („cei ce caută înșelăciunea”?) împotriva lui Iannai, în anul 88 î.Ch. Josephus Flavius (Antichități… XIII, 13,5 și 14,1 și urm.; Războiul iudeilor, 1, 4, 4 § 92) spune că fariseii răsculați au chemat în ajutor pe unul dintre pretendenții la tronul sirian, Demetrios al III-lea Eukairos, dar speriați de planurile lui de mare amploare, l-au abandonat și au trecut în tabăra lui Iannai, care totuși s-a răfuit crunt cu ei. Flavius ne spune că „Alexandru, turbat de furie, a sfârșit cu răsculații în chipul cel mai nelegiuit: 800 de prizonieri au fost crucificați (αυασταυρωσας) în centrul orașului” (Războiul iudeilor, 1, 4, 6 § 97). Din pricina acestor cruzimi, Alexandru a fost supranumit „Thracidul” adică „foarte crudul”. După părerea lui Allegro, regele Antioh din acest fragment ar fi Antioh al IV-lea Epifanes (175–164 î.Ch.), pe timpul căruia a început mișcarea Maccabeilor, iar Demetrios ar fi Demetrios al III-lea Eukairos. Dacă lucrurile stau astfel, atunci „leul mâniei” este, evident, Alexandru Iannai, iar „cei ce caută înșelăciunea” sunt fariseii. Într-o comunicare ținută la radio, care a produs mare vâlvă, Allegro a interpretat inițial cuvintele „cel spânzurat de viu“ ca o mențiune despre răstignirea „învățătorului”, care în această ipoteză ar fi avut loc cu un secol înaintea datei tradiționale a răstignirii lui Christos. Ulterior însă, Allegro a renunțat la prima interpretare dată pasajului citat într-adevăr, în fragmentul publicat nu există nicio referire la învățătorul de la Qumran și la răstignirea lui. Și fiindcă veni vorba, trebuie să spunem că, într-unul din ultimele sale articole, Allegro afirmă că în fragmentele încă nepublicate a găsit unele aluzii la împrejurările morții „învățătorului”.
Așadar, compoziția și stilul comentariilor de la Qumran sunt determinate de convingerea fermă a autorilor lor că textele biblice au un înțeles ascuns și cuprind preziceri formulate alegoric, pe care ei le tălmăceau apucându-le artificial la evenimentele din vremea lor. Mai târziu, textele Vechiului Testament au fost interpretate în același fel de autorii scrierilor religioase creștine.
Cele patru fragmente din comentariul la Cartea Psalmilor (capitolul 37), publicate de Allegro, se înrudesc, ca stil și caracter, cu comentariul la Cartea lui Habaccuc. Conținutul principal al fragmentelor publicate îl constituie descrierea persecuțiilor la care era supus „învățătorul dreptății” și a încercării „preotului nelegiuit” de a-l ucide. Comentariul dezvăluie un nou detaliu din biografia învățătorului, și anume că el făcea parte din casta preoților. De asemenea, prezintă interes mențiunile despre existența unei secte, denumită „comunitatea (sau obștea – n. trad.) celor săraci”, precum și previziunile eshatologice despre un iminent război de 40 de ani între „fiii luminii” și „fiii întunericului” care se va încheia cu pieirea definitivă a fiilor întunericului. Studierea comentariilor la Psalmi se află în fază incipientă și nu ne rămâne decât să așteptăm rezultatele cercetării lor aprofundate.

Statutul comunității (1QS)

Unul dintre cele șapte suluri din prima peșteră, al cărui început lipsește, a căpătat convențional această denumire pentru că în textul lui se întâlnește frecvent cuvântul „serek“ (srk), care înseamnă literal: statut, regulă, regulament. În starea sa actuală, sulul are aproximativ 2 m lungime și aproape 25 au înălțime. Documentul constă din 11 coloane scrise, având în medie câte 25 de rânduri. Existența mai multor ștersături, corecturi și adăugiri, făcute de diverși scribi, atestă că sulul a fost folosit timp îndelungat și în mod activ. Importanța Statutului pentru membrii comunității reiese și din faptul că ei îl copiaseră în numeroase exemplare ale căror fragmente găsite în peșteri n-au fost încă, din păcate, date publicității. Bunăoară, numai în peștera a 4-a s-au descoperit 11 fragmente ale Statutului. Într-adevăr, Statutul este unul dintre cele mai importante documente, deoarece ne oferă cea mai completă imagine a structurii interne, a orânduirii sociale și a concepțiilor ideologice ale comunității de la Qumran.
În primele două coloane, și la începutul celei de-a treia sunt expuse îndatoririle celor ce intră în comunitate, țelurile comunității, ordinea primirii noilor membri și regulile din perioada de încercare (noviciatul). Coloanele III-IV cuprind bazele doctrinei dualiste a comunității, învățătura despre cele două „împărății” opuse una alteia: împărăția luminii, a binelui și a dreptății și împărăția întunericului, a râului și a nedreptății III, 13-IV, 26). În coloanele V-IX sunt enumerate regulile după care se conduce viața internă a comunității, principiile juridice și pedepsele aplicate pentru delicte și încălcarea regulilor comunității (V, 1-IX, 11). În ultimele două rânduri ale acestei părți (IX, 10–11) se precizează că regulile au fost adoptate la data întemeierii comunității și rămân în vigoare până la venirea unui mesia din casa lui Aaron și Izrail. În continuare se dau „regulile pentru cel care înțelege” (lmśkyl), în care se repetă și se sintetizează principiile fundamentale (IX, 12-X, 8). Urmează partea finală sau încheierea, scrisă în stilul Psalmilor (X, 8-XI, 22).

Textul „Celor două Coloane” (1QSa)

Așa a fost denumit textul a două fragmente provenite din prima peșteră și achiziționate de la beduini. Prima coloană începe cu cuvintele: „Și iată statutul pentru întreaga comunitate a lui Izrail în zilele cele din urmă”, introducere care sugerează de la bun început caracterul eshatologic al documentului. Stabilirea legăturii dintre acest document și Statut reprezintă însă o adevărată problemă Deplina asemănare a materialului (pergamentului) pe care sunt scrise Statutul și „Cele două coloane” și a grafiei literelor folosite în ambele cazuri, coincidența găurilor făcute de rozătoare, în sfârșit, urmele cusăturilor – toate pledează în favoarea unei strânse legături între cele două manuscrise. Barthélemy, editorul acestui text, presupune că ambele documente au fost cusute și înfășurate într-un singur sul. În ceea ce privește însă legătura internă dintre ele, părerile oamenilor de știință nu mai concordă. Unii presupun că textul „Celor două coloane” reprezintă o parte din Statut, iar alții contestă – după părerea noastră, cu depline temeiuri – existența unei astfel de legături. În textul „Celor două coloane” se reglementează în mod amănunțit normele de educare a tineretului și de îndeplinire de către membrii comunității a obligațiilor lor obștești, în concordanță cu grupele de vârstă cărora le aparțin. Bunăoară, între 10 și 20 de ani, tinerii învață „legile Legământului”, după cartea HGW, care nu ni s-a păstrat. Căsătoria este permisă abia după împlinirea vârstei de 20 de ani, când tânărul poate fi primit în rândul membrilor comunității, deși, pare-se, că egalitatea deplină în drepturi o dobândește abia la vârsta de 25 de ani, când el este încadrat în unitățile auxiliare. Adevăratul serviciu militar începe însă de la 30 de ani, când tânărul este înglobat în grupele de zeci, sute și mii. Această împărțire în grupe de vârstă, în vederea și pentru reglementarea serviciului militar, înrudește textul „Celor două coloane” cu așa-numitul sul al „Războiului” și îl deosebește net de Statut și Imnuri. Menționarea existenței femeilor și a copiilor în cadrul comunității, precizarea vârstei când bărbații devin nubili, împărțirea lor în grupe și unități militare vin să infirme ipoteza că textul „Celor două coloane” face parte integrantă din Statut, căruia îi este cu totul străin spiritul războinic și în care nu găsim nicio mențiune despre viața matrimonială.
Orientarea eshatologică a „Celor două coloane” reiese nu numai din introducere, ci și din partea finală, a cărei interpretare formează obiectul unor animate controverse între cercetători. Într-adevăr, aici se vorbește despre cina euharistică, cu participarea preotului care binecuvântează „primul rod al grânelor” și vinul (sucul sau mustul), și despre „unsul lui Izrail” (Mesia), care, de altfel, joacă un rol secundar în comparație cu preotul. După părerea lui F.M. Cross, „comunitatea apocaliptică” a fost sâmburele viitoarei congregații a aleșilor și, în același timp, o sectă al cărei mod de viață este considerat în prezent ca o anticipare „a lumii ce avea să vină”. Ca și în privința multor altor documente, suntem încă departe de a înțelege limpede acest text.

Documentul de la Damasc (CD)

Acest text, deosebit de interesant și de important, este cunoscut înaintea descoperirilor de la Qumran. În 1896, în geniza sinagogii din Cairo, întemeiată în anul 882, s-au găsit, printre multe alte manuscrise ale sectei caraiților, nouă file scrise pe ambele fețe. În 1910 textul celor 9 file a fost editat de S. Schächter, sub titlul Fragments of a Zadokite Work (Fragmente ale unei lucrări țadokite) și de atunci s-a reeditat în repetate rânduri, devenind cunoscut și sub denumirea de „Documentul de la Damasc”. Noua denumire este consecința faptului că în document orașul Damasc este menționat ca locul unde a fost izgonită comunitatea „Noului Legământ” sau „Noii Alianțe”, după cum primul titlu provine de la faptul că membrii săi sunt numiți uneori „fiii lui Țadok”, după numele marelui poet Țadok, cel care l-a servit pe regele David în timpul răzvrătirii lui Absalon, iar mai târziu l-a uns rege pe Solomon. Manuscrisul genizei din Cairo cuprinde două copii ale Documentului de la Damasc: copia A (opt file) și copia B (o filă), care nu reprezintă decât o variantă a celei de-a patra file a copiei A. În prima parte a documentului se relatează istoria comunității „Noului Legământ (bryt hhdšb): după 390 de ani de la distrugerea Ierusalimului de către regele Babilonului, Nabucodonosor (586 î.Ch.), Dumnezeu a crescut un nou vlăstar al lui Izrail și Aaron, ca să moștenească țara și să se bucure de darurile pământului ei. Dar membrii Legământului, deși acum își recunoscusem vinovăția, au mai rătăcit 20 de ani ca orbii, până ce a venit „învățătorul dreptății” care i-a îndrumat pe calea cea bună și i-a ferit de ispitirile „omului batjocurii”. În continuare, sunt formulate principiile doctrinei Legământului și este expusă pe scurt istoria poporului evreu, de la fiii lui Noe și până la data alcătuirii manuscrisului; principalele greșeli ale iudeilor, sau „capcane ale lui Belial”, sunt desfrâul, goana după înavuțire și pângărirea templului (IV, 12–18). Apoi se vorbește despre strămutarea Legământului din Iudeea în țara Damascului (VI, 5), probabil sub conducerea unui „tălmăcitor al Thorei”, ale cărui îndrumări trebuie urmate „până la venirea învățătorului dreptății, în zilele cele din urmă” (VI, 10–11). Semnificația mesianică a pasajului de mai sus este vădită. Deocamdată, din pricina dificultăților pe care le ridică stilul complicat al textului, nu se poate spune dacă „tălmăcitorul Thorei“ și „învățătorul dreptății” sunt personaje distincte sau dacă sub aceste expresii diferite nu se ascunde același personaj.
Trăsăturile mesianice sunt prezente și în alte pasaje ale Documentului de la Damasc. Așa de pildă: „Iară steaua este tălmăcitorul Thorei, carele a venit la Damasc, cum stă scris: o stea va răsări din Iacob, și un toiag se va ridica din Izrail” (VII, 18–20). Ultimul citat, luat de autorul Documentului din Damasc din cunoscutul oracol al lui Balaam (Cartea Numerii, 24,17), a dobândit ulterior o semnificație mesianică, fiind aplicat, între alții, și lui Bar-Kochba (cu alte cuvinte, Bar-Kochba a fost identificat cu „toiagul” – căpetenia – ridicat din Izrail” – N. T.). Este interesant că, în prima parte a documentului, autorul recurge frecvent la procedeul „comentariilor”, adică interpretează „sensul ascuns” al anumitor expresii biblice, raportându-le la diferite evenimente contemporane și arătând că ele s-au înfăptuit. În partea a doua a documentului sunt expuse rânduielile traiului în comun a membrilor Legământului în diferite împrejurări: în orașe și tabere.
Imediat după publicarea Documentului de la Damasc de către Schächter s-au iscat controverse cu privire la data alcătuirii lui și a mediului în care a luat naștere. După datele paleografiei, copiile au fost scrise în secolul al X-lea d.Ch. (copia A) și al XII-lea d.Ch, (copia B). Părerile oamenilor de știință cu privire la data întocmirii acestui document diferă foarte mult, oscilând între epoca Seleucizilor și cea a cruciadelor. În 1919, Eduard Meyer a datat acest document la secolul al II-lea î.Ch. Descoperirea manuscriselor de la Qumran a readus pe tapet problema datării Documentului de la Damasc. În 1950 W. Brownlee a întreprins un studiu comparat al Documentului de la Damasc cu Statutul, demonstrând în mod concludent că ele se înrudesc îndeaproape atât sub raportul conținutului, cât și sub acela al limbii și terminologiei. În consecință, Documentul de la Damasc a fost aproape în unanimitate încadrat în biblioteca comunității de la Qumran. În 1952, A Habermann a reeditat Documentul de la Damasc, incluzându-i printre „Cele trei manuscrise din Deșertul Iudeei” (vezi cap. II, nota 26).
Curând, această ipoteză a căpătat o strălucită confirmare, prin descoperirea în peșterile nr. 4, 5 și 6 a unor fragmente ce coincid cu textul documentului din geniza de la Cairo. Mai mult decât atât: J. Milik relatează că un fragment din peștera a 4-a (4 QDb) permite chiar să se completeze o lacună existentă în textul genizei din Cairo (XV, 15–17). Este adevărat că limitele între care oscilează acum datarea Documentului de la Damasc sunt și mai depărtate decât după publicarea documentului de către Schächter. Astfel, la una dintre extreme, găsim secolul al V-lea î.Ch. (Brand), iar la cealaltă extremă secolele X-XI d.Ch. (Zeitlin, Dietrich). Părerile majorității covârșitoare a oamenilor de știință nu depășesc însă un cadru mult mai restrâns, cuprins între secolul al II-lea î.Ch. Și începutul secolului I d.Ch. Datarea corectă a Documentului de la Damasc este importantă și pentru că ar rezolva problema relației lui în timp cu Statutul, furnizându-ne implicit un punct de sprijin pentru reconstituirea istoriei comunității de la Qumran. Iată câteva exemple care ilustrează divergențele ivite între oamenii de știință în problema datării Documentului de la Damasc (făcând abstracție de părerile acelor cercetători care, asemenea lui Brand și Zeitlin, se situează la una dintre extremități). Unii cercetători presupun că Documentul de la Damasc este mai vechi decât Statutul, pe când alții consideră că Statutul este anterior Documentului. Vermes, bunăoară, datează Documentul de la Damasc la epoca lui Antioh Epifanes, adică la anii 175–164 î.Ch., iar Statutul îl consideră mai recent; după părerea lui Rowley, Documentul de la Damasc a fost alcătuit cu puțin înainte de anul 131 î.Ch., iar Statutul ceva mai devreme, în prima jumătate a secolului al II-lea î.Ch.; Albright respectă aceeași ordine, dar datează Documentul de la Damasc la începutul secolului I d.Ch., iar Statutul la aproximativ anul 100 î.Ch.; Cross datează Documentul la hotarul secolelor II-I î.Ch., iar Statutul îl consideră mai vechi. Nort și Bardtke datează Documentul de la Damasc între anii 87 și 63 î.Ch. Și consideră că Statutul îi este anterior. Un lucru e sigur, și anume că manuscrisele de la Qumran au fost elaborate înaintea anului 68–69 d.Ch., adică înaintea distrugerii centrului comunității de la Qumran. Implicit, problema datării Documentului de la Damasc este definitiv soluționată în favoarea antichității sale. Bine, dar cum a ajuns aceasta lucrare în geniza sinagogii din Cairo printre manuscrisele caraite? Dacă vrem să reconstituim în imaginația noastră istoria ei ulterioară, e cazul să ne amintim de scrisoarea în care Timotheos pomenește de descoperirea unor manuscrise în regiunea Mării Moarte, în anul 790 d.Ch., și de relatarea caraitului Qirqisānī despre „secta din peșteră”.
Cercetătorii nu sunt de acord nici în privința interpretării expresiei „țara Damascului”: strămutarea comunității „Noului Legământ” la Damasc trebuie oare înțeleasă ca un fapt real, sau Damascul este numele simbolic al locului de exil, preluat din Cartea lui Amos, unde se spune: „De aceea eu vă voi duce robi dincolo de Damasc – rostește Domnul” (V, 27; o referință la acest pasaj există și în CD VII, 15–16). Jaubert, Cross, Burrows și mulți alți cercetători consideră că „Damasc” este numele simbolic al Qumranului, pe când alți oameni de știință (Fritsch, Milik ș.a.) interpretează pasajul ad-litteram și sunt de părere că strămutarea la Damasc a avut realmente loc. Milik atribuie chiar ambele lucrări aceluiași autor, „învățătorului” care ar fi scris Statutul pentru comunitatea de la Qumran, iar Documentul de la Damasc – pentru membrii Legământului strămutați la Damasc.
Este limpede că divergențele semnalate atestă că în momentul de față nu suntem în posesia unor date suficient de certe pentru a putea rezolva această ecuație cu mai multe necunoscute. Totodată se cuvine să arătăm că în încercările de a stabili cronologia absolută și relativă a celor două documente nu s-a acordat aceeași atenție tuturor aspectelor problemei. De exemplu, în studierea comparată a lucrărilor, cercetătorii au trecut relativ ușor peste deosebirile dintre relațiile sociale și patrimoniale reflectate în Statut și în Documentul de la Damasc. Vom arăta mai jos că tocmai aici cele două documente prezintă deosebiri importante care nu ne permit să le atribuim uneia și aceleiași comunități, cel puțin în una și aceeași epocă. În plus, viața economică oglindită în Documentul de la Damasc nu corespunde condițiilor din deșertul de la Qumran. Deoarece nici epoca, nici locul elaborării ambelor documente nu corespund, nu sunt temeiuri pentru a considera că ele aparțin aceluiași autor.
Soluționarea definitivă a problemelor semnalate nu este posibilă decât după publicarea și studierea tuturor fragmentelor descoperite la Qumran, în primul rând a fragmentelor inedite ale Statutului și ale Documentului de la Damasc.

„Războiul Fiilor Luminii împotriva Fiilor Întunericului” sau sulul „Războiului” (1QM)

Sulul „Războiului” face parte din cele șapte suluri provenite din prima peșteră. În starea sa actuală el are 2,91 m lungime și aproximativ 16 cm înălțime. Titlul, de asemenea convențional, i-a fost dat de E.L Sukenik, primul său editor, pe baza conținutului manuscrisului. Sulul „Războiului” este una dintre cele mai originale lucrări ale comunității de la Qumran, neavând analogii nici în literatura iudaică, nici în cea creștină. Particularitatea ei principală constă în aceea că, alături de o bizară împletire de concepții apocaliptice și eshatologice despre ultima și hotărâtoarea încleștare dintre forțele luminii și ale binelui cu forțele întunericului și ale răului, textul cuprinde descrieri realiste ale detaliilor războiului și ale artei militare (arme, echipament, drapele, organizare militară, strategie, tactică etc.). La baza lucrării stă doctrina dualistă a comunității de la Qumran (de care ne vom ocupa în cele ce urmează), potrivit căreia lumea se împarte în „fiii luminii” (cu care comunitatea se identifică) și „fiii întunericului”; între taberele lor se va da inevitabil o luptă hotărâtoare. Această luptă este concepută pe plan cosmic, la ea participând nu numai oamenii, ci și spiritele binelui și răului, îngerii și satana. Și, cu toate că victoria va reveni „împărăției luminii”, căci, așa a fost hotărât de Dumnezeu, în care se pune întreaga speranță („fiindcă nădejdea este în numele tău măreț, iar nu în sabie și suliță”), totuși membrii comunității trebuie să se pregătească cu grijă pentru această bătălie, ocupându-se nu numai de autoperfecționarea morală, ci și de pregătirea lor pur militară, practică. Acestei pregătiri temeinice, chibzuită în amănunt, pentru iminentul război hotărâtor, îi și este consacrat conținutul sulului.
Viitorul război avea să dureze 40 de ani, adică tot atât cât se spune în Biblie că au rătăcit evreii în pustiu. Din acești 40 de ani, cinci vor fi „sâmbete”, adică ani de odihnă, de răgaz. Din restul de 35 de ani, șase sunt rezervați războiului împotriva kittiimilor, iar 29 de ani sunt destinați luptei împotriva tuturor celorlalte popoare reprezentând „forțele întunericului”. În decursul acestei lupte, victoria va înclina de trei ori de partea „fiilor luminii”, tot de trei ori de partea „fiilor întunericului” și abia bătălia a șaptea va consfinți triumful definitiv al „fiilor luminii” (I, 11–15). Atunci, citim în alt pasaj, „vei da pe mâna săracilor pe dușmanii tuturor țărilor, [îi vei da] pe mâinile celor aplecați spre pământ, pentru ca și cele puternice noroade să cunoască umilința” (XI, 13). În prima parte a manuscrisului se vorbește despre țelurile războiului, despre viitorii dușmani și despre durata bătăliei. Urmează descrierea amănunțită a trâmbițelor războiului și a ordinii semnalelor de trâmbiță în tabere și la război (III, 1–11), a drapelelor și a insignelor militare (III, 13-V, 2), a armelor (V, 3–14), a ordinii de bătaie (V, 16-VII, 7), a îndatoririlor preoților și a semnificației diferitelor semnale pe care ei le vor suna din surle (VII, 9-IX, 9), a diverselor procedee și manevre tactice (IX, 10–18). În ultimele părți ale manuscrisului sunt expuse pe larg rugăciunile și cântările ce vor fi intonate de preoți înainte de începerea bătăliei, în cursul luptei și după victorie (X-XV), precum și ordinea în care participă preoții la război (XV-XIX).
Profesorul Yadin a arătat într-un studiu documentat că în sulul „Războiului” s-au oglindit organizația militară și echiparea legiunilor romane, autorul dând dovadă de o cunoaștere temeinică a artei militare romane. Concluziile lui Yadin au o mare importanță pentru datarea manuscrisului. Dacă sunt corecte, atunci ele infirmă datarea propusă de alți cercetători, și anume secolul al II-lea î.Ch., fiindcă în acea epocă locuitorii Siriei și Palestinei încă nu veniseră în contact cu armata romană.
Motivele eshatologice ale sulului „Războiului” nu constituie un element neobișnuit sau surprinzător, deoarece în secolele II-I î.Ch. Întreaga atmosferă socială din Orientul Apropiat și mai ales din Palestina era îmbibată cu asemenea concepții și năzuințe. Aspirațiile eshatologice și mesianice sunt caracteristice aproape tuturor lucrărilor de la Qumran, în special Statutului, Documentului de la Damasc, comentariilor la Cartea lui Habaccuc, Imnurilor și altor scrieri, cu care sulul „Războiului” are multe trăsături comune pe plan ideologic și lingvistic. Pe de altă parte, însă, modul în care sunt tratate aceste probleme în sulul „Războiului” prezintă o deosebire uluitoare. Pe când în celelalte manuscrise de la Qumran așteptarea „ultimelor zile” este concepută ca un act pasiv, iar rezolvarea disputei seculare și a luptei dintre forțele binelui și foițele răului este lăsată în întregime în grija lui Dumnezeu, autorul sulului „Războiului” pleacă de la premisa necesității unei pregătiri susținute și a unei participări active la lupta hotărâtoare, în vederea obținerii victoriei definitive. Prin această concepție sulul „Războiului” se deosebește și de quietismul membrilor comunității de la Qumran, și de pacifismul manifest al esenienilor (mai ales al celor descriși de Filon).
În lumina celor de mai sus, datarea corectă a sulului dobândește o importanță deosebită, deoarece de ea depinde stabilirea raportului cronologic dintre sulul „Războiului” și celelalte lucrări ale qumranienilor, fără de care nu este posibilă înțelegerea evoluției ideologice a comunității. Din păcate, problema datării sulului „Războiului” este, deocamdată, departe de a căpăta o soluție fără echivoc. Cercetătorii au propus diferite date, divergențele menținându-se și după publicarea lucrării fundamentale a lui Yadin. S-au făcut încercări de a data sulul „Războiului” la perioada prehasmoneică, ba chiar și la evul mediu. Majoritatea oamenilor de știință sunt însă de părere că el a fost scris la o dată cuprinsă între anul 150 î.Ch. Și prima jumătate a secolului I d.Ch. Divergențele relatate ne atestă că în prezent nu dispunem de suficiente criterii filologice și istorice concludente pentru datarea corectă a sulului.

Rugăciunile de mulțumire sau imnurile (1QH)

Ca și sulul „Războiului”, manuscrisul Imnurilor a fost descoperit în prima peșteră și cumpărat de E. L. Sukenik de la un anticar. Spre deosebire de celelalte manuscrise din prima peșteră, el nu fusese răsucit în formă de sul, fâșiile de pergament pe care este scris textul fiind așezate în pachete, dinte care unul a putut fi desfăcut cu multă trudă. Dimensiunile fiecărei părți (pachet) variază între 61 și 45 cm lungime și 31–32 cm înălțime. În ansamblu, manuscrisul este alcătuit din 13 coloane, conservate mai mult sau mai puțin bine (șase coloane prezintă lacune mari) și aproximativ 100 de fragmente de diferite mărimi, unele conținând 15–20 de rânduri, altele doar litere izolate. În pachete, fragmentele sunt așezate dezordonat, ceea ce dovedește că, în primul rând, încă la data ascunderii lui, manuscrisul se găsea într-o stare deplorabilă, înrăutățită și mai mult de trecerea timpului și de rozătoare și că, în al doilea rând, ascunderea s-a făcut, probabil, în mare grabă.
În partea de text ce ne-a parvenit s-au păstrat aproximativ 35 de cântece, toate începând cu cuvintele: „Mulțumescu-ți ție (sau te laud) Doamne…”, ceea ce i-a permis lui Sukenik să intituleze întregul manuscris „Cartea imnurilor de mulțumire sau de laudă”. Aceste imnuri se apropie în multe privințe de psalmii canonici, cărora le sunt însă inferioare din punctul de vedere al calităților poetice.
Cartea Imnurilor are o mare importanță pentru elucidarea ideologiei și a istoriei comunității. Principalul ei conținut rezidă în fundamentarea ideii predestinării absolute a tot ce se petrece pe lume și a nimicniciei omului. În coloana a treia, într-un pasaj a cărui lectură prezintă mari dificultăți de interpretare, se vorbește despre chinurile facerii lumii noi (folosindu-se imaginea metaforică a unei lehuze) și a nașterii lui Mesia în momentul apoteozei necinstei. Această parte a sulului are o puternică rezonanță apocaliptică, și ne permite să includem Imnurile în categoria literaturii apocaliptice. În numeroase alte pasaje autorul îi mulțumește lui Dumnezeu pentru că l-a izbăvit de toate nenorocirile și de persecuțiile din partea dușmanilor. Întrucât toate imnurile sunt scrise la persoana întâi, cercetătorii presupun că autorul lor este chiar „învățătorul dreptății”, întemeietorul comunității. În imnuri se găsesc multe aluzii, ce-i drept greu de înțeles, referitoare la diferite amănunte din viața autorului. Între altele, în unul dintre imnuri se arată că, datorită uneltirilor „celor care caută înșelăciunea” (fariseilor?) autorul a fost alungat din țară: „Ca pe o pasăre din cuibul ei, m-au alungat din țara mea; toți prietenii și cunoscuții m-au părăsit, ca pe un vas spart” (IV, 9). Într-un alt imn autorul vorbește despre înalta sa menire: „Și tu ai făcut din mine flamura aleșilor credinței (sau dreptății) și tâlcuitorul (mlyș) celor ascunse în tainele uimitoare” (II, 13). Datarea manuscrisului Imnurilor este strâns legată de datarea celorlalte lucrări ale comunității și depinde de rezolvarea complexei și dificilei probleme a „învățătorului dreptății”.

Apocriful cărții Genezei (1Q Gen. Apoc.)

Este ultimul dintre cele șapte suluri provenite din prima peșteră, publicat parțial în 1957 de Avigad și Yadin. Anterior se crezuse, greșit, că manuscrisul ar Conține textul „Cărții lui Lameh”. Starea sulului era deplorabilă, majoritatea filelor, din pricina umezelii, fiind lipite între ele, identificarea și descifrarea manuscrisului era mult îngreuiată.
Dintre cele șapte suluri din prima peșteră, acesta este singurul scris în limba arameică. El cuprinde versiunea arameică a multor povestiri din Cartea Genezei, completate cu o seamă de detalii cu desăvârșire noi. Partea din manuscris care a fost descifrată și publicată conține o reproducere a capitolelor 12–15 din Cartea Genezei. Editorii presupun că textul primelor file care se găsesc într-o stare deosebit de jalnică și încă n-au fost descifrate, iar parțial s-au distrus complet, este axat pe capitolele 5–11, iar filele încă nedesfăcute ale manuscrisului – pe capitolul 15 și următoarele din Geneză. Nu este exclus ca sursa de inspirație a unor capitole legate de numele eroilor legendari ca, de exemplu, capitolul consacrat lui Lameh, tatăl lui Noe, s-o fi constituit alte lucrări apocrife de tipul Cărții lui Enoh, Jubileele sau chiar cartea apocrifi a lui Lameh, amintită de autorii creștini, dar care nu ni s-a păstrat, ș.a.
Textul apocrif al Cărții Genezei este interesant din mai multe puncte de vedere. Prin caracter și stil el se înrudește cu lucrările apocrife care au fost respinse de iudaism, dar păstrate de biserica creștină. În partea descifrată și publicată există noi materiale folcloristice, care lipsesc din versiunea tradițională a Cărții Genezei. De asemenea, manuscrisul ne furnizează numeroase elemente noi privind topografia și toponimia Palestinei. Astfel de date abundă îndeosebi în reexpunerea capitolului 13 din Cartea Genezei și a războiului dintre cei patru și cei cinci regi (Cartea Genezei, capitolul 14). În sfârșit, apocriful Cărții Genezei este cel mai vast manuscris în limba arameică găsit la Qumran, și, ca atare, prezintă o mare importanță pentru studierea istoriei limbii arameice din ultimele secole înainte de Christos.

Alte lucrări apocrife

Printre manuscrisele din prima peșteră al căror text a fost descifrat și publicat figurează și fragmente din lucrări apocrife cu orientare apocaliptică: din Cartea Jubileelor (în limba ebraică), din Cartea lui Enoh (în limba arameică), din Testamentul lui Levi care face parte din Testamentele celor 12 patriarhi (în limba arameică), din descrierea Noului Ierusalim (în limba arameică), din Cartea lui Noe (în limba ebraică), din apocalipsul lui Lameh (în limba arameică), din Cartea Tainelor (sau Misterelor) (în limba ebraică) etc. Cel mai mare fragment provine din lucrarea „Cuvântările lui Moise”, care conține o repovestire a Deuteronomului (după cum Cartea Jubileelor este o repovestire a Genezei).
Cu toate că sunt de dimensiuni reduse, fragmentele din Cartea Jubileelor, a lui Enoh și din Testamentele celor 12 patriarhi, cunoscute până în prezent numai în traduceri mai recente, prezintă o deosebită importanță științifică. Cercetătorii stabiliseră de mult contingența acestor lucrări cu literatura Noului Testament, dar date certe cu privire la epoca și mediul în care au fost create nu existau. Descoperirea printre manuscrisele de la Qumran a unor fragmente în limba originalului a dovedit în chip neîndoios că nucleul lor principal este de origine precreștină și a confirmat ipoteza că ele au fost create în cercurile eseniene, constatare de importanță majoră pentru elucidarea legăturilor dintre literatura apocrifă a apocalipticii iudaice și creștinismul incipient.
Publicarea tuturor fragmentelor din aceste interesante lucrări apocrife deschide noi perspective pentru studierea lor și, în același timp, pentru studierea ideologiei comunității de la Qumran, a legăturilor și relațiilor ei reciproce cu ideologia creștinismului primitiv.
Din referatele preliminare ale membrilor Comisiei internaționale pentru editarea textelor de la Qumran s-a aflat că printre manuscrisele nepublicate din peșterile 2, 4 și 5 există culegeri speciale de texte cu o pregnantă orientare eshatologică și mesianică. În anul 1956, Allegro a publicat câteva fragmente de acest gen, de un incontestabil interes, provenind din peștera a 4-a. Parte dintre ele, cuprinzând diferite texte biblice (din cărțile Geneza, Samuil, Isaia, Amos, Psalmii și Daniil), comentate într-un vădit spirit mesianic, au fost reunite de Allegro într-o „Antologie” (Florilegium). Un fragment relativ mare, conținând o culegere de citate din diverse cărți biblice (Deuteronomul 5, 28–29 și 18, 18–19; Numerii 24,15–17 și Deuteronomul 33, 8–11; înțelepciunea lui Ben-Sira 6, 26), neînsoțite de comentarii, a fost intitulat de Allegro, în mod convențional, Testimonia.
Pentru ilustrare, reproducem mai jos un interesant fragment din „Antologie”. El începe cu un citat din Biblie (II Samuil, 7, 14) (cuvintele lui Dumnezeu către prorocul Natan). „Eu voi fi părintele lui (adică al fiului lui David – I.A.) și el va fi fiul meu”. În continuare, urmează explicația autorului: „El (adică fiul – I.A.) este urmașul lui David, care se va ridica (sau se va ivi – h’wmd) împreună cu tâlcuitorul Thorei, care… în zilele cele din urmă, așa cum stă scris: voi ridica cortul cel căzut al lui David; este cortul căzut al lui David, apoi se va ivi* y’mwd) pentru a mântui Izrailul” (4Q Flor. II, 24). Allegro, editorul textului, atrage atenția asupra paralelei, extrem de interesante, dintre Mesia și tâlcuitorul Thorei, care în Documentul de la Damasc este amintit ca întemeietor al comunității.
Cu nerăbdare este așteptată publicarea textelor din cunoscutele apocrife ale cărților lui Ben-Sira și Tovit Totodată e de remarcat faptul că printre manuscrisele de la Qumran nu există fragmente din cărțile Maccabeilor, din Cartea Iuditei și din alte câteva apocrife. După părerea lui Yadin, absența cărților Maccabeilor din biblioteca de la Qumran oglindește atitudinea ostilă a membrilor comunității față de dinastia Hasmoneilor, ai căror întemeietori sunt proslăviți în aceste cărți.

Cartea tainelor (1Q Mister)

Dintre aprocrifele necunoscute anterior merită o atenție deosebită, după părerea noastră, fragmentele unei lucrări apocaliptice intitulată convențional de către editor Cartea Tainelor și care, după câte știm, n-a constituit încă obiectul unui studiu special. Or, unul dintre fragmentele Cărții Tainelor, conservat mai bine decât celelalte, prezintă un interes incontestabil datorită orientării sale – deosebită de orientarea celorlalte lucrări – patosului său social și umanitar. Dăm traducerea acestui fragment „Ei nu cunosc tainele viitorului și trecutul nu l-au înțeles, n-au aflat ce va să vină și nu și-au izbăvit sufletele de tainele viitorului. Și iată vouă un semn al celor ce se vor întâmpla. Când fiii Strâmbătății vor fi înlăturați, necinstea se va îndepărta din fața credinței (sau a dreptății – I.A.), așa cum ceața se îndepărtează în fața luminii; și, precum fumul se împrăștie și se topește, așa va pieri necinstea în vecii vecilor, iar credința va ieși la lumină ca soarele, fiind rânduiala stabilită a lumii; și toți cei ce o sprijină… nu mai sunt. Cunoașterea va umple lumea și niciodată nu va mai fi în ea prostie. Cuvântului îi este sortit să se împlinească și adevărată este profeția, și din aceasta veți afla că nu se va mai întoarce niciodată. Oare nu toate neamurile urăsc nedreptatea, și totuși ea trăiește printre ele toate. Oare nu pornește din gura tuturor neamurilor lauda adevărului, dar există buze și limbă care să-l respecte? Care neam dorește să fie împilat de altul mai puternic? Cine dorește ca bunul său să fie jefuit prin necinste? Și care neam nu-și împilează vecinul? Unde este neamul care nu jefuiește avutul altuia…” (1Q Myst 1, 3–12).
În fragmentul citat, se face, credem, un pas în direcția renunțării la concepția despre caracterul excepțional al „poporului ales” și a recunoașterii egalității tuturor popoarelor. Această schimbare în mentalitate trebuia, fără îndoială, să ajute creștinismului primitiv să înfăptuiască unul dintre obiectivele lui cele mai importante: sfărâmarea barierelor etnice și sociale care separau printr-un zid de nepătruns popoarele Imperiului Roman. Problema paternității fragmentului, a epocii când a fost creat și a apartenenței sale la grupul operelor originale ale comunității de la Qumran rămâne, deocamdată, deschisă.

Sulurile de arama (3Q15)

În martie 1952, săpând în dreptul intrării în peștera a 3-a de la Qumran, arheologii au scos la iveală unul dintre cele mai enigmatice documente ale bibliotecii de la Qumran: două suluri de aramă scrise cu litere ebraice. Fiind foarte oxidate, sulurile n-au putut fi derulate și citite. Prima încercare de a descifra textul citindu-i de pe partea exterioară (adică de pe verso – N. TRAD.), pe baza urmelor întipărite în metal la gravarea inscripției, a fost întreprinsă de savantul german Kuhn. El a reușit să citească unele cuvinte și părți de propoziții, de exemplu patru… coți… patru sute… al doilea sapă șase coți…
În partea aceasta sapă șapte coți…” În 1956, sulurile au fost trimise la Institutul tehnologic din Manchester și, cu ajutorul unui aparat anume construit, au fost tăiate în fâșii de profesorul Wright Baker, iar profesorul Allegro le descifra pe loc. S-a constatat că cele două suluri reprezentau de fapt un singur sul, alcătuit din trei părți, lipite între ele. Cu prilejul înfășurării sulului, efectuată, probabil, în mare grabă, el s-a rupt în două, și în această stare a rămas aproape 2000 de ani. Nu s-au găsit niciun fel de urme de orificii, care să arate că documentul ar fi fost ținut atârnat pe perete. Dimensiunile sulului sunt de 2,4 m lungime, 30 cm înălțime; grosimea foilor de aramă este de 0,75 mm. Se presupune că întreaga inscripție număra aproximativ 3000 de litere, din care nu s-au păstrat decât vreo 150. Acest voluminos document conține opisul unui tezaur (aur și argint) îngropat în 60 de tainițe, situate în diferite locuri ale Palestinei, mai ales în regiunea Ierusalimului și în valea Kedronului, tezaur apreciat la astronomica cifră de 6000 de talanți – adică peste 150 de tone – de aur și argint. Publicarea primelor știri despre conținutul sulurilor a provocat o adevărată senzație și o sumedenie de aventurieri și căutători de comori au pornit pe urmele tezaurului. Poate că tocmai de aceea guvernul Iordaniei, în posesia căruia se află sulul de aramă, a tergiversat editarea integrală a textului. Până în prezent au apărut numai câteva fragmente, în traducerea engleză a lui Milik. Întreg textul inscripției este întocmit după același tipic: se specifică locul ascunzătorii, indicându-se diferite puncte de reper – geografice și topografice – și adâncimea tainiței (în coți), iar în continuare se dă opisul valorilor ascunse. Reproducem, pentru exemplificare, textul unui astfel de pasaj: „În cisterna din dreptul valului (sau a zidului cetății), în partea de răsărit, într-o scobitură săpată în stâncă, sunt 600 de bare de argint” (II, 10–12). Foarte important este pasajul final: „În groapa apropiată, la nord de morminte, în gura ce se deschide spre miazănoapte, se află o copie a acestei cârti, cu explicații, măsuri și celelalte amănunte” (XII, 10–13).
Ce reprezintă acest document straniu? Oamenii de știință au emis diferite ipoteze. Unii cred că în el este consemnat faptul real al ascunderii de către esenieni sau zeloți a tezaurului templului, în perioada războiului cu romanii (anii 66–73 d.Ch.), pe când alții consideră că documentul nu face decât să înregistreze o legendă folclorică despre comorile fabuloase ale vechilor regi al Israelului. Povestiri similare despre comori ascunse există și în folclorul altor popoare din Orientul antic. De asemenea, a fost formulată ipoteza că sulurile de aramă sunt un apocrif. În sfârșit, s-a exprimat părerea că autorul sulurilor de aramă ar fi fost un nebun, un dezechilibrat mintal. Niciuna dintre ipoteze nu explică însă în mod satisfăcător toate elementele ce se cum luate în considerare. Dacă ar fi să admitem realitatea informațiilor din documentul de aramă, atunci tezaurul ascuns ar avea o valoare de 200 milioane de dolari, valoare exorbitantă, de neconceput pentru acea epocă. Pe de altă parte, dacă acceptăm ipoteza că inscripția consemnează o legendă folclorică (de ce într-o formă atât de prozaică?), sau că ea este rodul imaginației bolnave a unui dezechilibrat mintal, atunci e de neînțeles strădania celor ce au transcris-o pe aramă, cu prețul unor mari eforturi. Problema veracității conținutului rămâne deocamdată deschisă, cu atât mai mult, cu cât textul integral al documentului nu a fost încă publicat Un lucru este însă cert de pe acum: acest document straniu prezintă un mare interes lingvistic și furnizează importante date topografice. După părerea specialiștilor, sulul de aramă a fost scris în prima jumătate a secolului I d.Ch., în limba vorbită proto-misnaită.

Documente cu caracter administrativ sau comercial

Am arătat la timpul său că în peșterile de la Wadi Murabba’at s-au descoperit și documente administrative și comerciale. Proveniența anumitor manuscrise și documente aduse de beduini n-a putut fi încă stabilită. Printre aceste documente se găsesc scrisori autentice, poate chiar olografe, ale lui Bar-Kochba și ale comandanților săi, precum și contracte de vânzare-cumpărare sau arendare a unor terenuri agricole (scrise în limbile arameică și nabateică), toate datând din anii răscoalei antiromane (132–135 d.Ch.); câteva ostraka, două contracte de căsătorie în limba greacă, unul datând din anul 7 al domniei împăratului roman Hadrianus, adică din anul 124 d.Ch., o chitanță de recunoaștere a unei datorii (din anul 171 d.Ch.) etc. Toate documentele specificate urmează să apară în volumul al doilea al Corpusului manuscriselor descoperite în regiunea Mării Moarte, pregătit pentru tipar.
Până acum nu s-a publicat decât textul a patru papirusuri, printre care figurează scrisoarea lui Bar-Kochba către unul dintre comandanții săi, cu numele de Iehoșua, fiul lui Galgola. Iată textul scrisorii: „De la Simon, fiul lui Kosiba, către Iehoșua, fiul lui Galgola și oamenilor cetății, salut Iau împotriva mea martor cerul, dacă vor dispare (sau vor lipsi la număr? – I.A.) dintre galileenii care sunt la voi (?) măcar vreunul, voi pune obezi pe picioarele voastre, cum am făcut… fiului lui Aflula..“ Semnătura s-a conservat foarte prost Pe baza altor documente inedite, editorii au reconstituit-o după cum urmează: „Simon, fiul lui Kosiba, principe al Izrailului”; semnătura coincide cu titulatura lui Bar-Kochba bătută pe monede. Scrisoarea este întocmită în ebraica veche și prezintă un mare interes din mai multe puncte de vedere. În primul rând, este cel dintâi document autentic referitor la puternica răscoală populară antiromană, care în izvoarele cunoscute anterior este tratată slab și unilateral. Cu excepția monedelor, până în prezent nu se cunoștea niciun document autentic din timpul răscoalei. De fapt, despre desfășurarea ei nu se știe aproape nimic concret. Datorită lipsei de informații precise, istoricii acordă o mare însemnătate „galileenilor” menționați în scrisoare, reținuți, probabil, sub strajă în unul din punctele întărite ale răsculaților. Cine erau acești „galileeni”? Majoritatea cercetărilor, bazându-se pe relatările unora dintre autorii bisericești (Iustin, Eusebiu, Orosiu) despre persecutarea creștinilor de către Bar-Kochba, îi identifică pe „galileeni” din scrisoarea lui Bar-Kochba cu creștinii. Există însă destule temeiuri pentru a pune la îndoială justețea acestei interpretări.
Al doilea document publicat din „cercul” lui Bar-Kochba este tot o scrisoare, concepută de asemenea în limba ebraică vorbită. Ea a fost trimisă de conducătorii comunității Beth-Mașko aceluiași Iehoșua, fiul lui Galgola, căruia i se adresase însuși Bar-Kochba. Scrisoarea este semnată de doi conducători ai comunității (pamasin), de trei martori și de un oarecare Iacob, fiul lui Iehuda, poate proprietarul vacii confiscate de autoritățile militare. Sub aspectul compoziției, scrisoarea alcătuiește un bizar amestec de document juridic – care atestă că vita confiscată aparține unui cetățean din Beth-Mașko – și mesaj epistolar, prin care conducătorii comunității se justifică în fața căpeteniei cetății răsculate pentru că nu au răspuns la timp chemării lui. Totodată, conducătorii comunității se referă la apropierea „veneticilor” („dacă n-ar fi fost veneticii, ce se apropie de noi, eu aș fi venit…”), cuvânt care, în cazul de față, îi desemnează pe romani. În afara importanței lor istorice, documentele menționate ne oferă un material prețios pentru studierea limbii vorbite în acea epocă. Dacă sulurile de aramă, scrise, probabil, în prima jumătate a secolului I d.Ch., sunt întocmite în limba vorbită protomișnaită, documentele analizate, datând din deceniul al patrulea al secolului al II-lea d.Ch., sunt mai aproape, după părerea specialiștilor, de limba Mișnei.
Al treilea document (nu se cunoaște locul de unde provine) este un contract de vânzare a unei case, pe papirus, în limba arameică, cu o caligrafie greu descifrabilă. Contractul poartă data anului al treilea al răscoalei lui Bar-Kochba, adică 134 d.Ch., și atestă că tranzacțiile comerciale, viața economică n-au încetat nici măcar în momentele de maximă tensiune ale răscoalei, al cărei eșec începuse deja să se contureze. Contractul confirmă, între altele, utilizarea efectivă a formulelor juridice consemnate ulterior în Talmud și, în același timp, demonstrează trăinicia uzanțelor și formulelor juridice instituite în Orientul Apropiat și în Egipt încă în secolele VII-VI î. Ch.
Al patrulea document este de asemenea un contract pe papirus (nici proveniența acestui manuscris n-a fost stabilită), scris în limba nabateică și datat de editorul său, Starkey, în jurul anului 100 d.Ch. Documentul constă din trei fragmente, a căror descifrare întâmpină mari dificultăți. Este vorba de răscumpărarea de către un anume Eliazar, succesorul datornicului decedat, a unei grădini vândute, la timpul său, la mezat și despre cedarea în favoarea creditorului Iamlik a avutului amanetat (o prăvălie), în contul stingerii parțiale a datoriei de 400 de dinari. Detaliile extrem de complicate ale operației sunt greu de urmărit Documentul este interesant și pentru studiul relațiilor iudeo-nabateice.
Publicarea celorlalte documente cu caracter comercial și administrativ va furniza, poate, noi materiale pentru studierea relațiilor social-economice din acea vreme.

Datarea manuscriselor

Dacă lăsăm la o parte documentele comercial-administrative, care poartă o dată exactă, toate celelalte manuscrise cercetate din peșterile de la Qumran nu conțin niciun fel de indicații privitoare la data alcătuirii sau copierii lor. Or, datarea unui manuscris are o importanță primordială pentru interpretarea lui corectă și aprofundată. În cazul de față, dacă toate manuscrisele de la Qumran, îndeosebi lucrările originale ale comunității, ar putea fi datate cu certitudine, s-ar stabili implicit ordinea succesiunii lor cronologice, s-ar ști în ce condiții istorice și în ce mediu au luat naștere, ceea ce ar oferi oamenilor de știință posibilitatea de a reconstitui în linii mari unele stadii din dezvoltarea comunității de la Qumran, legăturile ei cu curentele sociale din acea epocă, procesul dezvoltării și modificării principiilor organizatorice, a orânduirii sociale și a concepțiilor ideologice ale comunității în sânul căreia au fost create.
Pentru anumite documente istorice este suficient să se stabilească dacă nu o dată certă, măcar limitele intervalului de timp înăuntrul căruia au putut fi ele alcătuite. În cazul manuscriselor de la Qumran, situația se prezintă astfel: fără a stabili în prealabil data, mai mult sau mai puțin precisă, la care au fost create cel puțin documentele principale și fără o datare relativă a celorlalte manuscrise, nu dispunem de suficiente indicații pentru reconstituirea istoriei documentate a comunității (sau, poate, a comunităților) care le-a creat.
Din păcate, în pofida zecilor de ipoteze și a sutelor de lucrări consacrate aceste probleme, ipoteze și lucrări de care nu avem posibilitatea să ne ocupăm aici cât de cât mai amănunțit, problema datării manuscriselor de la Qumran este departe de a fi soluționată.
Considerată ca atare, datarea manuscriselor de la Qumran prezintă trei aspecte, cu alte cuvinte implică rezolvarea a trei probleme conexe: 1) când au fost create aceste lucrări? 2) când au fost scrise copiile descoperite în regiunea Qumran? 3) când au fost ascunse manuscrisele în peșteri? Se înțelege că prima problemă are o importanță deosebită pentru manuscrisele nebiblice, adică pentru lucrările originale ale comnunității. La o soluție oarecum unanim acceptată s-a ajuns numai în ceea ce privește cea de-a treia problemă. Majoritatea covârșitoare a cercetătorilor consideră că manuscrisele au fost ascunse în peșteri sau lăsate acolo în anul 68 d.Ch., când soldații legiunii a X-a romane (X Legio Fretensis) au ocupat regiunea Qumranului, au distrus și incendiat clădirea principală a comunității și i-au trecut prin sabie pe oamenii care nu s-au salvat prin fugă. Așadar, anul 68 d.Ch. Este anul terminus ante quem, adică data înaintea căreia manuscrisele au fost alcătuite și copiate. Mult mai complexă este stabilirea terminusului post quem, adică a datei după care au fost ele alcătuite, cu alte cuvinte, stabilirea intervalului de timp înăuntrul căruia au putut fi concepute lucrările și copiate manuscrisele. După părerea specialiștilor contemporani cu autoritate, printre manuscrisele de la Qumran (dacă lăsăm la o parte unele manuscrise biblice a căror origine arhaică, după cum am arătat la timpul său, este incontestabilă) nu există exemplare mai vechi de secolele III-II î.Ch.
Pe ce se bazează această cronologie? în sprijinul ei se aduc o serie întreagă de considerente. În primul rând, imediat după descoperirea manuscriselor s-a făcut încercarea de a rezolva problema datării lor cu ajutorul metodelor moderne de cercetare ale fizicii. Astfel, în anul 1950, fizicianul W.F. Leaby din Chicago a supus analizei cu carbon radioactiv resturile țesăturilor de in în care fuseseră înfășurate manuscrisele, pentru a determina gradul de dezintegrare a izotopului radioactiv al carbonului (C14). Analiza a arătat că inul din care este țesută pânza și-a încetat viața organică în anul 33 d.Ch. ± 200 ani, adică în intervalul cuprins între anul 167 î.Ch. Și anul 233 d.Ch. Analiza carbonului radioactiv a jucat un rol important pentru atestarea vechimii manuscriselor, dar limitele cronologice furnizate de ea sunt foarte aproximative. Un interval de 400 de ani este, evident, prea mare pentru a se putea trage o concluzie definitivă, deși între data centrală – anul 33 d.Ch. – și anul 68 d.Ch., considerat, pe alte temeiuri, ca data ascunderii manuscriselor în peșteri, există o bună concordanță. În ultimul timp, se fac încercări de a se determina – tot prin metodele moderne ale fizicii – vechimea materialului de scris, adică a pergamentului. Așa cum a comunicat recent Allegro. Secția pentru industria pielăriei a Universității din Leeds a inițiat cercetări interesante asupra caracterului și vechimii materialului sulurilor. Cu acest prilej s-a stabilit că pergamentul fragmentelor analizate fusese preparat printr-un procedeu extrem de vechi. De asemenea, s-a constatat că temperatura de contractare a pergamentului depinde de vârsta lui. În cazul nostru s-a văzut că diferența dintre temperatura de contractare a pergamentului proaspăt fabricat și cea a pergamentului sulurilor de la Marea Moartă atinge 30°. Diferența dintre temperaturile de contractare este rezultatul diferenței de vârstă a materialelor încercate și se speră că această analiză va permite cu timpul să se determine relativ precis vârsta manuscriselor de la Qumran. Într-adevăr, nu este exclus ca cercetările ulterioare, îndeosebi studiul comparativ al manuscriselor de la Qumran și al altor manuscrise vechi pe pergament și piele, a căror dată este certă, să ducă la stabilirea unei scări mai amănunțite a temperaturii de contractare și, implicit, a unor criterii mai precise de datare.
Unul dintre elementele esențiale și hotărâtoare pentru stabilirea perioadei când au fost copiate manuscrisele și pentru identificarea proprietarilor lor îl constituie rezultatele cercetărilor arheologice întreprinse în peșteri și în perimetrul edificiului central. În capitolul precedent am arătat că datele cercetărilor arheologice au permis să se circumscrie perioada locuirii regiunii Qumran, inclusiv Ain Feshkha, între deceniul al patrulea al secolului al II-lea î.Ch. Și anul 68 d.Ch., cu o întrerupere provocată, poate, de cutremurul din anul 31 î.Ch. Această concluzie este sprijinită substanțial de datele numismatice (vezi mai sus, pag. 54 și urm.). Existența unui scriptoriu special chiar în prima perioadă de locuire a Khirbet Qumranului ne atestă că, încă de la sfârșitul secolului al II-lea î.Ch., aici se desfășura o activitate de copiere a manuscriselor. Dar nici datele arheologice, nici cele numismatice nu sunt singure în stare să ne spună în ce epocă au fost concepute originalele manuscriselor copiate în scriptoriul de la Qumran. Relatarea lui Al-Qirqisānī despre existența unei „secete a peșterii” poate oferi un punct de sprijin pentru datarea arheologică a perioadei de locuire și activitate a comunității de la Qumran. Hotărâtoare pentru datarea unor opere despre care nu există indicații directe privind locul și data scrierii lor sunt însă elementele furnizate de paleografie, de studiul limbii și al conținutului operelor respective.
Paleografia este o disciplină auxiliară a istoriei și filologiei, care se ocupă cu datarea vechilor manuscrise îndeosebi pe baza analizării scrierii, adică a formei literelor, a procedeelor de scriere și a evoluției grafiei caracterelor. Plin sistematizarea unui mare număr de manuscrise, provenite din diferite perioade, paleografia reușește să elaboreze unele criterii de datare a scrierii, care permit să se stabilească, uneori cu o mare precizie, timpul și locul întocmirii manuscriselor. Bunăoară, zecile de mii de papirusuri în limba greacă – limbă folosită în Egiptul ptolemeic, roman și bizantin, adică în intervalul de timp cuprins între anul 330 î.Ch. Și anul 640 d.Ch. – descoperite la sfârșitul secolului trecut în Egipt, au permis să se elaboreze metode foarte exacte de datare paleografică, cu ajutorul cărora un document poate fi datat uneori cu o precizie de 34 decenii.
Paleografia ebraică se găsește într-o situație cu totul diferită. De fapt, abia după descoperirea manuscriselor de la Qumran a devenit posibilă elaborarea științifică a paleografiei ebraice. Înaintea descoperirilor de la Qumran, vechile manuscrise în limbile arameică și ebraică erau reprezentate doar prin papirusurile arameice de la Elefantina din Egipt (secolul al V-lea î.Ch.), papirusurile arameice și ostraka găsite la Edfu (Egipt, secolul al III-lea î.Ch.), inscripțiile de pe urnele funerare și inscripțiile pictate pe fresce sau mozaicuri – așa-numitul „dipinto” – din Palestina (secolul I d.Ch.), fragmentele de papirus de la Dura-Europos (secolul al III-lea d.Ch.) și fragmentul liturgic din Egiptul secolului al IV-lea d.Ch. Din această enumerare se vede cât de sărăcăcios era materialul manuscris ajuns până la noi, mai ales cel din Palestina, reprezentat numai prin epitafuri din secolul I d.Ch., adică, de fapt, prin materiale epigrafice și nu manuscrise. Așadar, fără a mai vorbi de Palestina, de unde în genere nu ne-au parvenit manuscrise vechi, în toate materialele manuscrise provenind din ținuturile învecinate (inclusiv Palmyra) se menține o lacună de câteva secole (niciun manuscris nu datează din perioada cuprinsă între secolele III î.Ch. – I d.Ch.).
Până de curând această lacună nu era umplută decât de un mic fragment pe papirus, așa-numitul papirus Nash, care în totul are numai 24 de rânduri. Trebuie să spunem însă că și în datarea papirusului nash există mari divergențe între oamenii de știință, divergențe care oscilează de la secolul al II-lea î.Ch. Până la secolul al III-lea d.Ch. Manuscrisele descoperite în peșterile de la Qumran și Wadi Murabba’at au umplut în mare măsură lacuna și au creat o bază mult mai solidă pentru elaborarea științifică a paleografiei ebraice, care va contribui, la rândul său, la rezolvarea problemei datării manuscriselor.
După caracterul scrierii, papirusurile arameice din Egiptul secolului al III-lea î.Ch. Datează dintr-o perioadă mai veche decât manuscrisele de la Qumran, care, după cum știm, au fost scrise înainte de anul 68 d.Ch., iar cele de la Wadi Murabba’at – înainte de anul 135 d.Ch. Astfel s-a creat un cadru cronologic pentru cercetarea paleografică a manuscriselor de la Qumran. Mulțumită strădaniilor marilor specialiști contemporani în paleografia ebraică (Albright, Birnbaum, Sukenik, Cross, Friedmann, Avigad și alții), s-a înregistrat un progres important în analiza paleografică a manuscriselor de la Qumran și s-au schițat principalele contururi ale evoluției scrierii în perioada dintre secolul al III-lea î.Ch. Și secolul al II-lea d.Ch. Frank Cross, de pildă, a făcut o încercare de clasificare paleografică a tuturor manuscriselor de la Qumran, soldată cu stabilirea următoarelor perioade (paleografice): 1) perioada arhaică – în jurul anilor 200–150 î.Ch.; 2) perioada hasmoneică – în jurul anilor 150–30 î.Ch.; 3) perioada herodiană – în jurul anilor 30 î.Ch. – 70 d.Ch. Se înțelege că periodizarea lui Cross este preliminară, ea necesitând a fi temeinic elaborată și verificată în continuare pe baza noilor materiale. Dacă această clasificare se va dovedi a fi justă, atunci se va face un progres considerabil în datarea copiilor ajunse până la noi, ceea ce, desigur, are o importanță numai relativă pentru stabilirea datei de creație a operelor respective. Pentru exemplificare să examinăm un caz concret Se știe că în problema datării Statutului și a Documentului de la Damasc există păreri diametral opuse și că unii cercetători înclină în favoarea unei datări mai recente a Documentului de la Damasc, atât absolute (secolul I î.Ch.), cât și în raport cu Statutul, pe care îl consideră mai vechi. Să admitem că printre fragmentele inedite ale Documentului de la Damasc ar exista o copie care în baza criteriilor paleografice ar trebui datată la secolul al II-lea î.Ch. Desigur că, în acest caz, adepții unei datări mai recente a Documentului de la Damasc vor trebui să-și revizuiască părerea. Problema datării exacte a Documentului va continua să rămână însă pe tapet Pe de altă parte, este absolut evident că lucrările ce ne-au parvenit în copii să zicem din perioada herodiană târzie (dacă ar fi să adoptăm clasificarea propusă de Cross) apriori putem considera că au fost create cu 200 de ani înaintea datei când a fost scrisă copia ajunsă până la noi. Prin urmare, indicațiile paleografice nu sunt suficiente pentru stabilirea datei la care au fost create diferitele lucrări, fiind necesară completarea lor cu informații suplimentare, extrase chiar din textul operelor.
Aceste date „interne”, cuprinse în chiar textul operelor (spre deosebire de datele externe, de care se ocupă paleografia), pot fi descoperite prin studierea limbii și a conținutului manuscriselor. Studierea limbii manuscriselor presupune o analiză amănunțită a ortografiei, lexicului, gramaticii și a particularităților stilistice și dialectale ale fiecărui document în parte, urmată de confruntarea datelor provenite de la toate manuscrisele studiate și de compararea rezultatelor obținute cu material lingvistic furnizat de operele cu dată certă din diferite epoci. Deoarece elementele menționate – care alcătuiesc particularitățile lingvistice ale unei opere – se află într-o stare de permanentă evoluție și schimbare și, în plus, sunt condiționate și de particularitățile lingvistice locale, este firesc ca studierea limbii să reprezinte un mijloc eficient pentru determinarea timpului și a locului unde a apărut o anumită lucrare. Se cuvine să subliniem că în cazul manuscriselor de la Qumran numai studierea multilaterală a limbilor poate să ofere o bază trainică pentru soluționarea problemei datării și interpretării lor juste. Așadar, una dintre sarcinile primordiale și, în același timp, dintre cele mai complexe – deoarece, pentru a fi dusă la bun sfârșit implică o înaltă calificare, o erudiție lingvistică generală și filologică – este studierea monografică și comparată a limbii manuscriselor de la Qumran.
Această studiere a și început Vom da numai un singur exemplu. În lucrarea consacrată limbii Apocrifului arameic al genezei, Kutscher examinează problemele lingvistice generale ale sulului, ortografia, lexicul și sintaxa lui, relevă influențele așa-numitei limbi arameice-biblice, evidențiază prezența unor elemente orientale și ebraice și legăturile reciproce cu limbile arameică-samariteană, palmyră și nabateică. În urma analizei sale, Kutscher ajunge la concluzia provizorie că Apocriful Genezei a fost alcătuit la hotarul dintre secolul I î.Ch. Și secolul I d.Ch.
Studierea limbii manuscriselor constituie, de asemenea, premisa esențială pentru înțelegerea conținutului lor, fără de care nu este posibilă o interpretare corectă, nearbitrară a textului. Studiul oricărei lucrări scrise în limbile arameică și ebraică este legat de mari dificultăți, decurgând din însăși structura acestor limbi, care permite interpretări subiective. Într-adevăr, în limbile arameică și ebraică, ca și în alte limbi semite, toate cuvintele se redau grafic numai cu ajutorul consoanelor, sistemul extrem de complex al vocalismului fiind subînțeles. Pentru a ne reprezenta mai bine această particularitate a limbilor semitice, să ne închipuim că în limba rusă toate cuvintele – substantive, adjective, verbe – s-ar scrie numai cu ajutorul consoanelor, iar vocalele s-ar subînțelege. Atunci grupul, „stl” de exemplu, s-ar putea citi în felul următor: stol, stul, stela, stil, stal, stala (masă, scaun, stelă, stil, a devenit etc.); o altă rădăcină de trei consoane – „pit“ ar putea fi citită ca: plut, plot, plita, pult, plata, plato, palto, pilot, polet, plati (șmecher, plută, plită, pupitru, plată, platou, palton, pilot, zbor, plătește). Este ușor de înțeles ce greutăți colosale ar apărea la descifrarea și citirea fiecăruia dintre cuvintele de tipul arătat. Or, tocmai așa se prezintă situația în cazul limbilor arameică și ebraică. Iată un exemplu dintre cele mai simple. Grupul alcătuit din consoanele „qtl“ reprezintă grafic rădăcina verbului „a ucide”; el poate însemna: a ucide sau a fi ucis, el a ucis, el ucisese, el a fost ucis, ucide, ucigaș. Și acum un alt exemplu, luat chiar din manuscrisele de la Qumran. În unul dintre imnuri (V, 30) se spune: „Și pe mine m-au ajuns în mțrym. Ultimul cuvânt, format din cinci consoane, (de fapt, patru consonante și o semiconsonantă – n. trad.), poate fi citit în două feluri: mețarim (strâmtoare) și mițraim (Egipt). Se înțelege că întregul sens al frazei depinde de lecțiunea acestui cuvânt Dificultățile semnalate, existente la lectura oricărui text semitic și generate de particularitățile structurale ale limbii, devin și mai complicate în cazul manuscriselor de la Qumran, deoarece fonetica, lexicul și gramatica limbilor semitice vechi sunt insuficient studiate, ceea ce îngreuiază nu numai înțelegerea corectă a textului, dar uneori împiedică înțelegerea elementară a sensului celor scrise. Din cele spuse, reiese limpede importanța majoră a studierii aprofundate a limbii manuscriselor de la Qumran, fără de care apariția celor mai fanteziste și mai arbitrare interpretări și ipoteze este inevitabilă.
Analiza conținutului operelor ne permite să ne facem o idee despre structura organizatorică, relațiile sociale și concepțiile ideologice ale mediului în care au luat ele naștere. În ultimă instanță, studiul comparat al tuturor textelor va putea să evidențieze și o eventuală evoluție a instituțiilor și concepțiilor comunității (sau a comunităților) în sânul cărora au fost create și copiate manuscrisele.
Prin urmare, analiza conținutului manuscriselor poate contribui și la stabilirea cronologiei relative a diferitelor manuscrise, adică a succesiunii lor în timp. Pentru datarea precisă, adică pentru stabilirea cronologiei absolute, sunt însă hotărâtoare indicațiile cronologice existente în chiar textul operelor – date, nume de persoane istorice, menționarea unor evenimente cunoscute – care pot contribui la situarea operei în timp.
Ce indicații de acest fel găsim în manuscrisele de la Qumran? În Documentul de la Damasc s-a păstrat o singură indicație cronologică, și aceea extrem de vagă. Vorbind despre istoria comunității, autorul Documentului de la Damasc (I, 9–11) spune că după 390 de ani de la cucerirea Ierusalimului de către Nabucodonosor, regele Babilonului (586 î.Ch.), Dumnezeu și-a întors din nou fața către cei rămași, care și-au recunoscut vinovăția. „Și vreme de douăzeci de ani ei au fost ca orbi și au umblat bâjbâind. Și a privit Dumnezeu faptele lor, și [văzând] că ei îl căutau cu inima curată le-a dat un învățător al dreptății care să-i îndrepte pe drumul inimii sale…” Dacă ar fi să luăm drept bune aceste cifre, atunci „învățătorul” comunității s-a ivit în jurul anului 175 î.Ch., ceea ce corespunde primului an de domnie a lui Antioh al IV-lea Epifanes și începutului mișcării Maccabeilor. În același timp, oamenii de știință au relevat că numărul anilor – „390“ – este folosit aici, probabil, ca număr simbolic, repetând mențiunea din Cartea lui Iezechiel (4, 5) despre cei 390 de ani cât a durat „păcatul casei lui Izrail”. Dar și în acest caz, cel de-al doilea detaliu cronologic – „20 de ani” are, pare-se, o semnificație reală, deși deocamdată nu poate fi aplicat cu certitudine unui anumit interval de timp. O altă importantă indicație cronologică din Documentul de la Damasc (XX, 13–15) – „Și din ziua sfârșitului (alăturării) învățătorului comunității până la pieirea tuturor oamenilor războiului, care au mers cu omul minciunii (au trecut?) cam 40 de ani” – nu poate fi explicată nici ea, deocamdată, în mod satisfăcător.
Situația nu este mai bună nici în ce privește numele proprii. Menționarea unui oarecare Levi, fiul lui Iacob, în Documentul de la Damasc (IV, 15) care a fost, se pare, un comentator (tâlcuitor) cu prestigiu, nu ne servește la nimic, deoarece Levi nu poate fi identificat deocamdată cu niciunul dintre personajele cunoscute. Dintre documentele publicate, singurul în care întâlnim numele unor personaje istorice cunoscute este comentariul mai sus amintit la cartea lui Naum, unde găsim numele ’ntykws (Antiochus) și [dm] trys (Demetrios). După cum știm, Allegro consideră că este vorba de Antioh al IV-lea Epifanes (175–164 î.Ch.) și Demetrios al III-lea Eukairos (88 î.Ch.). Milik leagă însă cuvântul; „Demetrios” de înfrângerea suferită de Nikanor, generalul regelui Demetrios I al Siriei, în lupta cu Iuda Maccabeul în anul 160 î.Ch. („ziua lui Nikanor”). Dacă ar fi să acceptăm ipoteza lui Allegro, ca fiind mai verosimilă, atunci „leul mâniei”, amintit în același comentariu, poate fi identificat cu regele și marele preot Alexandru Iannai (103–76 î.Ch.). Din păcate, și această problemă rămâne deocamdată deschisă. Milik relatează că în fragmentele nepublicate se întâlnesc numele šlmșywn și ’mylyws cu care ar fi tentant să se identifice numele reginei Salomeea-Alexandra (7667 î.Ch.), soția lui Alexandru Iannai, și al lui Aemilius (Scaurus), procuratorul roman al Siriei în anul 62 î.Ch. Până nu vor fi publicate textele respective este însă cu neputință să ne formăm o părere.
În suluri locul central îl ocupă personaje și grupuri care nu figurează sub nume proprii, ci sub diferite denumiri și porecle convenționale: „Învățătorul dreptății” (se întâlnește și „învățătorul comunității”), „preotul nelegiuit”, „omul minciunii”, „omul batjocurii” (sau, „al ironiei”), „cel ce răspândește minciuna”, „casa lui Absalon”, „ultimul preot”, „ultimii preoți ai Ierusalimului”, „cei ce caută discordie”, „Efraim”, „Efraim și Manase” etc. Cele mai interesante sunt figurile enigmatice ale „învățătorului”, întemeietorul și conducătorul spiritual al comunității, de care ne vom ocupa mai amănunțit în cele ce urmează, și al antipodului și dușmanului său – „preotul nelegiuit”. Dacă măcar unul dintre ei ar putea fi identificat cu certitudine cu un personaj istoric cunoscut, am putea să aflăm și numele altor câtorva personaje enigmatice, deși nu este obligatoriu să presupunem că toate persoanele reale ascunse sub aceste denumiri alegorice erau personalități marcante, care au rămas în istorie. În prezent însă identificarea acestor persoane, îndeosebi a „învățătorului”, se lovește de dificultăți uriașe. O dovedește marele număr de ipoteze emise și neconfirmate până acum de niciun fapt real.
Lucrurile nu stau mai bine nici cu descifrarea unor denumiri geografice ca „țara Nordului” și „Damasc”. În speță, nu se știe dacă prin „strămutarea în țara Damasc” trebuie să înțelegem un fapt istoric real, sau este vorba de o denumire alegorică, inspirată din prorocul Amos, desemnând locul exilului în general, și Qumranul, în special. Mai neechivocă este interpretarea denumirii etnice „kittiim”, sub care; cel puțin în comentariul la Cartea lui Naum, trebuie să înțelegem în mod cert pe romani.
Faptele expuse ne atestă că rezolvarea uneia dintre cele mai complexe și mai importante probleme legate de manuscrisele de la Qumran, și anume datarea lor, întâmpină mari dificultăți. Deși în domeniul cercetării paleografice a manuscriselor s-a lucrat cu spor, soluționarea majorității problemelor aparține viitorului. Un rezultat de seamă, la a cărui obținere au concurat toate metodele de cercetare enumerate, îl constituie stabilirea limitelor cronologice generale între care s-a desfășurat activitatea comunității de la Qumran: secolul al II-lea î.Ch. – anul 68 d.Ch. Datarea fundamentată (atât relativă cât și, pe cât posibil, absolută sau aproximativ absolută) a tuturor manuscriselor înăuntrul acestei perioade nu va deveni însă posibilă decât în viitor. Trebuie să presupunem că veriga cea mai importantă, care ar putea să ducă la rezolvarea întregului lanț de probleme, va fi, alături de cercetările paleografice, studiul amănunțit al limbii fiecărui manuscris în parte. Numai el poate oferi o bază de nădejde pentru o fructuoasă interpretare istorică și filologică a conținutului manuscriselor.

Capitolul III
Comunitatea de la Qumran

Ce fel de comunitate era aceea ale cărei vestigii au fost descoperite în regiunea peșterilor de la Qumran? Cu ce se îndeletniceau membrii ei, care erau relații sociale, organizarea internă, credințele și concepțiile lor ideologice? La întrebările de mai sus, cu toată importanța lor, nu se poate da, deocamdată, un răspuns limpede și exhaustiv. Aceasta nu înseamnă că nu putem încerca de pe acum să schițăm, pe baza sistematizării provizorii a materialelor existente, trăsăturile generale ale diferitelor aspecte ale vieții comunității de la Qumran.

Viața economică și relațiile patrimoniale

Din păcate, în prezent nu dispunem de mărturii directe, de tipul documentelor cu caracter administrativ și comercial, sau de alte izvoare scrise care să ne permită să reconstituim satisfăcător tabloul vieții economice a comunității de la Qumran.
Tot ceea ce avem la dispoziție se rezumă la 1) câteva date obiective despre resursele naturale și, implicit, despre posibilitățile economice ale regiunii Qumran; 2) materialele săpăturilor arheologice efectuate la Khirbet Qumran, unde se găsea centrul comunității, și la ruinele de la Ain Feshkha, aflate la o distanță de numai 3 km de prima localitate; 3) unele date indirecte, furnizate în special de Statut și de Documentul de la Damasc. O seamă de date suplimentare mai pot fi extrase din mărturiile antice despre esenieni, care, după Plinius cel Bătrân, locuiau în aceeași regiune.
Este de la sine înțeles că o analiză a vieții și activității din comunitate presupune stabilirea numărului membrilor ei. La ora actuală nu suntem încă în stare să precizăm amploarea comunității de la Qumran. Filon și Flavius relatează că secta esenienilor cu care, după cum vom vedea, majoritatea cercetătorilor identifică comunitatea de la Qumran, număra peste 4000 de membri. Dar, fără a mai vorbi de faptul că această cifră nu poate fi considerată cu totul exactă, autorii citați au în vedere așezările eseniene de pe întregul teritoriu al Palestinei, iar, pe de altă parte, informațiile lor oglindesc situația din prima jumătate a secolului I d.Ch., care poate să nu fie valabilă pentru perioadele mai vechi din dezvoltarea mișcării eseniene. În anii când se afla în plină înflorire, comunitatea de la Qumran număra, probabil doar câteva sute de membri. Concluzia noastră se bazează pe o serie de date concrete ca, de exemplu: proporțiile cimitirului de lângă Khirbet Qumran, unde au fost înmormântați peste o mie de oameni; construcțiile pentru aducțiunea apei și sistemul cisternelor, a căror apă era folosită nu numai pentru abluțiunile rituale ci, după toate probabilitățile, și pentru irigație; rămășițele a peste 1100 vase din încăperea învecinată cu refectoriul; amploarea activităților scribilor, cărora li se afectase o încăpere specială – un scriptoriu, unde se copiau multe sute de cărți-suluri. În sfârșit, cifrele menționate sunt Confirmate de calculul aproximativ al gradului de ocupație a membrilor comunității în diferitele ramuri ale activității economice. Din păcate, datele pe care ar putea să le ofere suprafața clădită nu ne sunt de mare ajutor, deoarece majoritatea membrilor comunității trăiau în corturi și în adăposturi improvizate la intrarea în peșteri.
Dacă luăm în considerare asprele condiții naturale și climaterice din Deșertul Iudeei, pârjolit de soare, unde din iunie până în septembrie nu cade nicio picătură de ploaie, iar temperatura aerului trece de +50° și dacă ținem seama că în apele Mării Moarte nu găsim nici urmă de viață organică, așa că ea nu-l poate ajuta pe om în lupta pentru existență, atunci ne vom pune inevitabil întrebarea: de unde și cum își dobândeau membrii comunității de la Qumran hrana, îmbrăcămintea, vasele de bucătărie și obiectele de uz casnic, materialul de scris, într-un cuvânt toate cele necesare pentru existență, pentru activitatea obștească și religioasă? La o cercetare mai amănunțită a condițiilor naturale și a poziției geografice a Qumranului reiese că în această regiune condițiile pentru obținerea mijloacelor de subzistență erau mai favorabile decât apar la prima vedere. Să nu uităm că, din cauza eroziunii solului, condițiile naturale se înrăutățesc aici neîncetat și că în antichitate ele erau, probabil, mai favorabile traiului oamenilor.
La aproximativ 3 km spre sud de Khirbet Qumran se găsește un izvor nesecat de apă proaspătă: este vorba de Ain Feshkha, cu oaza înconjurătoare. În regiune mai există și alte surse de apă, cu oaze fertile. În aceste oaze se putea face agricultură, grădinărie și se puteau crește vite. De asemenea, să nu uităm că Qumranul era situat în apropierea unor centre populate și orașe mari. Bunăoară, la 12–13 km nord de Qumran se găsea Ierihonul bogat în produse alimentare, iar la 7–8 ore de drum călare de la Ain Feshkha este situat Ierusalimul. În aceste orașe, membrii comunității puteau nu numai să cumpere produse alimentare și alte obiecte necesare, dar și să-și vândă produsele proprii sau să se tocmească cu simbrie.
Activitatea economică a comunității de la Qumran se putea desfășura în câteva direcții: 1) la oaza Ain Feshkha; 2) în interiorul citadelei de la Khirbet Qumran; 3) la exploatarea bogățiilor minerale ale Mării Moarte; 4) la efectuarea de munci ocazionale sau tocmirea cu simbrie în localitățile din vecinătatea Qumranului.
Oaza Ain Feshkha era cunoscută în antichitate prin plantațiile sale de smochini (mărturia lui Plinius cel Bătrân). Prelucrarea smochinelor în cadrul comunității de la Qumran este confirmată și de datele arheologice, dacă este justă ipoteza lui Roland de Vaux despre destinația uneia dintre încăperile ruinate de la Ain Feshkha. În împrejurimile oazei există desișuri de trestie înaltă, plante ierbacee, tamariscă și altă vegetație măruntă. În schimb, pe terenurile aride din jurul Qumranului nu răsare decât scaiul, plantă tipică a deșertului. Mlădițele trestiei ce crește din belșug în preajma oazei Ain Feshkha, precum și alte câteva ierburi puteau oferi un nutreț mulțumitor. Într-adevăr, cercetările au arătat că terenul din preajma izvorului și a iazului alăturat este puternic bătătorit de capre, oi și alte animale. Și astăzi beduinii din tribul taamirilor mai vin aici cu turmele la păscut.
Apele izvorului Ain Feshkha se scurg într-un iaz lung de aproximativ 20 metri, care odinioară fusese alimentat și de izvoare proprii. Asemenea bazine de apă au avut o importanță de neprețuit pentru întreaga viață a comunității. Și în epoca noastră, în iazul de la Ain Feshkha se mai găsea pește. Ca reprezentanți ai faunei, aici trăiesc gazele, capre de munte, iepuri, mistreți și diferite păsări (potârnichi, rândunele, vrăbii).
Nu departe de Ain Feshkha, la Wadi Semak, se află o peșteră care se crede că a fost adâncită parțial de mâna omului. Podeaua ei este acoperită cu un strat gros și vechi de cenușă. Sunt temeiuri să se presupună că aici se extrăgea potasiu, prin arderea plantelor ce creșteau în regiune. Din trestia care unduiește în împrejurimi, beduinii împletesc și astăzi coșuri și rogojini. Nu este exclus ca membrii comunității de la Qumran să fi utilizat și ei trestia și alte plante pentru confecționarea coșurilor, rogojinilor și pentru extragerea potasei.
Așadar, condițiile naturale din împrejurimile oazei Ain Feshkha permiteau următoarele îndeletniciri: 1) creșterea animalelor, care asigura locuitorilor principalele produse alimentare: fapte, brânză și carne, apoi lână, piele și material de scris (pergament); 2) agricultura, cultura smochinului, grădinăritul și pescuitul – toate acestea, bineînțeles, în proporții limitate; 3) spălarea, în iazurile de la Ain Feshkha, a lânii din care se confecționa îmbrăcămintea; 4) confecționarea rogojinilor, coșurilor și a altor împletituri; 5) culesul și strângerea trestiei, care servea drept combustibil pentru extragerea potasei, folosită, la rândul ei, la albitul pânzei și, poate chiar la fabricarea săpunului; 6) albinăritul, adică strângerea mierei de la albinele sălbatice. În Războiul iudeilor (IV, 8, 3) Flavius vorbește despre dezvoltarea albinăritului în regiunea Ierihonului, iar Filon (Praep. Evang., VIII, 11) spune că esenienii „au grijă de stupii albinelor”. În sfârșit, existența unor mari rezervoare de apă și a unui sistem organizat de aducțiune – apeductele – făcea posibilă practicarea grădinăritului irigat și în imediata vecinătate a clădirii principale, pentru acoperirea nevoilor zilnice ale comunității.
Marea Moartă furniza locuitorilor de pe litoralul ei sare pentru nevoile proprii, și pentru vânzare. Abstracție făcând de condițiile climaterice grele (căldura apăsătoare), extragerea sării ca atare nu prezintă dificultăți, deoarece, dintre toate mările, Marea Moartă este cea mai bogată în sare – 260 mg într-un gram de apă (în Marea Neagră concentrația este de 16 mg, iar în Marea Mediterană de 40 mg). În afara sării, locuitorii Qumranului puteau extrage din Marea Moartă și asfaltul (așa-numitul bitunien judaicum), materie de mare preț pentru medicină și pentru construcțiile navale din acea vreme. Autorii din antichitate – Josephus Flavius, Plinius cel Bătrân, Strabo, Diodoros din Sicilia ne-au lăsat descrieri ale procedeului de extragere a asfaltului. Josephus Flavius, de pildă, numește Marea Moartă, Lacul de Asfalt (sau Asfaltit) și descrie amănunțit procedeul extracției asfaltului și utilizările lui.
Așadar, din analiza condițiilor naturale reiese că locuitorii Qumranului puteau dobândi sau confecționa singuri multe din produsele necesare traiului, iar pe cele ce nu erau în stare să le obțină în cantitate suficientă sau lipseau cu desăvârșire, le puteau achiziționa în orașele învecinate – la Ierusalim și Ierihon. În manuscrisele de la Qumran se vorbește de vistieria comunității. Se pare că veniturile vistieriei proveneau din mai multe surse: a) din contribuțiile în bani și din vânzarea avutului membrilor care intrau în comunitate; b) din vânzarea produselor proprii; c) din câștigurile realizate de membrii ei în afara comunității, din copierea cărților sfinte etc. Posibilitatea angajării cu simbrie în afara comunității este atestată de Filon, care arată că și la esenieni exista practica năimitului.
Săpăturile arheologice efectuate pe locul unde se afla citadela comunității – la Khirbet Qumran și la ruinele de la Ain Feshkha – confirmă parțial și completează tabloul vieții economice a comunității, reconstituit de noi aprioric. Să recapitulăm pe scurt datele arheologice cele mai importante pentru problema examinată. La Khirbet Qumran s-au descoperit următoarele complexe gospodărești: 1) gropi pentru păstrarea cerealelor; o moară; o brutărie, alcătuită din două încăperi cu cuptoare; o bucătărie mare, cu câteva vetre; un refectoriu, cu o încăpere alăturată pentru păstrarea vaselor; 2) un staul pentru animale de povară; grămezi de oase de animale domestice; 3) ateliere de ceramică cu două cuptoare pentru arderea vaselor și un bazin pentru pregătirea și păstrarea pastei de argilă, precum și numeroase cioburi de ceramică de fabricație locală; 4) rămășițele unor ateliere meșteșugărești și ale unor încăperi auxiliare în aripa de vest a construcției centrale, deocamdată insuficient cercetate; 5) seceri de fier; 6) tezaure de monede de aramă și argint; 7) o uscătorie pentru smochine și un țarc pentru vite (Ain Feshkha). Ansamblul materialelor arheologice arată că membrii comunității de la Qumran se îndeletniceau cu agricultura, pomicultura, creșterea animalelor și cu diferite meșteșuguri. Imaginea de ansamblu a „complexului alimentar” dovedește că rezervele de produse alimentare se păstrau într-un singur loc, că mâncarea se pregătea centralizat și mesele erau comune. Faptul că sume relativ mari de bani, sub formă de tezaure de monede, s-au găsit numai în perimetrul construcției centrale, indică existența unei vistierii comune.
Acesta este tabloul vieții economice a comunității de la Qumran, așa cum poate fi el reconstituit pe baza unor premise apriorice și a unor mărturii literare despre esenieni, cât și pe temeiul datelor arheologice. În ce măsura este reflectată viața economică a qumranienilor în manuscrisele ajunse până la noi și deja publicate? Două din manuscrisele ce ne-au parvenit ne ajută să răspundem la aceste întrebări – Statutul și Documentul de la Damasc.
În Statut (X 7–8) se întâlnește numai o singură mențiune, și aceea accidentală, despre sorocul semănatului și al secerișului („sorocul secerișului este vara, iară sorocul semănatului este corespunzător sorocului verdeții”). Secerile descoperite în construcția principală ne confirmă că locuitorii ei se îndeletniceau cu cultivarea pământului.
Mult mai bogat în informații este Documentul de la Damasc. Nici aici nu există un capitol consacrat special vieții economice și nici reguli sau îndrumări directe referitoare la rânduielile gospodărești, dar dintr-o serie de indicații indirecte putem reconstitui o imagine clară a muncilor gospodărești și a îndeletnicirilor economice ale membrilor comunității. Astfel, în Documentul de la Damasc întâlnim aluzii privind diferite ramuri ale activității gospodărești: 1) cultivarea pământului și grădinăritul (poate și viticultura) – este vorba de menționarea ariei, a teascului (XII, 9–10) și a țarinei (X, 20–23); 2) creșterea animalelor (XI, 5–6, 13–14; XII, 8) și a păsărilor (XII, 9); 3) pescuitul (XII, 13–14); 4) albinăritul? (XII, 12); 5) meșteșugurile (vezi lista instrumentelor și obiectelor de uz casnic în XII, 17–18 și XI, 17); 6) negoțul (XII, 7–10 și XIII, 15).
Documentul de la Damasc se deosebește de Statut nu numai prin aceea că oglindește mai complex și mai variat sferele activității economice a membrilor comunității. Însuși caracterul orânduirii sociale reflectate în Document este altul. Spre deosebire de Statut, în Documentul de la Damasc apar limpede trăsăturile economiei bazate pe gospodăria individuală și pe proprietatea privată („ogorul său”, „aria lui și teascul lui”, vite proprii etc.), pe exploatarea șelarilor și pe comerț. Aceste date din Documentul de la Damasc ne pun în gardă, ne îndreptățesc să ne îndoim că autorul lui a avut într-adevăr în vedere condițiile din deșertul de la Qumran. Faptul că Statutul și Documentul de la Damasc oglindesc în mod diferit sferele activității economice a membrilor comunității s-ar putea explica prin caracterul accidental al contextelor în cadrul cărora este ea amintită. Dar nici relațiile patrimoniale dintre membrii comunității nu sunt prezentate identic în cele două manuscrise.
Să începem prin a examina relațiile patrimoniale așa cum apar ele din lectura Statutului. Alegerea noastră este justificată prin faptul că după citirea Statutului, deosebirile dintre acesta și Documentul de la Damasc ies și mai pregnant în relief.
Dacă, pe temeiul multor date, putem considera ca certă concluzia că membrii comunității luau masa în comun și că în general consumul era colectiv, atunci se impune în mod firesc ipoteza ca și producția avea un caracter colectiv. Într-adevăr, asemenea esenienilor descriși de Flavius și Filon, membrii comunității de la Qumran considerau că munca este o datorie, că fiecare om trebuie să muncească. La intrarea în comunitate novicii trebuiau să pună fără rezerve la dispoziția obștei „cunoștințele, munca și avutul lor“ (1QS, 1, 12). Membrii comunității erau datori să asculte „cel mic de cel mare în tot ce privește munca și banii” (1QS, VI, 2–3). Pe bună dreptate, K.B. Starkova relevă că „însăși obligația de a munci personal este semnificativă într-o epocă în care munca era trăsătură distinctivă a sclavului și a nevoiașului” 7. În textul „Celor două coloane” întâlnim interesanta expresie „servitutea de muncă” sau „îndatorirea de a munci” (’bwdt hms – I, 22; cf. ’bdt m’św – I, 18).
Din acest punct de vedere, este concludentă existența în cadrul comunității a funcției de „supraveghetor al muncii rabbimilor”, adică a membrilor cu drepturi depline. „Truda mâinilor” ’ămal kappayim – 1QS IX, 22) era la mare cinste. În prescripțiile pentru „cel care înțelege” se spune că dezicerea de odioșii „fii ai pieirii” trebuie înfăptuită chiar cu prețul abandonării în folosul lor a „avutului și a trudei mâinilor”.
Referirile la munca în comun și la comunitatea de avere străbat ca un fir roșu întreg Statutul. Scopul intrării în comunitate este desprinderea definitivă și totală de „oamenii întunericului”, de „oamenii pieirii”, de împărăția lui Belial” și făurirea unei comunități religioase patrimoniale și de muncă, puternice și închise. „Iată statutul pentru oamenii comunității, care se declară gata de a înturna de la orice păcat și de a respecta tot ce Dumnezeu a orânduit din voința sa: de a se desprinde de obștea oamenilor Strâmbătății pentru a trăi în unire (sau în «comun» – yahad) față de lege și față de avere” (V, 1–2). „Toți cei care sunt gata [să respecte] adevărul Lui, trebuie să aducă în obștea lui Dumnezeu toată știința lor, toată puterea lor (adică munca – I.A.) și tot avutul lor” (I, 11–12). Această formulă bipartită – știința, munca și averea – se aplică în sens negativ și celor care nu sunt primiți în comunitate: „Iar cel ce disprețuiește să între… fie ca știința, puterea și avutul său să nu intre în sfatul obștii” (II, 25 – III, 2).
Prescripții speciale reglementează ordinea trecerii în proprietate obștească a avutului noilor membri (în literatura actuală se folosește termenul latin de novici). În primii doi ani, adică în perioada de încercare, avutul novicelui nu intră în proprietatea comunității, sau, cum spune Statutul, „nu se amestecă” cu avutul rabbimilor, (VI, 17). Abia la terminarea celui de-al doilea an de încercare, dacă „îi ies sorții”, cu alte cuvinte dacă adunarea generală a comunității hotărăște primirea lui, avutul novicelui se adaugă avutului obștesc: Jar când se va împlini pentru el al doilea an, va fi încercat din porunca celor mai mari și dacă îi vor ieși sorții ca să se apropie de obște, îl vor înscrie în Statut la rând printre frații săi în ce privește învățătura, legea și curățenia, astfel ca avutul lui să se amestece [cu avutul comunității]” (VI, 21–22).
Statutul prevede o subordonare riguroasă în toate problemele bănești și de muncă: „Cel tânăr (sau cel mic – IA) să asculte de cel bătrân (sau cel mare – IA) în ce privește munca și banii” (VI, 2). Persoana însărcinată cu îndrumarea activității de muncă a membrilor comunității poartă în text numele de supraveghetorul (sau ispravnicul) muncii celor mari” (VI, 19–20). Din context reiese că această persoană administra întregul avut al comunității.
Pentru orice nerespectare a prescripțiilor patrimoniale Statutul prevede o pedeapsă. Bunăoară într-un pasaj extrem de interesant al Statutului (VI, 24–25) citim: „Dacă printre dânșii (adică printre cei primiți în comunitate – I.A.) se va găsi un om care va săvârși o înșelăciune în ce privește avutul și supraveghetorul va afla, atunci să-l despartă de curățenia celor mai mari vreme de un an și să-l pedepsească pe el (adică pe vinovat – I.A.) cu pierde rea unui sfert din rație (ad litteram – din pâine – I.A.)“. După J. Milik, într-un fragment inedit al Statutului, găsit în peștera a 4-a și datat, în baza indicațiilor paleografice, la o perioadă mai târzie, pedeapsa pentru încălcarea regulilor comunității prevede pierderea unei jumătăți din rație. Aici se impune o comparație cu cunoscuta povestire din Noul Testament („Faptele Sfinților Apostoli” V, 1–5) despre greșeala lui Anania și despre cumplita pedeapsă ce i-a fost dată lui și soției sale Safira: „Iar un oarecare anume Anania, cu Safira, femeia lui, și-au vândut țarina. Și, în înțelegere cu femeia lui, a oprit din preț o parte, iar partea ce a rămas a adus-o și a pus-o la picioarele apostolilor. Petru atunci a grăit Ananio, pentru ce a umplut Satana inima ta, să minți tu Duhului sfânt și să dosești din prețul țarinii? Dacă n-o vindeai și rămânea, nu-ți rămânea ție? Și dacă ai vândut-o, banii nu erau în stăpânirea ta? Cum de ai pus în inima ta lucrul acesta? N-ai mințit oamenilor, ci lui Dumnezeu. Anania auzind aceste vorbe, a căzut și a murit Și frică mare i-a cuprins pe toți ascultătorii”.
Pe lângă munca în colectiv și comunitatea averii, în unele pasaje din Statut se vorbește și despre mesele comune: „Să mănânce împreună, să binecuvânteze împreună, să se sfătuiască împreună” (VI, 2–3 cf. Ibidem rândurile 4–5). Expresia mašqē hārabbīm (VI, 20–21 și VII, 20), adică „băutura celor bătrâni” (sau mari), care se întâlnește în două rânduri, desemnează probabil masa comună, după cum termenul analog mište, din Cartea Genezei (XIX, 3), înseamnă nu numai băutură, ci și ospăț, masă în sensul larg al cuvântului. Mesele comune aveau un caracter regulat Materialul arheologic atestă și el practica meselor comune: săpăturile au scos la iveală cămări, depozite de cereale, o brutărie, o bucătărie și o încăpere pentru păstratul vaselor – toate pentru folosința întregii comunități. În fața noastră se conturează limpede tabloul unei vieți bazate pe principii colectiviste: administrarea în comun a avutului, munca în comun și consumul în colectiv. Dar această organizare colectivistă extrem de avansată pare a fi contrazisă de un pasaj din Statut într-adevăr, în coloana a VII-a, rândurile 6–8 citim: „Dacă cineva va săvârși o înșelăciune față de prietenul său, va fi pedepsit pe trei luni, iar dacă va săvârși o înșelăciune față de avutul comunității, pricinuindu-i pagube (ad litteram – pentru a-l distruge – IA), atunci să o despăgubească în întregime; iar dacă mâna lui nu va ajunge ca să acopere paguba, să fie pedepsit de șaizeci de zile”. Obligația de a compensa daunele pricinuite avutului comunității dovedește că, probabil, membrii comunității continuau să dispună de anumite bunuri personale. Deoarece se prevedea eventualitatea că membrul culpabil nu va fi în stare să compenseze pagubele, putem presupune că printre membrii comunității exista o inegalitate patrimonială. Iar dacă acceptăm această interpretare, atunci este evident că în sânul comunității de la Qumran nu se instaurase un colectivism și un egalitarism desăvârșit Este adevărat că articolul menționat din Statut poate fi înțeles și în sensul că acoperirea daunelor nu se face din mijloacele personale ale membrului vinovat ci prin munca lui și că greutatea despăgubirii nu este determinată de situația patrimonială ci de gradul calificării sale în muncă și implicit de cuantumul câștigului realizat în acest caz ne lovim însă de altă dificultate: după Filon și Josephus Flavius, toți membrii comunității trebuiau să muncească de la răsăritul până la apusul soarelui, adică practic erau ocupați toată ziua. Atunci cum putea să găsească cel vinovat timpul liber necesar pentru a compensa pagubele pricinuite?
Alte dificultăți le ridică interpretarea repetatelor interdicții de a se uni în muncă și avere cu oamenii Strâmbătății, cu renegații și cu cei care încalcă legea (V, 14–17, 20; VII, 24–25; VIII, 23). Tot atât de neclară este prescripția de a nu primi vreun obiect de valoare din mâna unui renegat sau a unuia care a călcat legea, altfel decât contra plată în bani. „Să nu mănânce nimic din bucatele lor, să nu bea și să nu ia nimic din mâinile lor, altfel decât contra plată” (bmhyr – V, 16–17). Prin „oamenii Strâmbătății” putem înțelege atât pe toți cei din afara comunității, cât și pe renegații și pe foștii membri, cărora la excludere li se înapoia, eventual, o parte din bunuri. Dar dacă, la intrarea în comunitate, avutul membrilor se vărsa integral la vistieria comună, atunci cum de erau posibile tranzacțiile bănești individuale cu renegații și cu oamenii Strâmbătății?
Din succinta noastră analiză reiese că în cadrul comunității de la Qumran relațiile patrimoniale, așa cum sunt ele oglindite în Statut, erau complexe și variate, și că în afara bunurilor administrate în colectiv, membrii ei dispuneau personal de anumite mijloace. Complexitatea relațiilor patrimoniale se explică lesne dacă nu scăpăm din vedere faptul că lumea din afara comunității era organizată pe principiul proprietății private și că legăturile economice ale qumranienilor cu mediul ambiant nu numai că n-au încetat nici clipă, dar erau o condiție sine qua non a existenței comunității (năimirea cu simbrie, tranzacțiile comerciale etc.). Viața izolată a comunității, reliefată în fel și chip în manuscrisele de la Qumran, se rezuma în practică la o izolare pe plan ideologic, religios și al organizării interne, dar în virtutea a înseși condițiilor de existență nu putea duce la o totală izolare economica Viața reală aducea corective rânduielilor, aprioric stabilite, ale comunității. În prescripțiile, adesea contradictorii, ale Statutului, s-au oglindit contradicțiile dintre dogmele teoretice ale sectei și realitățile vieții din jur. Se înțelege că rezolvarea definitivă a problemelor pe care le ridică interpretarea Statutului este o chestiune de viitor, ea fiind posibilă numai după publicarea și studierea tuturor manuscriselor descoperite.
Statutul nu condamnă decât în două rânduri setea de îmbogățire (XI, 2) și înavuțirea prin mijloace necinstite (X, 19), pe când Documentul din Damasc abundă în astfel de atacuri. Probabil că pentru autorii Statutului această problemă nu era atât de actuală. Pentru caracterizarea socială a comunității nu este lipsit de interes un pasaj din Imnuri (X, 23–25), unde autorul mulțumește lui Dumnezeu că temeiul lui (al autorului – N. TRAD.) nu este prada (bș’), că bogăția nu e o patimă a sufletului său și că el nu este însetat după plăcerile simțurilor, în timp ce temeiul celor „puternici” (adică al dușmanilor comunității) este bogăția. Menționăm, în sfârșit, că în textul Statutului nu există niciun fel de indicații sau aluzii referitoare la locuințele membrilor comunității și nici la viața lor familială.
Să trecem acum la examinarea relațiilor patrimoniale oglindite în Documentul de la Damasc. În fața noastră se desfășoară un tablou cu totul diferă. Principala celulă a societății este aici familia (VII, 6–7), iar căsătoria reprezintă „temelia creației” (IV, 21). Membrii comunității locuiesc fie în campament sau tabără, respectiv tabere mahăne – mahănāt), fie în „orașele (sau așezările) lui Izrail”. (ārē yiśrā’ēl). În capitolul 12, găsim o netă delimitare între cele două tipuri de așezări: „iată statutul așezării orașelor” (XII, 19) și „iată statutul așezării taberelor” (XII, 22–23). Termenul de mahăne – campament sau tabără – nu se întâlnește în Statut. Atât în tabere cât și în orașe, membrii comunității locuiesc în case (XII, 17–18).
Am arătat mai înainte că în Documentul de la Damasc sunt incomparabil mai complet oglindite diferitele ramuri ale activității economice a membrilor comunității. În pasajele respective apar limpede trăsăturile specifice ale proprietății private. Pentru edificarea cititorului, reproducem câteva pasaje dintre cele mai caracteristice. Membrii comunității dispuneau în proprietate individuală de tot ce era necesar pentru producția agricolă. Se interzicea vânzarea către străini a oricărui lucru (sau produs) „al ariei lui sau al teascului lui“ (XII, 9–10). „Nimeni să nu vândă străinilor (ad litteram – celor de alt neam) vite pure și păsări pure (tĕhōrīm), pentru ca ei să nu le aducă jertfă” (XII, 8–9). De aici reiese, între altele, că vitele și păsările „impure” puteau fi vândute străinilor. Într-un pasaj al cărui text prezintă multe lacune (XVI, 16) întâlnim expresia ’ăhuzzātō – „lotul său”. De obicei, prin acest termen este desemnată o proprietate imobilă. Deoarece însă pasajul este extrem de deteriorat și lipsește. Întreg contextul, este cu neputință să tragem vreo concluzie bazându-ne pe un singur cuvânt. Proprietatea privată asupra bunurilor mobile, în afara textelor citate, este atestată de existența unor reguli de comportare în cazul pierderii unor obiecte, a găsirii unui bun al cărui proprietar este necunoscut (sau nu poate fi stabilit), precum și în caz de furt (IX, 10–16). Și mai semnificative sunt pasajele atestând existența și admiterea sclaviei și a negoțului de sclavi: „Nimeni să nu silească pe robul lui, pe roaba lui, și pe năimitul lui să muncească sâmbăta” (XI, 12). Și mai departe: „Pe robul său și pe roaba sa, care a încheiat cu el legământul lui Avram să nu-i vândă unor străini de neam” (XII, 10–11). În Document se vorbește și despre munca cu simbrie (XI, 12) și operabile de credit – împrumuturile (X, 18). Chiar dacă admitem că împrumuturile se dădeau fără dobândă, însăși faptul că se făceau operații de credit dovedește că membrii comunității desfășurau o activitate de afaceri independentă. Caracterizând comunitatea de la Qumran, profesorul A. Donini scrie: „Ne găsim în fața unei totale cufundări în iluzia religioasă, a renunțării absolute la realitate, așa cum se va întâmpla ulterior în comunitățile creștinismului primitiv”. După părerea noastră însă, această caracterizare nu este aplicabilă comunității descrise în Documentul de la Damasc.
Trebuie să subliniem în mod deosebit că în Documentul de la Damasc, spre deosebire de Statut, nu există indicații clare despre munca în colectiv și despre administrarea în comun a patrimoniului (cf. XX-7), după cum nu găsim nici mențiuni despre obiceiul luării mesei în comun.
Doar într-un singur loc se vorbește despre verificarea și inventarierea avutului celor primiți în comunitate. În capitolul 13, consacrat enumerării atribuțiilor „supraveghetorului (sau ispravnicului) taberei”, citim: „Și pe oricine se adaugă (hanāsāp) la obștea sa (la ’ădătō) să-l încerce despre partea faptelor lui, a priceperii lui, a tăriei lui, a puterii și a avutului lui, și să-l înscrie la locul lui, potrivit cu sorții (cu hotărârea adunării – I.A.“ (XIII, 11). Dar, în pasajul citat nu se spune nimic despre „amestecarea” averii noului membru cu avutul obștii, trăsătură caracteristică rânduielilor oglindite în Statut De asemenea, este semnificativ faptul că în Documentul de la Damasc nu se amintește nici de „supraveghetorul muncii celor mari”.
Principiul de bază al eticii sociale este ca „fiecare să-și iubească fratele ca pe sine însuși” (VI, 20–21). Practic, iubirea aproapelui se concretizează în filantropia obligatorie. După cuvintele de mai sus, citim: „Și să sprijini mâna nevoiașului, a cerșetorului și a prozelitului” (VI, 21). Acest sprijin se realizează prin crearea unui fond special, alcătuit prin reținerea de la fiecare membru a câștigului (?) pe două zile. Reproducem pasajul respectiv din cap. 14, al cărui text ne-a parvenit fragmentar și este în multe privințe neclar: „Iată rânduiala pentru cei mari, ca să fie îndestulate toate nevoile lor. Câștigul (śĕkar) pe două zile în fiecare lună… și să-l dea supraveghetorului și judecătorilor. Din plată să dea pentru… și din ea să sprijine mâna nevoiașului, și a cerșetorului, și a bătrânului care… omului care va fi lovit și celui care va fi luat ostatic de alt popor, și fecioarei care nu are… celui ce nu are ocrotitor (?); toată truda brațelor lor” (XIV, 12–16).
În continuare, din rândul 20, de asemenea incomplet, aflăm de existența unei persoane cu funcția de [mĕbaq]-qēr bĕmāmōn, adică de „ispravnic al finanțelor”, care nu figurează în Statut. Din păcate, nu știm ce se înțelege prin „câștigul pe două zile”. Un lucru este însă cert: pasajul de mai sus, ca și cele citate anterior, atestă existența unei diferențieri sociale în cadrul comunității, împărțită în săraci și bogați, în stăpâni de sclavi și sclavi, lucrători cu simbrie și alte pături aflate pe treptele sociale inferioare și materialicește neasigurate (bătrâni, bolnavi, fete orfane etc.). Atacurile la adresa bogăției, considerată a fi una dintre cele trei capcane ale diavolului, întâlnite în Documentul de la Damasc (VI, 15–17; VIII, 5–7) nu numai că nu distonează cu acest tablou, ci, într-o anumită măsură, ni-l face mai limpede.
Fără îndoială că unele atacuri conțin aluzii pe care deocamdată nu le putem înțelege. Dacă prescripția de a nu jefui pe cei săraci, pe văduve și pe orfani (VI, 16–17) poate fi considerată ca un truism frecvent întâlnit în cărțile biblice și, mai cu seamă, la proroci, în ansamblu acuzațiile aduse bogăției acumulate pe căi necinstite sunt expresia unui protest social, protest care a dus la nașterea acestor comunități în încordata și anevoioasa perioadă istorică a secolelor II-I î.Ch., când lupta de plan extern pentru eliberare națională s-a împletit strâns cu lupta pe plan intern pentru dreptate socială. Prin urmare, ni se pare că avem suficiente temeiuri pentru a afirma că orânduirea socială a comunității descrise în Statut se deosebește substanțial de cea oglindită în Documentul de la Damasc.
Cum se explică deosebirile dintre cele două documente? Pot fi propuse mai multe explicații, unele diametral opuse: Statutul și Documentul de la Damasc reflectă două etape diferite din dezvoltarea aceleiași sau a două comunități înrudite, adică, în sens mai larg, a acelei mișcări sociale și politice din Iudeea secolelor II î.Ch. – I d.Ch. Care poate fi numită convențional „esenism” sau „esenianism”; Statutul și Documentul de la Damasc consemnează rânduielile a două mișcări locale existente concomitent, dar având o compoziție și o organizare socială diferite; Statutul oglindește organizarea specială a unor „inițiați” care s-au „sihăstrit”, izolându-se complet de restul lumii, în timp ce Documentul de la Damasc reflectă o organizație de „mireni“ sau „simpatizanți”. În ultimul caz, așezământul de la Qumran ar putea fi considerat drept centrul spiritual și organizatoric al unui grup de comunități înrudite. Din păcate, niciuna dintre ipotezele de mai sus nu poate fi susținută cu argumente suficiente. Dificultatea principală constă în lipsa unui criteriu precis pentru datarea ambelor documente – o dată fixat acest criteriu, ca o consecință implicită s-ar stabili ordinea de succesiune sau a concordanței lor în timp – precum și în nebulozitatea noțiunii de „țara Damascului”. Din capitolul precedent (p. 81 și urm.), știm că și în aceste probleme s-au formulat puncte de vedere diametral opuse.
La cele spuse trebuie să adăugăm că deosebirile dintre Statut și Documentul de la Damasc – deși, reamintim, ele prezintă multe trăsături comune – nu se mărginesc la aceea că oglindesc orânduiri sociale și economice diferite.
Astfel, în Documentul de la Damasc „învățătorului dreptății” i se atribuie un rol covârșitor în istoria comunității și în elaborarea doctrinei ei, pe când în Statut persoana „învățătorului” nu este în genere amintită. Diferită este și ortografia celor două documente, care, după cum știm, constituie un criteriu important pentru datarea lor. De asemenea, se cere explicat însuși faptul că în peșterile de la Qumran s-au găsit fragmente ale multor copii ale Documentului de la Damasc, deși acesta prezintă deosebiri principale față de Statutul comunității de la Qumran.
Toate problemele menționate se află în atenția cercetătorilor, dar adesea ei ignorează sau minimalizează deosebirile esențiale dintre relațiile sociale și patrimoniale reflectate în cele două documente. Bunăoară, vorbind despre unitatea de conținut și originea comună a Documentului de la Damasc și a Statutului, J. Milik se mulțumește să remarce că comunitatea descrisă în Documentul de la Damasc este „mai puțin rigoristă“ decât comunitatea descrisă în Statut Un alt qumranolog cunoscut, F. Cross, care, spre deosebire de Milik, consideră că Documentul de la Damasc provine din mediul Qumranului și nu al Damascului, se mărginește și el să semnaleze existența unor „deosebiri neesențiale” în preceptele respectate de diferitele grupări ale aceleiași congregații. Or, e de la sine înțeles că, pentru rezolvarea acestei probleme complexe, pe viitor va trebui să se țină seama nu numai de datele paleografiei, de particularitățile lingvistice și de celelalte particularități ale celor două documente, ci și de deosebirile în relațiile patrimoniale și în structura socială, reflectate în aceste documente de cea mai mare importanță pentru comunitate.

Organizarea și viața internă

Comunitatea de la Qumran, așa cum ni se înfățișează ea din manuscrisele recent descoperite, era o comunitate închisă și izolată de lumea exterioară. Statutul le cere adepților să părăsească așezările locuite de oamenii Strâmbătății și să se retragă în pustiu, spre a croi acolo drum lui Iehova (VIII, 13–14). Caracterul închis al comunității și-a găsit expresia nu numai în izolarea fizică de lumea exterioară, dar și în „duhul de taină“ (IX, 22) ce domina în sânul comunității, „duh“ ce se degajă limpede din manuscrisele ajunse până la noi. Astfel, în Statut scrie explicit „să fie ascuns sfatul învățăturii de oamenii Strâmbătății” (IX, 17). Din riguroasa izolare a comunității decurge o trăsătură importantă și anume excluderea prozelitismului din activitatea ei. În același timp, după cum am mai arătat, nu trebuie să credem că membrii comunității de la Qumran renunțaseră la orice legături cu lumea exterioară. Prezența unor traduceri grecești ale cărților biblice printre manuscrisele sectei atestă că între qumranieni și lumea iudeo-elenistică au existat unele contacte. Că printre membrii comunității se găseau oameni care cunoșteau limba greacă ne-o dovedește pecetea unui meșter de la Qumran, al cărui nume este scris cu litere grecești: ΙΩΣΙΠΟΣI („Iosipos”, adică Iosif).
În prezent este foarte greu să ne facem o idee clară asupra structurii și organizării interne a comunității de la Qumran. Este de presupus că viața internă a comunității, legile și regulile ei erau oglindite cel mai complet în așa-numita carte HGW (Hāgū) sau HGY (Hāgī), cartea de temelie a comunității, care, din păcate; nu ni s-a păstrat Această carte cuprindea „legile Legământului” (hwqy hbryt) și „bazele Legământului” (yșwdy hbryt) și este citată în repetate rânduri în „Cele două coloane” (1, 7) și în Documentul de la Damasc (X, 6; XIII, 2; XIV, 7–8). Nu este exclus ca în pasajul din Statut unde se prescrie „să se citească din carte” (VI, 7), cuvântul spr („carte”) să se refere tocmai la cartea HGW. În manuscrisele mai sus amintite se prescrie conducătorilor comunității, cunoscători ai cărții HGW, să o citească cu glas tare celorlalți membri și să le-o explice. Așadar, principalele noastre izvoare pentru reconstituirea tabloului organizării interne și al vieții comunității rămân, deocamdată, Statutul (inclusiv 1QSa) și Documentul de la Damasc, ale căror texte abundă în termeni vagi, folosiți nediferențiat. Pe deasupra, datarea incertă și controversată a manuscriselor complică și mai mult studierea acestei probleme și îngreuiază precizarea atât a sensului, cât și a evoluției termenilor a căror semnificație nu ne este limpede. Până în prezent lucrurile nu sunt clare nici măcar în ce privește termenii care desemnează numele comunității. De aceea, numai după cercetarea amănunțită a întregii terminologii întâlnite în texte se vor putea trage concluzii motivate.
Am văzut că în textele manuscriselor examinate predomină ba una, ba alta dintre denumirile comunității. Termenul „Noul Legământ” sau Noul Testament, de exemplu, care prezintă un interes deosebit – deoarece coincide cu denumirea comunităților creștine primitive – figurează de trei ori în Documentul de la Damasc, o singură dată (și atunci, reconstituit) într-un pasaj deteriorat din comentariul la Cartea lui Habaccuc: […] hhdšh (II, 3), și nu se întâlnește niciodată în Statut și nici în celelalte manuscrise. Un termen relativ răspândit – „iahad” (yahad) – care înseamnă literal „împreună”, de unde derivă sensurile de „comun”, „obștesc”, „unitate” și se traduce de cele mai multe ori prin „obște” – se întâlnește de peste 70 de ori în Statut și niciodată în Documentul de la Damasc, unde în schimb întâlnim de trei ori cuvântul yāhīd, adică, „unicul”, folosit de două ori ca epitet al „învățătorului”, mōre hayy-āhīd – „învățătorul unic”. Pe de altă parte, binecunoscutul termen din Biblie edā – „obște”, „comunitate”, care are și semnificația mai largă de „asociație”, „uniune de obști” – se întâlnește relativ frecvent în Documentul de la Damasc și în sulul „Războiului”, și izolat în alte texte. Termenul „tabără”, „campament” (mahăne), se întâlnește de 15 ori (cu certitudine, de 12 ori) în sulul „Războiului”, de 14 ori în Documentul de la Damasc, o dată în textul „Celor două coloane” și niciodată în textul unor lucrări ca Statutul și comentariile la Cartea lui Habaccuc. În Documentul de la Damasc prin „tabără” se înțelege, probabil, o anumită unitate structurală sau subdiviziune a comunității. Nu este exclus ca pluralul acestui cuvânt – mhnwt, adică ansamblu, sau totalitatea taberelor, să fie sinonim cu termenul ’dh, care desemnează întreaga obște sau comunitate. Profesorul Habermann a emis ipoteza că în Statut cuvântul „yahad” desemnează cea mai mică unitate structurală, alcătuită din 10 oameni. Menționăm însă că nu în toate textele i se poate atribui acestui cuvânt sensul de mai sus. O altă ipoteză aparține profesorului Cross, care, pornind de la faptul că Documentul de la Damasc datează dintr-o perioadă mai recentă decât Statutul, presupune că cu timpul cuvântul mhnh, „tabără”, l-a înlocuit pe yahad.
În Statut se spune că obștea sau comunitatea este alcătuită din „preoți, leviți și tot poporul” (II, 19–21), iar în Documentul de la Damasc ea constă din „preoți, leviți, fiii lui Izrail și prozeliți“ (XIV, 3–6). Pentru prozeliți (adică cei veniți din afară) autorul Documentului folosește termenul caracteristic de „gherim”, prin care în Biblie sunt desemnați veneticii fără drepturi depline, spre deosebire de „ezrah”, adică membrii cu drepturi depline ai comunității. Este interesant că și în textul „Celor două coloane” termenul ezrah se aplică tuturor membrilor autohtoni și cu drepturi depline ai comunității: lkl h’zrh byśr’l (1QSa, 1, 6). Poate că prin gherim trebuie înțeleși novicii, înaintea primirii lor în rândul membrilor cu drepturi depline. Îndeobște, membrii comunității își ziceau „fiii luminii”, „oamenii sorții lui Dumnezeu”, „oamenii adevărului”, „fiii tainei veșnice”, „oamenii de rând din Iuda, împlinitori ai învățăturii”, „cei ce înțeleg” (maskilim). Pentru desemnarea membrilor cu drepturi depline ai comunității se folosea de cele mai multe ori cuvântul rabbim (rbym), care înseamnă ad litteram „mulți”, dar și „mai mari”, „mai în vârstă” (rav, rabbi). Adunarea tuturor membrilor, în cadrul căreia se examinau toate problemele importante ale comunității, inclusiv primirea de noi membri, se numea „întrunirea mai marilor”.
În documentele principale ale comunității găsim indicații cu privire la împărțirea obștii în subunități de mii, sute, jumătăți de sute și zeci, împărțire ce nu poate nicidecum să corespundă numărului real al membrilor comunității și a fost, probabil, preluată mecanic din vechea împărțire a seminției lui Izrail pe vremea peregrinărilor prin pustiu, sub forma în care o găsim consemnată de exemplu în Cartea Numerii. Atrage atenția riguroasa reglementare a limitelor de vârstă pentru fiecare subunitate și în general pentru orice funcție – executivă, judecătorească sau administrativă. Iată câteva asemenea limite de vârstă: „judecător al comunității”: 25 – 60 de ani; „ispravnic peste toate taberele”: 30–50 de ani; „supraveghetor al mai marilor”: 30–60 de ani. Stabilirea limitei superioare de vârstă la 60 de ani pentru orice slujbă are la bază următoarele temeiuri: în primul rând, din pricina păcatelor sale, zilele omului sunt scurte; în al doilea rând, Dumnezeu își năpustește mânia împotriva păcătoșilor, luându-le mințile cu mult înainte de moartea lor. În această ordine de idei, menționăm că analiza antropologică a scheletelor din cimitirul de la Qumran a arătat că bărbații îngropați aici n-au depășit vârsta de 50–55 de ani. Din textul „Celor două coloane” aflăm că între 10 și 20 de ani copiii și adolescenții trebuie să învețe legile comunității. Bărbații se pot căsători începând de la 20 de ani. Promovarea în categoria membrilor cu drepturi depline ai comunității se face la vârsta de 20–25 ani. Dreptul de a intenta procese, de a împărți dreptatea și de a ocupa funcții se dobândește la împlinirea vârstei de 30 de ani. Se precizează că persoanele vârstnice își vor îndeplini îndatoririle față de comunitate pe măsura puterilor lor. Această menținere a împărțirii pe grupe de vârstă, mai bine-zis, reînvierea lor artificială, merită fără îndoială un studiu special. O paralelă interesantă la împărțirea pe grupe de vârstă a membrilor comunității de la Qumran o găsim la Filon, care relatează că, la întrunirile lor, esenienii ocupau locurile după vârstă, tinerii așezându-se în spatele bătrânilor (Quod omnis probus liber sit, 12 § 81).
Dintre instituțiile comunității, în Statut se vorbește despre sfatul obștii (’ășat hayyhad- VIII, 1), alcătuit din trei preoți și 12 membri ai comunității, iar în Documentul de la Damasc – despre colegiul judecătorilor, format din patru preoți și șase persoane „care să cunoască bine cartea HGW și bazele legământului” (X, 4–6). Despre procedura alegerii și despre atribuțiile și funcțiile lor, Documentul nu ne spune nimic. Or, noi știm că și adunarea generală a rabbimilor se ocupa cu treburi judecătorești.
În manuscrise se întâlnesc diferite titulaturi și denumiri de funcții, ale căror atribuții sunt foarte vag, iar uneori chiar deloc precizate. În Documentul de la Damasc (VII, 20) și în sulul „Războiului” (1QM V, 1), bunăoară, este menționat câteodată „voievodul peste întreaga obște” și „voievodul obștii” (nĕsī kol hā’ēdā respectiv nśy’dh), fără a se indica însă drepturile și obligațiile sale. În sulul „Războiului” și numai în el se întâlnește foarte des titlul de „marele preot” sau „preotul cel mare” (khn hr’š). În Statut figurează următoarele funcții: „Ispravnic (inspector?) peste cei mari” (hā’īš ham mĕbaggēr ’al hārabīm, VI, 11–12; of. VI, 14; hā’īs hāppāgīd bĕrōs hārabbīm) și „supraveghetorul (sau ispravnicul) muncii celor mari” hammĕhaggēr’el mĕle’ket hārabbīm, VI, 20). Prima funcție avea, pare-se, un caracter religios, iar a doua un caracter economic. În Documentul de la Damasc denumirile funcțiilor sunt ceva mai diferențiate. În afara „voievodului peste întreaga obște”, aici sunt pomeniți: preotul care supraveghează pe „cei mari“ (hakkōhēn’ăšer yipgōd’et hārabīm, XIV, 6–7), în ale cărui atribuții intra, probabil, conduce rea religioasă și supravegherea respectării ritualului; ispravnicul (sau supraveghetorul) taberei (XIII, 7) și ispravnicul (sau supraveghetorul) peste toate taberele (XIV, 8–9), ale căror atribuții erau extrem de variate (primirea de noi membri, judecarea pricinilor etc.). În continuare sunt menționați: ispravnicul (sau supraveghetorul) hammĕbaggēr, IX, 18, 19, 22; XIV, 13), judecătorul (šōpetīm; XIV; 13; cf. Judecătorii obștii – šōpĕtē hä’ēdā, X, 4) și ispravnicul (supraveghetorul) vistieriei (mĕbaggēr bēmāmōn – XIV, 20). Toate funcțiile menționate figurează în același pasaj, unde se vorbește despre vărsămintele în bani și repartizarea lor. Este semnificativ că în Documentul de la Damasc, spre deosebire de Statut, nu este specificată funcția de supraveghetor al muncii „celor mari”, adică a membrilor comunității, sau o altă funcție similară.
Celula organizatorică de bază a comunității este grupa de „zece”, în fruntea căreia se găsește în mod obligatoriu un preot Rolul și importanța preoților sunt atât de mari, încât cercetătorii sunt îndrituiți să vorbească despre caracterul hierocratic al comunității. Cu toată existența unor organe și funcții de conducere, judecătorești și administrative, ai căror titulari erau – probabil – aleși, în fapt conducerea comunității era, pare-se, în mâinile preoților. Astfel, deși în comunitate exista instituția adunării generale a membrilor cu drepturi depline („rabbim”), avutul comunității se găsea de fapt la dispoziția deplină a „fiilor lui Aaron” (ISQ IX, 7), al căror „sfat” era cerut în absolut toate cazurile. Din comentariile la Psalmi și la Cartea lui Habaccuc reiese că „învățătorul” a fost și el preot (4 Qp Ps II, 15; 1 Qp Hab. II, 8). Trebuie să presupunem că obștea a fost întemeiată de către preoți – „fiii lui Aaron” sau „fiii lui Țadok” – și tot ei au rămas „apărătorii” supremi ai Legământului (šwmry hbryt). Profesorul Allegro scrie că preoții de la Qumran alcătuiau un fel de „al doilea senat”, ale cărui hotărâri erau considerate ca fiind inspirate de Dumnezeu. Totodată, Allegro arată că, în ultimă instanță, obștea de la Qumran nu poate fi considerată o comunitate egalitară, deoarece ultimul cuvânt îl aveau întotdeauna preoții. În recenta sa monografie, profesorul H. Bardtke susține superioritatea funcțiilor laice asupra celor ecleziastice, însă, după părerea noastră, drepturile democratice ale membrilor comunității și deplinătatea puterii dregătorilor aveau un caracter formal. Cu toate că pentru rezolvarea problemelor importante era convocată adunarea generală a membrilor comunității, unde hotărârile se luau cu majoritate de voturi, autoritatea supremă era exercitată, în ultima instanță, de către preoți – „fiii lui Aaron”. Dacă într-un pasaj al Statutului (V, 1–3) noilor membri li se cere ca în toate chestiunile referitoare la „obște, lege și avere” să se supună „cuvântului fiilor lui Țadok, cuvântului preoților care apără legământul și cuvântului majorității oamenilor obștii”, într-un alt pasaj se spune fățiș că autoritatea supremă și indivizibilă o au numai preoții: „Numai fiii lui Aaron cârmuiesc împărțirea dreptății și a avutului, și după hotărârea lor vor ieși sorții în toată rânduiala oamenilor obștii și a avutului oamenilor sfințeniei, care trăiesc (ad litteram – «care umblă») întru desăvârșire” (IX, 7–8). Se înțelege că această problemă este departe de a fi elucidată, ea necesitând a fi temeinic studiată. În orice caz, în sânul comunității nu a existat o egalitate adevărată. Dimpotrivă, în toate domeniile se vădește o ierarhie riguroasă după vârstă, rang, cin preoțesc și vechime în comunitate. La adunări, de exemplu, locurile se ocupau într-o ordine precisă, stabilită în funcție de vârstă și rang, iar oratorii puteau lua cuvântul numai în ordinea în care erau înscriși în tabelul membrilor comunității. Această structură ierarhică este limpede exprimată în formula: „Cel mai mic să-l asculte pe mai marele [său]” (1QS VI, 2).
Viața internă și comportarea membrilor erau reglementate cu cea mai mare strictețe și în cele mai mici amănunte. Pentru orice încălcare a regulilor vinovații erau pedepsiți, de obicei, cu excluderea pe un anumit termen. Am arătat mai înainte ce pedeapsă se aplica celor care la intrarea în comunitate tăinuiau o parte din avere. Iată alte câteva exemple de pedepse pentru încălcarea regulilor stabilite. Cel ce întrerupea cuvântarea unui membru al obștii era pedepsit cu excluderea pe 10 zile: cine adormea în timpul adunării era exclus pe 30 de zile; cine părăsea de trei ori, nemotivat și fără permisiune adunarea, era exclus pe 10 zile, iar dacă pleca în pofida interdicției, pedeapsa se majora la 30 de zile; cine scuipa pe jos în locul adunării era exclus pe 30 de zile. Dezgolirea trupului (dacă vinovatul nu era grav bolnav) se pedepsea cu excluderea pe șase luni. Purtarea necuviincioasă cu preoții atrăgea după sine excluderea pe un an, dar dacă jignirea nu era făcută cu bună știință, ci se datora unei rătăciri, vinovatul scăpa cu numai șase luni.
Pentru mânie și nestăpânire în raporturile cu ceilalți membri pedeapsa era de un an pentru rostirea unui cuvânt de ocară – 3 luni; pentru calomnierea unui membru al obștii – un an; pentru o plângere nedreaptă împotriva unui tovarăș – șase luni; pentru tăinuirea meșteșugului și cunoștințelor sale – șase luni; pentru cârtire împotriva rânduielilor obștii – excluderea definitivă. Aceeași pedeapsă – excluderea definitivă – îl aștepta pe cel ce blestema Pentru lașitate și trădarea regulilor de temelie ale obștii se prevedea excluderea pe doi ani, dar dacă vinovatul avea o vechime de 10 ani în comunitate, el era exclus definitiv. Statutul prevede verificarea anuală „a sufletului și a activității” tuturor membrilor, „pentru ca fiecare să fie înălțat potrivit cu înțelepciunea sa și cu curățenia drumului său și pentru ca fiecare să fie îndepărtat (wl’hry?) după păcatele sale” (1QS V, 24). Verificarea anuală se făcea, probabil, după o anumită procedură (cf. II, 19–25).
Ordinea primirii de noi membri – noviciatul – era de asemenea strict reglementată. Novicii aveau și un nume special – mitnaddĕbīm (respectiv nōdebīm), derivat din verbul ndb, care înseamnă „a jertfi”, „a face ceva de bunăvoie”. Prin analogie cu folosirea acestui cuvânt în Biblie (vezi, de exemplu, cartea a doua a Cronicilor 17, 16 unde Amasia, fiul lui Zicri, este numit mtndb lyhwh, adică cel „care de bunăvoie s-a făgăduit Domnului”) el trebuie tradus prin „cel ce se jertfește”, „cel ce s-a făgăduit de bunăvoie” sau „cel ce intră de bunăvoie”. Termenul este interesant pentru studierea concepțiilor qumranienilor despre raportul dintre determinismul universal, adică al predestinării tuturor acțiunilor omului, și indeterminismul hotărârii de a intra în comunitate (adică hotărârea depindea exclusiv de liberul arbitru). Novicii se mai numesc și: „cei ce trec în Legământ” (h’wbrym bbryt), „cei ce vin în Legământ” (b’y hbryt), „cei ce intră în statutul obștii” (hb’ym bsrk hyhd). Procedura primirii noilor membri comporta, probabil, trei etape succesive. În primul rând, „supraveghetorul celor mari” verifica „priceperea și faptele” (cu alte cuvinte, cunoștințele și purtarea – N. TRAD.) novicelui care își exprima dorința de a intra în comunitate și îl familiariza cu legile și regulile comunității. Durata acestei etape nu era limitată la un anumit termen. După ce novicele își însușea toate înțelepciunile cuprinse în învățătura comunității, el se prezenta în fața adunării „rabbim“-ilor, care îl supuneau unui examen amănunțit Dacă prin hotărârea „sorților”, adică a adunării generale, novicele era primit în rândul obștii, aceasta încă nu însemna sfârșitul încercărilor. Astfel, în cursul primului an el „nu se atingea de curățenia celor mai mari”, expresie ce trebuie, pare-se, înțeleasă în sensul că nu participa la abluțiunile rituale și la mesele în comun. De asemenea, în primul an avutul novicelui nu „se amesteca” cu avutul comunității. Statutul nu ne dă niciun fel de detalii cu privire la condițiile în care locuia novicele și nu ne spune nici cum și cu ce se hrănea el. Această etapă dura deci un an și era urmată de o nouă verificare a „sufletului și a faptelor” novicelui. Dacă și de astă dată rezultatele erau favorabile, atunci se trecea la inventarierea avutului său și i se permitea să participe la activitatea de muncă a comunității. Dar timp de încă un an novicele nu era admis la mesele comune. Abia după expirarea celui de-al doilea an de încercare, la capătul căruia venea o nouă „verificare” și se hotărau din nou „sorții” tot prin votul adunării generale, novicele devenea, în sfârșit, membru cu drepturi depline, avutul său „se amesteca” cu avutul comunității, iar „sfatul și judecata lui” aparțineau comunității, adică era chemat să ia parte la rezolvarea treburilor obștii, în cadrul adunărilor rabbimilor.
Primirea noilor membri era însoțită de o anumită ceremonie, descrisă în Statut (I, 11 – II, 18). În timpul ceremoniei preoții povesteau despre binefacerile lui Dumnezeu, iar leviții înșirau toate păcatele împărăției lui Belial. Apoi preoții blagosloveau pe toți oamenii „sorții lui Dumnezeu”, iar leviții îi blestemau pe toți oamenii morții lui Belial”. La sfârșitul tuturor binecuvântărilor și afuriseniilor, novicele trebuia să spună „Amin”. Poate că primirea definitivă a noilor membri era însoțită și de o abluțiune rituală, la care, după cum știm, novicele nu avusese până atunci acces. Toate aceste reguli ale inițierii se referă la primirea de noi membri care intră în comunitate din afară. În ceea ce privește acordarea de drepturi depline persoanelor născute în comunitate, nu dispunem decât de o singură indicație, în textul „Celor două coloane”: tinerii devin membri cu drepturi depline ai comunității după împlinirea vârstei de 25 de ani (I, 12). În manuscrisele cunoscute până în prezent nu găsim niciun fel de alte amănunte sau descrieri ale ceremonialului ce însoțea acest act.
Tabloul vieții familiale a membrilor comunității de la Qumran ne este deocamdată neclar, deoarece relatările izvoarelor sunt contradictorii. În Statut nu se spune niciun cuvânt despre căsătorie și viața familială, dar nici despre ascetism sau celibat. În schimb, în Documentul de la Damasc găsim o indicație neechivocă despre viața familială a membrilor comunității: „Și dacă ei se vor așeza în tabere, potrivit rânduielilor țării, să se căsătorească, să nască copii și să se poarte cum cere învățătura (Thora)” (VII, 6–7). În textul „Celor două coloane” sunt pomenite femeile și copiii, și se precizează că bărbații se pot căsători numai de la vârsta de 20 de ani.
„Să fie adunați toți cei ce au intrat [în comunitate], de la copii mici până la femei, și să li se citească cu glas tare toate rânduielile Legământului” (I, 4–5). Iar mai departe scrie: „Și să nu se apropie de femeie ca să o cunoască în patul dragostei înainte de a împlini două [ze]ci de ani“ (I, 9–10). Primele săpături efectuate pe locul cimitirului comunității au scos la iveală, după cum am mai spus, schelete de femei și copii, fie ele și puține la număr. Așadar, nu credem că există suficiente temeiuri pentru a vorbi despre „mănăstirea de la Qumran” sau departe „călugării” de la Qumran și de a extinde acești termeni la întreaga comunitate, așa cum procedează numeroși autori. Nu este exclus ca în manuscrisele de la Qumran să fie oglindite concepțiile față de căsătorie fie a două secte diferite, fie a uneia și aceleiași secte, dar în două etape ale dezvoltării ei. Dacă s-ar dovedi că în cadrul comunității de la Qumran exista o „ramură” sau o grupare a „adepților celibatului”, aceasta ar fi o dovadă în plus că doctrina qumranienilor se abătea de la iudaismul oficia, căruia celibatul i-a fost întotdeauna străin, ba mai mult chiar, era considerat ca fiind împotriva firii.
O dovadă pregnantă a amplorii divergențelor dintre secta de la Qumran și iudaismul oficial, ai cărui reprezentanți erau preoții de la Ierusalim, este calendarul comunității. Că obștea de la Qumran avea un calendar propriu reiese, în primul rând, din comentariul la Cartea lui Habaccuc, unde se spune că „preotul necinstit” (poate că sub acest termen trebuie înțeles marele preot al templului de la Ierusalim), oropsindu-l pe „învățător”, a venit la locul izgonirii sale (a „învățătorului” – n. trad.) în ziua judecății (XI, 4 și urm.). Dar absența din templu a marelui preot în ziua judecății era de neconceput dacă membrii comunității de la Qumran ar fi sărbătorit-o la data oficială, fiindcă în ziua acestei sărbători deosebit de importante marele preot nu părăsea nicio clipă templul! În urma unor studii speciale s-a stabilit că membrii comunității de la Qumran aveau un calendar care se deosebea de cel adoptat oficial în Iudeea și totodată se apropia de calendarul consemnat în cărțile apocaliptice ale Jubileelor și Enoh. După cum știm, la Qumran s-au găsit fragmente ale acestor cărți, în limba originalului, și deci ele figurau în biblioteca comunității de aici. În Documentul de la Damasc (XVI, 34) există o referință la Cartea Jubileelor, ceea ce înseamnă că Documentul este cronologic posterior Jubileelor. Or, după datele calendaristice din Cartea Jubileelor (6, 22–38), anul avea 364 de zile (12 luni x 30 + 4 zile suplimentare) grupate în 52 de săptămâni.
Și în calendarul comunității de la Qumran anul avea 364 zile (12 x 30 + 4) sau 52 de săptămâni. Cele 4 zile suplimentare se adăugau, câte una, la ultima lună a fiecărui trimestru; prin urmare, aceste patru luni aveau 31 de zile, iar restul de 8 luni – 30 de zile.
Calendarul descris mai sus are două particularități: anul nou începea întotdeauna într-o miercuri și toate sărbătorile cădeau întotdeauna la aceeași dată și în aceeași zi a săptămânii. Diferența dintre anul calendaristic (364 zile) și anul solar (care are aproximativ 365 1/4 zile) era, pare-se, recuperată la fiecare 49 de ani, când la anul calendaristic se adăugau toate zilele lipsă (61 de zile).
Din minuțioasele cercetări întreprinse de Barthélemy, Jaubert, Talmon și alți oameni de știință, reiese că la baza calendarului de la Qumran stă calendarul solar adoptat în Iudeea înaintea cuceririi babiloniene (adică înaintea anului 586 î.Ch.) și preluat, probabil, la rândul său, de la egipteni. După robia babiloniană a fost introdus un nou calendar oficial, adoptat de farisei și saduchei, conform căruia se săvârșeau toate slujbele în templu și se prăznuiau toate sărbătorile. Noul calendar era luno-solar și provenea din calendarul babilonian, căruia i se aduseseră corective după calendarul grecesc în perioada elenismului. Fără a intra în amănuntele complicate ale acestei probleme, menționăm că existența unui calendar propriu, diferit de cel oficial, are o importanță deosebită. După unele date, membrii comunității de la Qumran calculau în alt chip și începutul zilei. Astfel, se pare că la Qumran ziua începea o dată cu răsăritul soarelui, pe când în restul Iudeei se considera că ziua începe seara, după apusul soarelui. Divergențele dintre cele două calendare făceau inevitabilă necoincidența sărbătorilor, a posturilor și a tuturor celorlalte ritualuri religioase și, firește, îngreuiau bunul mers al relațiilor economice. În consecință, faptul că membrii comunității de la Qumran foloseau un calendar propriu ne permite să presupunem că în calea bunului mers al relațiilor economice și religioase dintre comunitatea de la Qumran și lumea iudaismului oficial, reprezentat prin cultul templului, se ridicau obstacole deloc neglijabile.
O altă chestiune de un netăgăduit interes, aflată în strânsă legătură cu problema calendarului, este aceea a atitudinii membrilor comunității de la Qumran față de jertfele și sacrificiile rituale aduse în templu, unul dintre cele mai importante elemente ale cultului templului. Faptul că obștea de la Qumran folosea un calendar diferit de calendarul oficial al preoților de la Ierusalim face din capul locului imposibilă participarea membrilor comunității la cultul templului, dar lasă deschisă problema atitudinii lor principiale față de ritualul aducerii de jertfe și a sacrificării lor pe altar. Din păcate, studiul filologic al textelor de la Qumran nu permite, în stadiul lui actual, să se rezolve această problemă extrem de importantă. Dacă ar fi să judecăm după unele pasaje din Documentul de la Damasc și din sulul „Războiului” (II, 5), autorii acestor lucrări nu respingeau în principiu ritualul sacrificării jertfelor în templu. Dar, întrucât templul se găsea în mâinile clerului „necinstit” și fusese pângărit de el, aducerea de jertfe în templu era vremelnic imposibilă și trebuia amânată până în „zilele din urmă” când fiii luminii vor obține victoria definitivă asupra necredincioșilor din împărăția lui Belial. Allegro și Cross sunt de părere că membrii comunității de la Qumran organizaseră un cult propriu al jertfelor, însă ipoteza lor nu se sprijină pe argumente convingătoare. Singurul pasaj din Statut unde se vorbește despre sacrificii (IX, 3–5) poate fi interpretat, conform legilor gramaticale, în diferite feluri. Oricum am înțelege însă pasajul respectiv, cert este că în el se dă prioritate „duhului sfânt”, „dreptății și căii desăvârșirii” asupra „jertfelor arderii-de-tot“ și a „grăsimii de jertfă”. În prezent singura ipoteză de lucru fundamentată este cea amintită mai sus: deoarece „pângărirea” templului făcea imposibilă aducerea de jertfe, qumranienii au găsit o soluție în suspendarea vremelnică a sacrificiilor „plăcute lui Dumnezeu”, ele urmând a fi reluate în „vremurile viitoare”; iar pentru „vremurile de față” le-au „înlocuit” cu „bunele moravuri” și cu „curățenia sufletească”, prescripții care concordă întru totul cu binecunoscutele apeluri ale prorocilor. Și dacă această ipoteză se va dovedi a fi justă, atunci membrii comunității de la Qumran s-au apropiat mult de doctrina „jertfelor duhovnicești” (Πνευματιχαί υνσίαι) proclamată de Noul Testament (vezi, de exemplu, Prima epistolă sobornicească a apostolului Petru II, 5) în locul jertfelor sângeroase. Divergențele dintre concepțiile religioase ale comunității de la Qumran și iudaismul oficial și-au găsit expresia și în ritualul de înhumare practicat la Qumran, care se deosebea de ritualul adoptat pe atunci de iudei.
Ritualul abluțiunilor – baptismul – juca un rol de seamă în viața religioasă de zi de zi a comunității de la Qumran. Ne-o atestă atât vasta rețea de cisterne și bazine de apă din incinta edificiului central de la Khirbet Qumran, cât și prescripțiile din manuscrise. Abluțiunile rituale se făceau, probabil, nu atât în bazine, cât mai ales – firește, în funcție de anotimp – în pârâiașele din împrejurimi și iezerele formate de izvoarele de 


la Ain Feshkha. În Documentul de la Damasc se interzice efectuarea abluțiunilor în apele curgătoare prea puțin adânci, unde apa nu acoperă goliciunea omului (X, 11–12). În această ordine de idei, semnalăm relatarea lui Josephus Flavius după care, în timpul abluțiunilor, bărbații își acopereau mijlocul cu un ștergar de pânză (Războiul iudeilor, II, 8, 5 § 129). Vorbind despre acea ramură a esenienilor care admiteau căsătoria, Josephus Flavius scrie că „soțiile lor se scaldă în cămăși, iar bărbații în șorțuri” (ibidem, II, 8, 13, § 161). Din păcate, alte amănunte ale ritualului nu ne sunt cunoscute.
Cea mai interesantă particularitate a ritualului qumranian al abluțiunilor consta în aceea că ele trebuiau obligatoriu să fie precedate de actul pocăirii și al „curățirii duhului”. Cu alte cuvinte, după părerea ideologilor comunității de la Qumran, abluțiunile rituale aveau eficiență numai dacă erau precedate de pocăință, de purificarea sufletului. Astfel, dacă abluțiunile rituale ale novicelui nu sunt precedate de deplina lui pocăire, atunci „să nu intre în apă, pentru ca să nu se atingă (apoi) de curățenia oamenilor cucernici, fiindcă el (adică novicele – I.A.) nu se va curăța (prin apă), dacă nu se va înturna de la cele rele” (1QS V, 13–14). Din pasajul citat reiese că abluțiunile rituale ca atare sunt mai puțin importante decât evlavia și credința în învățătură. Tot în statut se spune că cel ce disprețuiește regulile comunității „nu este demn de iertare și nu se va curăța prin apa curățirii, nu va fi sfințit de mări și de râuri, nu va fi curățat de toată apa abluțiunilor, necurat, necurat fi-va în toate zilele cât timp nu va urma legile Domnului… căci căile omului se răscumpără prin duhul sfatului dat de adevărul lui Dumnezeu” (III, 4–6).
După cum știm, o altă caracteristică a organizării interne a comunității de la Qumran consta în luarea mesei în comun. Această rânduială decurge din întreg modul de viață al comunității, bazat pe principiul colectivismului; întrucât se muncea în comun, iar avutul alcătuia, de asemenea, un bun obștesc, firesc era ca și masa să fie comună. Totodată trapezele aveau un pronunțat caracter religios. Într-adevăr, toate mesele începeau cu ritualul binecuvântării pâinii și a vinului (mai precis – a mustului). Binecuvântarea franceză verbul baptiser – a boteza și substantivul baptême – botez, precum și denumirile sectelor „baptiști” și „anabaptiști”.
era rostită în mod obligatoriu de preot în „Cele două coloane” se spune că absolut nimeni nu are voie să întindă mâna după pâine mai înainte ca preotul să o fi binecuvântat (II, 18–19; cf. 1QS VI, 5–6). Tot în textul „Celor două coloane”, despre care se crede că ar avea o orientare eshatologică, citim că binecuvântarea pâinii și a vinului la începutul trapezei este săvârșită în primul rând de preot și de „mesia lui Izrail” (?) (II, 19–21).
Timpul liber, adică timpul rămas după îndeplinirea îndatoririlor de muncă și după luarea mesei, era consacrat rugăciunilor și studierii – bineînțeles, tot în colectiv – a cărților sfinte și a legiuirilor comunității. Statutul prevede că o treime din fiecare noapte trebuie rezervată citirii cărților, tâlcuirii legilor și rostirii binecuvântărilor (VI, 7).
În orele de veghe se citeau și se comentau cărțile biblice (poate că tocmai astfel au luat naștere comentariile ajunse până la noi) și lucrările originale ale comunității, se înălțau rugăciuni (psalmi, imnuri) și se rosteau binecuvântări de tipul celor ce ni s-au păstrat în prima peșteră de la Qumran (vezi 1Q28b). Faptul că acestor activități le erau rezervate ore de noapte („rabbimii să fie treji laolaltă o treime din toate nopțile anului”) se datorește, probabil, lipsei de timp liber în cursul zilei, fiindcă se pare că, asemenea esenienilor descriși de Filon și Flavius, membrii comunității de la Qumran munceau de la răsăritul până la apusul soarelui. Și dacă nu uităm că după încetarea muncii aveau loc abluțiunile rituale obligatorii, urmate de luarea mesei, atunci nu ne vom mira că pentru celelalte îndeletniciri nu rămânea decât „o treime din noapte”.
În manuscrisele care ni s-au păstrat nu sunt specificate sărbătorile – cu excepția zilei de sâmbătă – și nici felul prăznuirii lor. Postul „zilei atotiertării” – (yõm hakkipūrīm; yōm șōm, Qphab, XI, 7–8) este menționat fără niciun fel de amănunte. În schimb, în Documentul de la Damasc se reglementează în cele mai mici detalii prăznuirea sâmbetei. Aici găsim numeroase interdicții referitoare nu numai la prescripția de a nu munci (în ziua de sâmbătă se interzice nu numai să muncești, ci și să vorbești despre munca ce urmează a fi săvârșită în dimineața zilei următoare) și de a nu pregăti de mâncare („nimeni să nu mănânce în ziua de sâmbătă din ce nu a pregătit dinainte”), dar și la cele mai neașteptate amănunte. Bunăoară, sâmbăta nu se cade să dai ajutor unei vite care naște, sau să scoți cu frânghii, scări sau alte unelte pe un om căzut într-o groapă. Prin rigurozitatea lor, prescripțiile Documentului de la Damasc referitoare la reglementarea odihnei de sâmbătă amintesc îndeaproape prescripțiile similare din Cartea Jubileelor (interdicția de a săvârși sâmbăta orice fel de muncă, de a vinde sau de a cumpăra ceva, de a muta lucruri dintr-o casă în alta, de a folosi apă care nu a fost pregătită cu o zi înainte etc.) De aceea, menționarea Cărții Jubileelor în Documentul de la Damasc nu este deloc întâmplătoare.
Dintre interdicțiile alimentare, în Documentul de la Damasc figurează una singură: „să nu-și pângărească sufletul mâncând orice vietate și târâtoare, de la larvele albinelor până la vietățile ce se târăsc în apă, iar peștele să-l mănânce dacă este tăiat de viu și sângele lui s-a scurs” (XII, 11–14). În continuare citim: „Iar lăcustele de orice soi trebuie aruncate vii în foc sau în apă, căci aceasta este legea facerii lor” (XII, 14–15), de unde rezultă că lăcustele erau folosite în alimentație. De altfel, și în Evanghelia cea de la Matei, se spune că atunci când propovăduia în „deșertul Iudeei”, Ioan Botezătorul se hrănea cu „lăcuste și miere sălbatică” (3, 4). Poate că în cărțile care nu ni s-au păstrat să fi existat prescripții mai detaliate privind prăznuirea sărbătorilor și regimul alimentar. În orice caz, în această problemă regulile comunității urmau îndeaproape iudaismul fariseic.
Numeroasele și amănunțitele prescripții referitoare la relațiile și legăturile reciproce cu „oamenii pieirii” urmăreau izolarea riguroasă a membrilor comunității de toți oamenii aflați în afara ei și reliefează caracterul ei închis. Acest caracter și-a găsit expresia în concepțiile ideologice ale comunității, cu care vom face cunoștință în cele ce urmează.

Concepțiile Ideologice

Concepțiile ideologice ale membrilor comunității de la Qumran erau pătrunse în întregime de sistemul reprezentărilor și credințelor lor religioase. De aceea, este absolut firesc ca în reprezentările religioase să se fi oglindit și concepțiile sociale ale comunității. În momentul de față nu avem posibilitatea să schițăm decât tabloul de ansamblu al concepțiilor ideologice ale comunității de la Qumran, tablou care, în mod inevitabil, va fi revizuit și precizat pe măsura publicării manuscriselor încă nedescifrate (mai ales a celor găsite în peștera a patra) și a progresului ce se va realiza în interpretarea filologică a textelor deja publicate.
Membrii comunității de la Qumran alcătuiau una dintre numeroasele secte iudaice. Ea a luat ființă și s-a dezvoltat pe terenul iudaismului. Ne-o dovedește întreaga bibliotecă a comunității, cu numeroasele-i copii după cărțile biblice, cu preferința acordată literaturii prorocilor, în special cărților lui Isaia, Iezechil și altor opere cu caracter profetic, ne-o dovedesc repetatele îndemnuri de a respecta cu scrupulozitate legea lui Moise. Dar, pentru o înțelegere cât mai temeinică și mai adecvată a naturii și a esenței acestei comunități, este important să stabilim nu atât trăsăturile de asemănare dintre concepțiile comunității de la Qumran și cele ale iudaismului oficial – trăsături firești și necesare – cât mai ales deosebirile, divergențele dintre ele. Aceste divergențe s-au concretizat în izolarea socială și religioasă a comunității de la Qumran de restul societății iudaice și de cultul templului. În Documentul de la Damasc citim: „Și după împlinirea acestui soroc, corespunzător numărului acestor ani, nu trebuie să ne mai unim cu casa lui Iuda, ci fiecare sa stea la postul său“ (ad litteram, „în cetatea sa“ – ’yš’l mșwdw- IV, 10–12). Necesitatea separării de iudaism (de casa lui Iuda) este argumentată de autorul Documentului de la Damasc în felul următor: „Și în toți acești ani Belial va fi trimis împotriva lui Izrail, așa cum a grăit Dumnezeu prin [gura] prorocului Isaia, fiul lui Amos: Urgia și groapa și plasa pentru tine, locuitor al pământului – se au în vedere cele trei capcane ale lui Belial, despre care Levi, fiul lui Iacob, a spus că i-au servit lui Belial pentru a prinde în ele pe Izrail… prima capcană este preacurvia, a doua – bogăția, a treia – pângărirea templului” (IV, 12–18).
Opunându-se iudaismului oficial, membrii comunității de la Qumran considerau că toți adepții cultului oficial sunt niște renegați nelegiuiți, iar ei (qumranienii – n. trad.) se identificau cu „adevăratul Izrail”. Comunitatea de la Qumran cerea să se respecte legea lui Moise, înțelegând prin aceasta „întoarcerea la legea (Thora) lui Moise” (1QS V, 8), așa cum era ea interpretată de doctrinarii comunității (ibidem, V, 9–10). Numai existența unor divergențe profunde față de iudaismul oficial poate oferi o explicație satisfăcătoare unor fapte ca: adoptarea unui calendar propriu, refuzul qumranienilor de a participa la cultul templului, atribuirea unui nou conținut ritualului abluțiunilor, modificarea ritualului înmormântării și identificarea de către qumranieni a casei lui Iuda cu împărăția lui Belial. Toate aceste divergențe ne atestă că în cadrul comunității de la Qumran predominau concepții ideologice originale, diferite de cele unanim recunoscute.
Cea mai caracteristică particularitate a sistemului concepțiilor sociale și religioase al comunității de la Qumran constă în recunoașterea unui dualism riguros, atât pe plan cosmic, cât și pe plan etico-social. Conform doctrinei religioase a comunității de la Qumran, lumea a fost dintotdeauna împărțită în două tabere sau împărății, aflate în veșnică dușmănie și luptă: 1) împărăția luminii, a credinței și a dreptății, și 2) împărăția întunericului, a răului, a necredinței și a nedreptății. În fruntea împărăției luminii se găsește arhanghelul Mihail, iar în fruntea împărăției întunericului se află Belial, – „căpetenia întunericului”. Fiecare dintre împărății stăpânește peste oameni, ca și peste îngeri. Împărăției luminii îi aparțin numai membrii comunității de la Qumran, care, după cum știm, își ziceau chiar „fiii luminii”, iar împărăției întunericului îi aparținea tot restul omenirii, așa-numiții „fii ai întunericului”. Între cele două tabere vrăjmașe se desfășoară o luptă seculară. În cele din urmă, ea se va încheia cu înfrângerea zdrobitoare a întregii tabere a întunericului și a răului și cu triumful „fiilor luminii”. Această doctrină dualistă stă la baza concepțiilor religioase ale comunității de la Qumran.
Principiile ideologice ale comunității de la Qumran sunt expuse, într-o măsură sau alta, în diferitele lucrări ale qumranienilor găsite printre manuscrisele din peșteri. După cum știm, apoteoza luptei eterne dintre împărăția luminii și împărăția întunericului este zugrăvită pe larg în așa-numitul sul al „Războiului”, iar doctrina dualistă este expusă deosebit de limpede și de complet în Statut (III-IV), în cele ce urmează reproducem câteva fragmente din Statut, în traducerea lui K.B. Starkova.
„De la Dumnezeul științei este tot prezentul și viitorul. Înainte ca ei (oamenii – n. trad.) să fi luat ființă, el le-a îndrumat toate gândurile, și în viața lor ei își împlinesc faptele spre a da mărturie despre sine, potrivit cu măreața lui năzuință și acele fapte nu pot fi schimbate. În mâna lui sunt legile întregului… El l-a făurit pe om ca să stăpânească lumea și i-a dat două duhuri, ca să se călăuzească după ele până la sorocul de dânsul însemnat. Acestea sunt duhurile Adevărului și Strâmbătății. Din cortul luminii se trage spița Adevărului și din izvoarele întunericului se trage spița Strâmbătății. În mâinile stăpânitorului luminii se află puterea asupra tuturor fiilor Credinței și pe căile luminii umbla-vor ei. În mâna îngerului întunericului se află toată puterea asupra fiilor Strâmbătății, și ei vor umbla pe căile întunericului. De la îngerul întunericului vine rătăcirea tuturor fiilor Credinței, toate păcatele, greșelile, vinile și faptele lor păcătoase, datorită puterii sale, potrivit tainelor lui Dumnezeu, până la sorocul lui (adică până la sorocul fixat de Dumnezeu – n. trad.). Și toate pedepsele și vremurile de nenorociri sunt sub puterea urgiei sale (a îngerului Strâmbătății n. trad.). Și toate duhurile sorții sale ființează spre a sta împotriva fiilor luminii. Dar Dumnezeul lui Izrail și îngerul dreptății sale îi ajută pe toți fiii luminii. Și El (Dumnezeu – n. trad.) a făurit duhurile luminii și întunericului și pe ele a întemeiat orice faptă… Și duhul smereniei, al răbdării, binele veșnic, gândirea, înțelegerea și puternica înțelepciune, care dă credință în toate faptele Domnului și se bizuie pe mulțimea milosteniilor sale, și duhul cunoașterii în toate năzuințele cele bune, zelul pentru legile dreptății și gândul cel sfânt în nezdruncinată râvnă, și mila față de toți fiii adevărului, și curățenia slavei, care se scârbește de toate ticăloasele uneltiri ale mârșăviei, și umbletul smerit în mijlocul vicleniei generale, și ascunderea, de dragul adevărului, a tainelor cunoașterii – iată povețele tainice ale duhului pentru toți fiii Adevărului [de pe] pământ și îndrumare pentru toți cei care pășesc pe el (pe pământ – n. trad.), pentru izbăvirea lor… Iar de duhul Strâmbătății ține setea de avuție, nepăsarea în slujirea credinței, necinstea, minciuna, mândria și trufia, înșelăciunea și viclenia, cruzimea și răutatea, nestăpânirea și multa prostie, și cutezanța spre fapte mârșave în duhul dezmățului, și căile murdare în slujirea necuratului, și cuvintele de ocară, orbirea ochilor și surzenia urechii, încăpățânarea și împietrirea inimii, care duc la bătătorirea tuturor căilor întunericului, vicleșugul răutăcios… Acesta este izvodul tuturor fiilor omului… De acum în vecii vecilor, căci Dumnezeu i-a pus măsură în măsură până la sfârșitul cel de pe urmă, juruind vrajba veșnică între taberele lor. Scârba de adevăr – iată treaba Strâmbătății și scârba de Strâmbătate – iată treaba Adevărului… Dar în tainele gândurilor sale și în preaslăvita lui înțelepciune, Dumnezeu a pus un capăt Strâmbătății și la sorocul hotărât o va stârpi pe vecie. Și atunci se va ridica pentru totdeauna Adevărul lumii, căci ea s-a murdărit [mergând] pe căile necinstei, pe timpul domniei Strâmbătății, până la sorocul hotărât pentru judecată. Atunci Dumnezeu va căli cu Adevărul său toate faptele bărbatului și va albi dintre fiii omului trupul care îi aparține, pentru a stârpi orice duh al Strâmbătății din mijlocul lor și pentru a-i curăța cu duhul său sfânt de toate faptele necinstite… Și astăzi se învrăjbesc duhul Dreptății cu duhul Strâmbătății în inima omului, silindu-l să meargă când pe drumul înțelepciunii, când pe cel al prostiei. Și cât adevăr și dreptate este în moștenirea omului, atât urăște el Strâmbătatea. Iar câtă este în moștenirea lui partea Strâmbătății, din pricina căreia se poartă necinstit atât se scârbește de Adevăr… Căci măsură pentru măsură Dumnezeu le-a pus până la sfârșitul hotărât și făurirea noii [lumi]. Și El știe întinderea faptelor lor pentru toate sfârșiturile…”
După cum am mai spus, doctrina dualistă a fost baza și esența întregii concepții despre lume a comunității de la Qumran. Dar dualismul ca atare nu este o creație originală a comunității de la Qumran. Din istoria religiilor antice se știe că pentru prima dată această doctrină a apărut în religia vechilor iranieni, mai precis în învățătura legendarului Zoroastru (Zarathustra). Religia zoroastrismului a trecut printr-o îndelungată evoluție istorică. În forma ei inițială, pe care o cunoaștem așa cum a intrat în părțile cele mai vechi din „Avesta” – în „Gathe”, predici versificate atribuite lui Zarathustra – doctrina zoroastristă este un exemplu strălucit de dualism consecvent și absolut Zoroastrismul considera că lumea este împărțită în două principii absolut autonome și egale în drepturi: principiul binelui și luminii, creat și condus de „duhul înțelepciunii” – Ahura-Mazda – și principiul răului și întunericului, creat și condus de „duhul răului” – Angra-Mainyu. Între aceste două principii se dă o luptă veșnică, care va trebui să se încheie cu victoria definitivă a lui Ahura-Mazda. Iar datoria oamenilor este de a contribui prin toate mijloacele și cu toate forțele la triumful binelui asupra râului. Pe timpul dinastiei Ahemenizilor (secolele VI-IV î.Ch.) doctrina zoroastristă a suferit modificări și a căpătat forma „zervanismului” (de la cuvântul zervan din persana veche, care înseamnă „timp infinit” sau „nemărginirea timpului”) potrivit căruia „duhul bun”, Ahura-Mazda (Ormuz), și „duhul rău”, Angra-Mainyu (Ahriman), sunt feciori gemeni ai „timpului infinit”. Fiind deopotrivă de puternici, fiecare dintre ei va domni câte trei mii de ani. După 6000 de ani între cele două duhuri, adică între bine și rău, se va da lupta hotărâtoare. Nu este lipsită de interes compararea acestei reprezentări zoroastriste cu „planul” operațiilor militare din sulul „Războiului”, potrivit căruia taberele fiilor luminii și fiilor întunericului vor repurta alternativ victoria în șase bătălii și abia a șaptea bătălie va aduce fiilor luminii victoria definitivă.
Și în sistemul zervanismului oamenii sunt datori să dea ajutor binelui, dar, spre deosebire de zoroastrismul clasic, zervanismul admitea posibilitatea răscumpărării din puterea „duhului cel rău” prin sacrificii de îmbunare. Ulterior religia zoroastristă s-a complicat, preluând și incluzând idei și reprezentări noi, dintre care concepția eshatologică maniheistă (secolul al III-lea d.Ch.) despre „taine” și despre sfârșitul lumii, legat de venirea „mântuitorului” și de învierea morților, prezintă un deosebit interes pentru istoria iudaismului și a creștinismului. Un interes incontestabil pentru studiul istoriei acestor doua religii îl prezintă și condamnarea sacrificiilor sângeroase de către doctrina zoroastristă.
Există oare temeiuri pentru a presupune că zoroastrismul a exercitat o influență directă sau indirectă asupra ideologiei comunității de la Qumran? Nu cumva qumranienii au împrumutat unele reprezentări ale zoroastrismului prin intermediul cărților Vechiului Testament? Se știe că după robia babiloniană, adică din secolele V-IV î.Ch., iudaismul a fost puternic influențat de vechea religie iraniana. După toate probabilitățile, se pare că originea concepțiilor dualiste ale qumranienilor nu poate fi atribuită în întregime Vechiului Testament. În literatura biblică din perioada preelenistică, concepția dualistă este foarte vag conturată, de pildă credința în existența Satanei și a îngerilor buni. În literatura Vechiului Testament, forțele binelui și ale răului se află însă în puterea absolută a lui Iehova. În această privință este semnificativă povestirea despre regele Ahava și prorocul Miheia din Cartea întâi a Regilor, XXII, 19–24, unde se spune că „duhul minciunii” se afla în deplina putere a lui Dumnezeu Savaot Mai mult chiar, unele pasaje din cartea prorocului Isaia, mai precis din partea numită Isaia II, par să aibă o orientare polemică împotriva doctrinei dualiste. Bunăoară, autorul capitolului 45 din Cartea profetului Isaia exclamă: „Eu întocmesc lumina și plămăduiesc întunericul; eu sunt cel ce urzește pacea și aduce restriștea. Eu sunt Domnul care face toate acestea” (45, 7; vezi și 44, 6–7). Este adevărat că existența obiectivă și evidentă a râului în lume a obligat și teologia biblică să se ocupe de cauzele și originea râului și a nedreptății. Explicația biblică este că opoziția, contradicția dintre bine și rău există numai printre oameni, sub forma cucerniciei și a necredinței și că, firește, Dumnezeul unic, creatorul și începutul tuturor lucrurilor, este și făuritorul răului, dar că el (răul – n. trad.) decurge din faptele omului însuși. Abia mai târziu, în perioada elenistică, în lucrările din secolele III-II î.Ch. Tendințele dualiste încep să se reliefeze mai pregnant Astei, în Eclesiast (7, 14) citim: „În zi de fericire fii plin de voie bună, iar în zi de nenorocire socotește-te că și pe una și pe cealaltă tot Dumnezeu le-a făcut așa încât omul să nu găsească nimic de cârtit de pe urma lui Dumnezeu”. Opoziția dintre bine și rău este relevată mai limpede și mai profund de Ben-Sira: „Față în față cu râul stă binele, față în față cu moartea stă viața așijderea în fața celui cucernic stă păcătosul, iar în fața luminii stă întun[ericul]; privește astfel la toate câte a făcut Cel Prea Înalt: ele sunt perechi-perechi, una împotriva celeilalte” (33, 14). Recunoscând dualismul ca fenomen 37 general, de ordin cosmic, Ben-Sira, asemenea autorului Eclesiastului, consideră că atât răul, cât și binele pornesc de la Dumnezeul unic, ceea ce îi permite să rămână în cadrul unui monoteism riguros (vezi 33, 11–12). Trebuie să presupunem că tocmai astfel de lucrări ca Eclesiastul și „Înțelepciunea lui Ben-Sira“ au servit drept bază pentru dezvoltarea ulterioară a concepțiilor dualiste, concretizate în literatura apocaliptică și apocrifă de mai târziu. Este semnificativ că în biblioteca de la Qumran s-a găsit și un original al Cărții lui Ben-Sira.
Totuși, în teologia biblică dualismul nu numai că nu a jucat un rol primordial, ca în ideologia comunității de la Qumran, dar a avut și un caracter cu totul diferit Nicăieri în Biblie nu găsim nici măcar urmele unei opoziții atât de riguroase între forțele luminii și forțele întunericului, între bine și rău, după cum nu găsim nicio aluzie la lupta originară dintre aceste două forțe, luptă care ar alcătui conținutul întregii istorii a omenirii. De asemenea, Biblia nu conține nicio indicație cu privire la sfârșitul luptei dintre bine și rău, final pe care membrii comunității de la Qumran și-l reprezentau atât de concret Ca atare, se impune ipoteza că dezvoltarea concepției dualiste s-a făcut sub influența nemijlocită a surselor iraniene. Deocamdată în favoarea acestei ipoteze nu avem decât unele vagi indicații. Așa, de exemplu, fragmentul de la Qumran care conține „rugăciunea” regelui babilonian Nabonid (556–538 î.Ch.) ne dovedește că membrii comunității cunoșteau din sursă directă tradiția istorică babilono-persană. În sfârșit, în lucrările originale ale qumranienilor există cuvinte de origine iraniană. În speță, J.P. De Menasce a arătat că termenii nh šyr din sulul „Războiului” (1QMI, 9), și šn’byhm din Imnuri (III, 29) sunt cuvinte iraniene. Nu este exclus ca în comunitatea de la Qumran să fi pătruns emigranți din perioada târzie a imperiului persan. Se înțelege că numai în urma unor studii speciale se va putea preciza de care anume curent al zoroastrismului, mai bine zis de care etapă de dezvoltare a sistemului religios și filosofic al zoroatrismului, se leagă genetic concepția dualistă a comunității de la Qumran: de etapa timpurie a „Gathe“-lor atribuite lui Zarathustra, de zoroastrismul transformat în zervanism, sau de perceperea sintetică a ambelor curente. De asemenea, vor trebui precizate canalele prin care au pătruns în comunitatea de la Qumran ideile zoroastrismului, ca de altfel și literatura pseudoepigrafică și apocrifică de tipul Cărții lui Enoh și al Testamentului celor 12 patriarhi, prezente în biblioteca de la Qumran. Importanța acestei probleme pentru stabilirea căilor de pătrundere a ideilor zoroastrismului în creștinism adică pentru determinarea istorică concretă a uneia dintre verigile procesului de „sincretism”, este evidentă.
Pentru a înțelege mai bine natura și funcția socială a dualismului de la Qumran, trebuie să-l comparăm cu celelalte concepții dualiste din antichitate. Dualismul comunității de la Qumran se deosebește profund de dualismul platonian al sufletului cu trupul. După Platon, trupul (σωμα) este mormântul (σήμα) sufletului divin, acesta fiind ceva străin, de altă esență decât trupul. Opoziția dintre trup și suflet există și în literatura Noului Testament, mai ales în lucrările atribuite apostolului Pavel. În manuscrisele de la Qumran însă trupul nu este opus sufletului, ci alcătuiește împreună cu el un tot unitar, ale cărui acțiuni sunt predeterminate. Aici dualismul qumranian se apropie de cel iranian, care consideră că contradicția nu ține de esența omului, că ea nu rezidă în opoziția dintre „trupul-gazdă” și „sufletul-oaspete”, ci se află în afara individului – în lupta dintre forțele luminii și forțele întunericului. În alte privințe, dualismul qumranian se deosebește de cel iranian. În doctrina perșilor, împărăția luminii și împărăția întunericului, binele și răul sunt nu numai autonome, dar au fost chiar create de divinități diferite. Acest dualism consecvent poate fi numit absolut. În comparație cu dualismul absolut, dualismul comunității de la Qumran ne apare ca un dualism relativ, deoarece presupune existența unui Dumnezeu unic, creator și făuritor atât al împărăției întunericului și răului, cât și al împărăției luminii și binelui. În ceea ce privește substratul și conținutul social al concepției dualiste a comunității de la Qumran, ne raliem judicioasei observații a lui A.P. Kajdan, care consideră că ea „a fost expresia religioasă a dezaprobării rânduielilor pământești”. Vom vedea ulterior că această doctrină a slujit și la fundamentarea izolării sociale a comunității de la Qumran.
În strânsă legătură cu concepția dualistă se află și un alt element important al ideologiei qumraniene și anume doctrina predestinării. Această doctrină susține că, atunci când a creat împărăția „fiilor luminii” și „împărăția fiilor întunericului”, Dumnezeu a hotărât dinainte viitorul lor, toate acțiunile lor. Ideea predestinării este exprimată nu numai în pasajul citat mai înainte din Statut [III, 13–26 și IV, 1–25; vezi și XI, 11: „și din știința lui (sau „și în știința lui” – wbd’tw) s-au făurit toate, și în gândul lui pregătește toate câte sunt (pe lume) și în afara lui nimic nu se înfăptuiește”], ci și în alte lucrări. În Imnuri, de pildă, putem citi: „Înainte ca să-i fi creat cunoscut-ai faptele lor până în vecii vecilor, și nimic nu va fi făcut și nu va fi știut fără voia ta” (1, 7–8). Într-un alt imn se spune: „Căci tu l-ai făcut și pe cel drept-credincios și pe păcătos” (IV, 38). Iar în Documentul de la Damasc scrie: „Mai înainte ca ei să fi fost creați, Dumnezeu cunoștea faptele lor” (II, 7–8; vezi și V, 15–16). Așadar, cu toată existența anumitor deosebiri, suntem îndreptățiți să considerăm că ideea predestinării este prezentă în toate lucrările comunității. Contradicția evidentă dintre predeterminarea tuturor faptelor omului și răspunderea sa pentru păcatele săvârșite n-a găsit, pe cât se pare, o rezolvare consecventă, cum n-a găsit, de altfel, nici în literatura apocaliptică din acea perioadă. În Cartea lui Enoh, de pildă, ale cărei fragmente au fost descoperite în peșterile a 4-a și a 6-a, găsim următoarea afirmație: „Păcatul n-a fost trimis [de sus] pe pământ”, ci oamenii l-au urzit ei singuri, și de aceea cei ce săvârșesc păcate trebuie pedepsiți fără îndurare” (98, 4). Tot în Cartea lui Enoh se spune că „cerul” exercită un amănunțit control zilnic asupra purtării omului: „Toate păcatele se înscriu zilnic în cer, înaintea celui Atotputernic” (98, 7).
Din concepția dualismului originar și a predestinării derivă cel de-al treilea element caracteristic al ideologiei comunității de la Qumran – ideea „electivității”, credința că cei drept-credincioși, adică „fiii luminii” sunt „aleși” de pronia divină. Deosebirea dintre concepția qumraniană a „alegerii” și cea iudaică tradițională constă în aceea că iudaismul oficial susținea că întregul popor iudeu este un „popor ales”, pe când qumranienii considerau că alegerea se face individual și că „aleși” sunt numai membrii comunității lor. Prin urmare, concepția qumraniană promovează pe primul plan principiul moral („aleșii” sunt oamenii cu cea mai desăvârșită și mai morală purtare) în locul principiului „alegerii globale”, caracteristic iudaismului oficial. Este adevărat că și la qumranieni ideea „alegerii” continuă să fie legată de apartenența etnică („aleșii” se recrutează exclusiv dintre iudei). Se pare însă că în cartea qumraniană a „Tainelor” se face o cotitură mai hotărâtă în favoarea principiului pur etic.
Membrii comunității de la Qumran își ziceau „aleșii Domnului” (1QpHab X, 13) și „fiii proniei” 1QH VII, 20), iar obștii lor îi dăduseră numele de „alianța proniei” (10SI, 8) și „obștea aleasă de El” – ’dt bhyrw (4Qpps I, 5). Această „alegere” prin grația divină era și ea, firește, predeterminată de Dumnezeu. Dar dacă așa stau lucrurile, atunci și în concepția qumraniană există o contradicție internă. Pe de o parte, tot ce se întâmplă pe lume este riguros determinat, dinainte hotărât, iar, pe de altă parte, se recunoaște libertatea de voință a oamenilor, care optează singuri pentru una dintre soluțiile alternativei. Ori intră de bunăvoie în alianța dreptcredincioșilor, a „aleșilor” lui Dumnezeu, ori se alătură „fiilor pieirii”. Manifestarea libertății de voință își găsește expresia, între altele, în termenii mitnadděbīm și nōděbīm (cei ce se consacră de bunăvoie, cei ce trec de bunăvoie, adică intră de bunăvoie în comunitate).
Concepțiile religioase și filosofice ale comunității de la Qumran au două aspecte: teologic și social. Aspectul teologic, concretizat în concepția dualismului, a predestinării și a „alegerii”, a constituit baza ideologică a izolării sociale, a separării obștii celor „aleși de Dumnezeu”. În Statut se spune că „prin aceste precepte membrii obștii se despart de așezările oamenilor Strâmbătății, pentru a merge în pustiu și a pregăti acolo cale lui Dumnezeu” (VIII, 13–14). Deoarece concepția dualistă a împărțirii lumii în două tabere antagoniste reprezintă pentru qumranieni un argument peremptoriu în favoarea identificării comunității lor cu „sorții lui Dumnezeu” și cu „împărăția luminii”, iar pietatea „fiilor luminii” este predeterminată, era logic ca ei să ajungă la concluzia necesității de a se separa de „fiii pieirii”. Bineînțeles, nu este exclusă posibilitatea ca izolarea lor efectivă să fi fost determinată și de factori externi, care nu depindeau de ei, și că abia ulterior situația de fapt, adică retragerea lor din lume, să fi căpătat o fundamentare ideologică consecventă. Izolarea deplină de „oamenii Strâmbătății” era posibilă numai adoptând un mod de viață cu totul nou, determinat în parte și de condițiile vieții în deșert.
Situația arătată și-a găsit expresia în regulile și preceptele comunității, care presupuneau respectarea unei discipline riguroase în toate.
Atrage atenția marea importanță – subliniată în fel și chip – atribuită sărăciei în ideologia comunității, care, la drept vorbind, este o „ideologie a sărăciei”. În manuscrisele de la Qumran, termenul de ebionim (adică „săraci”, „cerșetori”) este frecvent aplicat membrilor comunității.
Cuvântul „săraci” – ’bywnym – se întâlnește de 16 ori în comentariul Cărții lui Habaccuc, în sulul „Războiului”, în Imnuri și comentariile Psalmilor, dar nici măcar o singură dată în Statut. Termenul „obștea ebioniților”, adică obștea săracilor, întâlnit în comentariile la Psalmul 37 (4Qp Ps 37, II, 10), prezintă un deosebit interes. După cum se știe, în secolul I d.Ch. A luat naștere comunitatea iudeocreștină a ebioniților, care a dăinuit câteva secole. Chiar și în secolul al IV-lea d.Ch. Ieronim, unul dintre părinții bisericii, relatează despre ebioniți următoarele: „Ce să spunem despre ebioniții care se socotesc creștini? Chiar și în vremea noastră, în toate sinagogele din Răsărit ei alcătuiesc o sectă separată printre iudei; ei sunt cei cărora li se spune nazariteni, care cred în Cristos născut de Fecioara Maria, dar, dorind să fie și iudei și creștini, nu sunt nici una, nici alta”.
Cu mult înainte ca Allegro să fi publicat în 1956 comentariile la Psalmul 37, Teicher a identificat comunitatea de la Qumran cu secta ebioniților, pe „învățătorul” de la Qumran cu Iisus Cristos, iar pe „preotul nelegiuit” cu apostolul Pavel. Fără îndoială că problema eventualelor legături dintre comunitatea de la Qumran și ebioniți merită a fi studiată cu toată atenția. În ceea ce ne privește, credem însă că, zicându-și „săraci”, membrii comunității de la Qumran voiau în primul rând să sublinieze opoziția lor față de cei bogați, renunțarea la bunurile lumești. De asemenea, nu este exclus ca acest termen să indice că majoritatea membrilor comunității proveneau din clasele de jos, sărace, ale societății. În orice caz, utilizarea lui de către qumranieni corespunde propovăduiții vieții în sărăcie, caracteristică ideologiei lor. Pentru qumranieni, bogăția echivalează cu necinstea, iar sărăcia îi ajută pe aleșii pioși să se separe de lumea nedreptății. În unul dintre imnuri se spune că, spre deosebire de cei necredincioși, sprijinul comunității nu sunt bogăția și prada. Aceeași idee se degajă și din numeroasele atacuri vehemente la adresa bogăției cuprinse într-o lucrare ca Documentul de la Damasc, în care, practic, proprietatea privată nu este condamnată. Enumerând toate atributele „duhului Strâmbătății”, autorul Statutului pune pe primul loc setea de avuție: „Iar de duhul Strâmbătății ține: setea de avuție…” (IV, 9). Și probabil că această ordine nu este întâmplătoare.
„Ideologia sărăciei” și-a pus amprenta pe toate aspectele vieții sociale și spirituale a comunității. Așa, au luat naștere, bunăoară, expresiile „săraci cu duhul” – ’nyy rwh (1QM XIV, 7) și „simpli” sau „copii”, „cei mici” – Pt’ym (1QpHab XII, 4; 1QH II, 9), termen care fără să vrem ne face să ne amintim de expresia creștină „aceștia mici”, „prea mici” (νήπιοι), opuși în Evanghelii celor „înțelepți și chibzuiți” (Mat 11, 25; 10, 42). Această ideologie este strâns legată de diferite manifestări de ascetism care, după cum știm, condamnă până și râsul. Proslăvirea sărăciei, atât a celei materiale, cât și a celei spirituale, afirmarea ascetismului în diferitele sale forme și manifestări nu înseamnă altceva decât renunțarea la rânduielile stabilite de clasa dominantă, renunțare care constituie o premisă și o condiție a existenței „predestinate” și a victoriei finale a „aleșilor”. Deși ascetismul qumranian se deosebește esențial de ascetismul medieval, plebeic și preproletar, caracteristic mișcărilor sociale ale țărănimii, în special în perioada războiului țărănesc din Germania din secolul al XVI-lea, totuși funcția ideologică a oricărui ascetism prezintă unele trăsături de asemănare. Vorbind despre ascetism ca despre un element propriu tuturor mișcărilor medievale cu nuanță religioasă, Engels a subliniat că „această austeritate ascetică a moravurilor, această cerință de a renunța la toate plăcerile și bucuriile vieții, opune, pe de o parte, claselor stăpânitoare principiul egalității spartane și este, pe de altă parte, o fază de tranziție necesară fără de care pătura de jos a societății nu se poate pune niciodată în mișcare“. Deocamdată nu dispunem de suficiente date pentru a reconstitui întreaga istorie a comunității de la Qumran, în special etapa ei inițială. Putem însă presupune că retragerea în deșert, poate chiar din constrângere, a favorizat renunțarea la multe plăceri lumești și a contribuit la cimentarea comunității, pe baza unei discipline dintre cele mai severe.
Viața izolată i-a făcut pe membrii comunității să ajungă la o serie de concluzii practice, referitoare la întreaga structură socială, la sistemul de organizare și la disciplină, precum și la viața religioasă. Am văzut că obștea de la Qumran luase numele de Noul Legământ sau Noul Testament (termen împrumutat de la prorocul Ieremia) spre a se deosebi de Vechiul Testament, adică de vechiul legământ încheiat de Iehova cu fiii lui Izrail, și considera că tocmai adepții noului legământ reprezintă „adevăratul Izrail”. Totodată autorii manuscriselor de la Qumran au dat acestui termen o nouă accepție, un nou conținut.
Separarea socială a comunității de la Qumran de iudaismul oficial implica inevitabil adoptarea unor puncte de vedere noi în cele mai importante probleme sociale și religioase ale epocii. Una din aceste probleme era aceea a sacrificiilor. După cum știm, comunitatea de la Qumran adoptase un calendar propriu, deosebit de cel oficial, ceea ce făcea imposibilă participarea la sacrificiile rituale în templul de la Ierusalim. În același timp, în rândurile membrilor comunității s-a conturat o atitudine principial nouă față de ritualul sacrificiilor în templu.
Qumranienii s-au pronunțat pentru înlocuirea vremelnică a sacrificiilor cu rugăciuni și slujbe religioase, fără jertfe. Așa s-a născut noțiunea „templului duhovnicesc” (adică spiritual), care în ochii membrilor comunității de la Qumran nu numai că nu era mai prejos, ci era chiar superior cultului oficial al templului de la Ierusalim. Se înțelege că noua concepție a contribuit la o și mai mare înstrăinare o comunității de iudaismul oficial.
Procesul de revizuire a valorilor religioase n-a ocolit nici vechea instituție iudaică a abluțiunilor rituale. Dintr-un ritual rutinier al curățeniei trupești, prevăzut pentru preoții din casa lui Aaron (vezi, de exemplu, Ieșirea, 30, 18–21), comunitatea de la Qumran a transformat abluțiunile în baptism, într-o acțiune care presupune curățenia sufletească, morală, ca o condiție necesară a curățeniei rituale. Fără această condiție, „nu va fi sfințit de mări și de râuri, nu va fi curățat de toată apa abluțiunilor” (1QS, III, 4–5). Într-un alt pasaj al Statutului se spune că nimeni nu poate deveni curat dacă în prealabil nu s-a pocăit de rele (V, 13–14; vezi și VIII, 17–18). Concepția qumraniană despre abluțiuni coincide în întregime cu cea a lui Ioan Botezătorul, așa cum ne este ea expusă de Josephus Flavius; eficacitatea abluțiunilor rituale depinde de măsura în care „sufletele… au izbutit mai dinainte să se curețe” (Antichități… XVIII, 5, 2 § 117).
Concepțiile dualiste, izvorâte din reprezentarea împărțirii lumii în două tabere etern vrăjmașe, cărora li s-a asociat – ca o consecință a dualismului – ideea predestinării și a „alegerii”, au determinat și modul de abordare a mult mai cuprinzătoarei probleme a relațiilor dintre obștea „aleasă de Dumnezeu” și tot restul lumii. În Documentul de la Damasc se repetă imperativul biblic: „fiecare să-și iubească fratele ca pe sine însuși” (VI, 20–21). Este evident că prin „frate” aici se au în vedere numai confrații, adică membrii comunității de la Qumran și ai comunităților înrudite. Cu totul în alt spirit sunt privite relațiile cu restul lumii. Prin ea însăși, concepția dualistă fundamentează ura membrilor comunității față de toți oamenii aflați în afara ei și deci aparținând împărăției lui Belial. Statutul prescrie membrilor comunității „să iubească pe toți fiii luminii, pe fiecare potrivit cu sorții lui (adică cu locul lui – n. trad.) în sfatul lui Dumnezeu și să urască pe toți fiii întunericului, pe fiecare după fărădelegea sa, potrivit cu răzbunarea Domnului” (I, 9–11). În această ordine de idei e firesc să ne întrebăm cum își reprezentau ideologii comunității de la Qumran sfârșitul disputei originare cu „oamenii Strâmbătății” și victoria definitivă asupra lor? Este limpede că izolarea și retragerea dreptcredincioșilor în pustiu nu puteau rezolva problema fundamentală. Răspunsul căutat ni-l oferă doctrina eshatologică despre „zilele cele din urmă”, adică despre ultimele zile ale nedreptății.
Așteptarea „sfârșitului vremurilor”, a „ultimelor zile” ale împărăției răului, urmate de înnoirea pământului, alcătuiește una din trăsăturile esențiale ale ideologiei comunității de la Qumran. Venirea „ultimului soroc” era imaginată foarte concret și așteptată într-un viitor apropiat în comentariile la Cartea lui Habaccuc (II, 20) scrie: „ «Să tacă în fața lui întregul pământ» – se au în vedere toate popoarele care se închină la pietre sau la lemne, căci în ziua judecății [Dumnezeu] va nimici de pe fața pământului pe toți cei ce se închină la idoli și pe toți necredincioșii” (13, 14). Acest sfârșit pare aproape. Citând cuvintele prorocului Habaccuc (II, 3) – „Dacă el [adică ultimul soroc] va întârzia, așteaptă-l oricum, fiindcă va veni negreșit și nu va fi amânat” – comentatorul continuă: „Aceste cuvinte se referă la oamenii adevărului, care împlinesc legea (Thora) și ale căror mâini nu vor slăbi în slujirea adevărului, chiar dacă ultimul soroc va întârzia pentru ei, pentru că toate soroacele hotărâte de Dumnezeu vor veni la timpul sortit pentru ele, așa cum a hotărât Dumnezeu în tainele înțelepciunii sale“ (VII, 9–14). Trebuie să presupunem că retragerea în deșert a adepților Noului Legământ, determinată de diferite cauze concrete și foarte „pământești”, despre care deocamdată nu știm nimic cert, a fost în același timp și o expresie specifică a credinței în apropiata venire a „ultimelor zile” și a necesității de a le aștepta și de a se pregăti în modul cuvenit în vederea marelui eveniment.
Atmosfera socială și religioasă a Palestinei din secolul II î.Ch. – secolul I d.Ch., adică în perioada existenței comunității de la Qumran, era saturată cu astfel de idei și reprezentări. Aceste reprezentări naive, crescute și cultivate pe terenul mitologiei, își trăgeau seva, pe de o parte, din sfera ideilor sociale și a motivelor mișcării profetice, cu vehementele-i proteste și demascări ale ordinii sociale, cu îndemnurile la nimicirea celor bogați și cu concepțiile despre viitorul stat ideal, unde toți vor fi egali (Isaia, Miheia, Oșéa), iar pe de altă parte, din ideea eshatologică, extrem de răspândită în Orient, a unei miraculoase izbăviri, aduse de un mântuitor. Dar așteptarea unui mesia-mântuitor nu era numai expresia unor idei mitologice și religioase. Sensul și conținutul social al aspirațiilor mesianice rezidă în setea nepotolită de transformări, în visul despre o lume așezată pe noi temelii. Totodată ele sunt mărturia desperării determinate de conștiința imposibilității de a înlătura prin forțe proprii nedreptatea socială de pe pământ Această desperare s-a cristalizat, între altele, în vechea povestire babiloniană despre oropsitul nevinovat – celebra carte a lui Iov – și în alte opere ale Orientului Antic. Una din sursele care au alimentat mesianismul, inclusiv cel de la Qumran, a constituit-o, probabil, ideea că atât forțele fizice, cât și cele morale și intelectuale ale omului sunt foarte mărginite și condiționate de factori externi. Bunăoară, într-unul dintre imnuri se spune: „Și ce este omul? Pământ este, din pulbere a fost făcut și în pulbere se va întoarce… iar eu sunt praf și pulbere. La ce pot să chibzuiesc fără dorința ta, și ce gândesc fără voia ta, și cum voi prinde puteri dacă tu nu mi le vei da” (X, 3–6). Același motiv al neputinței omului îl întâlnim și în Statut „Cum poate să se împotrivească lutul și cele făcute de mâna [omului] și altui sfat poate să-l urmeze omul?” (XI, 22). Asemenea idei, generate de neputința omului în lupta împotriva nedreptății sociale, îl țintuiau și mai strâns de pământul „din care a fost făcut” și adânceau prăpastia dintre el și Dumnezeu. În consecință, oamenii au simțit nevoia unui „intermediar” între ei și Dumnezeu. Astfel de „intermediari” au fost la timpul lor, prorocii, care transmiteau oamenilor „voința” lui Dumnezeu și le-o interpretau. Un asemenea intermediar” a fost probabil, și „învățătorul dreptății” de la Qumran – preot și mesia care afla de-a dreptul „din gura Domnului” toate tainele și le arăta oamenilor calea ce trebuia urmată. După moartea învățătorului, membrii comunității de la Qumran așteptau a doua lui venire. În legătură cu cele de mai sus se cuvine să menționăm că într-unul dintre imnuri este reluat și dezvoltat motivul nașterii iminente a „sfetnicului minunat” (pl’yw’ș – III, 10), motiv preluat din Cartea profetului Isaia: „Căci prunc s-a născut nouă, fiu s-a dat nouă, a cărui stăpânire o poartă pe umărul lui și se va chema numele lui: Sfetnicul minunat (pl’yw’ș), Dumnezeu prea puternic, Părinte al veșniciei, Stăpân al păcii” (9, 5). Iar într-un pasaj din comentariul la Cartea lui Habaccuc se spune că „în mâinile alesului său (bhyrw) va pune Dumnezeu judecata asupra tuturor popoarelor” (1QpHab V, 4). Așadar, ideologia comunității de la Qumran este în întregime pătrunsă de idei eshatologice și mesianice.
Victoria definitivă asupra împărăției răului nu va fi numai o victorie pe plan cosmic, ci va avea drept consecință și o radicală prefacere socială pe pământ. Într-un pasaj din comentariile la Psalmi se afirmă că „cei blajini (este posibilă și lectura „cei săraci „) vor moșteni pământul și se vor desfăta cu belșugul păcii”. În ce măsură depinde realizarea acestei prefaceri de acțiunile „fiilor luminii” și în ce măsură este, în genere, întrevăzută posibilitatea unor astfel de acțiuni? Profesorul D. Flusser a emis interesanta ipoteză că în perioade istorice diferite membrii comunității de la Qumran au dat răspunsuri diferite la întrebarea de mai sus. Pornind de la presupunerea că sulul „Războiului” a fost scris înaintea anului 83 î.Ch., adică înaintea intrării parților, iar apoi a romanilor în Siria, Flusser consideră această operă drept un bizar amestec de viziune apocaliptică a sfârșitului lumii cu o viziune realistă a strategiei și tehnicii militare, precum și o reflectare a haosului ce domnea în țară în timpul războiului civil din prima jumătate a secolului I î.Ch.
În condițiile istorice anterioare anului 83 î.Ch., ideologia comunității de la Qumran putea avea caracterul activ, militant și ofensiv, consemnat în sulul „Războiului”. Situația s-a schimbat radical după anul 63 d.Ch., adică după venirea romanilor – instrumente ale mâniei divine – și a determinat o revizuire a pozițiilor ideologice ale comunității. Ideologiei acțiunii i-a luat locul ideologia pacifismului, a smereniei și răbdării52. Comunitatea nu renunța la speranța în victoria definitivă, dar considera că ziua cea mare nu venise încă. În locul propovăduirii războiului sfânt și neîntârziat împotriva fiilor lui Belial, promovează ideea că însuși Dumnezeu, în marea sa înțelepciune, va hotărî data cea mai potrivită pentru răzbunare, iar până când Dumnezeu nu le va dezvălui „taina” sa, oamenii nu trebuie să se pripească cu încercările de a schimba rânduielile existente. Într-adevăr, îndemnuri la smerenie, așteptare și neîmpotrivire la rău pot fi găsite în multe pasaje din Statut, ca și în alte lucrări. În Statut, de exemplu, se cere „să se răspundă cu blândețe celor trufași și cu duhul smereniei năpăstuitorilor, flecarilor, celor aroganți și celor lacomi de avere” (XI, 1–2). Ideea abținerii de la acțiune până „în ziua răzbunării” (1QS IX, 23) trece ca un fir roșu prin Statut și Imnuri.
Din cele spuse s-ar părea că ipoteza lui Flusser poate fi susținută, dar pentru a ne declara de acord cu ea este necesar să ne bizuim pe o datare certă a tuturor manuscriselor. În speță, trebuie dovedit că Statutul și Imnurile au fost scrise după sulul „Războiului”, și anume în a doua jumătate a secolului I î.Ch. Or, după cum știm, așa ceva nu se poate demonstra, fără a recurge la construcții arbitrare și artificiale. Prin urmare, analiza ipotezei lui Flusser ilustrează o dată mai mult că până nu se va stabili științific data certă a diferitelor manuscrise și fragmente de manuscrise ale comunității de la Qumran, nu se va putea vorbi cu certitudine nici despre istoria comunității, nici despre evoluția instituțiilor sociale și a concepțiilor ideologice. Totuși, de pe acum putem afirma, fără a fi prea departe de adevăr, că principiile fundamentale ale filosofiei religioase a comunității de la Qumran se încadrează într-un sistem teologic unitar și închegat, care se îndepărtează de iudaismul oficial și prezintă unele puncte de contact cu ideologia creștinismului pe cale de constituire.

„Învățătorul Dreptății”

În unele documente ale comunității de la Qumran este menționat „învățătorul dreptății” sau „învățătorul cel drept” (mōre hașședeq). Judecând după aceste mențiuni, învățătorul a jucat un rol important în constituirea comunității și s-a bucurat de o mare glorie postumi Documentele nu ne dau nici numele lui, nici anii când a trăit pe lângă învățător, în manuscrise este amintit și „preotul necinstit”, vrăjmașul și persecutorul său, al cărui nume de asemenea nu-l cunoaștem. Firește că figura misterioasă și atât de importantă a „învățătorului dreptății” a atras atenția cercetătorilor și a generat numeroase ipoteze contradictorii, unele de-a dreptul fanteziste. Marele, aproape senzaționalul interes suscitat de persoana „învățătorului” se datorește în special faptului că între el și Iisus Christos din evanghelii există unele trăsături asemănătoare. Pasionatele dispute ce s-au încins în jurul acestei probleme sunt, de cele mai multe ori, lipsite de obiectivitate științifică. De aceea, credem că este nimerit să începem cu reproducerea textelor în care se vorbește despre „învățătorul dreptății”.
Învățătorul dreptății figurează numai în patru dintre manuscrisele publicate: în Documentul de la Damasc și în comentariile la Cărțile lui Habaccuc, Miheia și Psalmi. În schimb, în documente atât de importante ale comunității cum sunt Statutul, sulul „Războiului” și Imnurile nu găsim nicio mențiune directă despre învățător. E locul să reamintim însă că unii cercetători consideră Imnurile ca o lucrare autobiografică a învățătorului. Deși această ipoteză nu a fost confirmată, în principiu ea nu trebuie exclusă, cel puțin pentru unele părți ale Imnurilor.
Ce ni se spune despre învățător în cele patru documente amintite? Din fragmentele comentariului la Psalmul 37, publicate de Allegro, aflăm că învățătorul a fost preot (hkwhn mwrh h[șdq]) și că a fost persecutat de „preotul nelegiuit”: „Aceasta se referă la preotul nelegiuit, care a trimis la învățătorul dreptății (?) spre a-l ucide”. Din cuvintele ce s-au păstrat în fragmentul extrem de deteriorat al comentariului la Cartea lui Miheia, putem conchide că învățătorul propovăduia „aleșilor” legea lui Dumnezeu, care avea să le aducă „mântuirea”: „… Aceasta se referă la învățătorul (?) dreptății care… și tuturor celor ce se jertfesc pe sine, spre a se alătura la aleșii Domnului, care țin legea în sfatul obștii și vor fi mântuiți de ziua [judecății]” (LQ Mih., fragmentele 8–10, rândurile 6–9).
Mai importante și mai amănunțite sunt datele despre învățător cuprinse în Documentul de la Damasc și în comentariile la Cartea lui Habaccuc. În Documentul de la Damasc se arată că, după ce oamenii din „rămășița lui Izrail” și-au recunoscut vina, Dumnezeu i-a luat iarăși în seamă, dar vreme de încă 20 de ani ei „au rătăcit, bâjbâind ca orbii”, până când Dumnezeu s-a uitat la faptele lor și „dacă a văzut că ei îl caută cu inimă curată, le-a dat un învățător al dreptății, ca să-i ducă pe calea inimii sale” (I, 11). Iar într-un pasaj următor se spune că Dumnezeu „le-a vestit prin mesia, duhul sfințeniei sale, care este adevărul…” (II, 12). Nu este exclus ca în acest context „unsul” adică „mesia” să fie sinonim cu „învățătorul”, fiindcă într-o altă versiune a pasajului citat scrie că membrii obștii „dau ascultare glasului învățătorului dreptății” (XX, 32). Celelalte mențiuni despre „învățător” se leagă de moartea lui și de așteptarea venirii sale la „sfârșitul zilelor”: „Și din ziua sfârșitului [sau a pieirii] singurului învățător (mwrh hyhyd) până la nimicirea tuturor oamenilor războiului, care au mers cu omul minciunii – sunt cam patruzeci de ani” (XX, 13–15); „toți oamenii care în țara Damascului au intrat în Noul Legământ și s-au înturnat, și au trădat, și s-au depărtat de fântâna cu apă vie, nu vor mai fi socotiți în adunarea (bswd) poporului și nu vor mai fi înscriși în listele sale din ziua pieirii singurului învățător până se va ridica mesia din (casa) lui Aaron și din Izrail” (XIX, 21 – XX, 1).
Din fragmentele de mai sus aflăm, în primul rând, că învățătorul a murit și că după moartea lui a avut loc o schismă, ale cărei amănunte ne sunt necunoscute, iar, în al doilea rând, că membrii obștii așteptau venirea unui mesia din spița lui Aaron și din Izrail. Să examinăm întâi de toate informațiile despre moartea învățătorului. În textele citate este folosită de două ori expresia caracteristică miyyōm hē’āsēp (de la verbul ’sp, a cărui semnificație principală este „a strânge”), care în traducere literală înseamnă „din ziua alăturării, unirii, adăugirii”. Uneori, acest verb servește pentru exprimarea eufemistică a morții. În Biblie, de exemplu, moartea lui Iacob este descrisă astfel: el „și-a strâns (wayye’ĕsōp) picioarele în pat și, dându-și duhul, a fost adăugat (wayyē’āsep) la poporul său“ (Facerea, 49, 33). Pe această bază, cercetătorii teologi, care se străduiesc să atenueze și să reducă la zero posibilitatea oricăror analogii între învățătorul de la Qumran și Cristos, susțin că folosirea cuvântului „pieire“ în Documentul de la Damasc dovedește că învățătorul a avut parte de o moarte pașnică, obișnuită. În acest caz moartea de martir a lui Christos rămâne unică, fără precedent. În realitate lucrurile nu stau chiar așa. Este adevărat că în pasajele citate nu se afirmă că învățătorul ar fi murit ca un martir, dar, în primul rând, nu ne este îngăduit să tragem concluzii numai pe baza menționatelor pasaje, fără a lua în considerație textele din comentariile la Psalmi și la Cartea lui Habaccuc, în care se atestă persecutarea învățătorului de către biserica oficială („preotul nelegiuit”); în al doilea rând, însăși expresia mywm h’sp folosită pentru moartea învățătorului nu exclude o moarte violentă. Profetul Osea, de exemplu, descriind nedreptatea socială pe pământ și prăpădul ce va să vină spune: „până și peștii mării pier (yē’āsēpū) și ei“ (IV, 3), folosind același verb ’sp, și în aceeași formă gramaticală. De asemenea, este semnificativ și următorul pasaj din Cartea lui Isaia: „Dreptul piere (sau a pierit ’bd) și nimeni nu-și bate capul, se năruiesc (n’spym) oamenii credincioși și nimănui nu-i pasă. Din pricina răutății (sau în fața răutății – I.A.) pierit-a (n’sp) totdeauna cel drept” (57, 1). Aceste exemple ne arată că numai pe baza verbului ’sp nu se poate trage o concluzie despre felul morții învățătorului.
Înainte de a trece la examinarea textelor din comentariul la Cartea lui Habaccuc se cuvine să ne oprim mai pe larg asupra unui alt pasaj, extrem de important, din Documentul de la Damasc, în care este menționat învățătorul. Ne amintim că în textul unde se vorbește despre moartea învățătorului, acesta pare să nu fie identificat cu viitorul mesia: „Din ziua pieirii singurului învățător… până se va ridica Mesia”. Dar iată că dintr-un alt pasaj ai aceluiași Document de la Damasc reiese că în viitor se așteaptă tocmai venirea învățătorului decedat Dăm traducerea pasajului respectiv: „Și oamenii de vază ai norodului sunt cei ce au venit să sape această fântână (adică să învețe legile lui Dumnezeu – IA) cu sceptrele, despre care a zis legiuitorul ca ei să conducă în tot timpul necredinței și fără de care ei nu vor ajunge venirea [literal «până nu se va ridica»] învățătorului dreptății la sfârșitul zilelor” (VI, 8–11).
Acest pasaj prezintă o particularitate esențială. În locul expresiei obișnuite mōre hașședeq – „învățătorul dreptății” – aici scrie yōre hașședeq, adică „cel ce va învăța”, „cel ce învață” (pe oameni – n. trad.). Verbul yrh, de la care derivă ambele forme amintite, nu are însă numai accepția de „a învăța, a povățui, a indica” de unde mōre, respectiv yōre, cu înțelesul de „învățător”, ci și accepția de „a vărsa, a turna, a stropi”, de unde aceeași formă yōre cu înțelesul de „ploaie de toamnă”. Pe această bază abatele J. Carmignac a încercat recent să dea o nouă interpretare pasajului în cauză. După părerea lui Carmignac, aici n-ar fi vorba de „învățătorul dreptății” și de așteptarea întoarcerii sale „la sfârșitul zilelor”, ci despre o alegorică „ploaie a dreptății”, care se va revărsa „asupra pioșilor membri ai comunității de la Qumran” în ultimele zile. După părerea noastră, interpretarea lui Carmignac nu poate fi acceptată. În originalul textului CD XX, 14, pe care l-am citat ceva mai sus, scrie de asemenea ywrh în loc de mwrh, dar după acest cuvânt urmează cuvântul hayyahyd, iar ambele la un loc înseamnă „singurul (sau unicul) învățător”. Dacă, forțând mult nota, am putea admite expresia alegorică „cel ce varsă”, respectiv „va vărsa ploaia dreptății”, în schimb expresia „unicul care varsă ploaia” este cu desăvârșire lipsită de sens. De aceea, trebuie considerat că textul de care ne ocupăm se referă la „învățător”, noțiune exprimată aici prin forma participială a verbului yrh. Atunci din text reiese, așa cum am și tradus noi, că adepții „Noului Legământ” așteptau întoarcerea pe pământ a conducătorului și învățătorului lor mort, iar din comparația cu pasajul precedent se poate conchide că, în cazul de față, „învățătorul” și „mesia” sunt una și aceeași persoană.
Și acum să vedem ce informații despre învățător ne furnizează comentariul la Cartea lui Habaccuc. În comentariu se afirmă, întâi de toate, că învățătorul a primit învățătura chiar din gura lui Dumnezeu, care i-a împărtășit tainele cuvintelor rostite de proroci. Iată textul original: „Aceasta se referă la necredincioșii și la trădătorii (care merg – n. trad.) cu omul minciunii, pentru că ei nu [au dat crezare spuselor] învățătorului dreptății (care le-a aflat) din gura lui Dumnezeu” (II, 1–3). Două rânduri mai jos, se arată, în deplină concordanță cu comentariul la Psalmul 37, că învățătorul a fost preot. „Așijderea este tâlcuirea cuvântului cu privire la oamenii care trădează la sfârșitul zilelor; ei calcă cu nerușinare Testamentul, ei nu au dat crezare celor ce se vor întâmpla cu ultima generație, când au auzit (aceasta) din gura preotului, căruia Dumnezeu i-a dat (sau i-a pus) în inimă înțelepciunea de a tâlcui toate cuvintele robilor săi proroci, prin mijlocirea cărora Dumnezeu a făcut cunoscut poporului său tot ce va să vină” (II, 5–10). Despre același dar minunat al învățătorului, căruia Dumnezeu i-a dezvăluit toate tainele, se vorbește și într-un alt pasaj: „Se are în vedere învățătorul dreptății, căruia Dumnezeu i-a făcut cunoscute toate teinele cuvintelor robilor săi proroci” (VII, 4–5). Dacă renegații, în frunte cu „omul minciunii” nu au dat crezare spuselor învățătorului, sorbite de el „de pe buzele lui Dumnezeu”, s-au găsit însă și oameni credincioși învățătorului, care nu s-au lăsat copleșiți de suferințele ce le-a fost dat să îndure și au mers mai departe pe calea aleasă Drept răsplată, ei vor fi mântuiți de Dumnezeu: „Se au în vedere cei ce țin legea în casa lui Iuda, pe care Dumnezeu îi va mântui din casa judecății pentru suferințele și credința în învățătorul dreptății” (VIII, 1–3).
Apoi, de asemenea în concordanță cu comentariul la Psamul 37, în comentariul la Cartea lui Habaccuc ni se relatează că învățătorul a fost prigonit de către preotul nelegiuit și că i-a fost dat să îndure chinuri (nu se precizează ce fel de chinuri), pe care oamenii trădători din „casa lui Absalom” nici nu le-au luat în seamă (aceste amănunte, după cum am văzut, lipsesc din Documentul de la Damasc). Textul original sună astfel: „Se are în vedere preotul nelegiuit care l-a prigonit pe învățătorul dreptății pentru a-l înghiți în mânia râvnei sale, în casa izgonirii lui (adică în casa unde se afla izgonit – n. trad.); în timpul sărbătorii liniștei (sau împăciuirii – n. trad.), în ziua atotiertării, el (preotul nelegiuit – I.A.) s-a ivit printre ei (printre adepții învățătorului – I.A.) pentru a-i înghiți și a dobândi căderea lor” (XI, 44–8). Trebuie să spunem că pentru mârșăviile sale preotul nelegiuit a fost crunt pedepsit de Dumnezeu: „Aceasta se referă la preotul nelegiuit, pe care din pricina păcatului (?) împotriva «învățătorului dreptății» și a oamenilor sfatului său, Dumnezeu l-a dat pe mâna vrăjmașilor săi, ca să-l supună chinurilor și amărăciunilor sufletului, pentru că s-a purtat mârșav cu alesul lui (al lui Dumnezeu; subliniat de mine – I.A.)“ (IX, 9–12; vezi și IX, 1–2). În sfârșit, în aceeași lucrare ni se comunică încă un interesant detaliu cifrat: „Aceasta se referă la casa lui Absalom și la oamenii sfatului, care au fost numiți în timpul pedepsirii (chinuirii – nādammū bĕtōkahat) învățătorului dreptății” (V, 10). Este ultimul dintre pasajele unde se vorbește despre învățătorul dreptății.
Să încercăm să trecem în revistă datele de care dispunem. Învățătorul a fost un preot ales de Dumnezeu ca unsul său pe pământ, adică mesia, pentru a vesti prin el oamenilor voința și legea sa. În acest scop, Dumnezeu i-a dezvăluit personal tainele cuvintelor rostite de proroci, adică de fapt l-a înzestrat și pe el cu darul profeției. Iată însă că printre oamenii obștii sale a început o schismă. O parte dintre membrii comunității n-au mai dat crezare „povestirilor” lui. Cealaltă parte a rămas însă fidelă învățătorului și a continuat să creadă în el, deși adepții lui au fost nevoiți să îndure multe suferințe. Pe cât ne putem da seama din textul deteriorat al comentariului la Cartea lui Miheia (1QMih), credința în învățător era într-o anumită măsură legată de mântuirea viitoare. Învățătorul și adepții săi au fost prigoniți de un oarecare „preot nelegiuit” și însuși învățătorului i-a fost dat, judecând după comentariul la Cartea lui Habaccuc, să îndure diferite chinuri. Nu se spune dacă aceste persecuții și chinuri au dus la moartea învățătorului. În Documentul de la Damasc se vorbește despre sfârșitul învățătorului, fără a se da alte amănunte, iar în comentariul la Cartea lui Habaccuc se relatează că învățătorul a fost prigonit și chinuit, însă nu se spune niciun cuvânt despre moartea lui. Desigur, nu e greu să presupunem că „preotul nelegiuit” și-a atins scopul, l-a „înghițit” pe învățător „în mânia râvnei sale”, iar chinurile prin care a trecut acesta s-au terminat cu moartea lui. Dar, repetăm, în comentariile la Cartea lui Habaccuc nu se vorbește direct de moartea învățătorului.
Mai departe. După Documentul de la Damasc, discipolii rămași fideli învățătorului așteptau întoarcerea lui la „sfârșitul zilelor”, ceea ce, după părerea lor, avea să se întâmple într-un viitor foarte apropiat. În comentariile la Cartea lui Habaccuc nu găsim nicio aluzie directă la venirea așteptată a învățătorului, dar într-un pasaj extrem de interesant din același comentar se spune: „și în mâinile alesului său (bhyrw) va pune Dumnezeu judecata asupra tuturor popoarelor” (V, 4). Deoarece într-un alt pasaj (IX, 9–12) al comentariului, pe care l-am reprodus mai înainte, învățătorul este numit cu certitudine „alesul” (bhyrw) lui Dumnezeu, se poate presupune că și în pasajul de față (V, 4) se are în vedere tot învățătorul și că, deci, el va avea în viitor misiunea de a judeca popoarele. Rămâne deschisă problema dacă membrii comunității așteptau întoarcerea „personală” a învățătorului „în ultimele ale”, sau dacă venirea lui era concepută în cadrul credinței lor în reînvierea corporală a tuturor morților, credință atestată de unele texte din Imnuri (1Q Hod, VI, 34 și XI, 13). Credința qumranienilor în reînvierea nu numai spirituală, ci și fizică a morților concordă cu credința similară a esenienilor, descrisă de Josephus Flavius, și cu concepțiile analoge expuse în Cartea apocrifă a lui Enoh. Credința în reînvierea morților era răspândită la toți iudeii (cu excepția saducheilor), constituind o parte integrantă a reprezentărilor lor despre „lumea de apoi”.
Așadar, cine sau ce este „învățătorul dreptății?” A existat el oare în realitate sau este rodul unei închipuiri mistice? Și dacă pornim de la premisa că figura învățătorului nu este imaginară, atunci cu ce personaj istoric cunoscut ar putea fi identificat? La aceste întrebări se dau tot felul de răspunsuri. Iată câteva dintre ele. Unii oameni de știință (Gaster, Efros, Molin, Van der Woode, Jaubert și alții) consideră ca „învățătorul dreptății” nu este numele unei anumite persoane, ci un termen folosit pentru a desemna pe conducătorul sau căpetenia obștii. Burrows, deși nu respinge posibilitatea ca diferitele mențiuni despre învățător să se refere la una și aceeași persoană, înclină să creadă că învățătorul din comentariul la Cartea lui Habaccuc a fost fie întemeietorul, fie o personalitate de seamă a sectei, înzestrată, după părerea sectanților, cu harul divin de a pătrunde tainele profeților. Totodată, Burrows încearcă să stabilească limitele perioadei în care ar fi trăit acest personaj și ajunge la concluzia că ea se situează între domnia lui Antioh Epifanes (175–164 î.Ch.) și începutul cuceririi romane (63 î.Ch.). A.P. Kajdan a emis ipoteza că învățătorul este o figură legendară, mitologică, preluată ulterior de creștinismul primitiv. Profesorul A. Donini, un om de știință comunist din Italia, consideră că „învățătorul” a fost o persoană reală, rămasă anonimă, care între anii 134–76 î.Ch., s-a aflat în fruntea mișcării eseniene, iar ulterior a trecut în legendă, asemenea lui Christos. J. Milik îl identifică pe „preotul nelegiuit” cu marele preot hasmoneu Ionatan (160–142 î.Ch.), iar pe „învățător” cu un conducător al sectei, al cărui nume nu-l cunoaștem și care în jurul anului 150 î.Ch. S-a exilat la Qumran și Damasc.
Majoritatea covârșitoare a autorilor încearcă însă să-l identifice pe „învățător” cu unul dintre personajele istorice cunoscute. În vasta literatură qumranologică „învățătorul dreptății” este identificat atât cu personalități din secolul al V-lea (Ezra, Neemia, Zaharia) și din secolul al III-lea î.Ch. (Onie I), cât și cu aproape toate personalitățile care au trăit în perioada cuprinsă între secolul al II-lea î.Ch. Și secolul I d.Ch. Și ar putea „să corespundă”, într-o mai mare sau mai mică măsură, caracteristicilor învățătorului: Onie III (mort în anul 171 î.Ch.); Iosia, fiul lui Ioezar din Țereda (175–160 î.Ch. *); Matatia și fiul său Iuda Maccabeul (166–160 î.Ch.*); fariseul Eliazar, care a luptat împotriva marelui preot Ioan Hircanos (134–104 î.Ch. *); esenianul Iuda (sfârșitul secolului al II-lea î.Ch.); Onie cel Drept, lapidat în anul 65 î.Ch.; Iisus Christos; Iacov, fratele lui Christos; Menahem, fiul lui Iuda Galileanul, conducătorul zeloților, ucis în anul 66 d.Ch. Etc. În funcție de personajul ales pentru învățător, „preotul nelegiuit”, antagonistul și persecutorul său, este identificat cu preoții elenizatori Iason, Menelaos, Alkimos (prima jumătate a secolului al II-lea î.Ch.), cu Simon Maccabeul (142–134 î.Ch.), cu Alexandru Iannai (103–76 î.Ch.), cu Aristobul II (67–63 î.Ch.), cu Hircanos II (6340 î.Ch.), cu apostolul Pavel, cu zelotul Eleazar, fiul lui Anania, și chiar cu împăratul roman Titus.
Multitudinea supozițiilor dovedește grăitor că la ora actuală nu există criterii reale și sigur (admițând că ele ar putea să existe) pentru a identifica, cu o cât de mică doză de certitudine, pe „învățător” cu un personaj istoric cunoscut în general vorbind, după părerea noastră, nu sunt temeiuri pentru a pune la îndoială realitatea existenței unuia dintre întemeietorii și conducătorii sectei religioase care s-a izolat în deșertul Iudeei. Existența unor astfel de conducători nu numai că nu exclude, dar uneori chiar presupune aureolarea lor postumă cu nimbul legendei, transformarea lor în mit Un lucru este indiscutabil: în chipul „învățătorului de la Qumran”, care, real sau legendar, a trăit cu cel puțin un secol înaintea lui Christos, putem desluși unele trăsături de asemănare cu acesta din urmă, dar și deosebiri esențiale. Învățătorul de la Qumran a propovăduit o învățătură primită direct „din gura lui Dumnezeu”, însă el însuși n-a avut nimic divin, fiind în cel mai bun caz, un profet Dimpotrivă, caracteristica principală a „învățătorului” galileean este esența lui divină, întruparea în el a lui Dumnezeu. Dacă învățătorul de la Qumran poate fi considerat numai ca viitorul mesia, Iisus din Evanghelie este așteptatul mesia („Christos”), fiul lui Dumnezeu și întruchiparea lui Dumnezeu însuși. Se înțelege că toate deosebirile semnalate sunt consecința evoluției mitului despre mesia, asupra căruia nu putem insista, deoarece depășește cadrul lucrării noastre. De aceea, ne vom mărgini să reliefăm esențialul: credința adepților sectei de la Qumran în întoarcerea, „la sfârșitul zilelor”, a învățătorului mort a putut să exercite o influență asupra nașterii și dezvoltării mitului despre învierea lui Christos. Cât privește asemănările și deosebirile dintre sistemul de organizare și ideologia comunității de la Qumran, pe de o parte, și creștinismul pe cale de formare, pe de altă parte, acestea vor fi examinate în capitolele următoare.

Capitolul IV
Comunitatea de la Qumran și Esenienii

Poate fi oare identificată comunitatea de la Qumran cu vreuna dintre grupările religioase și sociale din acea vreme? Această întrebare și-o pune în mod firesc oricine ia cunoștință de conținutul manuscriselor de la Qumran. În paginile nenumăratelor cărți scrise pe tema recent descoperitelor manuscrise, au fost și continuă să fie enunțate cele mai variate ipoteze și presupuneri. Cu greu am putea găsi printre grupările religioase și sociale ce au ființat în Palestina în perioada cuprinsă între secolul al II-lea î.Ch. Și secolul I d.Ch. Măcar una singură cu care să nu se fi făcut încercarea de a apropia sau identifica obștea de la Qumran. Astfel s-au făcut încercări de a o lega de grupările premaccabeice ale hasidimilor, de Maccabei, de diferitele curente fariseice, de adversarii acestora – saducheii, de esenieni, de zeloți și de sicari, de iudeo-creștini (ebioniții și adepții lui Ioan Botezătorul). Ca să nu mai vorbim de tentativele de a apropia comunitatea de la Qumran de grupările sociale din perioada mai veche a secolelor V-III î.Ch., sau, dimpotrivă, de cele din secolele III-XII ale erei noastre. Cu adevărat, câte capete, atâtea păreri. În lucrarea de față nu avem posibilitatea, și, de altfel, nici nu este necesar să examinăm toate aceste ipoteze, în majoritatea lor neconvingătoare și nefondate. Și totuși, strădaniile autorilor respectivi nu s-au irosit în zadar, deoarece în aproape fiecare dintre ipotezele emise sunt puse în lumină o seamă de particularități și aspecte contradictorii specifice comunității de la Qumran și oglindite în manuscrisele descoperite în peșteri. Însăși existența unui număr atât de mare de încercări contradictorii de a identifica obștea de la Qumran ne arată cât de complicată este această problemă, ceea ce nici nu e de mirare, date fiind slabele noastre cunoștințe despre istoria concretă a mișcărilor sociale și intelectuale din acea epocă Totodată, experiența acumulată ne pune în gardă împotriva soluțiilor pripite și unilaterale, ne previne că trebuie să dăm dovadă de multă prudență și răbdare. În prezent, majoritatea covârșitoare a cercetătorilor înclină să vadă în adepții comunității de la Qumran pe reprezentanții unuia dintre curentele sociale menționate de noi, și anume pe esenieni.
Abia apucase lumea să ia cunoștință de conținutul manuscriselor de la Qumran, că unii oameni de știință, în primul rând Sukenik, Brownlee, Dupont-Sommer, Grinz și Roland de Vaux le-au și atribuit esenienilor, identificând implicit comunitatea de la Qumran cu secta esenienilor, cunoscută nouă din operele autorilor antici. Ulterior, la această părere au aderat și alți oameni de știință, iar astăzi ea se bucură de sprijinul majorității covârșitoare a cercetătorilor care se ocupă de manuscrisele de la Qumran. De aceea, este necesar să facem cunoștință, măcar în linii generale, cu secta esenienilor, mai ales că ideologia și istoria ei se leagă nu numai de problema identificării comunității de la Qumran, ci și de extrem de complexa problemă a originii creștinismului.
Ipoteza că mișcarea eseniană este una din precursoarele creștinismului a fost formulată cu mult înaintea descoperirilor de la Qumran. Informații despre esenieni ni s-au păstrat în lucrările lui Plinius cel Bătrân, ale filosofului Filon din Alexandria, ale istoricului Josephus Flavius și ale câtorva părinți ai bisericii.
Cea mai sumară relatare este aceea a lui Plinius cel Bătrân, pe care o reproducem integral: „La vest (de lacul Asfaltit, adică de Marea Moartă – I.A.), dar la o distanță suficientă de țărm pentru a fi la adăpost de emanațiile dăunătoare ale mării, locuiesc esenienii – un neam retras și cel mai uimitor dintre toate câte sunt pe lume: ei nu au nici măcar o singură femeie (sine ulla femina), disprețuiesc dragostea trupească, nu cunosc banii (sine pecunia) și trăiesc printre palmieri (gens… socia palmarum). Zi de zi numărul lor crește datorită mulțimii de oameni obosiți de viață, pe care valurile fortunei îi împing spre obiceiurile esenienilor. Așadar, deși este greu de crezut, de mii de generații există un neam etern, în care nimeni nu se naște, fiindcă dezgustul de viață printre ceilalți oameni contribuie la mărirea numărului lor. Mai la sud de ei (adică de esenieni) se găsea orașul Engaddi, odinioară al doilea după Ierusalim în ce privește fertilitatea și crângurile de palmieri, iar astăzi al doilea (după Ierusalim) cimitir” (Historia Naturalis, V. 17).
Așadar, Plinius cel Bătrân ne spune că la jumătatea secolului I d.Ch., pe coastele de nord-vest ale Mării Moarte, în regiunea Engaddi, adică pe același loc unde s-a aflat comunitatea de la Qumran, a trăit izolată de restul lumii o sectă care dezaproba căsătoria și viața de familie și „nu cunoștea banii”, ceea ce, probabil, vrea să însemne că își dobândea mijloacele de trai prin munca în comun. De asemenea, se cuvine reținută remarca lui Plinius că în comunitatea eseniană intrau „oameni obosiți de viață”. Alte amănunte din viața acestei secte nu l-au interesat, pare-se, pe Plinius.
Informații mai cuprinzătoare despre esenieni găsim la Filon. În lucrarea Quod omnis probus liber sit (Fiecare om virtuos este liber), Filon zugrăvește următorul tablou al vieții și al modului de trai al esenienilor, „exponenți ai nobilei virtuți”: esenienii, în număr de peste 4000 de oameni, trăiesc în așezări rurale pe teritoriul Siro-Palestinei. Ei evită orașele „din pricina înclinației spre fărădelegi a locuitorilor de la orașe”.
Esenienii se îndeletnicesc cu cultivarea pământului și cu meșteșugurile „care însoțesc pacea”. Filon subliniază că „la ei nu veți găsi vreun meșteșugar care să lucreze arcuri, săgeți, pumnale, coifuri, pavăze, scuturi și în genere pe nimeni care să facă arme, instrumente sau ceva ce ar putea sluji la război”. După Filon, esenienii dezaprobă orice formă de negoț: „Ei nu se gândesc nici măcar în vis la negoțul cu toptanul sau la cel mărunt, și nici la negoțul pe mare, deoarece le este străină înclinația spre parvenire”. Dezavuând orice formă de proprietate și de înavuțire, esenienii se călăuzesc după principiul de a dobândi prin munca lor numai ceea ce este strict necesar pentru viață. Structura socială a thiasurilor eseniene este o expresie a principiului colectivismului, aplicat cu consecvență și concretizat în obligația de a munci în comun, în comunitatea patrimoniului, în existența unei vistierii comune, unde se vărsau și câștigurile realizate din munca în afara obștii, în luarea în comun a masei și în crearea de provizii alimentare și rezerve de îmbrăcăminte comune. Conducerea economică și bănească era încredințată unor persoane anume alese prin votul adunării membrilor comunității.
Esenienii respingeau sclavia și exploatarea sclavilor. „Ei nu au niciun sclav, – spune Filon – ci toți sunt liberi și își fac unul altuia servicii. Ei condamnă pe stăpânii de sclavi, considerându-i nu numai oameni nedrepți, care pângăresc egalitatea, ci și oameni nelegiuiți, care încalcă legea și rânduielile naturii, căci aceasta, dându-le naștere și hrănindu-i pe toți deopotrivă, asemenea unei mame, a făcut din oameni frați legiuiți nu numai cu numele, dar și în faptă. Lăcomia lor vicleană și nemăsurată a zdruncinat această rudenie, înlocuind înrudirea cu înstrăinarea și prietenia cu dușmănia” (Quod omnis probus liber sit, § 79). O condamnare atât de categorică a sclaviei ca instituție socială nu o întâlnim nici în relatările lui Josephus Flavius despre esenieni, nici în textele documentelor publicate ale comunității de la Qumran. Dimpotrivă, în Documentul de la Damasc, după cum am văzut, sclavia nu este câtuși de puțin condamnată.
În fragmentul din „Apologia” lui Filon reprodus de Eusebius, ni se înfățișează un tablou și mai pregnant al vieții esenienilor, „care gustă libertatea simplă și cu adevărat reală”. Datorită marelui interes pe care îl prezintă, reproducem mai jos pasajul respectiv:
„Mărturia libertății [în care trăiesc] este felul lor de viață. Niciunul dintre ei nu are nimic propriu: nici casă, nici sclav, nici țarină, nici vite, nici alte obiecte și însemne ale bogăției. Vărsând totul în patrimoniul obștesc, ei folosesc în devălmășie câștigurile lor. Trăiesc împreună, în tovărășii de felul thiasurilor și sisstiilor, și tot timpul și-l petrec muncind pentru folosul tuturor. Muncind cu râvnă, ei se întrec în zel și nu invocă drept pretext (pentru a se eschiva de la muncă – n. trad.) nici arșița, nici frigul sau alte schimbări ale vremii. Încep munca obișnuită încă înainte de răsăritul soarelui și o părăsesc abia după apusul lui, iar sănătatea le este la fel de bună ca a celor ce participă la concursurile de gimnastică. Ei cred că îndeletnicirile lor (de muncă) sunt mai folositoare pentru viață, mai plăcute sufletului și trupului, și mai pe măsura oamenilor vârstnici decât exercițiile de la concursuri, deoarece ei (adică cei care se ocupă cu munca fizică – I.A.), nu îmbătrânesc după ce au depășit momentul suprem al vieții fizice (acme). Unii dintre ei, pricepuți la semănături și la lucratul pământului, trudesc pe ogoare, alții se îngrijesc de turme, având în paza lor felurite animale, iar alții trebăluiesc pe lângă stupii de albine. O parte se ocupă cu meșteșugurile, spre a nu duce lipsă de nimic din cele trebuincioase pentru trai, dar ei (esenienii – n. trad.) nu adună mai mult decât le trebuie pentru acoperirea nevoilor zilnice. Iară cei deosebiți (adică, cei ce nu se încadrează în categoriile de mai sus – n. trad.), care lucrează cu plată, predau câștigul unui singur vistiernic, ales prin ridicarea mâinilor. Vistiernicul, îndată ce primește banii, cumpără de-ale mâncării și le dă hrană din belșug și toate cele trebuincioase traiului. Mâncând zilnic laolaltă, la masa comună, ei împărtășesc cu toții aceleași bucurii și se mulțumesc cu puțin, fiind împotriva risipei, pe care o socot drept o boală a trupului și a sufletului. Dar nu numai masa este comună la ei, ci și îmbrăcămintea Pentru iarnă au pregătit mantale groase, iar pentru vară haine ușoare; cine vrea poate să ia lesne orice îmbrăcăminte îi place, fiindcă ceea ce aparține unuia aparține tuturor, și, dimpotrivă, ceea ce aparține tuturor aparține și fiecăruia în parte. Dacă vreunul se îmbolnăvește, el este lecuit pe cheltuiala obștii, și toți îl ajută cu grijă și atenție. Bătrânii, dacă sunt fără copii, își încheie de obicei viața nu numai ca oameni cu mulți copii, ci ca părinții unor copii foarte buni; ei au cea mai felicită și mai frumoasă bătrânețe, se bucură de privilegii și cinstiri din partea unui mare număr de oameni, care consideră că se cuvine să-i îngrijească mai degrabă din îndemnul bunei lor voinți, decât după legea naturii” (Euseb., Praep. Evang., VIII, 11).
Relatarea lui Filon, cu toate că, pe cât se pare, el a idealizat și a nivelat prezentarea modului de trai din diferitele comunități, ne oferă o imagine concretă a sistemului de organizare și a vieții esenienilor. Pe lângă importanța lor intrinsecă, aceste informații sunt foarte prețioase pentru confruntarea lor cu datele manuscriselor de la Qumran. Bunăoară vorbind despre primirea de noi membri, Filon îi numește „voluntari” έφ’έχουσίοις, ceea ce coincide în întregime cu numele dat novicilor în manuscrisele de la Qumran (mitnaddĕbīm, adică cei care se dau de bunăvoie obștii). Tot Filon ne spune că organizarea internă și modul de trai al esenienilor se caracterizează prin împărțirea membrilor obștii în grupe de vârstă, prin renunțarea la căsătorie, „singurul lucru ce ar putea să distrugă în mare măsură comunitatea lor”, prin respectarea riguroasă a odihnei de sâmbătă, prin abținerea de la jurăminte și prin studierea obligatorie și în comun a cărților sfinte. Mărturia lui Filon despre renunțarea esenienilor la sacrificii prezintă un interes deosebit În speță, Filon spune că esenienii „îl venerează mai mult decât alții pe Dumnezeu, și nu prin sacrificii de animale, ci prin aceea că se străduiesc să aibă un mod de gândire pios” (Quod omnis probus liber sit § 75). Toate caracteristicile de mai sus sunt specifice – într-o măsură mai mică sau mai mare – și comunității de la Qumran, fiind oglindire în Statut și în Documentul de la Damasc.
Elementul principal al concepției teologice a esenienilor a fost formulat de Filon astfel: „Divinitatea este cauza tuturor binefacerilor și a nici unuia dintre rele” (ibidem, § 84). Această formulă succintă, care necesită un studiu special, corelând-o cu celelalte date despre concepțiile ideologice ale esenienilor, este interesantă și prin faptul că ea conține, pare-se, nucleul unor reprezentări dualiste. Într-adevăr, dacă răul nu este generat de Dumnezeu, atunci, evident, el are un alt început, care, într-o anumită măsură, poate fi opus celui divin. Se înțelege că această problemă complexă necesită, cum am mai spus, un studiu special și detaliat.
Alte date interesante și amănunțite despre esenieni ne sunt comunicate de istoricul Josephus Flavius. Dacă în privința izvoarelor folosite de Filon pentru descrierea vieții și a concepțiilor esenienilor nu se știe nimic cert și nu putem stabili dacă el i-a observat personal pe esenieni sau s-a bazat pe relatările altor persoane, în privința originii informațiilor culese de Josephus Flavius lucrurile sunt limpezi. În autobiografia sa (Vita), Josephus Flavius precizează că în tinerețe a petrecut un an printre esenieni și a fost chiar discipolul (sau ucenicul) esenianului Bann, care trăia retras în deșert. De aceea, informațiile furnizate de Flavius au greutatea relatărilor unui martor ocular. Este adevărat că mișcarea esenienilor se constituie cu mult înaintea lui Josephus Flavius, ei fiind menționați pentru prima oară în legătură cu unele evenimente petrecute în jurul anului 145 î.Ch., pe când Josephus a avut prilejul să-i observe abia pe la jumătatea secolului I d.Ch. Când mișcarea lor împlinise circa 200 de ani de existență și, firește, suferise o evoluție simțitoare. Foarte prețioasă este informația lui J. Flavius (Războiul iudeilor, II, 8, 13) că în Iudeea existau două ramuri sau două curente eseniene, asemănătoare ca mod de viață, moravuri și obiceiuri, dar deosebite în privința atitudinii față de căsătorie. După părerea esenienilor, la temelia vieții virtuoase stă cumpătarea în toate și înfrânarea pasiunilor, dar dacă o ramură a esenienilor pretindea celibatul, cealaltă ramură, în interesul perpetuării speciei umane, nu condamna căsătoria. Putem presupune însă că deosebirile dintre diferitele grupuri de esenieni nu se limitau la concepțiile despre căsătorie și familie, ci se extindeau și asupra altor probleme de viață.
În concordanță cu Filon, Josephus afirma că numărul esenienilor trece de 4000 de oameni. Ei trăiau în obști mari, în diferite locuri ale țării. Dacă se mutau dintr-o obște în alta, esenienii se bucurau de aceleași drepturi ca și membrii celeilalte comunități.
La Flavius, concepțiile sociale ale esenienilor nu sunt expuse atât de limpede ca la Filon, dar și Flavius amintește de „disprețul pentru bogăție” și de „comunitatea de avere, demnă de mirare” (Războiul iudeilor, II, 8, 3). Cel ce intră în comunitate îi cedează tot avutul său. „Ei nu vând nimic unul altuia și nu cumpără nimic unul de la altul” (II, 8,4), dar „toți își împart tot ce au”. Josephus Flavius afirmă că esenienii nu au sclavi. Motivarea renunțării lor la sclavie este extrem de caracteristică pentru concepțiile acestui scriitor antic: sclavii furnizează pretexte pentru răscoală (τό δέ στάσεως έχδιδόναι ποίησιν, Antichități… XVIII, 1, 5 § 21).
Principala îndeletnicire a esenienilor este agricultura: „Șunt cei mai buni oameni care se dedică în întregime muncii agricole” (Antichități… XVIII, 1, 5).
În comparație cu Filon, Josephus Flavius ne zugrăvește un tablou mai amănunțit al organizării interne și al vieții obștilor eseniene. Comunitățile lor erau închise și secrete. Esenienii respectau cu strictețe pravila de a nu dezvălui nimănui tainele organizației și doctrinei lor, „chiar de ar fi să moară în torturi din această cauză” (Războiul iudeilor, II, 8, 7 § 141). Primirea de noi adepți era reglementată de instituția noviciatului, care dura trei ani. După primul an de încercare, novicele era admis la abluțiunile rituale, iar după scurgerea celor trei ani devenea membru cu drepturi depline al comunității. În cadrul ceremoniei de la sfârșitul perioadei noviciatului, noul membru făcea o serie de legăminte, pe care se angaja să le respecte cu scrupulozitate. Membrii obștii erau împărțiți în patru categorii sau clase. Se pare că împărțirea se făcea după criteriul vârstei, deoarece în continuarea expunerii sale despre cele patru clase ale obștilor eseniene, Josephus Flavius aduce următoarea precizare: „Membrii mai mici (ai comunității) sunt atât de departe de cei mari, încât aceștia din urmă, dacă li se întâmplă să se atingă de ei, își spală trupul ca și cum i-ar fi pângărit un venetic” (Războiul iudeilor, II, 8, 10 § 150). Toate treburile comunității sunt conduse de către persoane alese. „Ei aleg prin vot pe oamenii cei mai demni de a primi roadele pământului; iar de pregătirea pâinii și a mâncării se îngrijesc preoții” (Antichități… XVIII, 1, 5 § 22). Într-un alt pasaj, Josephus Flavius arată că toate treburile și întreg avutul comunității se află în grija unor supraveghetori – epimeleți – aleși prin vot (Războiul iudeilor, II, 8, 3 § 123).
Înăuntrul obștii domnește o strictă subordonare, cei mici trebuind să asculte de cei mari și minoritatea să se supună majorității („Dacă zece oameni șed laolaltă, niciunul nu-și va îngădui să se împotrivească părerii celorlalți nouă”, ibidem, II, 8, 8 § 146). Totul se săvârșește potrivit cu hotărârile supraveghetorilor aleși, aflați în fruntea comunității. Ordinea desfășurării adunărilor generale este riguros reglementată: vorbitorii pot lua cuvântul numai când le vine rândul; participanții n-au voie să strige sau să facă zgomot și sunt datori să-și stăpânească izbucnirile de mânie. De asemenea, sunt prevăzute reguli sanitare privind anumite nevoi firești; Flavius precizează că „ei se feresc să scuipe în fața altuia sau în partea dreaptă” (ibidem, § 147). Dreptatea se împarte în ședințe speciale de judecată, la care trebuie să fie prezenți cel puțin 100 de membri. Sentințele judecății sunt definitive, ele neputând fi schimbate de nimeni și sub niciun motiv.
Cei găsiți vinovați de încălcarea regulilor comunității sunt pedepsiți prin excludere, pedeapsă într-adevăr înfricoșătoare, deoarece pe cei excluși îi aștepta o soartă grea: „Cel dovedit a fi făcut asemenea fapte, este exclus din rândurile lor și adesea piere în chipul cel mai jalnic. Legat prin jurământ și obicei, un asemenea om nu poate primi mâncare din mâna altora (a membrilor comunității); nevoit să se hrănească numai cu verdețuri, el cade istovit de foame și moare. De aceea, din milă, ei îi reprimeau pe mulți dintre cei excluși, aflați la ultima suflare, socotind că chinurile morții sunt o pedeapsă suficientă pentru păcatele lor“ (ibidem, II, 8, 8, § 143–144).
Viața cotidiană a esenienilor era riguros reglementată, îndeplinirea muncilor obligatorii alternând cu trapezele și cu săvârșirea îndatoririlor obștești și religioase. De la răsăritul soarelui și până la ora 11 înainte de amiază toți membrii comunității se ocupau cu munca productivă, pentru a asigura mijloacele de trai. Înainte de a începe munca, toți rosteau o rugăciune, adresată soarelui-răsare. Acest obicei străin iudaismului amintește de ritualul zoroastrist și nu este exclus ca el să provină din religia iraniană. La 11 munca se întrerupea pentru masă, precedată în mod obligatoriu de abluțiuni rituale și de schimbarea îmbrăcămintei. Numai după ce s-au spălat și s-au primenit, membrii comunității sunt admiși, „ca într-un sanctuar” (§ 129), în refectoriu, la masa comună. Josephus Flavius arată ca în refectoriu nu pot intra decât membrii sectei. Se pare că în cei trei ani de încercare novicii munceau împreună cu ceilalți, dar luau masa separat, nefiind admiși la „masa celor mari”, adică a membrilor cu drepturi depline. Totodată, Flavius precizează că „dacă din întâmplare se ivesc oameni străini, ei participă la trapeză” (Războiul iudeilor, II, 8, 5, § 132). Poate că prin „străini” aici trebuie înțeleși membrii comunităților înrudite.
Fiecare trapeză începe și se încheie cu o rugăciune rostită de preot și însoțită de rugăciunile de mulțumire ale tuturor mesenilor. După ce masa ia sfârșit, esenienii îmbracă din nou hainele de lucru și se reîntorc la treburile lor, muncind până la asfințitul soarelui, când urmează cea de-a doua masă cu toate atributele ei. Se pare că esenienii erau foarte cumpătați la mâncare și respectau cu severitate o serie de restricții și interdicții alimentare. Aceasta reiese din afirmația aceluiași Josephus Flavius că pe sectanții excluși pentru anumite vini din comunitate și îndepărtați de la mesele comune îi aștepta groaznica soartă a morții prin foame, precum și din descrierea suferințelor și torturilor îndurate cu bărbăție de esenieni în timpul răscoalei, când romanii au vrut să-i silească să mănânce alimente nepermise (Războiul iudeilor, II, 8–10, § 152). În restul timpului, esenienii se ocupau cu studierea literaturii vechi și cu strânsul ierburilor de leac.
Ideologia religioasă a esenienilor se caracterizează, după Josephus Flavius, prin refuzul de a aduce sacrificii, prin credința în predestinarea divină și în nemurirea sufletului – care după moartea trupului își continuă existența transcendentală în infern sau rai –, prin îndatorirea de a respecta cu strictețe toate prescripțiile alimentare și odihna de sâmbătă.
Flavius acordă o atenție deosebită credinței în nemurirea sufletului, considerând-o ca cel mai important element al concepției despre lume a esenienilor. Totodată, el încearcă să lege bazele acestei concepții cu pitagoreismul și în genere cu filosofia elenă.
Expunerea concepțiilor social-politice ale esenienilor de către Flavius este pe alocuri contradictorie, datorită tendinței sale de a ascunde faptul că „cei mai buni dintre oameni”, cum îi consideră el pe esenieni, erau ostili romanilor. Bunăoară, printre legămintele novicelui la intrarea în comunitate, Josephus Flavius citează și următorul: „El trebuie să păstreze credință fiecărui om și îndeosebi dregătorilor (comunității), căci orice stăpânire vine de la Dumnezeu” (Războiul iudeilor, II, § 140). [Cf. Cunoscutul precept din Noul Testament „Nu este stăpânire fără numai de la Dumnezeu” (Epistola către Rom., 13, 1)]. Dar tot de la Flavius aflăm că, în anumite situații și condiții istorice, esenienii nu s-au comportat în conformitate cu acest legământ Astfel, ei au refuzat în principiu să depună jurământul de credință față de cârmuirea statului și numai mulțumită bunăvoinței pe care Herodes o manifesta față de esenianul Menahem, pentru o prezicere ce-i era favorabilă, esenienii au scăpat de asprele osânde la care recurgea în asemenea cazuri cruntul rege (Antichități… XV, 4, § 371–372). Atitudinea binevoitoare a lui Herodes era dictată însă mai degrabă de profunde considerente politice, decât de sentimentul de recunoștință față de unul dintre esenieni. Dar faptul că esenienii au fost scutiți să depună jurământul de credință, ne dovedește că ei au refuzat în principiu să jure credință stăpânirii. Este semnificativ că unul dintre cei trei comandanți care în timpul Războiului iudeilor dintre anii 66–73 d.Ch. S-au aflat în fruntea campaniei împotriva Askalonului, era un esenian cu numele de Ioan (Războiul iudeilor, III, 2, 1, § 11). Se pare că în timpul răscoalei antiromane din anul 66 d.Ch. Același esenian Ioan a fost comandantul districtului Tamna, căruia îi erau subordonate orașele Lydda, Joppe și Emmaus (ibidem, II, 20, 4, § 567). În sfârșit, participarea esenienilor la războiul împotriva romanilor reiese clar din următorul pasaj al Războiului iudeilor II, 8, 10, § 152–153): „Războiul împotriva romanilor a arătat modul lor de gândire în adevărata lui lumină. Au fost striviți în teascuri și trași în lanțuri, iar membrele le-au fost arse și zdrobite; împotriva lor au fost folosite toate instrumentele de tortură pentru a-i determina să hulească pe legiuitor sau să mănânce hrană nepermisă, dar nimic nu i-a putut determina să facă una sau cealaltă. Îndurau cu fermitate chinurile, fără să scoată niciun vaiet și fără să verse nicio lacrimă. Zâmbind sub torturi și bătându-și joc de cei ce îi chinuiau, ei își dădeau ușor sufletul, pe deplin încredințați că îl vor primi din nou în viitor”.
Din pasajele citate reiese că esenienii au participat activ la războiul antiroman, și că, în pofida afirmației lui Filon, aveau arme și au făcut uz de ele. Mai mult chiar, Josephus Flavius relatează că și în timp de pace, când se duceau într-o altă comunitate, esenienii nu luau cu ei la drum nimic altceva în afară de arme, spre a se apăra de tâlhari (ibidem, II, 8, 4 § 125). Acestea sunt principalele informații despre esenieni pe care le găsim la Josephus Flavius.
Datele cu privire la esenieni existente în literatura patristică (adică în operele părinților bisericii) provin, în majoritatea lor, din surse secundare și se referă îndeosebi la concepțiile lor ideologice, în primul rând la problema apropierii sau depărtării acestor concepții de doctrina creștină. Singura excepție o constituie lucrarea lui Hippolyt (secolul II-III d.Ch.), Refutatio omnium haeresium (Infirmarea tuturor ereziilor), care cuprinde unele amănunte interesante.
Anumite date despre esenieni, existente în literatura patristică, au fost însă insuficient analizate sau complet trecute cu vederea Astfel, în anul 1957, savantul D. Wieluch din Copenhaga a descoperit în lucrările părinților bisericii două „noi” relatări despre esenieni. Una dintre ele îi aparține lui Philaster (? 330–390), autorul „Cărții despre erezii” (Liber de haeresibus, IX), care trece doctrina esenienilor printre ereziile iudaice: „Esenienii sunt cei ce duc o viață schimnică, nu se hrănesc cu mâncăruri alese, nu vădesc interes pentru îmbrăcăminte și nu posedă nimic (nec possidentes aliquid): ei se ocupă intens cu cititul și cu munca nobilă și trăiesc, în locuri izolate (locis separatis): ei nu-l așteaptă pe Christos ca Dumnezeu, ca fiu al lui Dumnezeu și nu recunosc că el a și fost vestit ca Dumnezeu în Lege și Proroci, ci îl așteaptă numai ca proroc sau om drept (ut prophetam aut justum hominem)“. Este lesne de observat că originea datelor comunicate în prima parte a acestui text trebuie căutată în lucrările lui Plinius, Filon și Josephus Flavius, cu care am făcut cunoștință mai înainte. În ultima propoziție însă, unde se afirmă că esenienii nu-l recunosc pe Christos drept Dumnezeu, atrage atenția expresia: „om drept” (justus homo), care ne amintește pe „învățătorul dreptății” din textele de la Qumran. Dacă această coincidență nu este întâmplătoare, atunci suntem în posesia a încă unei mărturii serioase în favoarea apropierii ideologice dintre comunitatea de la Qumran și mișcarea eseniană. O altă informație, foarte scurtă, a fost „redescoperită” în Originum libri (Cartea originilor) a lui Isidor din Sevilla [(?) 570–636] care, la rândul său, s-a inspirat din lucrările cunoscutului părinte al bisericii Ieronim [(?) 331–420]: „Esenienii spun că însuși Christos a fost cel care i-a învățat toate abstinențele” (Esseni dicunt ipsum esse Christum qui docuit illos omnem abstinentiam). Se înțelege că numele Christos la esenieni nu-l indică pe Christos din evanghelii, ci este termenul grecesc pentru Mesia, unsul lui Dumnezeu. Relatările părinților bisericii din secolul al IV-lea sunt interesante prin faptul că în ele esenienii sunt comparați cu creștinii.
Problema raporturilor dintre secta esenienilor și secta egipteană înrudită a „terapeuților” necesită a fi temeinic studiată, pe baza reexaminării datelor ce ne sunt cunoscute din literatura antică, patristică și talmudică, a căutării de noi izvoare de date și a comparării lor cu informațiile cuprinse în manuscrisele de la Qumran.
Esența ideologiei eseniene poate fi înțeleasă numai dacă o considerăm prin prisma condițiilor social-economice și politice din Siria și Palestina în secolele II-I î.Ch. Apariția și dezvoltarea sectei esenienilor a fost una din manifestările protestului social al poporului iudeu, ruinat și asuprit mai întâi de dinastia Hasmoneilor, apoi de cuceritorii romani. În consecință, mișcarea eseniană reprezenta, probabil, nu atât o grupare omogena și monolită, cât mai degrabă un conglomerat de obști sau comunități, ce se deosebeau între ele atât ca organizare socială, cât și ca orientare ideologica Putem presupune că, în relatările lor, Filon și Josephus Flavius au vrut să zugrăvească un tablou de ansamblu, o imagine generală, nivelată și chiar idealizată a esenienilor, ceea ce face inevitabilă estomparea sau ignorarea voită a divergențelor lăuntrice. Totuși, compararea mărturiilor lăsate de acești doi autori din antichitate scoate la iveală unele deosebiri, a căror sursă trebuie căutată nu atât în faptul că ei s-au inspirat din izvoare diferite, și nici în atitudinea lor personală față de esenieni, ci mai degrabă în împrejurarea că în lucrările lor sunt oglindite curente diferite ale mișcării eseniene, bazate pe concepții diferite.
Astfel, Filon (cum va proceda mai târziu și Plinius cel Bătrân) subliniază ascetismul și celibatul principial al esenienilor, în timp ce Josephus Flavius vorbește despre două ramuri sau curente ale esenienilor, dintre care una admite căsătoria Filon zugrăvește o comunitate extrem de pacifistă, care interzice membrilor săi să producă și să se folosească nu numai de arme, dar și de uneltele ce ar putea fi utilizate în scopuri războinice, pe când esenienii lui Josephus Flavius n-au renunțat de fel la portul armelor și la viața militară. Dacă ținem seama că Filon a murit în jurul anului 50 d.Ch., adică cu mult înaintea răscoalei antiromane din Iudeea, iar Flavius a fost contemporan și participant activ la acest eveniment, putem presupune că, între timp, datorită situației extrem de încordate din țară, s-a schimbat și atitudinea esenienilor – sau a unei părți dintre ei – față de metodele violente de luptă. La Filon, esenienii sunt împotriva oricărui fel de comerț, în timp ce Flavius spune că esenienii interziceau numai comerțul între confiați și nu menționează nicăieri că ei n-ar face negoț cu persoane străine. Filon, spre deosebire de J. Flavius, nu amintește de rugăciunea de dimineață închinată soarelui-răsare. În ansamblu însă, între relatările lui Filon și Josephus Flavius există mult mai multe asemănări decât deosebiri.
Deoarece majoritatea covârșitoare a oamenilor de știință îi identifică pe membrii comunității de la Qumran cu esenienii, să încercăm să comparăm informațiile despre esenieni din lucrările lui Filon, Plinius și Josephus Flavius, cu datele din manuscrisele de la Qumran. Această comparație ne va releva multe trăsături comune, dar și unele deosebiri. Profesorul Yadin a remarcat că în cazurile unde afirmațiile lui Filon vin în contradicție cu datele din documentele de la Qumran, ele nu concordă nici cu relatările lui Josephus Flavius. Remarca profesorului Yadin este incontestabil interesantă, dar necesită a fi detaliat verificată.
Pentru a obține rezultate cât mai precise și mai certe, ar trebui să comparăm în prealabil diferitele mărturii antice despre esenieni cu datele din fiecare manuscris de la Qumran în parte, de exemplu, mai întâi cu Statutul, apoi cu Documentul de la Damasc etc. Pentru simplificare ne vom mărgini deocamdată să confruntăm mărturiile antice despre esenieni cu datele săpăturilor arheologice efectuate în perimetrul edificiului central și cu relatările corespunzătoare din manuscrisele de la Qumran, în special cu cele din Statut.
Cele mai asemănătoare trăsături ale esenienilor lui Josephus Flavius și Filon cu cele ale membrilor comunității de la Qumran sunt: 1) izolarea de restul lumii și caracterul închis al organizației; 2) comunitatea patrimonială și locativă, munca și viața în colectiv; în esență se aseamănă și ritualul trapezelor, deși în documentele de la Qumran nu există indicații privind schimbarea hainelor de lucru și obligativitatea abluțiunilor înainte de luarea mesei; 3) o seamă de caracteristici ale sistemului de organizare internă și anume: procedura primirii noilor membri și admiterea lor la mesele comune numai după împlinirea perioadei de încercare prevăzute de regulament (la Josephus Flavius ea durează trei ani, iar în Statut este redusă la doi ani, dar după o verificare prealabilă și nelimitată în timp); împărțirea tuturor membrilor pe grupe de vârstă; eligibilitatea demnitarilor și a judecătorilor; respectarea riguroasă a normelor vieții interne și pedepsirea vinovaților prin excluderea temporară sau definitivă din comunitate; ordinea adunărilor consacrate citirii în comun și interpretării textelor din Vechiul Testament; abluțiunile rituale; interdicția de a face jurăminte (cu excepția legământului la intrarea în comunitate); unele reguli igienico-sanitare; 4) în sfârșit, trăsături de asemănare se observă și în domeniul ideologiei. Așa, de exemplu, concepția esenienilor despre destin (ειμαρμένη) nu este altceva decât forma elenizată a doctrinei qumraniene despre predestinare, de care ne-am ocupat pe larg în capitolul precedent Amintim, de asemenea, că Philaster îl numește pe conducătorul esenienilor homo justus – „omul cel drept”, care ne amintește de „învățătorul dreptății” al qumranienilor. Un rit asemănător obiceiului esenienilor de a rosti în zorii zilei o rugăciune închinată soarelui – obicei a cărui origine este atribuită, pe bună dreptate, surselor babiloniene și persane ale doctrinei esenienilor – nu este menționat în Statut, dar un pasaj din Imnuri (XII, 4, 7) ne determină să presupunem că și la Qumran dăinuiau credințe legate de cultul soarelui-răsare. Un amănunt semnificativ: în fragmentul din Cartea Tainelor, soarele este numit „rânduiala hotărâtă a lumii” (tkwn tbl; I, 6–7), denumire care corespunde perfect concepțiilor „fiilor luminii”.
Ce-i drept, în manuscrisele de la Qumran nu figurează cuvântul „esenian”, dar se pare că are dreptate profesorul Georg Kuhn când presupune că acesta era numele dat adepților sectei de cei aflați în afara ei. Și mai interesant este că în cărțile Noului Testament, în care se vorbește des – și întotdeauna pe un ton polemic – despre farisei și saduchei, esenienii nu sunt pomeniți nici măcar o singură dată. Faptul s-ar putea explica prin afinitatea autorilor nucleului primitiv al Noului Testament cu ideologia eseniană. În aceeași ordine de idei, se cuvine să arătăm că în Noul Testament cuvântul „creștin” se întâlnește numai de trei ori (Faptele sfinților apostoli, 11, 26 și 26, 28; Epistola întâia sobornicească a sf. Apostol Petru, IV, 16). Menționăm că pentru prima dată acest cuvânt apare în lucrările autorilor antici (Tacitus, Plinius cel Tânăr, Suetonius).
Pe de altă parte, comparația izvoarelor amintite relevă și o serie de deosebiri, unele esențiale. Existența proprietății private, a sclaviei și a comerțului în comunitatea descrisă în Documentul de la Damasc este departe de a sugera ideea unei apropieri ideologice între membrii ei și esenienii lui Filon, Plinius și Josephus Flavius. Diferită este și atitudinea față de căsătorie și sacrificii. În ce privește sacrificiile, comunitatea de la Qumran este, fără îndoială, mai aproape de esenienii lui Josephus Flavius decât de esenienii lui Filon. Mai departe: membrii comunității de la Qumran nu recunoșteau dualismul trupului și sufletului, considerându-le ca o unitate. Nu este însă exclus ca în această problemă Josephus Flavius să nu fi expus adevăratele concepții ale esenienilor și să fi făcut o încercare tendențioasă de a le apropia de credința elenilor. Este semnificativ aici că Hippolyt nu-l urmează pe Flavius și afirmă că esenienii credeau nu numai în nemurirea sufletului, dar și în reînvierea trupului, adică împărtășeau crezul qumranienilor. Apoi, la esenienii lui Josephus Flavius și Filon, preoții nu sunt atât de omnipotenți ca în comunitatea de la Qumran. În sfârșit, la esenienii descriși de Josephus Flavius și Filon nu găsim orientarea mesianico-eshatologică, atât de caracteristică comunității de la Qumran. Divergențele se extind și asupra unor trăsături secundare, de amănunt Bunăoară, Filon reliefează grija deosebită a esenienilor pentru bătrâni, pe când în textul „Celor două coloane” stă scris că bătrânii slabi și neputincioși nu sunt sub niciun motiv admiși în comunitate.
Știind că datele furnizate de Filon și Josephus Flavius se referă la întreaga mișcare eseniană, adică la comunitățile răspândite pe întreg teritoriul țării, și cunoscând tendința acestor autori de a prezenta imagini generale, de ansamblu, suntem îndreptățiți să presupunem că obștea de la Qumran aparținea unuia dintre curentele mișcării eseniene. Această ipoteză este întărită de amintita mărturie a lui Plinius cel Bătrân, pe cât de scurtă, pe atât de importantă, despre esenienii stabiliți pe litoralul de nord-vest al Mării Moarte în regiunea Engaddi, adică tocmai pe locul unde a ființat comunitatea de la Qumran. Ne vine greu să credem că perfecta concordanță a coordonatelor geografice relatate de Plinius cu datele arheologice ar fi o simplă întâmplare. După cum am mai spus, informația lui Plinius cel Bătrân despre esenienii „care trăiesc printre palmieri” este confirmată și de recentele săpături arheologice efectuate în oaza Ain Feshkha.
În ceea ce privește divergențele semnalate mai sus, să nu uităm că relatările autorilor antici despre esenieni sunt statice, adică ne zugrăvesc situația din secolul I d.Ch., în timp ce manuscrisele de la Qumran oglindesc, probabil, evoluția cu totul firească și necesară a acestei secte în decursul unei perioade de peste 200 de ani. În prezent, un număr tot mai mare de cercetători înclină să creadă că cheia întregii probleme o poate oferi numai stabilirea evoluției comunității de la Qumran, a fazelor ei de dezvoltare. Deocamdată însă, pe cât știm, doar Milik a încercat să schițeze tabloul acestei evoluții. În anexa la monografia sa din anul 1957, Milik relevă patru etape în dezvoltarea comunității: 1) perioada „esenismului ortodox” (aproximativ 172–134 î.Ch.), când are loc procesul de formare a comunității și stabilirea ei la Qumran; 2) perioada de maximă înflorire a comunității, care durează de la domnia lui Ioan Hircanos I până la Herodes I, adică între anii 134–37 î.Ch. (corespunzând perioadei arheologice Ib). Această perioadă se caracterizează prin intrarea în comunitate a unui număr mare de farisei (din pricina persecuțiilor religioase ordonate de Ioan Hircanos I), și, în consecință, prin apariția „nuanțelor fariseice” în mișcarea „esenismului” qumranian; 3) perioada: herodiană”, de scurtă durată (aproximativ 404 î.Ch.), ale cărei caracteristici sunt momentan neclare. Aici, Milik emite ipoteza că principala cauză a părăsirii Qumranului n-ar fi fost cutremurul din anul 31 î.Ch., ci invazia parților din jurul anului 40 î.Ch., în timpul căreia centrul de la Qumran a fost distrus și incendiat; 4) perioada a patra și ultima din viața comunității de la Qumran (anul 4 î.Ch. – 68 d.Ch.) se leagă, după părerea lui Milik, de orientarea zelotă a esenienilor de la Qumran (essenisme à empreinte zélote). Pregătirile în vederea războiului împotriva kittiimilor (romanilor) este atestată de apariția unor documente ca sulul „Războiului” și „Sulurile de aramă”.
Milik recunoaște însă că încercarea sa de reconstituire a istoriei comunității de la Qumran este foarte ipotetică. Observațiile acestui autor prezintă totuși un interes incontestabil, deși, în reconstituirea lui, sunt prea puțin luate în considerare aspectele sociale care au determinat apariția și dezvoltarea mișcării eseniene, în general, și a comunității de la Qumran, în special.
La începutul prezentului capitol am arătat importanța problemei esenienilor pentru elucidarea originii creștinismului. Să ne oprim pe scurt asupra unuia dintre aspectele acestei probleme. După anul 70 d.Ch., adică după războiul iudeilor împotriva romanilor, a ajuns în Transiordania un grup de iudeo-creștini cărora li se spunea ebionim (adică „săraci”) și a căror doctrină este oglindită în așa-numitele „Pseudoclementine”. Potrivit doctrinei ebioniților, Dumnezeu a creat în lume două forte: pe Christos și pe Diavol. Christos este întruchiparea împărăției viitorului, iar Diavolul întruchipează împărăția prezentului. Totodată, Christos nu este de origine divină, nu s-a născut în urma imaculatei concepții, ca Iisus din evanghelii, ci ocupă rangul celui mai mare dintre arhangheli – „prințul luminii”. În fiecare generație Christos și Diavolul au pe pământ prorocii lor, respectiv unul adevărat și unul fals. În speță, Iisus a fost un proroc adevărat, iar Pavel un proroc fals. Viața internă a comunităților iudeocreștine din Iordania se caracteriza prin respectarea riguroasă a legilor iudaice (de pildă circumciziunea și sărbătorirea sâmbetei) și, în același timp, prin condamnarea categorică a ritualului sacrificiilor în templu. Asemenea esenienilor, ebioniții practicau abluțiunile zilnice, dar cunoșteau deja botezul inițial, în sensul creștin al acestui ritual. Trapeza sacră a ebioniților se reducea la împărtășirea cu pâine și apă, în loc de vin. După Epifaniu, la ebioniți a existat comunitatea averii, dar acest principiu nu este consemnat în „Pseudoclementine”. Ca și în comunitatea de la Qumran, ebioniții respectau riguros secretul obștii, se opuneau pe sine clerului de la Ierusalim, aveau instituția noviciatului etc. Acestea sunt principalele trăsături ale credințelor și ritualurilor iudeocreștinilor din Transiordania. Similitudinea anumitor elemente din doctrinele ebioniților și esenienilor a atras de multă vreme atenția cercetătorilor, care au presupus că nucleul ebioniților era alcătuit din esenieni fugiți după zdrobirea răscoalei. Grupul iudeo-creștin al ebioniților era considerat veriga intermediară între esenieni și creștini. După descoperirea manuscriselor de la Qumran, unii oameni de știință, în primul rând Teicher, au început să identifice comunitatea de la Qumran, ai cărei membri își ziceau și ei „ebionim“ sau „obștea celor săraci”, cu secta iudeo-creștină a ebioniților. Mai mult chiar, Teicher vede în „învățătorul dreptății” pe Iisus, iar pe apostolul Pavel îl identifică cu „preotul nelegiuit”. Alți cercetători, mai prudenți (de exemplu Cullmann și Schoeps), consideră că ebioniții din Transiordania se leagă numai genetic de comunitatea de la Qumran, iar Fitzmyer admite doar eventualitatea influenței concepțiilor qumraniene asupra ebioniților. Așadar, studierea comunității de la Qumran și compararea ei cu esenienii ne conduc inevitabil la problema legăturii dintre comunitatea de la Qumran și creștinismul primitiv din secolul I d.Ch. Să trecem deci la examinarea acestei probleme.

Manuscrisele de la Qumran și Creștinismul Primitiv

Manuscrisele descoperite la Qumran au pus științei o serie de probleme importante, foarte complexe și extrem de variate. Interesul cel mai mare, am spune chiar „senzațional”, l-a trezit neîndoielnic problema eventualei legături dintre aceste manuscrise și creștinismul primitiv. Îndată după apariția, în 1950, a primei ediții a comentariului la Cartea lui Habaccuc, profesorul A. Dupont-Sommer de la Sorbona a afirmat că manuscrisele de la Qumran marchează începutul unei adevărate „cascade de revoluții” în studierea Bibliei „Învățătorul galileean (adică Iisus Christos – I.A.) – scrie Dupont-Sommer – în forma în care ni se înfățișează în cărțile Noului testament, este în multe privințe o uluitoare reîntruchipare a învățătorului dreptății”.
Vestea descoperiri manuscriselor și a unor materiale arheologice care ar furniza informații istorice despre viața lui „Christos însuși” a găsit un larg ecou și a fost reluată de organele de presă de mare tiraj. Cunoscuta revistă engleză „Ilustrated London News”, din 3 septembrie 1955, a publicat un articol al arheologului Harding, unul dintre conducătorii săpăturilor de la Khirbet Qumran, în care, între altele, scria: „Ioan Botezătorul a fost mai mult ca sigur esenian și este probabil că el a studiat și a lucrat în aceste încăperi… Mulți oameni de știință presupun că însuși Christos a învățat câtva timp împreună cu esenienii. Dacă lucrurile stau așa, atunci acest mic edificiu reprezintă ceva unic, deoarece este singurul dintre toate antichitățile iordaniene care a rămas neschimbat și a fost neștiut până astăzi”. Redacția revistei a tăcut cunoscut că dintre toate articolele arheologice publicate în paginile ei, niciunul nu s-a bucurat de atâta atenție din partea cititorilor ca articolul lui Harding. În numărul din 2 noiembrie 1957, venind în întâmpinarea dorinței cititorilor, revista a publicat noi materiale despre Khirbet Qumran, sub titlul senzațional: „Locul unde au fost scrise și ascunse manuscrisele biblice de la Marea Moartă, și unde, poate, au învățat Christos și Ioan Botezătorul: ruinele de la Khirbet Qumran, fotografiate din aer, cu descrierea lor detaliată”.
Încă înaintea apariției acestui articol, în cadrul unei discuții publicate în S.UA., profesorul Freemantle a formulat următoarea ipoteză; nu cumva anii „enigmatici” din viața lui Iisus Christos (între 12 și 30 de ani) despre care în evanghelii nu se spune nimic, au fost petrecuți de el în mănăstirea de la Qumran? Iar vechea noastră cunoștință, mitropolitul Athanasios, a afirmat chiar că sulul Cărții prorocului Isaia (din prima peșteră), aflat în posesia sa, a fost folosit… de Iisus Christos în persoană. După o asemenea publicitate, nu e de mirare că prețul sulurilor a săltat la un milion de dolari!
Nu este nevoie de un mare efort de imaginație pentru a ne închipui ce loc uriaș a ocupat acest subiect în literatura istorică de specialitate și în cea teologică. Într-adevăr, în decurs de câțiva ani, în diferite țări ale lumii a apărut o avalanșă de articole și cărți, între ai căror autori s-au încins controverse pătimașe. Iată cum descoperirea întâmplătoare a beduinului Mahomed ed-Dib a repus pe tapet una dintre cele mai arzătoare probleme ale istoriei creștinismului: problema originii și a izvoarelor sale. În cadrul unei scurte treceri în revistă, suntem lipsiți de posibilitatea de a examina toate părerile; de aceea, ne vom mulțumi să le semnalăm doar pe cele care ni se par mai caracteristice.
Pe măsura descifrării și studierii ulterioare a textelor, crește materialul faptic care pledează în favoarea apropierii manuscriselor de la Qumran de literatura Noului Testament Ipoteza enunțată de A Dupont-Sommer a fost susținută și dezvoltată de un grup de oameni de știință și publiciști, cărora în Occident li se spune „radicali” sau „agnostici”.
Miliard Burrows, cunoscutul cercetător al manuscriselor de la Qumran, caracterizează în felul următor atitudinea „radicalilor” față de noile descoperiri: „Unii sunt de părere că istoria lui Christos și fapta sa expiatoare sunt pur și simplu repetarea exemplului pe care-l putem găsi în manuscrisele de la Marea Moartă. După câte știu, niciun savant competent nu s-a exprimat într-o formă atât de categorică, dar aceasta este concluzia ce se degajă din diferitele lor afirmații. Și tocmai ideea aceasta i-a derutat cel mai mult pe credincioși și i-a entuziasmat pe necredincioși”.
Care este punctul de vedere al radicalilor? Cel mai limpede el a fost formulat, credem, de către Edmund Wilson. Wilson presupune că civilizația va avea mult de câștigat dacă apariția creștinismului va putea fi înțeleasă „pur și simplu ca un episod din istoria omenirii, iar nu ca o dogmă și o revelație divină”. Manuscrisele de la Marea Moartă ne sunt aici de un neprețuit ajutor. Mănăstirea de la Qumran, adică edificiul central al comunității, „este, poate, într-o măsură mai mare decât Bethleemul și Nazaretul, leagănul creștinismului”. După părerea lui Allegro, Qumranul a fost o colonie eseniană, în mijlocul căreia a trăit și a activat Ioan Botezătorul și unde a luat naștere creștinismul. „Acum, spune Allegro, pare probabil că biserica (creștină – n. trad.) a adoptat modul de viață al sectei (adică al comunității de la Qumran – I.A.), statutul, multe din doctrinele ei și, fără îndoială, o mare parte din frazeologia care abundă în Noul Testament”. Aproximativ aceeași părere o împărtășește și A. Davies. Asemenea majorității cercetătorilor contemporani, el identifică obștea de la Qumran cu esenienii și consideră că cercurile cărora le aparține paternitatea manuscriselor de la Qumran au trăsăturile unei secte creștine primitive. Comunitatea de la Qumran este, după părerea sa, mediul în care trebuia să apară creștinismul.
Opiniile enunțate de savanții de nuanță radicală au provocat o reacțiune puternică din partea teologilor ortodocși și a clericalilor din diferite țări. În interpretarea dată de radicali caracterului și conținutului manuscriselor de la Marea Moartă, clericaliștii au văzut o subminare a tezei fundamentale a bisericii creștine privind esența divină a lui Christos și unicitatea „revelației” sale. Numai la gândul că noile manuscrise pot să știrbească într-o anumită măsură pretențiile bisericii la originalitatea absolută a lui Christos și a învățăturii sale și să arate că multe idei creștine au fost împrumutate din doctrina unei secte necunoscute, care a existat cu mult înaintea lui Christos și ai cărei adepți au trăit chiar în aceeași regiune unde, conform tradiției evanghelice, a propovăduit Ioan Botezătorul și s-a botezat însuși Christos, clericaliștii s-au tulburat și au început să se agite. Din clipa când a devenit cunoscut conținutul manuscriselor de la Qumran, pe teologii creștini îi frământă o problemă a cărei esență a fost bine rezumată de Davies, în titlul ultimului paragraf al cărții sale: „În concluzie: este un câștig sau o pierdere pentru religie? (Conclusion: Is it loss or gain for religion?)”.
Vaticanul a început prin a susține că studierea sulurilor este primejdioasă pentru crezul catolic și a încercat să împiedice cercetarea lor. Firește că, ulterior, Vaticanul a fost nevoit să-și schimbe atitudinea față de documentele de la Qumran. Noua orientare a Vaticanului s-a concretizat, printre altele, în achiziționarea de către curia papală a peste 50 de fragmente de manuscrise. Dar să dăm mai bine cuvântul cunoscutului savant italian, profesorul A. Donini: „În mijlocul tăcerii perseverente a unor oameni de știință italieni, care continuă să privească această temă ca un domeniu rezervat lumii ecleziastice, în paginile cotidianelor de mare tiraj și ale săptămânalelor ilustrate se face auzit, din când în când, glasul savanților-teologi și al ziariștilor-clericaliști: ei sunt îngrijorați ca nu cumva studierea textelor recent descoperite să zdruncine din temelie concepția admisă despre istoria comunităților creștine primitive”. Mulți teologi se străduiesc să minimalizeze și să reducă la zero trăsăturile de asemănare dintre creștinismul primitiv și unul dintre predecesorii săi – comunitatea de la Qumran. Era imperios necesar ca doctrina religioasă să fie apărată și ferită de această lovitură neașteptată, lărgind și adâncind prăpastia care separă creștinismul de precursorii săi. Un profesor de teologie irlandez, K Smith, scrie abia stăpânindu-și mânia: „Nu de mult, autorul volumului Creanga de aur a declarat că creștinismul nu este altceva decât un amalgam sau un ecou al tuturor miturilor, de la cele polineziene, până la cele lapone. Ceva mai recent «eshatologiștii» ne-au spus că Iisus nu este decât o fantomă sau o viziune apocaliptică a școlii «apocrifice». Recent, doctorul Bultman ne-a anunțat că creștinismul este existențialism plus un mixtum compositum de mituri gnostice orientale. Abia acum câțiva ani, BBC a făcut cunoscut ascultătorilor săi că creștinismul nu este decât o variantă a mitului elenistic despre zeul care moare. Iar acum creștinismul ne este prezentat ca iudaismul sectei de la Qumran. Explicația este foarte simplă: cu o mare doză de bunăvoință și cu cât mai puține pretenții științifice, Noul Testament sau cel puțin o parte a Noului Testament poate fi interpretata și redusa la majoritatea aspirațiilor religioase ale omenirii. Totuși caracterul excepțional (sublinierea îmi aparține – I.A.), unic al creștinismului, considerat în ansamblul său unitar, întreaga lui esență și putere de influență au fost prevăzute numai de prorocii Israelului. Dar chiar și ei, cu toate că au năzuit cu patimă să-l întrezărească, «nu l-au văzut“.
La începutul anului 1956, ziarul „Osservatore Romano”, organul oficial al Vaticanului, a publicat o amplă declarație în legătură cu descoperirea manuscriselor de la Qumran, afirmând fățiș că toate încercările de „a explica creștinismul” sau de a-l „deduce” din mișcarea eseniană sunt inacceptabile.
În anul 1958, în revista „Civiltà cattolica”, editată de Vatican, a apărut un articol polemic al lui Pietro Boccaccio, membru al ordinului iezuiților, articol îndreptat împotriva profesorului comunist Ambrogio Donini, în legătură cu articolul Manuscrisele ebraice de la Marea Moartă și originea creștinismului, publicat în 1957 în revista „Rinascita”. Boccaccia declară că în tabăra teologilor nu numai că nu există „niciun fel de teamă, ci dimpotrivă domnește bucuria pentru grabnica publicare a tuturor textelor (de la Qumran – n. trad.) Dar toate argumentele invocate de Boccaccio în polemica cu Donini se reduc la o simplă repetare a dogmelor bisericești. Astfel, nevoit să recunoască asemănarea dintre învățătorul de la Qumran și cel din evanghelii, Boccaccio afirmă că Iisus îi era superior învățătorului de la Qumran prin autoritatea sa divină. În timp ce credința în învățătorul de la Qumran nu i-a putut izbăvi pe discipolii săi, Iisus a fost mântuitor tocmai pentru că El însuși era Dumnezeu.
Deși stă scris negru pe alb (1QpHab. V, 9–10), Boccaccio nu vrea să admită că învățătorul persecutat al qumranienilor a avut de îndurat multe chinuri și suferințe. Și chiar dacă am admite pentru o clipă răstignirea învățătorului, continuă Boccaccio, ea nu a fost jertfă expiatoare ca răstignirea lui Christos. Ca și Carmignac, Boccaccio interpretează în așa fel textul Documentului de la Damasc (VI, 8–11), încât s-ar părea că în el nici nu se vorbește de învățător. Dar chiar dacă ar fi fost vorba despre el, conchide Boccaccio, învierea învățătorului lor încă n-a avut loc, pe când învierea lui Christos s-a săvârșit.
La arsenalul argumentelor dogmatice, antiștiințifice, face apel și Mihail, episcop de Smolensk și Dorogobuj, în articolele consacrate descoperirilor de la Qumran. De pildă, comparând rugăciunea sfântului Zaharia (tatăl lui Ioan Botezătorul), reprodusă în Evanghelia cea de la Luca (1, 67–79), cu textul imnului de încheiere a Statutului (XI, 15–17), episcopul Mihail remarcă: „Paralelismul ideilor și chiar al construcțiilor gramaticale ale acestui imn și ale rugăciunii sfântului Zaharia vorbește de la sine”. Iar explicația paralelismului menționat este, după episcopul Mihail, următoarea: „pătruns de… duhul sfânt (Luca, I, 67) și vorbind din inspirație divină, sfântul Zaharia a putut folosi în cuvântul său unele imagini și expresii cunoscute anterior și foarte potrivite în cazul de față”.
Episcopul Mihail admite posibilitatea ca Ioan Botezătorul să fi venit în contact cu obștea de la Qumran, dar postulează că Ioan Botezătorul a părăsit comunitatea de la Qumran deoarece intenționa „să pășească pe calea slujirii profetice independente”, cum spune Burrows. Recunoscând existența a numeroase coincidențe între credința esenienilor de la Qumran și creștinism, episcopul Mihail încearcă să le explice cu ajutorul următorului argument „Pentru atingerea acestui țel, Domnul (adică Iisus Christos – I.A.) a folosit în cuvântarea sa unele expresii și fraze care circulau în comunitatea esenienilor și intraseră în vocabularul unor cercuri mai mult sau mai puțin largi ale poporului. Iar mai târziu, urmând pilda dumnezeiescului lor învățător, la fel au procedat și apostolii, care de asemenea au folosit uneori expresii obișnuite ale esenienilor pentru a-și exprima propriile lor idei… Să nu ne lăsăm derutați de caracterul oarecum neobișnuit al acestor concluzii: venind pe lumea noastră pământească, fiul lui Dumnezeu a binevoit să vorbească cu oamenii într-o limbă înțeleasă de ei”. Dar chiar și astfel de argumente artificioase nu-i satisfac pe unii teologi, care încearcă să-l rupă cu desăvârșire pe Christos de mediul esenian. Jean Danielou, bunăoară, profesor de istorie a creștinismului la Institutul catolic de la Paris, recunoaște apartenența lui Ioan Botezătorul la mediul de la Qumran și creștinarea în masă a esenienilor după anul 70 d.Ch., dar în același timp consideră că „Christos era străin de lumea eseniană“. Aceleași vederi le împărtășește, în ultima sa monografie, și M. Burrows, însă, circumspect, evită formulările categorice.
Cu cât ies la iveală mai multe împrumuturi concrete ale creștinismului de la precursorii săi, cu cât se împuținează numărul elementelor originale din diferitele aspecte ale doctrinei, organizării și practicii religioase creștine, cu atât devin mai descoperite ultimele lui „bastioane” – dogmele bisericești, care nu pot fi supuse discuției și sunt imuabile. Iată de ce numeroși teologi ortodocși iau atitudine împotriva „concepției naive potrivit căreia creștinismul ar pierde din noutatea ideilor, termenilor și a practicii sale”. Amos Wilder, de exemplu, contestă valabilitatea premisei logice post hoc ergo propter hoc („după aceasta înseamnă din cauza aceasta”) și încearcă să combată părerea că din moment ce Christos a trăit după „învățătorul” de la Qumran, creștinismul derivă din doctrina acestuia din urmă. „O astfel de logică, spune Wilder, este în genere extrem de periculoasă deoarece într-o materie cu atâta «acuitate» ca religia, se găsesc întotdeauna oameni gata să profite de orice pretext pentru a da o lovitură adversarilor lor”. Chiar și un cercetător atât de competent ca semitologul și bibleistul englez H.H. Rowley susține că manuscrisele de la Marea Moartă nu contribuie cu nimic la studiul creștinismului primitiv: „Ipoteza că sulurile ar putea furniza date despre natura creștinismului primitiv este fantezistă… Aceste manuscrise nu pot fi utilizate cu temei (intelligently) nici pentru propaganda creștină, nici pentru cea anticreștină”. În afirmațiile de tipul celor citate mai sus nu vom găsi, de regulă, niciun fel de argumentare. De fapt, cei ce contestă utilitatea unui studiu comparat al ideologiei și practicii comunității de la Qumran cu creștinismul primitiv nici „nu au nevoie” să-și argumenteze poziția. Într-adevăr, dacă creștinismul este de la început și până la sfârșit o revelație divină, atunci la ce bun să te ostenești cu căutarea de izvoare și mărturii externe care să confirme acest fenomen fără precedent, când el nu poate fi înțeles pe cale rațională sau cu ajutorul faptelor, ci numai prin credință oarbă. Totuși, părerile și atitudinea acestor cercetători nu trebuie trecute cu vederea, pentru că poziția lor manifest negativă față de manuscrisele de la Qumran ne pune în gardă și ne dovedește, o dată mai mult, cât de importantă și de necesară este pentru aflarea adevărului studierea aprofundată și obiectivă a documentelor. Semnificativă este și tendința anumitor teologi de a sublinia importanța cărților biblice din biblioteca de la Qumran și de a minimaliza însemnătatea manuscriselor nebiblice pentru elucidarea relațiilor dintre creștinismul primitiv și ideologia și practica sectei de la Qumran.
Adepții așa-numitei orientări „liberale”, cum li se spune în literatura qumranologică, încearcă să ocupe o poziție intermediară între „radicali” și clericaliștii ortodocși. Spre deosebire de „ortodocși”, care manifestă un dispreț total față de orice mărturii noi și necreștine, capabile să arunce lumină asupra „tainei” apariției primelor comunități creștine, oamenii de știință și teologii „liberali” studiază cu atenție manuscrisele de la Marea Moartă sub aspectul eventualelor lor legături cu creștinismul pe cale de constituire. Pornind de la premisa că „creștinismul nu a putut să se nască din vid”, adepții metodei „istorice” îndeamnă la studierea temeinică și imparțială a faptelor, pentru a reconstitui atmosfera socială și religioasă în care a apărut creștinismul. În același timp însă, ascuțișul polemic al cercetărilor lor este îndreptat nu atât împotriva orientării ortodoxale, cât mai ales împotriva celei „radicale”.
„Liberalii” se străduiesc să împace caracterul istoric al creștinismului, care admite existența unor precursori, depistați și identificați în mod științific, cu postulatul „imuabil” al bisericii despre originea acestuia. Poziția „liberalilor” a fost precizată extrem de limpede de către William Foxwell Albright, unul dintre cei mai reputați orientaliști. În 1956, în cuvântarea rostită la constituirea specială consacrată problemelor de qumranologie. Albright a declarat: „Astăzi suntem nevoiți să recunoaștem ca fapt istoric că multe elemente din practica religioasă a primilor creștini ai Noului Testament au fost împrumutate din practica corespunzătoare a esenienilor. Aceasta este îndeosebi valabil în ce privește organizarea comunităților creștine primitive, cu tendința lor spre proprietatea comună, cu urmele unui sistem de conducere în fruntea căruia se găseau douăsprezece persoane alese etc.”. Într-un articol apărut în numărul din 15 iunie 1958 al publicației „Herald Tribune Book Review”, Albright scrie că „actualmente, într-adevăr toți savanții creștini, cu excepția unui grup restrâns de ortodocși, recunosc importanța principiului continuității istorice”. Pe de altă parte, în amintita cuvântare de la consfătuirea qumranologilor, Albright a afirmat că „în general vorbind, această descoperire (manuscrisele de la Qumran – n. trad.) nu este în stare să modifice ansamblul credințelor noastre creștine, ci doar să faciliteze reprezentarea condițiilor istorice” în care a luat naștere creștinismul. Pe o poziție analogă se situează și alți savanți de prestigiu, care în studiile lor paleografice și textologice, precum și în săpăturile arheologice, au obținut rezultate valoroase.
Frank Cross, de pildă, consideră că obștea eseniană de la Qumran este o predecesoare a formelor organizatorice și a concepțiilor religioase creștine, că Ioan Botezătorul a fost o punte de legătură între Qumran și creștinism. În ultima sa monografie, apărută în 1958, Cross scrie: „într-un anumit sens, creștinismul primitiv este continuarea tradițiilor obștești și apocaliptice” ale hasidimilor și esenienilor. Totodată, Cross ia atitudine împotriva concluziei „oamenilor naivi” cum că stabilirea acestor paralele ar dovedi că esenienii au anticipat creștinismul, instituțiile și doctrina lui, și că, prin urmare, creștinismul nu are dreptul să pretindă a fi de origine divină. După părerea lui Cross, existența unei legături de continuitate între Christos și trecutul istoric, legătură stabilită în mod științific, nu contrazice doctrina creștină a revelației. „Într-un cuvânt – conchide Cross într-o altă lucrare – putem afirma cu certitudine că nicio nouă lumină istorică venită de la aceste suluri, nu poate face paradoxul întrupării mai mult sau mai puțin verosimil și nici mai mult sau mai puțin vulnerabil”.
Așadar, savanții de orientare „liberală” recunosc existența unei legături de continuitate între creștinism și anumite mișcări religioase care l-au precedat, relevă „uimitoarea coincidență” dintre ideologia și organizarea comunității de la Qumran și a comunităților creștine primitive, dar, după părerea lor, creștinismul are o calitate principial nouă, și anume că, spre deosebire de toate celelalte curente religioase anterioare, el a fost consfințit prin persoana divină a întemeietorului său, Iisus Christos. Astfel, W. Brownlee susține că revelația n-a fost câtuși de puțin un fenomen static, ci, dimpotrivă, se caracterizează prin dinamism și dezvoltare. Asemănarea unora dintre ideile Noului Testament și concepțiile esenienilor arată că aceștia din urmă erau precursorii providențiali ai ivirii lui Christos pe lume. De aceea, socoate Brownlee, noile descoperiri nu pot schimba temeliile doctrinei creștine, dar aruncă o lumină asupra practicii și vieții primelor comunități creștine. „Sunt ferm convins, spune M. Burrows, că apariția istorică a lui Dumnezeu în chipul lui Iisus din Nazaret trebuie să constituie piatra unghiulară a oricărei credințe, dacă ea este într-adevăr creștină”. „Nu avem niciun temei să ne frământăm din această cauză (adică din cauza asemănărilor dintre comunitatea de la Qumran și creștinismul primitiv – I.A.), ca și cum originalitatea lui Iisus și autoritatea divină a creștinismului ar fi puse în pericol de această recunoaștere”.
Din cele spuse reiese că noi și pe de-a-ntregul originale nu sunt doctrina creștinismului și rolul său istoric, nu sunt principiile sociale, organizarea socială și practicile religioase zilnice ale comunităților creștine primitive; numai persoana divină a lui Christos și fapta sa de mântuire îi dau creștinismului o esență nouă. Prin urmare, atunci când este vorba de esența divină a întemeietorului creștinismului, toți teologii, indiferent de orientarea lor se străduiesc cu egală râvnă să apere caracterul peremptoriu și imuabil al dogmelor bisericești. Este evident că dogmatismul și credința oarbă nu au nimic comun cu știința. Tocmai de aceea, studierea și cercetarea științifică imparțială a manuscriselor descoperite la Qumran în vederea elucidării relațiilor reciproce dintre autorii lor și creștinismul în formare capătă o importanță deosebită. Să încercăm să facem cunoștință, în linii generale, cu esența acestei probleme.
Înainte de a trece la examinarea materialului faptic, este necesar să aruncăm măcar o plivire de ansamblu asupra câtorva premise metodologice și principiale. Teza că creștinismul reprezintă un fenomen calitativ nou în istoria lumii antice în general și în istoria religiilor antice în special, este unanim recunoscută, inclusiv de știința marxistă. Elementul nou al creștinismului constă în faptul că el a luat locul religiilor particulare ale triburilor, popoarelor și statelor, a sfărâmat barierele sociale, etnice și statale și, pentru prima oară în istoria omenirii, a devenit o religie universală, revendicându-și un caracter și o semnificație general-umană. Și numai în această calitate a putut deveni creștinismul religia imperiului mondial al romanilor.
Dar creștinismul n-a fost de la bun început o religie universală. Pentru a ajunge aici, el a avut de străbătut o cale lungă, complexă și contradictorie de dezvoltare. În linii mari, în evoluția lui se conturează trei etape principale:
1. Perioada apariției sale, în secolul I d.Ch., sub forma a numeroase secte iudaice, adeseori învrăjbite între ele, răspândite atât pe teritoriul Palestinei, cât și în afara hotarelor ei – în Siria, Asia Mică, Egipt, Grecia, Roma. 2. Perioada de tranziție (secolele II-III d.Ch.), în decursul căreia creștinismul a cunoscut o largă răspândire, însoțită de schimbarea compoziției etnice și sociale a comunităților creștine, și de transformarea ideologiei lor, care a asimilat diferite elemente din filosofia iudeo-elenistică și greco-romană. Prin esența sa ideologică și socială, creștinismul a devenit o religie universală. Dezvoltarea mitului despre Christos ca fiu al lui Dumnezeu, ca întrupare a Domnului, venit pe lume pentru a o reorganiza pe principii noi, a jucat rolul primordial în acest proces. 3. Perioada a treia cuprinde secolul al IV-lea d.Ch., când creștinismul este adoptat ca religie de stat a Imperiului Roman.
Examinarea premiselor sociale, politice și ideologice generale ale apariției creștinismului depășește cadrul lucrării noastre. Cititorul le va găsi analizate amănunțit în cunoscutele lucrări ale lui Fr. Engels, precum și în lucrările istoricilor marxiști A.B. Ranovici, A. Robertson, S.I. Kovalev, I.A. Lențman.
În legătură cu manuscrisele de la Qumran, pe noi ne interesează eventualele relații dintre creștinismul pe cale de formare și o anumită sectă iudaică, în primul rând sub aspectul locului și al timpului apariției (creștinismului – n. trad.) și, în al doilea rând, sub aspectul stabilirii asemănărilor și deosebirilor în ce privește modul de trai și ideologia comunității de la Qumran și a comunităților creștine primitive.
Creștinismul a luat naștere în sânul iudaismului pentru că dintre religiile tuturor popoarelor care intrau în Imperiul Roman, numai religia monoteistă iudaică afirma caracterul universal al lui Iehova, odinioară simplu zeu al unui trib. Dar contradicția de neîmpăcat dintre universalismul lui Iehova și teza „poporului ales”, contradicție proprie religiei iudaice, a făcut-o în ansamblu inaptă pentru acea sarcină istorică de mare amploare în fața căreia se găsea lumea romană: încununarea imperiului ei mondial cu o religie mondială.
Principial nou în creștinism era faptul că el a luat naștere și s-a format ca o religie a săracilor, a celor exploatați și asupriți, a sclavilor și a liberților. În calitate de religie a păturilor de jos ale societății, creștinismul primitiv cuprindea de pe atunci elementele care i-au permis ulterior să se transforme într-o religie universală. Se înțelege că desfășurarea istorică concretă a acestui proces a fost mult mai complexă, mai sinuoasă și mai contradictorie decât ne-o poate prezenta orice schemă.
Cele trei etape sau faze ale dezvoltării creștinismului nu sunt studiate în egală măsură: cel mai bine, mai documentat ne este cunoscută etapa a treia, ultima: etapa a doua este mult mai slab studiată sub aspectul caracterului izvoarelor, iar prima etapă, adică însuși procesul constituirii creștinismului, este cu totul slab studiată, deoarece nu dispunem de suficiente izvoare contemporane. Or, cheia de boltă pentru înțelegerea întregii evoluții ulterioare a creștinismului și a esenței lui rezidă tocmai în precizarea și elucidarea procesului istoric concret al formării creștinismului. În lucrările consacrate istoriei creștinismului primitiv, Engels a reliefat în repetate rânduri importanța acestei probleme. Astfel, în lucrarea Bruno Bauer și creștinismul primitiv (1882), Engels scrie: „O religie care a cucerit imperiul mondial roman și care a stăpânit timp de 1800 de ani cea mai mare parte a omenirii civilizate nu poate fi lichidată declarând pur și simplu că se compune dintr-o serie de absurdități plăsmuite de șarlatani. O religie este lichidată numai atunci când ai putut să explici originea și dezvoltarea ei prin condițiile istorice în care a apărut și prin care a ajuns dominantă”. Totodată, după cum se știe, Engels a trasat principalele căi pe care trebuie să se meargă pentru o studiere concret-istorică a acestei probleme extrem de complexe și de confuze. Să amintim cititorului ideile de bază ale lui Engels în acest domeniu. În ceea ce privește locul și data apariției creștinismului, Engels, în deplină concordanță cu sursele, indică Palestina ca loc al apariției și jumătatea secolului I d.Ch. Ca dată a nașterii creștinismului. În Apocalipsul (1883), Engels scria: „Ca oricare mare mișcare revoluționară, creștinismul a fost generat de mase. El a apărut în Palestina, nu știm câtuși de puțin în ce mod (sublinierea îmi aparține – I.A.); era o perioadă când noile secte, noile religii, noii proroci răsăreau cu sutele. Creștinismul a apărut de fapt în mod spontan, pur și simplu ca rezultat al influenței reciproce exercitate de către cele mai dezvoltate dintre aceste secte, și ulterior a fost elaborat într-o doctrină la care s-au adăugat speculații ale evreului Filon din Alexandria sub influența puternică de mai târziu a învățăturii stoicilor”. Iar în lucrarea Istoria creștinismului primitiv (1894–1895), Engels polemizează cu Bruno Bauer, după părerea căruia „nu Galileea și Ierusalimul, ci Alexandria și Roma sunt localitățile de baștină ale noii religii”.
Engels nu este de acord cu Bruno Bauer nici în ce privește epoca apariției creștinismului. Împărtășind părerea lui Bruno Bauer – cel dintâi cercetător serios al elementelor greco-romane ale creștinismului (adică al elementelor pur grecești și greco-romane „care au deschis de fapt creștinismului calea spre a deveni o religie universală”) – că, în calitate de religie mondială, creștinismul nu poate fi considerat ca fiind importat în întregime din Iudeea, Engels obiectează imediat împotriva încercării acestuia de a da artificial creștinismului și literaturii Noului Testament o dată de naștere mai recentă. În continuare, Engels spune: „Desigur că Bauer, ca toți cei care au avut de combătut prejudecăți înrădăcinate, a mers prea departe. Pentru a stabili și pe bază de documente literare influența lui Filon și mai ales a lui Seneca asupra creștinismului în formare și pentru a-i înfățișa pe autorii Noului Testament pur și simplu ca pe niște plagiatori ai acestor filosofi, Bauer a fost silit să fixeze data apariției noii religii cu o jumătate de secol mai târziu, să respingă relatările contradictorii ale istoricilor romani și, în genere, să-și permită mari libertăți în expunerea sa istorici După el, creștinismul ca atare apare abia sub împărații din dinastia Flavia (adică între anii 69–96 d.Ch. – I.A.), iar literatura Noului Testament abia sub Hadrian, Antonin și Marc Aureliu (adică între anii 117–180 d.Ch. – I.A.). Datorită acestui fapt, la Bauer dispare în întregime fondul istoric al povestirilor din Noul Testament despre Iisus și apostolii Săi; ele devin legende, iar fazele interne de dezvoltare și luptele spirituale din sânul primelor comunități sunt puse pe seama unor persoane mai mult sau mai puțin născocite”.
În această ordine de idei, să vedem care erau părerile lui Engels în problema datării diferitelor cărți și părți ale cărților Noului Testament. După cum se știe, cea mai veche lucrare creștină, încă nedesprinsă de iudaism, este, după părerea lui Engels, „Apocalipsul” sau „Revelația” lui Ioan, pe care, ca și F. Benari, o datează non post luna ianuarie a anului 69 d.Ch. Cât privește celelalte părți ale Noului Testament, Engels consideră: „Numai teologii de profesie sau alți istorici interesați mai sunt în stare să nege astăzi că evangheliile și Faptele sfinților apostoli sunt prelucrări ulterioare ale unor scrieri care s-au pierdut și al căror miez istoric, el însuși foarte imprecis, nu mai poate fi recunoscut astăzi sub maldărul de legende care l-au acoperit De asemenea nu se poate nega că înseși acele câteva scrisori apostolice «autentice» (după Bruno Bauer) sunt ori scrieri mai târzii, ori, în cel mai bun caz, prelucrări îmbogățite prin adaosuri și intercalări ale unor scrieri vechi aparținând unor autori necunoscuți. După ce relevă limitele convenționale între care „se află adevărul”, așa cum le-a precizat Bruno Bauer și școala din Tübingen în critica Noului Testament, Engels spune: „Este foarte îndoielnic dacă acesta (adevărul – n. trad.) poate fi stabilit cu mijloacele de care dispunem în prezent. Noile descoperiri, făcute la Roma, în Orient și mai cu seama în Egipt vor contribui în această privință mai mult decât orice critică”. Previziunea lui Engels începe să se realizeze. La o jumătate de secol după ce au fost scrise aceste rânduri, în Egipt și pe malul Mării Moarte au fost descoperite concomitent documente care aruncă lumină asupra istoriei creștinismului gnostic din secolul al II-lea d.Ch. Și a sectelor iudaice din secolele II î.Ch. – secolul I d.Ch. Nu încape îndoială că simpla descoperire a unor manuscrise aparținând unei secte opoziționiste din perioada de constituire a creștinismului trebuia, aprioric, să atragă atenția cercetătorilor asupra eventualelor relații cu creștinismul pe cale de formare. În consecință, întrebarea este dacă manuscrisele de la Qumran aduc elemente noi – și dacă da, în ce măsură – în cea mai enigmatică, mai neclară și totodată crucială problemă a procesului istoric al nașterii creștinismului și a primilor săi pași.
Din păcate, abstracție tăcând de lucrările sinoptice ale lui K.B. Starkova, A.P. Kajdan, G.M. Lifșiț și de cele ale profesorului A. Donini, până în prezent nu a apărut niciun studiu marxist consacrat în mod special problemelor ridicate de manuscrisele de la Qumran.
Înainte de a trece la examinarea părerilor emise, trebuie să ne oprim pe scurt asupra lucrării regretatului academician R.I. Vipper. În cartea sa Roma și creștinismul primitiv, apărută la sfârșitul anului 1954, academicianul R.I. Vipper, din motive de neînțeles, n-a spus niciun cuvânt despre descoperirile de la Qumran. Ceea ce nu l-a împiedicat să ne ofere o interesantă prezentare a esenienilor, pe care îi considera drept unii dintre cei mai importanți precursori ai creștinismului. Pentru a înțelege mai bine punctul de vedere al lui R.I. Vipper, se cuvine să ne amintim că el a propus o periodizare originală a istoriei creștinismului timpuriu. În speță, R.I. Vipper propune ca creștinismul din secolul I d.Ch., adică din perioada constituirii religiei creștine, să fie denumit „epoca precursorilor creștinismului”, iar termenul „creștinismul primitiv” să fie menținut pentru creștinismul din secolul al II-lea d.Ch. Din această periodizare se vădește și concepția sa despre legătura dintre esenieni și creștinism. „Asemănarea dintre esenieni și creștini, spune academicianul R.I. Vipper, nu este o asemănare între două curente existente concomitent și în paralel, ci o asemănare între două generații, între părinți și copii sau, mai bine zis, între bunici și nepoți”. Într-un alt pasaj R.I. Vipper arată că „esenienii trebuie trecuți în rândul celor mai importanți precursori”. Deoarece numeroase date vin să întărească presupunerea că obștea de la Qumran a fost una dintre ramurile esenienilor, părerea academicianului R.I. Vipper despre legătura dintre esenieni și formarea creștinismului poate fi extinsă și asupra qumranienilor.
În cartea sa Originea creștinismului, apărută în 1953 și tradusă în limba rusă în anul 1956, cercetătorul marxist englez A. Robertson identifică fără rezerve pe membrii comunității de la Qumran cu esenienii (vezi pp. 57, 65–66, 83 și altele). Iar raporturile dintre mișcarea eseniană și creștinism sunt definite de A Robertson astfel: „Multe dintre cele ce citim despre esenieni amintesc surprinzător de creștinismul primitiv” (p. 57); „eseii și nazareii (adică primii creștini, adepții lui Ioan și Iisus – I.A.) erau secte înrudite, având, probabil, aceeași origine” (pag. 107). În articolul Manuscrisele de la Marea Moartă și originea creștinismului, tradus nu de mult în limba rusă, profesorul A. Donini, om de știință marxist și cercetător al istoriei religiei, merge și mai departe afirmând fățiș: „Aici (adică în manuscrisele de la Qumran – I.A.) ne aflăm în fața uneia dintre cele mai bruște tranziții calitative (salturi) din întreaga istorie a poporului evreu, cu alte cuvinte ne găsim deja în planul ideologiei creștine net exprimate” (p. 128). După părerea profesorului A. Donini, manuscrisele de la Qumran sunt veriga ce lipsea din lanțul evenimentelor care au dus la formarea creștinismului.
A.P. Kajdan își exprimă opinia într-o formă mai prudentă și mai generală: „Vechea religie ebraică, și, îndeosebi, doctrina esenienilor, a exercitat o mare influență asupra formarii moralei creștine și asupra mitului care s-a constituit în curând despre Christos”. Într-un articol consacrat descoperirii manuscriselor de la Qumran, AR Kajdan scrie că chipul „învățătorului dreptății”, care a existat la esenieni „cu mult înaintea epocii în care tradiția situează nașterea legendarului Christos”, a fost preluat și adaptat de primii creștini. În același timp, A.P. Kajdan ia atitudine împotriva exagerării importanței manuscriselor de la Qumran pentru istoria formării creștinismului. „Noi nu putem, susține A.P. Kajdan, să deducem creștinismul din mișcarea eseniană. Aci n-a avut loc o simplă filiație de idei”. Manuscrisele de la Qumran „nu fac decât să precizeze cunoștințele noastre despre unele fenomene din viața sectelor iudaice și despre constituirea creștinismului primitiv”.
În articolul Problemele fundamentale ale originii creștinismului, profesorul S.I. Kovalev scrie: „Ce-i drept, la unele secte iudaice, de exemplu la esenieni, a existat un comunism al consumului, dar nu avem niciun temei să-i considerăm pe esenieni drept precursorii direcți ai creștinilor, sub raport ideologic și organizatoric, cum afirmă R.I. Vipper”. Într-un alt articol, intitulat „Descoperirile din regiunea Mării Moarte și mitul despre Iisus Christos“ apărut în numărul din 3 ianuarie 1959 al ziarului „Vecernii Leningrad”, S.I. Kovalev scrie: „Putem spune cel mult că esenienii (este vorba de membrii comunității de la Qumran – I.A.) au fost unii dintre precursorii creștinilor, dar nici pe departe singurii”. I.A. Lențman, în cartea Originea creștinismului, apărută în 1958, spune că în persoana „preceptorului dreptății” de la Qumran rezidă „elementul principal al legendei despre Iisus, dar fără vreun alt indiciu referitor la creștinism” (p. 135). În ceea ce privește Statutul de la Qumran, I.A. Lențman afirmă că „acest document coincide întru totul cu informațiile date de scriitorii antici despre esenieni, dar nu are nimic comun cu creștinismul primitiv” (p. 133). Pe de altă parte, comparând ideologia și modul de trai al comunităților creștine din Asia Mică, așa cum reies din „Apocalips”, cu datele corespunzătoare din manuscrisele de la Qumran, I.A. Lențman găsește, pe lângă numeroase elemente comune, și o seamă de deosebiri radicale (pp. 159–160). „Nu există astăzi vreun cercetător serios, spune I.A. Lențman, care să considere sulurile de la Qumran drept monumente creștine (p. 133). În sfârșit, în prefața la traducerea Statutului, K.B. Starkova scrie: „Oricât de restrânsă ar fi sfera de influență a comunității de la Qumran, cert este că ea a exercitat o influență, și în lumina ei izvoarele creștinismului și ale literaturii creștine ne apar mai limpezi”.
Examinarea amănunțită și analiza opiniilor și afirmațiilor amintite mai sus nu intră în obiectivul nostru, cu atât mai mult, cu cât ele sunt enunțate în forma cea mai generală. Pe noi ne interesează să stabilim în ce măsură materialul faptic existent ne permite să facem apropieri și comparații între manuscrisele de la Qumran și literatura Noului Testament, și să vedem la ce rezultate duce această comparație.
Comparația este justificată în primul rând de apropierea în timp și de coincidența teritorială a comunității de la Qumran și a primelor comunități creștine, de identificarea etnică, de asemănarea principiilor sociale, a structurii organizatorice și a vieții interne, de similitudinea unor doctrine teologice. De asemenea, atrage atenția concordanța multor termeni specifici și chiar a unor fraze întregi, folosite la formularea unor principii religioase asemănătoare. Din capul locului trebuie să facem însă rezerva că, în stadiul actual al Cercetării textelor de la Qumran, și deoarece datarea scrierilor ce alcătuiesc Noul Testament continuă să constituie obiectul unor controverse, suntem nevoiți să le considerăm ca un tot unitar, renunțând conștient la problema adăugirilor, a interpolărilor și a datării diferitelor texte. Totodată se cuvine să ținem seama că, cu cât textele din Noul Testament, folosite spre comparație, poartă o dată mai recenta, cu atât mai semnificative și mai convingătoare sunt asemănările, atestând viabilitatea tradițiilor, și cu atât mai explicabile sunt deosebirile. Se știe că în forma canonizată în care au ajuns până la noi, scrierile Noului Testament oglindesc diferite stadii și tendințe contradictorii din dezvoltarea creștinismului primitiv, de la apariția lui și până la încheierea redactării canonului. În ce privește datarea manuscriselor de la Qumran, cu toate că și ea este controversată, pentru analiza noastră important este faptul că mulțumită indiciilor arheologice s-a stabilit cert că ele au fost ascunse cel mai târziu în anul 68 d.Ch. Și, deci, au fost sigur elaborate înaintea Noului Testament.
Trecând la analiza elementelor asemănătoare din practica și ideologia comunității de la Qumran – așa cum ni le consemnează Statutul – și a comunităților creștine primitive, trebuie să ne oprim în primul rând asupra principiilor sociale ale acestor organizații. După cum se știe, din lucrările canonice ale Noului Testament, redactate și modificate în repetate rânduri, au fost epurate sistematic toate pasajele care reflectau principiile sociale și structura primelor comunități creștine. Etica socială a lucrărilor Noului Testament, în forma lor actuală, se reduce la propovăduirea filantropiei și a milosteniei 53 53 ca principii sociale fundamentale, la justificarea și consolidarea inegalității sociale și patrimoniale. Tocmai în aceasta rezidă esența de clasă a creștinismului, care i-a permis ca dintr-o religie a păturilor sociale inferioare, să se transforme succesiv într-o bază ideologică a societății sclavagiste, feudale și capitaliste. Astăzi nu cunoaștem aproape nimic despre structura comunităților creștine primitive, totuși, pe baza diferitelor reminiscențe, care, cu toată minuțioasa lor „redactare”, s-au păstrat chiar și în lucrările Noului Testament, putem deduce că în aceste comunități au dominat relații bazate pe colectivism și comunitatea averii. În Faptele sfinților apostoli, de exemplu, se arată că „… toți cei ce credeau erau laolaltă și aveau toate de obște. Și-și vindeau moșiile și averile și împărțeau tuturor după cum avea nevoie” (II, 4445); iar în alt pasaj stă scris: „Și o singură inimă și un singur suflet era în mulțimea celor ce credeau și niciunul nu zicea că din a sa avere este ceva al tău, ci totul le era de obște… Și nimeni nu era între ei lipsit, fiindcă toți câți stăpâneau țarini sau case, le vindeau și aduceau prețul celor vândute, și-l puneau la picioarele apostolilor. Și se împărțea fiecăruia, după cum avea fiecare trebuință” (IV, 32, 34–35). Am vorbit la timpul său despre soarta lui Anania și a soției sale Safira, care au tăinuit comunității o parte din banii realizați de pe urma vânzării avutului lor (V, 1–10). Potrivit narațiunilor evanghelice, principala cerință a lui Iisus față de cei ce doreau să devină „desăvârșiți” și să-l urmeze, era renunțarea la proprietate (Matei, 19, 21; Marcu, 10, 21). „Nu puteți să slujiți (literal – «să fiți în robia») lui Dumnezeu și lui Mamona” le spune Iisus adepților săi (Matei 6, 24). Și fiindcă veni vorba, cuvântul arameic mamon (Mamona, în transcripție grecească μαμωνάς), folosit de evanghelist, cuvânt care înseamnă avere, bogăție, bani, nu se întâlnește niciodată în Pentateuh. Pentru prima dată el apare în Eclesiastic („Cartea înțelepciunii lui Ben-Sira”) și în Mișna. În schimb îl găsim în manuscrisele de la Qumran.
Într-o și mai mare măsură relațiile colectiviste sunt oglindite în apocrifele creștine timpurii neincluse în canonul evanghelic. Este caracteristică lupta înverșunată dusă de părinții bisericii în secolele II și III d.Ch. Împotriva grupărilor creștine eretice, care propovăduiau comunitatea totală a averii și reîntoarcerea la felul de viață al primelor comunități creștine. În tradiția creștină de mai târziu s-au păstrat amintiri interesante despre relațiile sociale din sânul comunităților creștine timpurii. Iată, de exemplu, ce ne relatează episcopul Ioan Gură de Aur din Constantinopol, care a trăit la sfârșitul secolului al IV-lea și începutul secolului al V-lea, despre „rânduiala îngerească” (πολιτεία άγγελλιχή) ce domnea în primele comunități creștine: „Atunci a fost smulsă rădăcina tuturor relelor… ei au respins banii… cuvintele reci «al meu» și «al tău» nu existau. De aceea veselia ședea [cu ei] la masă. Bogații n-au devenit săraci după ce și-au împărțit avutul, fiindcă primeau din averea comună tot ce le făcea trebuință, iar săracii au încetat să fie săraci”. Chiar dacă luăm în considerare faptul că celebrul orator creștin, care a îndemnat în van pe credincioși să se întoarcă la vechile rânduieli („cu cât mai mare ar putea deveni bucuria vieții, pentru bogat ca și pentru sărac, dacă am voi să reînscăunăm această rânduială”), obișnuia să folosească hiperbola retorică, totuși suntem îndrituiți să presupunem că reminiscențele lui Ioan Gură de Aur reprezintă ecoul îndepărtat al nucleului unei tradiții istorice reale.
În această ordine de idei se cuvin amintite și asprele acuzații aduse în Noul Testament bogăției și bogătașilor. Bunăoară, în una dintre cele mai vechi epistole sobornicești și anume în epistola apostolului Iacob, citim: „Oare nu bogații vă asupresc pe voi și nu ei vă târăsc la scaunele de judecată?” (2, 6; vezi și versetele 1–5); sau: „Veniți, acum, voi, bogaților, plângeți și vă tânguiți de necazurile care vor să vie asupra voastră” (5, 1 și urm.). Aceste acuzații și demascări se explică foarte bine prin esența socială a creștinismului primitiv ca religie a oamenilor săraci și dezmoșteniți de soartă. Totodată, să nu uităm de izvoarele literare comune ale acestui patos demascator: cărțile profeților Isaia, Amos, Miheia și ale altora. Dar asemănarea dintre comunitatea de la Qumran și comunitățile creștine primitive sub multe alte aspecte, în afara domeniului „filosofiei sărăcie”, ne determină să nu considerăm similitudinea concepțiilor lor sociale numai ca rezultatul acțiunii unor factori comuni, în condiții istorice analoge.
Cvasiidentitatea principiilor sociale se completează cu unele asemănări în sfera structurii organizatorice și a vieții interne. Astfel, din lucrarea „Învățătura celor 12 apostoli” sau „Didahiile”, una dintre cele mai vechi opere ale literaturii creștine, reiese că în fruntea comunităților creștine se găseau „Învățătorii” și „prorocii”, cărora ulterior li s-au adăugat „episcopii”, adică supraveghetorii (cf. Termenului qumranian mĕbaqqēr) și „diaconii”.
O importanță deosebită prezintă asemănarea unor ritualuri fundamentale ca baptismul la membrii comunității de la Qumran și botezul la creștini. Esența ritualului baptismului este exprimată în cuvintele prorocului Iezechil (36, 25–26): „Apoi vă voi stropi cu apă curată și vă voi curăți de toate spurcăciunile voastre și de toți idolii voștri și vă voi face curați. Și vă voi da un cuget nou și un duh nou”. Așadar, apa este aici socotită drept un element purificator. Membrii comunității de la Qumran, ca și Ioan Botezătorul, au introdus în ritual o cerință nouă, și anume pocăirea obligatorie și necondiționată, purificarea lăuntrică (despre acest ritual al adepților lui Ioan Botezătorul vezi Josephus Flavius, Antichități… XVIII, 5, 2, § 117). În timp ce în comunitatea de la Qumran abluțiunile rituale intrau în practica religioasă cotidiană, în comunitățile creștine botezul s-a transformat ulterior în actul formal și unic al tainei botezului, legat teologic de chipul lui Christos, cel mort și înviat. Otto Betz, cel mai nou cercetător al acestei probleme, presupune că membrii comunității de la Qumran au ajuns foarte aproape de „cristologia“ botezului, dar s-au oprit în pragul ei, deoarece le lipsea credința în moartea și învierea lui Christos. Legarea tainei botezului de Christos a apărut mai târziu, ca rezultat al dezvoltării și complicării unui ritual al cărui nucleu inițial îl găsim, pe cât se pare, în doctrina esenienilor, la Ioan Botezătorul (după Josephus Flavius) și în manuscrisele de la Qumran.
În legătură cu baptismul trebuie să ne oprim asupra figurii lui Ioan Botezătorul, amintit atât în evanghelii, cât și de Josephus Flavius (autenticitatea pasajului respectiv din lucrarea lui Flavius este în afară de orice îndoială). Mulți cercetători, chiar dintre cei mai circumspecți, consideră că nu este exclus ca Ioan Botezătorul să fi făcut parte din rândurile comunității de la Qumran și că, în orice caz, el a avut relații și a fost în strâns contract cu qumranienii. Demonstrarea acestei ipoteze este astăzi cu neputință, dar o serie de indicii pledează în favoarea ei: locul unde a propovăduit Ioan este pustiul Iudeei (Matei, 3, 1), în special litoralul de nord-vest al Mării Moarte; este menționată și prezența lui Iisus în pustiul Iudeei (Matei, 4, 1; Ioan, 11, 54). Și Ioan Botezătorul din evanghelii, și Statutul de la Qumran își motivează activitatea „în pustie” cu unul și același pasaj din Cartea prorocului Isaia (40, 3): „Un glas strigă în pustie: «Gătiți calea Domnului, pregătiți, în pustie, cărarea Dumnezeului vostru»” (cf. Matei, 3, 3 și Statutul VIII, 13–14 și IX, 19–20). Informațiile lui Josephus Flavius despre Ioan Botezătorul și relatările corespunzătoare din evanghelii ne arată că, în forma lor cea mai generală, reprezentările eshatologice ale comunității de la Qumran și cele ale comunităților creștine timpurii se asemănau.
Următorul element important îl constituie mesele comune, trapezele. În comunitatea de la Qumran, luarea mesei în comun, așa cum ne-o atestă datele arheologice și Statutul, alcătuia un fenomen zilnic, o trăsătură caracteristică a traiului, care decurgea în mod firesc din comunitatea patrimonială și munca în colectiv. O altă trăsătură a meselor comune de la Qumran era binecuvântarea pâinii și vinului de către preoți. Mult mai puțin clară este în momentul de față problema „trapezei mesianice”, motivul „cinei cea de taină”, pentru a cărei elucidare trebuie să așteptăm publicarea tuturor manuscriselor, în special a celor din peștera a patra. În orice caz, prezența la trapeze a unui mesia, cum ne relatează textul „Celor două coloane”, le imprimă o nuanță de misticism, care amintește parțial de cina mesianică creștină. Dar dacă trapeza qumranienilor, cu ritualul binecuvântării, diferă de obiceiul iudaic, în fond ea se deosebește și mai mult de taina creștină a euharistiei. Într-adevăr, iată ce scrie în Evanghelia cea de la Luca: „Și luând pâinea, mulțumind, a frânt și le-a dat-o lor, zicând: Acesta este trupul meu care se dă pentru voi; aceasta să faceți întru pomenirea mea. Așijderea și paharul, după cină, zicând: Acest pahar este legea nouă, întru sângele meu, care se varsă pentru voi” (22, 19–20). Bineînțeles că în ritualul qumranian al binecuvântării pâinii și vinului nu există nicio aluzie la motivul „răscumpărării prin sânge”, atât de caracteristic euharistiei creștine. Este semnificativ că în „Didahii” pâinea și vinul încă nu simbolizează trupul și sângele lui Christos, ci sunt expresia mesei luate în comun de membrii comunităților creștine.
Totuși, în aceste comunități se desfășura vizibil un proces de transformare a trapezelor colective într-un ritual mistic sacramental, care copiază „cina cea de taină” a lui Christos. Acest lucru reiese deosebit de limpede din prima epistolă către Corinteni: „Când vă adunați deci laolaltă nu e chip să mâncați din Cina Domnului. Căci, șezând la masă, fiecare se grăbește să-și ia demâncarea lui, așa încât pe când unuia îi e foame, altul este beat. N-aveți oare case ca să mâncați și să beți? Ori disprețuiți biserica lui Dumnezeu și vreți să rușinați pe cei ce n-au?… Căci am primit de la Domnul ceea ce v-am dat și vouă: cum că Domnul Iisus, în noaptea în care a fost vândut, a luat pâine, și mulțumind a frânt și a zis: „ «Luați, mâncați, acesta este trupul meu, carele se frânge pentru voi»… Astfel, frații mei, când vă adunați ca să mân cați, așteptați-vă unii pe alții. Dacă îi este cuiva foame, să mănânce…” (Epistola I către Corinteni, XI, 20–24 și 33–34). Poate că ritualul de la Qumran ocupă o poziție intermediară între obiceiul iudaic al binecuvântării pâinii și a vinului și euharistia creștină. Răspunsul îl va aduce numai un studiu special, în care să se compare toate materialele cunoscute privind folosirea acestui ritual în Orient. Am mai putea menționa și alte câteva trăsături asemănătoare, ce-i drept secundare, de pildă interdicția de a face jurăminte (cf. Matei, 5, 33–37) etc.
Foarte importantă este compararea tezelor fundamentale ale doctrinei religioase și teologice a comunității de la Qumran cu doctrina creștinismului primitiv. În capitolul 3 am arătat că principiile de bază ale filosofiei religioase a comunității de la Qumran sunt doctrina despre dualism (lumina și întunericul, binele și răul etc.) și predestinarea. Se știe că doctrina dualistă a fost răspândită la comunitățile creștine primitive. J. Milik a atras atenția asupra faptului că partea din „Didahii” (I, 1 și urm.) consacrată celor două căi, cu care coincide aproape cuvânt cu cuvânt epistola lui Barnaba, este de fapt o traducere a fragmentului despre „cele. Două duhuri” din Statut (III, 13; IV, 1). Ecoul motivelor dualiste – al opoziției dintre lumină și întuneric, adevăr și minciună, duhul dumnezeiesc și duhurile rătăcirii, fiii luminii și fiii întunericului, copiii lui Dumnezeu și copiii diavolului etc. – se face puternic auzit și în literatura Noului Testament, în special în scrierile atribuite lui Ioan (vezi, de exemplu, expresia „duhul adevărului și duhul rătăcirii” în Epistola I sobornicească a apostolului Ioan – VI, 6). Aceeași concepție dualistă o găsim și în epistolele atribuite lui Pavel. Astfel, în Epistola a II-a către Corinteni, citim: „… ce însoțire are dreptatea cu fărădelegea? Sau ce împărtășire are lumina cu întunericul? Și ce potrivire este între Christos și Beliar, sau ce parte are un credincios cu un necredincios? (Epistola a II-a către Corinteni, VI, 14–15).
O trăsătură de asemănare dintre cele mai importante constă în concepția eshatologică a așteptării „sfârșitului lumii”, în năzuințele mesianice, deși în prezentarea figurii lui mesia există unele deosebiri. Dar, în timp ce în manuscrisele de la Qumran culminația și finalul luptei originare dintre cele două forțe antagoniste – lumina și întunericul, binele și răul, împărăția lui Dumnezeu și împărăția diavolului – este plasat în viitor, în literatura Noului Testament victoria în această încleștare de amploare cosmică a și fost repurtată. Astfel, în Prima epistolă sobornicească a lui Ioan se spune: „Pentru aceasta s-a arătat Fiul lui Dumnezeu ca să sfărâme lucrările diavolului” (3, 8), și „… întunericul se duce și lumina cea adevărată începe să răsară” (2, 8).
Se știe că doctrina dualistă este indisolubil legată de concepția predestinării, care și-a găsit o expresie edificatoare și în documentele de la Qumran, și în Noul Testament (vezi, de exemplu, Epistola apostolului Pavel către Efeseni, 1, 9, 11). În Noul Testament se afirmă că totul a fost dinainte hotărât de Dumnezeu, iar voința sa a fost vestită prin proroci, începând cu Moise. Și moartea lui Christos a fost dinainte stabilită: „Ci dumnezeu a împlinit astfel cele ce a vestit prin gura tuturor profeților cum că Hristosul său avea să pătimească” (Faptele sfinților apostoli, 3, 18). Iar în Evanghelia cea de la Luca citim: „Ci, Fiul omului merge precum a fost hotărât… (χατά τό ώρισμένον πορεύεται – Luca, 22, 22).
Am mai văzut că din doctrina dualismului și a predestinării derivă în mod firesc și ideea alegerii și a aleșilor dacă lumea a fost dintotdeauna împărțită în două tabere vrăjmașe, dacă lupta seculară dintre ele și victoria luminii asupra întunericului sunt dinainte hotărâte, atunci este predeterminată și apartenența oamenilor la una din tabere. Într-adevăr, această idee o vom găsi exprimată în câteva pasaje din Noul Testament, de exemplu în epistola I sobornicească a lui Ioan: „Oricine care este născut din Dumnezeu nu săvârșește păcat, pentru că sămânța lui Dumnezeu rămâne într-însul; și nu poate să păcătuiască fiindcă este născut din Dumnezeu” (3, 9). Iar versetul următor vorbește despre „fiii lui Dumnezeu și fiii diavolului” (3, 10). Ideea alegerii predestinate s-a oglindit și în terminologie: membrii comunității de la Qumran își ziceau „aleșii lui Dumnezeu” (bhyry’l – 1 QpHab X, 13) și aidoma își spuneau și creștinii, έχλεχτοί θεού, adică „aleșii lui Dumnezeu” vezi Epistolele apostolului Pavel către Romani, 8, 33; către Coloseni 3, 12 și către Titus 1, 1). De aici decurge și inevitabilitatea victoriei „copiilor lui Dumnezeu” asupra „duhurilor rătăcirii”: „… Copii, sunteți din Dumnezeu și i-ați biruit” (Epistola I a lui Ioan, 4, 4). Menționăm că numeroasele contingențe între scrierile atribuite lui Ioan (așa-numita evanghelie a patra, nesinoptică și epistolele sobornicești) și literatura de la Qumran i-a determinat pe cercetători să reexamineze problema datării celei de-a patra evanghelii (Evanghelia cea de la Ioan). Cu acest prilej, unii qumranologi atât de cunoscuți ca Frank Cross și John Allegro au ajuns la importanta concluzie că Evanghelia cea de la Ioan, care prin spiritul său era socotită drept evanghelia cea mai „elenă”, se arată a fi cea mai apropiată de „spiritul de la Qumran”, și de unde până acum era considerată ca fiind alcătuită cel mai târziu, devine una dintre cele mai timpurii lucrări ale Noului Testament Allegro afirmă că „de acum înainte Ioan nu mai poate fi privit ca cel mai elen dintre evangheliști; «gnosticismul», întreaga sferă a ideilor sale decurge din sectarismul iudaic, adânc înrădăcinat în solul palestinian, iar materialul operei sale trebuie recunoscut ca întemeindu-se pe cele mai vechi tradiții evanghelice”. Se înțelege că pentru confirmarea definitivă a acestor concluzii importante și interesante mai sunt necesare și alte cercetări.
Spațiul nu ne îngăduie să ne oprim asupra tuturor confruntărilor și comparațiilor posibile între ideologia comunității de la Qumran și ideologia creștină. De aceea, ne vom mărgini să relevăm doar încă două-trei interesante trăsături de asemănare care, după părerea noastră, merită atenția cititorului. Se știe că una dintre tezele fundamentale și totodată originale ale doctrinei creștine este prescripția de a nu răspunde la rău cu râu (cf. Bine cunoscutului pasaj din Matei 5, 39: „Eu însă vă spun vouă să nu stați împotriva celui rău”). În același spirit se pronunță și Statutul de la Qumran: „Nu voi răspunde nimănui cu rău, ci cu binele îl voi urmări (’rdp) pe bărbat, fiindcă lui Dumnezeu (îi aparține) judecata peste tot ce este viu și el dă răsplata” (1QSX, 17–18). Tot astfel, se pare că și un alt principiu cardinal al doctrinei creștine, care decurge inevitabil din concepția predestinării – „Facă-se voia ta”, își are paralela în Statut „Și toate câte se fac cu el, le dorește (le aprobă), dându-se de bunăvoie și, în afara voinței lui Dumnezeu, nu vrea nimic” (1 QS IX, 24). Și acum, iată încă un exemplu. După cum se știe, în Epistola sobornicească a apostolului Iacob este formulată teza priorității „faptei”, adică a îndeplinirii „legii”: „Ce folos, fraților, dacă zice cineva că are credință, iar fapte nu are? Oare credința poate să-l mântuiască?… Căci precum trupul fără de duh este mort, așa și credința fără de fapte moartă este” (2, 14, 26). Incontestabil că teza „credință fără de fapte moartă este” polemizează cu una din tezele fundamentale ale teologiei pauliene, și anume cu teza „mântuirii prin credință” (vezi, de exemplu, Epistola către Romani, 10, 32). În legătură cu teza priorității faptei din epistola lui Iacob se pune întrebarea dacă nu cumva ea este inspirată de concepțiile eseniene de la Qumran. În literatura talmudică esenienii sunt numiți „cei ce se scaldă dimineața” (țwbly šhryt) și „oamenii faptei” (’nšy hm’śh), iar în manuscrisele de la Qumran criteriul „faptelor”, adică al îndeplinirii tuturor preceptelor legii, ocupă un loc primordial. În Statut se insistă asupra verificării novicelui „după cugetul și după faptele sale“ (vezi, de exemplu, 1QSV, 23; VI, 14, 18); „după duhul și după faptele sale” (1QSVI, 17). Chiar și membrii cu drepturi depline ai comunității sunt supuși anual unei verificări „a duhului și faptelor lor” (1QSV, 24). Încălcarea oricăreia dintre „faptele” prescrise de lege era pedepsită, după cum se știe, cu multă asprime, mergându-se până la excluderea vinovatului din sânul comunității. Dimpotrivă, în epistolele atribuite lui Pavel găsim îndemnul „nu vă prindeți iar în jugul robiei” (Epistola către Galateni, V, 1), prin „robie” înțelegându-se aici respectarea scrupuloasă a legii iudaice. În Epistola apostolului Pavel către Romani, teza primatului credinței asupra faptei este opusă limpede tezei lui Iacob: „Căci noi socotim că omul se îndreptează prin credință, fără faptele legii (3, 28), sau: „Pentru că Avraam și seminția lui nu prin lege au primit făgăduința că vor moșteni lumea, ci prin dreptatea din credință” (4, 13).
Această teză a lui Pavel vine însă în totală contradicție cu numeroasele îndemnuri, atribuite de evangheliile sinoptice chiar lui Christos, de a respecta cu scrupulozitate legile iudaice. În Evanghelia cea de la Matei, de pildă, se relatează că Iisus a spus mulțimilor și ucenicilor săi: „Cărturarii și Fariseii au șezut în scaunul lui Moise; deci toate câte vă vor zice vouă, faceți-le și păziți-le; dar după faptele lor nu faceți, că ei zic, dar nu fac” (23, 2–3). Tot în evanghelia cea de la Matei, Iisus vorbește; „Să nu socotiți că am venit să stric legea sau prorocii; n-am venit să stric, ci să împlinesc. Căci adevăr grăiesc vouă; cât vor sta cerul și pământul, o iotă sau o cirtă nu va trece, până ce nu se vor face toate” (5, 17–18; vezi și Luca 16, 17, și mai ales Matei, 10, 5–6). De aceea, ni se pare neîntemeiată poziția acelor cercetători care apropie „paulinismul” de doctrina comunității de la Qumran și îi opun ideologia cercurilor creștine primitive din preajma lui Iisus.
Există și alte contingențe care îndeamnă la compararea literaturii de la Qumran cu primele opere creștine. Din cele spuse anterior, cititorul știe că în biblioteca de la Qumran s-au descoperit lucrări cu o vădită orientare apocaliptică (Cartea lui Enoh, Cartea Jubileelor, Testamentele etc.). Cercetările au dovedit că ideologia textelor apocrife este apropiată de concepțiile și de practica qumranienilor. În speță, sare în ochi asemănarea dintre concepțiile teologice, reprezentările mesianic-eshatologice, identitatea terminologiei, coincidența calendarului etc. Semnalăm între altele, similitudinea doctrinei dualiste despre „cele două căi“ și „cele două duhuri” (pentru exemplificare, vezi, de pildă, „Testamentul” lui Așer, 1, 3, § 5 și Iuda 20, 1). Nu întâmplător a păstrat biserica creștină aceste lucrări apocrife, respinse de iudaism. Strânsa legătură dintre literatura Noului Testament și Testamentele celor 12 patriarhi a fost sesizată de multă vreme. În textele evanghelice, bunăoară în predica de pe munte, se observă și împrumuturi directe din „Testamente”. Această constatare i-a permis lui K. Charles să afirme că, pe cât se pare, apostolul Pavel a folosit „Testamentele” ca îndreptar (Vademecum). Astăzi, când printre manuscrisele de la Qumran s-au descoperit și fragmente ale „Testamentelor” (în limba originalului), originea lor precreștină nu mai poate fi pusă la îndoială, iar problema relațiilor reciproce dintre „Testamente” și literatura canonică capătă o importanță și mai mare. Iată unul dintre exemplele de asemănare textuală între „Testamente” și Evanghelia cea de la Matei.


De asemenea, astăzi este neîndoielnic (cu toate că și această problemă necesită o seamă de precizări, pe care nu le pot aduce decât studiile speciale) că „Didahiile” (Învățătura celor 12 apostoli) și „Păstorul” lui Hermas – lucrări aparținând incontestabil creștinismului timpuriu – prezintă multe puncte de contact cu ideologia comunității de la Qumran. Contingența dintre „Didahii” și manuscrisele de la Qumran a fost relevată, bunăoară, de Milik și de alți cercetători, iar în literatura sovietică – de I.A. Lențman. Prin urmare, manuscrisele descoperite la Qumran dovedesc concludent existența Unei strânse legături între literatura apocrifă iudaică precreștină și Noul Testament, și ne permit să abordăm de pe o nouă poziție studierea lor comparată. În sfârșit, în favoarea legăturilor dintre literatura de la Qumran și operele Noului Testament vorbesc și numeroasele coincidențe din terminologie și frazeologie. Cercetătorii au descoperit până în prezent sute de asemenea coincidențe, din care vom spicui numai câteva.
Știm că în manuscrisele de la Qumran, comunitatea poartă numele de „Noul Testament”, respectiv, „Legământ (bry hhdšh). Or, la fel se numeau și comunitățile creștine primitive. Codicele canonizat al tuturor lucrărilor evanghelice se numește „Noul Testament” – χαινή διαθήχη. Membrii comunității de la Qumran își ziceau „fiii luminii” (bny’wr) și se opuneau pe sine tuturor celor aflați în afara comunității – „fiilor întunericului” (bny hwšk). Tot așa își zic și creștinii în textele evanghelice: „fiii luminii (νιοί φωτός – Ioan 12, 36; Luca, 16, 8, epistola către Tesaloniceni, 5, 5) sau „copiii luminii” (τέχνα φωτός, Epistola către Efeseni, 5, 8). Antagonismul, opoziția dintre „fiii luminii” și „fiii întunericului” apare cel mai limpede în Prima epistolă către Tesaloniceni (5, 5): „Căci voi toți sunteți fii ai luminii și fii ai zilei; nu suntem ai nopții, nici ai întunericului”.
În documentele de la Qumran lumea din afara comunității este numită „împărăția întunericului”, care se găsește în „puterea întunericului” (mmsit hwšk – 1Q Hod. 12, 5–6). Aceeași expresie se întâlnește în Evanghelia cea de la Luca (22, 53), unde scrie că Iisus s-a adresat prigonitorilor săi cu cuvintele: „… acesta este ceasul vostru și puterea întunericului” (ή έξουσία του σχότους).
Expresia „cei săraci cu duhul” (’nyy rwh), întâlnită în sulul „Războiului” (1QM 14, 7) coincide cu bine cunoscuta expresie evanghelică οι πτωχοί τώ πνεύματι („cei săraci cu duhul” – Matei 5, 3). Extrem de semnificativă este asemănarea dintre expresia din Statut „A făuri adevărul… și a iubi pe toți fiii luminii” (wl’ swt’mt wl’hwb kwl ’wr – 1QSI, 5, 9) și expresia evanghelică „cine însă lucrează adevărul vine la lumină” (ό δέ ποιών τίνv άλήθειαν έρχεται πρός τό φώς – Ioan, 3, 21). Expresia „a lucra (respectiv, a făuri), adevărul” (ποιείν άλήθειαν) este proprie limbii grecești, ci reprezintă un calc, adică o traducere literală a expresiei corespunzătoare din ebraica veche (l’šwt’mt). O asemănare specifică se observă și în expresiile: „a se lipi de toate faptele binelui” (ldbwq bkwl m’śy țwb – 1QS I, 5 și χολλώμενοι τώ άγαθώ), adică „lipiți-vă de ce e bine” (Epistola către Romani, 12, 9) sau „duhurile dreptății și nedreptății (ad litteram – „strâmbătății”) – rwhy ’mt w’wl (1QS IV, 23) și τό πνεύμα τις άλήθείαςa χαί τό πνεύμα τής πλάνης adică „duhul adevărului și duhul rătăcirii” (Epistola I sobornicească a apostolului Ioan 4, 6). Ne oprim aici, deși am putea da numeroase exemple similare.
Metoda folosită în comentariile de la Qumran de a cita versetele din Vechiul Testament și de a da imediat interpretarea lor – de cele mai multe ori în sens eshatologic – coincide uimitor cu metoda practicată în Noul Testament Cross remarcă pe bună dreptate că o asemenea interpretare eshatologică a textelor Vechiului Testament nu are paralele apropiate nici în interpretările rabinice, nici în alegoriile lui Filon.
Asemănarea se observă nu numai în folosirea unora și acelorași termeni și expresii, dar și în procedeul împrumutării și interpretării unor texte din Vechiul Testament și a construirii de întregi complexe frazeologice, exprimând idei similare. Am mai dat ca exemplu folosirea aceluiași text eshatologic din Cartea prorocului Isaia (40, 3) pentru a fundamenta necesitatea plecării în pustiu, atât în Statut (VIII, 13–14) („În temeiul acestor legi, să se îndepărteze din așezările oamenilor Nedreptății, și să plece în pustie, pentru a deschide acolo drum lui Iehova, așa cum stă scris: «Gătiți calea Domnului, pregătiți, în pustie, cărarea Dumnezeului vostru»”), cât și în cunoscutul pasaj din Evanghelia cea de la Matei unde se povestește cum a început să propovăduiască Ioan Botezătorul în deșertul Iudeei („El este acela despre care a zis prorocul Isaia: «Glasul celui ce strigă în pustie: Pregătiți calea Domnului, drepte faceți cărările lui»”. Iată acum un alt exemplu de folosire analogă a unui text din Isaia (28, 16): „Drept aceea așa ace Domnul Dumnezeu: «Pus-am în Sion o piatră, piatră de încercare, piatra din capul unghiului, cea de mare preț, bine pusă în temelie; cel care se va bizui pe ea nu se va clătina»”. Acest pasaj din Isaia a inspirat aceleași idei atât autorilor Statutului de la Qumran, cât și celor ai Epistolei I a lui Petru:


Menționatele exemple de asemănare frazeologică și terminologică nu pot fi explicate numai prin jocul întâmplării. Luate la un loc, ele alcătuiesc o dovadă peremptorie că autorilor nucleului inițial al Noului Testament fie că le era nemijlocit cunoscută literatura comunității de la Qumran, fie că îi lega aceeași tradiție apropiată.
Dar poate cea mai importantă mărturie a contactului dintre creștinismul în formare și ideologia cercurilor de la Qumran o aduce prezentarea învățătorului, în documentele qumraniene, drept viitorul și așteptatul mesia. Oricum am considera figura învățătorului – ca un personaj real sau ca un mit –, din punctul de vedere care ne interesează important este că membrii comunității de la Qumran, care credeau în el ca într-un proroc, așteptau întoarcerea lui. Mai mult chiar, însăși credința în învățător era o chezășie a viitoarei mântuiri. Nu credem că mai este nevoie să demonstrăm ce rol putea să joace această credință în formarea mitului despre învățătorul galileean – Christos cel înviat. Trebuie oare să căutăm acestui mit izvoare îndepărtate, ajunse pe făgașuri întortocheate și căi mijlocite, când aici, pe teritoriul unde au luat ființă cele dintâi comunități creștine, într-un mediu atât de înrudit, circula în germene credința în reîntoarcerea așteptată a învățătorului, credință de la care nu este decât un pas până la mitul despre întoarcerea săvârșită a mântuitorului înviat? Ce-i drept, acest unic pas are o mare, foarte mare însemnătate. El implică înzestrarea învățătorului galileean cu atributele divinității încarnate, ale fiului lui Dumnezeu și mântuitorului, fără de care creștinismul n-ar fi putut deveni ceea ce a devenit Dar această deosebire extrem de importantă, de care ne-am ocupat în repetate rânduri, este rodul firesc al dezvoltării mitului însuși și nu poate diminua însemnătatea unuia din izvoarele sale.
În această ordine de idei, menționăm că în ultima vreme au apărut câteva studii în care se arată că, după toate probabilitățile, Epistola către evrei din Noul Testament a fost adresată cercurilor apropiate de mediul de la Qumran. În epistola amintită, atât de deosebită ca orientare de celelalte lucrări ale Noului Testament, cercetătorii au relevat o serie de idei apropiate de sfera de idei a manuscriselor de la Qumran. După părerea profesorului Yadin, s-ar putea ca epistola să fi fost adresată unor oameni ieșiți din cercurile de la Qumran sau unor comunități înrudite, care nu puteau găsi înțelegerea justă – din punctul de vedere al autorului epistolei – a personalității lui Christos. Autorul ei se străduiește să-i convingă pe noii adepți ai creștinismului, încă insuficient de întăriți în credința lor, că Iisus Christos nu numai că le-a înfăptuit năzuințele, dar a întrecut chiar toate așteptările lor.
Alături de numeroasele asemănări, între literatura de la Qumran și cea a Noului Testament există și multe deosebiri. Deosebirea fundamentală și hotărâtoare este ca autorii qumranieni se mărginesc să vestească venirea iminentă a unui mesia, pe când însăși apariția creștinismului este legată de credința că mesia-Christos a și venit. Pe cât ne putem da seama din documentele de la Qumran date publicității, în ele mesia nu este înzestrat cu atributele specifice ale mântuitorului (deși celor ce cred în învățător li se făgăduiește izbăvirea), în timp ce Christos din evanghelii este în primul rând un izbăvitor și mântuitor al lumii, pogorât între oameni ca să se jertfească, să ia asupră-și păcatele lumii și să le răscumpere cu sângele său. De aceea, nu e de mirare că în textele de la Qumran nu vom găsi nicio aluzie la asemenea dogme creștine ca întruparea lui Dumnezeu în Iisus, răscumpărarea de către Christos a păcatului originar al oamenilor, sau doctrina trinității.
O altă deosebire esențială, net precizată, constă în faptul că secta de la Qumran a fost și a rămas o comunitate închisă, am spune chiar o organizație secretă, izolată de lumea din afara ei, pe care o condamna fără rezerve și de care își tăinuia învățătura [cf. 1QS IX, 17–18: „Trebuie să ascundem sfatul legii («Thora») de oamenii Strâmbătății, să-i învățăm adevărul și dreapta judecată pe cei ce au ales drumul cel drept”)]. Din această concepție reiese că izolarea comunității de la Qumran excludea prozelitismul, activitatea misionaristică. Creștinismul însă, desprinzându-se de iudaism, se străduiește, dimpotrivă, să-și extindă propaganda în întreaga lume mediteraneană, să o cuprindă, să o integreze și să se transforme într-o religie universală, înlăturând barierele tribale și statale. Este semnificativ, de exemplu, că Ioan Botezătorul îi boteza pe toți cei ce se pocăiau cu adevărat și nu le-a cerut nici măcar saducheilor și fariseilor altceva decât să se pocăiască (Matei, 3, 8), în timp ce la ritualul abluțiunilor (baptismului) de la Qumran erau admiși numai membrii cu drepturi depline ai comunității.
Printre deosebirile principale se numără și obligativitatea muncii în comun. Știm că în obștea qumraniană, ca și la esenienii descriși de Filon și Josephus Flavius, era obligatorie nu numai comunitatea de avere și luarea în comun a mesei, ci și munca în comun. Necesitatea muncii în colectiv a fost desigur în mare măsură condiționată de modul de viață izolat, „mănăstiresc”, al acestor secte. Cât privește comunitățile creștine timpurii, în sursele de care dispunem nu există niciun fel de indicație despre obligativitatea muncii în comun, ca o completare a comunității patrimoniale.
Statutul de la Qumran prescrie adepților comunității să-i urască pe toți cei aflați în afara ei: „Iată regulile drumului pentru cine înțelege aceste vremuri, pentru dragostea lui și pentru ura lui, ura veșnică față de oamenii pieirii, în duhul tainei” (1QS IX, 21–22). Creștinismul, dimpotrivă, proclamă iubirea universală, extinzând-o chiar și asupra dușmanilor. Unele pasaje din Noul Testament în care se afirmă morala creștină a iubirii pentru toți, produc chiar impresia unei polemici cu tezele de la Qumran. Bunăoară, în Prima epistolă sobornicească a apostolului Ioan citim: „Cine zice că este în lumină și pe fratele său îl urăște, acela este în întuneric până acum. Cine îl iubește pe fratele său rămâne în lumină… iar cel ce urăște pe fratele său este în întuneric…” (Epistola I a lui Ioan, 2, 9–11). Nu este greu de observat că autorul fragmentului citat folosește frazeologia specifică a qumranienilor. Celebrul pasaj din predica de pe munte, în care se proclamă „iubiți pe vrăjmașii voștri” [„Căci dacă iubiți pe cei ce vă iubesc, ce răsplată puteți avea?… Și dacă primiți cu dragoste pe frații voștri numai, ce prisos este aici?… Fiți dar voi desăvârșiți, precum Tatăl vostru cel ceresc este desăvârșit” (Matei, 5, 46–48)], pare să polemizeze cu concepția despre iubire și ură a comunității de la Qumran. Remarcăm că și în acest pasaj este folosită expresia τέλειοι „desăvârșiți” (vezi și Matei, 19, 21), căreia îi corespunde integral termenul tmymym „desăvârșiți”, utilizat frecvent în textele de la Qumran.
Comunitatea de la Qumran, străină de năzuința de a recruta pe toate căile noi adepți, se ferea de oamenii cu infirmități și de cei neputincioși. În textul „Celor două coloane” scrie fără echivoc: „Iar cel atins de vreo necurățenie omenească să nu intre în adunarea Domnului. Oricine este lovit de aceste (neajunsuri), așa încât nu poate să stea în mijlocul obștii (în comunitate) și tot omul cu beteșuguri trupești: cu picioare sau cu mâini mari, olog sau orb, sau surd, sau mut, sau (acela) a cărui carne a fost atinsă de putreziciune așa că (aceasta) se poate vedea cu ochiul, sau bătrânul care se împleticește (într-atât) că nu se poate ține drept – aceștia să nu vină ca să se înfățișeze în obștea oamenilor de vază, fiindcă îngerii sfinți sunt în obștea lor” (1QSa II, 3, 9). Este adevărat că textul „Celor două coloane” se referă exclusiv la comportarea credincioșilor în „ultimele zile”, adică în zilele premergătoare venirii lui mesia și deci prescripțiile de mai sus nu privesc viața cotidiană a comunității. J. Milik relatează însă că într-un fragment încă nepublicat al Documentului de la Damasc, găsit în peștera a patra (4QDb), fragment care completează fericit o lacună (XV, 15–17) din copia de la Cairo a Documentului, scrie: „Oamenii proști, necugetați, nătângi, smintiți (mšwgh), orbi, schilozi (hgr), ologi, surzi și cei ce n-au împlinit vârsta bărbăției – niciunul dintre aceștia să nu intre în obște, căci îngerii sfinți (se găsesc în ea)“. Compararea acestor texte cu prescripția evanghelică de a chema la masă sau la cină nu pe frații, prietenii sau pe vecinii bogați, ci pe oamenii săraci și pe schilozi: „Ci când faci un ospăț, cheamă săraci, betegi, ologi, orbi” (Luca, 14, 13) – impune din nou ipoteza că versetul din Evanghelia cea de la Luca are un ascuțiș polemic orientat împotriva ideologiei și practicii comunității de la Qumran.
Spre deosebire de obștea qumraniană cu ierarhia, disciplina și subordonarea ei riguroasă (în Statut se insistă ca: „Cel mic să asculte de cel mare” – 1QS V, 23 și VI, 2), între membrii comunităților creștine primitive domnea, cel puțin în momentul constituirii lor, o mai mare egalitate în drepturi. Trăsăturile vădite ale hierocrației disting și ele comunitatea qumraniană a „țadokiților” de primele comunități creștine, unde nu putea exista o dominație a preoților. De aceea, nu este exclus ca expresia cu rezonanță de protest social: „Vor fi cei din urmă întâi și cei dintâi pe urmă” (Matei 20, 16) să constituie, cum presupune Milik, și o reacție la stricta respectare a distanțelor în ierarhia de la Qumran. De asemenea, s-ar putea ca această sentință să oglindească practica saturnaliilor, larg răspândită în lumea antică și îndeosebi în Imperiul Roman, când în anumite zile de sărbătoare sclavii deveneau pentru un timp stăpâni, iar stăpânii luau locul sclavilor. Dar să nu uităm că, luat ca atare, motivul saturnaliilor poate fi considerat ca un element obligatoriu al oricăror reprezentări eshatologice.
Deosebirile dintre comunitatea de la Qumran și comunitățile creștine timpurii afectează și sfera cultului. Bunăoară, cu greu am putea să găsim prescripții mai riguroase în legătură cu ziua de sâmbătă decât cele care abundă în documentele de la Qumran. De aceea, cunoscuta sentință din evanghelie: „Sâmbăta a fost făcută pentru om, și nu omul pentru sâmbătă” (Marcu 2, 27) face notă discordantă cu severele reguli qumraniene privind respectarea odihnei de sâmbătă. În această ordine de idei, este interesantă compararea unui pasaj din Documentul de la Damasc: „În zi de sâmbătă nimeni să nu dea ajutor de naștere unei vite; și dacă vita cade într-o fântână sau într-o groapă, să n-o ridice în zi de sâmbătă” (XI, 13–14) cu indicația din evanghelii: „El (Christos – I.A.) le răspunse: „Cine va fi între voi omul care având o oaie, de va cădea oaia sâmbătă în groapă, să n-o apuce și să n-o ridice” (Matei, 12, 11; cf. Luca, 14, 5). Și de astă dată textul evanghelic lasă impresia că polemizează cu ortodoxia de la Qumran.
În problema sacrificiilor rituale, a jertfelor, comunitatea de la Qumran ocupă o poziție echivocă. Pe de o parte, după cum știm, ea a renunțat temporar la cultul oficial al sacrificiilor în templul de la Ierusalim, socotindu-l pângărit, dar, pe de altă parte, intenționează să aducă din nou jertfe în templu „la sfârșitul zilelor”, când sanctuarul va fi purificat. Totuși, prin refuzul lor de a aduce jertfe în templu, precum și prin faptul că adoptaseră un calendar diferit de cel oficial, membrii comunității din Qumran s-au separat net de iudaismul oficial. Iar comunitățile creștine timpurii, renunțând categoric nu numai la aducerea de jertfe în templu, dar în genere la sacrificarea animalelor, și proclamând sarcina de a înlocui sacrificiile cu făurirea unui „templu duhovnicesc”, au făcut un mare pas înainte pe drumul separării de iudaism. În Istoria creștinismului primitiv, Fr. Engels scrie că renunțarea la jertfe este „prima idee fundamentală revoluționară în creștinism (împrumutată de la școala lui Filon)…”.
De altfel, după înăbușirea răscoalei din anii 66–73 și distrugerea templului din Ierusalim problema sacrificiilor și-a pierdut actualitatea.
Succinta noastră trecere în revistă n-a cuprins nici pe departe toate trăsăturile de asemănare și deosebire dintre comunitatea de la Qumran și comunitățile creștine primitive. Regretăm că un aspect atât de important ca acela al compoziției sociale a comunității de la Qumran (reflectată de Statut) nu a putut constitui obiectul unei comparații, însă în textele celorlalte manuscrise publicate până în prezent nu există, din păcate, indicații cât de cât precise și clare despre compoziția socială a qumranienilor. Totuși, și datele de care dispunem ne permit să abordăm problema naturii asemănărilor și deosebirilor semnalate. Aici trebuie să dăm dovadă de multă prudență și, în primul rând, să nu ne lăsăm antrenați pe panta exagerării asemănărilor, să nu încercăm să deducem aproape întreg creștinismul primitiv direct din comunitatea de la Qumran. Dacă am proceda altfel n-am face decât să repetăm greșeala supărătoare a „panbabiloniștilor” și am ajunge la un „panqumranism“ sui-generis, împotriva căruia ne previne, pe bună dreptate, profesorul H. Bardtke din Leipzig. În al doilea rând, să nu cădem nici în cealaltă extremă, și să nu ignorăm elementele noi pe care le aduc manuscrisele de la Qumran pentru elucidarea procesului formării istorice a creștinismului primitiv. De această a doua greșeală trebuie să ne ferească asemănările despre care am vorbit. Într-adevăr, unitatea de loc și de timp, asemănarea structurii organizatorice și a unor principii sociale, coincidența multor elemente specifice ale ideologiei, credinței, riturilor zilnice (îndeosebi baptismul, trapezele euharistice și renunțarea la jertfe) și asemănarea terminologiei corespunzătoare – ei bine, toate aceste asemănări nu credem că ar putea fi numai o întâmplare sau rezultatul unei dezvoltări paralele independente. De pe acum se poate afirma cu destulă siguranță că obștea de la Qumran a exercitat asupra comunităților creștine primitive o influență dacă nu directă și nemijlocită, în orice caz una indirectă. Ca ipoteză de lucru, putem presupune că pârghiile de transmisie au fost comunitățile iudeo-creștine de tipul ebioniților, cu care, după cum știm, unii oameni de știință identifică și comunitatea de la Qumran. Nu este exclusă posibilitatea ca ebioniții să fi fost una din sectele iudeo-creștine care au suferit influența nemijlocită a doctrinei qumraniene și poate că ea era chiar genetic legată de obștea de la Qumran.
În ceea ce privește serioasele deosebiri dintre manuscrisele de la Qumran și literatura Noului Testament, ele se explică ușor prin evoluția firească a creștinismului, care se desprindea tot mai mult de iudaismul rabinic și, răspândindu-se într-o altă sferă socială și etnică, se îmbogățea cu noi elemente ideologice, preluate în special din filosofia iudeo-elenistică a lui Filon și din gândirea filosofică greco-romană. În secolul al II-lea d.Ch., în procesul transformării sale într-o religie mondială, creștinismul a săvârșit un salt calitativ. Ideologia comunității de la Qumran, deși își are rădăcinile adânc înfipte în iudaismul prorocilor, al Vechiului Testament, fiind fertilizată și hrănită de ideile apocaliptice și mesianice din secolele II-I î.Ch., nu mai coincide cu iudaismul rabinic oficial, dar nici cu creștinismul, în forma în care ni se înfățișează el în secolul al II-lea d.Ch. Totodată, este evident că secta de la Qumran reprezintă unul din elementele importante din care s-a plămădit creștinismul secolului I d.Ch. Numai publicarea integrală a tuturor manuscriselor descoperite la Qumran, studierea lor filologică amănunțită, extragerea tuturor datelor și informațiilor cuprinse în texte și folosirea întregului material comparativ accesibil vor permite să se abordeze în întreaga lor amploare problemele raporturilor dintre ideologia și practica comunității de la Qumran și creștinismul primitiv, și vor duce, nădăjduim, la rezolvarea multora dintre problemele ridicate.

Încheiere

Surprinzătoarea descoperire a manuscriselor de la Qumran, care a furnizat științei atâtea materiale noi și importante privitoare la istoria Palestinei precreștine, ridică o serie de probleme complexe în legătură cu sectarismul apocaliptic iudaic și apariția ideologiei creștine primitive, cu istoria textului biblic etc. Din examinarea documentelor și a vestigiilor arheologice ale comunității de la Qumran reiese însă că, în majoritatea cazurilor, este prematur să se tragă concluzii definitive. Explicația acestei situații rezidă, întâi de toate, în faptul că textele publicate până în prezent sunt insuficient studiate, iar cea mai mare parte a manuscriselor se află abia în curs de descifrare și editare. Un exemplu edificator îl oferă stadiul de cercetare a principalului document al comunității – Statutul –, din care mai bine de 10 fragmente încă n-au fost date publicității. Evident că în aceste condiții, chiar și din punct de vedere pur formal niciun fel de concluzii decurgând din analiza Statutului nu pot fi considerate definitive și justificate, oricât de puține elemente noi ar conține fragmentele inedite. Or, ne putem aștepta ca printre miile de fragmente nepublicate să fie și unele care vor completa cu date noi și esențiale imaginea noastră despre comunitatea de la Qumran, imagine ce s-a format pe baza textelor deja editate. Iată ce ne spune despre caracterul manuscriselor inedite Frank Cross, unul dintre cei mai competenți și mai bine pregătiți specialiști care lucrează la descifrarea și publicarea textelor de la Qumran: „Printre ele sunt multe de o importanță revoluționară (of revolutionary import). Numeroase teze pe care astăzi suntem nevoiți să le înjghebăm, cu ajutorul unor combinații complicate, din diferite fragmente mărunte și petice de izvoare, se vor contura automat atunci când vom avea în fața ochilor întreaga culegere vastă a manuscriselor. Câteva documente noi ne vor permite să spulberăm o serie de absurdități și afirmații născocite, puse în circulație de literatura de categoria a doua consacrată Qumranului. În felul acesta, oamenii de știință vor fi scutiți de povara controverselor neîncetate, sau, mai bine zis, vor dobândi răgaz pentru discuții serioase”.
În urma muncii depuse de specialiști, s-au conturat acele domenii de cercetare care, de acum încolo, vor fi legate de noile manuscrise.
Astfel, s-a îmbogățit mult și a căpătat un nou impuls studierea istoriei literaturii biblice și postbiblice. Știm că manuscrisele cărților biblice din peștenie de la Qumran și Wadi Murabba’at, scrise cu caractere paleoebraice și pătrate și datând din secolele IV î.Ch. – II d.Ch., sunt reprezentate în diferite versiuni și redacții: samariteană, premasoretică, prototipul Septuagintei, o redacție apropiată de cea masoretică și diverse tipuri mixte. Această bogăție neașteptată de versiuni manuscrise vechi ale lucrărilor biblice nu numai că a împins în negura veacurilor data constituirii tradiției manuscrise a Bibliei (îmbătrânind-o cu 13–14 secole), dar a și așezat pe o bază textologică științifică istoria textului biblic și a canonizării lui. Acum dispunem de elementele necesare pentru o apreciere obiectivă atât a laturilor pozitive, cât și a celor negative ale redacției masoretice. În ultimă instanță, studierea manuscriselor biblice de la Qumran ridică în fața științei îndrăzneață și importanta sarcină de a reconstitui textul inițial și autentic al cărților biblice. Aceste cercetări vor avea fără îndoială ca rezultat practic noi traduceri științifice ale Bibliei, întocmirea de noi dicționare și indicatoare de concordanțe.
Bineînțeles, cu acest prilej va fi supusă unui nou examen istoric întreaga muncă efectuată de critica biblică în cei 200 de ani de existență Descoperirea textelor biblice de la Qumran confirmă încă o dată faptul incontestabil că lucrările incluse în canonul Bibliei nu au apărut concomitent, ca rod al revelației divine, ci au străbătut un drum lung și sinuos de evoluție literară Ele au suferit modificări substanțiale, legate, în primul rând, de prelucrarea lor tendențioasă de către cercurile clericale conducătoare. Orientarea ideologică și socială a diferitelor lucrări biblice, precum și a părților ce li s-au adăugat în diferite epoci, va trebui precizată cu ajutorul acelorași metode științifice de cercetare care au fost și sunt folosite pentru studierea altor monumente literare și religioase ale lumii antice.
În ceea ce privește așa-numita „literatură post-biblică”, adică literatura care s-a dezvoltat cu începere din secolul al II-lea î.Ch. Și n-a fost inclusă în canon, manuscrisele de la Qumran nu numai că ne-au îmbogățit cu numeroase lucrări noi, dar au și proiectat o lumină vie asupra timpului și mediului istoric în care au luat naștere unele lucrări apocrife și pseudoepigrafice (Cartea Jubileelor, Cartea lui Enoh, Testamentul celor 12 patriarhi etc.), cunoscute până acum numai în traduceri recente, iar astăzi descoperite în fragmente, în limba originalului, printre manuscrisele de la Qumran. Am văzut mai înainte că unele lucrări apocaliptice au jucat un rol de seamă în apariția și dezvoltarea literaturii creștine. De fapt, studierea sistematică și aprofundată a tuturor legăturilor reciproce dintre literatura apocaliptică și manuscrisele de la Qumran abia începe.
Noile materiale furnizate de manuscrisele de la Qumran au dat un puternic imbold studiului istoriei religiilor antice, în primul rând a religiilor iudaică și creștină. Într-adevăr, datele din manuscrise ilustrează mediul istoric concret și atmosfera spirituală în care au luat ființă primele comunități creștine, iar informațiile despre „învățătorul dreptății”, a cărui figură nu este amintită în niciun alt izvor cunoscut, vor contribui la dezvăluirea unor elemente importante ale mitului despre Christos. Se pare că ne putem aștepta la rezultate valoroase de pe urma studierii comparative a manuscriselor de la Qumran și a apocrifelor creștine timpurii de tipul „Didahiilor” și al „Păstorului” lui Hermas, precum și a lucrărilor canonice din Noul Testament. De asemenea, a căpătat un nou impuls și cercetarea critică a Noului Testament, în special problema datării textelor din așa-numitul „cerc al lui Ioan”. Chiar dacă nu putem subscrie fără rezerve la afirmația profesorului Ambrogio Donini că manuscrisele de la Qumran ne dau veriga ce lipsea din lanțul evenimentelor care au dus la constituirea creștinismului, ele alcătuiesc în orice caz una din verigile importante ale acestui lanț.
După cum se știe, în lucrările consacrate istoriei creștinismului primitiv, Engels a arătat că „Apocalipsul” – cea mai veche dintre scrierile incluse în Noul Testament – este o lucrare în întregime iudaică, că „viziunile apocaliptice, care formează cea mai mare parte din conținutul Apocalipsului, sunt luate, în majoritatea cazurilor, aproape cuvânt cu cuvânt de la prorocii clasici ai Vechiului Testament și imitatorii lor ulteriori, începând cu Cartea lui Daniil… și sfârșind cu Cartea lui Enoh, ticluire apocrifă, scrisă în grecește cu puțin înainte de începutul erei noastre”. După Engels, trăsătura cea mai caracteristică a acestei cărți „este aceea că autorului nu-i trece prin minte niciodată și nicăieri să se numească pe sine și pe cei de aceeași credință cu el altfel decât iudei”. În continuare, Engels ajunge la concluzia că „creștinismul de atunci (adică din perioada când a fost întocmit «Apocalipsul» – I.A.), care încă nu era conștient de sine, se deosebea de religia universală de mai târziu, stabilită în dogme la sinodul de la Niceea, ca cerul de pământ; nici nu se poate recunoaște că sunt unul și același lucru”. În lumina acestor idei înțelegem de ce Engels atribuie „Apocalipsului” o importanță atât de mare pentru studierea „creștinismului celui mai primitiv”. Engels își încheie studiul consacrat „Apocalipsului” cu următoarea concluzie: „… ca tablou veridic al creștinismului primitiv, tablou zugrăvit de unul dintre creștinii cei mai fervenți, această carte prezintă o mai mare valoare decât toate celelalte cărți ale Noului Testament luate la un loc”. Menționatele idei ale lui Engels ne ajută să apreciem la justa ei valoare importanța descoperirilor de la Qumran pentru istoria creștinismului primitiv. Manuscrisele de la Qumran ne oferă o imagine de ansamblu asupra celui mai timpuriu stadiu al formării creștinismului, asupra acelei faze inițiale care a precedat cu mult creștinismul din epoca întocmirii „Apocalipsului”. Ele ne dezvăluie izvoarele istorice concrete ale creștinismului și, implicit, dau o nouă lovitură doctrinelor reacționare ale bisericii. După cum am văzut, teza „caracterului original”, unic, al creștinismului și a revelației divine fără precedent rămâne singurul „argument” al teologilor, care continuă să nege apropierea dintre ideologia comunității de la Qumran și creștinismul primitiv. Se înțelege că importanta problemă a locului ocupat de secta de la Qumran în istoria iudaismului și creștinismului va constitui pentru multă vreme obiectul unor cercetări aprofundate.
În ultimul timp au început să apară studii în care se relevă valoarea manuscriselor de la Qumran și pentru istoria altor religii și curente religioase, de pildă, pentru istoria mandeismului și a islamismului. Manuscrisele de la Qumran au o mare însemnătate și pentru studierea bazelor ideologiei și practicii religioase a caraiților, printre scrierile cărora s-a descoperit, după cum știm, prima versiune a Documentului de la Damasc, într-o copie datând din secolul al XII-lea d.Ch.
Studierea aspectului lingvistic al recent descoperitelor manuscrise este rodnică și promițătoare. Istoria alfabetului, a grafiei și a tehnicii scrisului, a ortografiei, foneticii, lexicului și sintaxei limbii ebraice și a celei arameice, cu dialectele lor, problema limbilor vorbite în acea epocă – mișnaită (?) și „koine” – iată doar câteva din problemele a căror tratare a fost puternic stimulată de noile descoperiri. Am arătat mai înainte că abia acum, când știința se află în posesia monumentelor scrise de la Qumran, ea a căpătat o bază trainică pentru elaborarea paleografiei arameice și ebraice, deoarece anterior ea nu dispunea decât de prea puține texte manuscrise vechi. În această ordine de idei, subliniem încă o dată că studierea multilaterală a grafiei și a limbii manuscriselor de la Qumran ne va da cheia pentru datarea și interpretarea lor corectă, deci și pentru precizarea semnificației lor cultural-istorice.
Manuscrisele de la Qumran au pus la dispoziția științei izvoare autentice pentru studierea mișcărilor social-politice și ideologice din Iudeea secolului al II-lea î.Ch., mișcări care în antichitate, ca și în evul mediu, căpătau adesea o coloratură religioasă. Suntem îndrituiți să nădăjduim că noile izvoare ne vor ajuta să aruncăm lumină asupra unei perioade din istoria Palestinei și Siriei cunoscută până în prezent numai din relatările unor surse literare mai recente și, în cea mai mare parte, tendențioase. Caracterul variat al manuscriselor ne permite să presupunem că ele nu reflectă o singură tendință, ci diferite tendințe din sânul aceleiași mișcări social-politice și religioase.
Istoria comunității de la Qumran și a ideologiei ei pune într-un mod nou problema conținutului luptei ideologice și politice dintre diferitele curente sociale din Iudeea. Îndeosebi, a luat un puternic avânt studierea multilaterală și aprofundată a mișcării eseniene. Manuscrisele de la Qumran deschid, de asemenea, noi perspective pentru studierea celorlalte curente social-religioase ale iudaismului, în special a mișcării fariseilor. N. Clatzer, autorul unuia dintre cele mai noi studii despre rabinul Hillel, a emis, bunăoară, ipoteza că acest reformator religios a ocupat o poziție de mijloc între farisei și qumranieni.
Descoperirile de la Wadi Murabba’at au îmbogățit istoria cu documente autentice din perioada celei de-a doua răscoale antiromane din anii 132–135. Documentele cu caracter administrativ și economic găsite la Wadi Murabba’at și în alte locuri, încă neprecizate, sunt primele documente autentice din secolele I-II d.Ch., referitoare la viața economică și administrativă a Iudeei între cele două răscoale antiromane. Totodată ele ilustrează relațiile reciproce dintre practica juridică din Palestina și dreptul babilonian, greco-egiptean și talmudic. În sfârșit, manuscrisele de la Qumran, Wadi Murabba’at și Mird au adus istoricilor noi și prețioase date despre topografia și toponimia Palestinei din perioada biblică și din cea romano-bizantină.
Cercetarea manuscriselor de la Qumran ridică aproape zilnic alte probleme, dar deocamdată aduce puține soluții. Până nu se vor descifra și publica toate textele, această situație este pe deplin firească și de înțeles. Avem toate temeiurile să sperăm că răbdarea și perseverența cercetătorilor, îmbinate cu ritmul accelerat de lucru – care nu trebuie să ducă însă la ignorarea prudenței necesare – vor schimba, cât de curând, starea lucrurilor și fiecare zi ne va vesti noi succese.

